
Au dat târcoale cadavrului din zăpadă. Păsări saprofage. 
Păsări care se hrănesc cu hoituri. Jivine lacome după orice 
bucăţică de carne pe care o pot sfârteca de pe oasele 
cadavrelor. 

Acesta era pe jumătate înghețat, pe jumătate îngropat în 
troiene. Cu picioarele şi brațele răşchirate. Un înger pe 
zăpadă absolut perfect. Un înger cu ochi albaştri şi 
strălucitori, înconjurați de gene înghețate şi care priveau lung 
la un cer la fel de albastru şi de strălucitor. Da, viscolul 
trecuse. 

În cele din urmă, una din stol tot şi-a făcut curaj şi a 
acționat. A făcut un salt şi a aterizat drept pe pieptul 
mortului. L-a împuns uşor cu ghearele în față, i-a ciugulit într- 
o doară buzele şi nasul. Apoi şi-a înfipt ciocul într-unul dintre 
cei doi ochi albaştri. Şi a tras şi a mai tras putin şi, în cele din 
urmă, s-a auzit un plescăit stins - semn că a reuşit să-l 
smulgă din orbită. 

Mulțumită de această pradă, a țopăit de câteva ori într-o 
parte, a fâlfâit puţin din aripi şi s-a dus să se ospăteze într- 
un pin din apropiere. 

Încurajate de izbânda suratei lor, toate celelalte ciori s-au 
năpustit asupra cadavrului într-o vijelie de aripi negre. 

În doar câteva minute lau lăsat complet fără față, de 
nerecunoscut. 

Mai târziu, în timpul nopții, aveau să apară şi prădătorii 
mai mari, fiarele pădurii. lar până dimineaţă nu a mai rămas 
decât un schelet descărnat. 

După o săptămână, un vânător avea să împuşte un lup. 
Unul mai pricăjit, dar carnea de lup tot carne se cheamă că 
este şi şi-a putut hrăni familia cu ea. 


La scurt timp după aceea, vânătorul avea să se 
îmbolnăvească şi apoi să moară. La fel şi familia lui. La fel şi 
prietenii familiei sale. 

Iar ciorile aveau să cadă din ceruri. 


LUMEA ESTE PLINĂ DE OAMENI 
BUNI, IAR ĂIA-S MORŢI 


HANNAH 


Pe undeva suna o alarmă de ceas. Cineva vomita în 
apropiere. Cu horcăieli zgomotoase. Câţiva oameni zăceau în 
poziții nefireşti pe scaunele răsturnate ale autocarului. Ochii 
le erau plini de sânge. Sânge le picura şi din gurile căscate. 

Hannah a observat toate acestea cu mult calm, aproape 
impasibilă. „Trăsătură moştenită de la taică-tu”, i-ar fi spus 
mama ei. Mereu în stare să se detaşeze de orice s-ar 
întâmpla în jur. Uneori, această lipsă de empatie emoţională 
îi făcea viața grea. Alteori — ca acum, de exemplu - îi era de 
folos. 

Şi-a desfăcut centura de siguranță şi s-a ridicat de pe 
scaun. Probabil că tocmai centura aia i-a salvat viața când 
s-a răsturnat autocarul. Căzuse pe o pantă abruptă şi se 
rostogolise de două ori, provocând acest carnagiu. Apoi a 


mai alunecat încetişor, a intrat într-un nămete şi a rămas 
acolo într-o rână. 

O dureau toate. Avea contuzii şi zgârieturi, dar nu credea 
că şi-ar fi rupt ceva. Nici nu sângera prea tare. Desigur că ar 
fi putut să aibă leziuni interne. Dar nu avea cum să ştie 
asta. Cel mai important era că acum, chiar în acest 
moment, se simțea bine. Sau cât de bine se putea simți 
după un asemenea accident. 

Unii dintre pasageri au început să se mişte. Hannah 
auzea gemete, hohote de plâns. Autocarul se oprise din 
cădere - deocamdată. S-a uitat în jur, încercând să-şi dea 
seama de consecințe. Erau acolo vreo zece sau doisprezece 
studenți. Nu le-ar fi trebuit un autocar atât de mare, dar pe 
ăsta li-l oferise Academia. Hannah presupunea că muriseră 
vreo jumătate dintre ei (cel mai probabil, aceia care nu se 
sinchisiseră să-şi pună centura de siguranță). 

Dar mai era ceva. Aşa i s-a părut când s-a uitat cu mai 
multă atenție în toate părțile. Ceva ce nu reuşise să 
înțeleagă pe deplin. Afară - un viscol năprasnic; autocarul — 
răsturnat şi pe jumătate îngropat într-un nămete de zăpadă. 
Ce însemna asta? Dar chiar atunci un strigăt i-a întrerupt 
gândurile: 

— Alo! ALOOO! Mă ajută şi pe mine cineva? Sora mea a 
rămas blocată! 

Hannah a întors capul. În spatele autocarului, un tânăr 
supraponderal, cu o claie de păr negru şi creț, stătea aplecat 
peste o fată rănită. O ţinea de după umeri şi-i sprijinise 
capul de genunchii lui. 

Hannah a şovăit. Şi-a spus că abia ce încerca să se 
dezmeticească, să înțeleagă cât de cât ce s-a întâmplat şi ce 
va urma. Nu că ar fi sperat să sară altcineva în ajutorul 
acelor tineri. Dar nici ea nu era obligată s-o facă. Nu-i 
plăcea absolut deloc să intre nici în contact fizic, nici 
emoțional cu alte persoane. Însă nimeni altcineva nu părea 


în stare să-i ajute, plus că ea avea cunoştinţe medicale. Prin 
urmare, era de datoria ei s-o facă. A pornit-o spre ei, cu 
mişcări greoaie, încercând să nu atingă cadavrele, 
poticnindu-se pe intervalul dintre scaune înclinat într-o 
parte. 

A ajuns la tânăr şi la sora acestuia. Şi-a dat seama 
imediat că, aşa cum se zice în filme, fata nu mai avea nicio 
şansă. Dar faptul că a înţeles asta nu avea nicio legătură cu 
toate lucrurile învățate la cursurile de pregătire medicală. A 
intuit-o, pur şi simplu. Hannah era destul de sigură că şi 
fratele tinerei ştia asta, dar se agăța cu disperare de orice 
fărâmă de speranţă, aşa cum fac mai toți oamenii în astfel 
de situații, când doar atâta le-a mai rămas. 

Fata era drăguță, cu tenul palid şi părul negru, des şi 
ondulat. Acel tip de păr pe care şi-l dorise întotdeauna 
Hannah, în locul şuvițelor ăstora subțiri şi fără viaţă, nici 
şatene, dar nici blonde, pe care nu putea să le aranjeze în 
niciun fel şi ajungea mereu să le strângă neglijent într-o 
coadă. Hannah şi-a spus acum că probabil nu era tocmai 
normal să fie invidioasă pe o fată care urma să moară foarte 
curând, însă n-avea ce face - firea omului este imprevizibilă. 

Ochii fetei erau sticloşi, respiraţia - grea şi şuierătoare. 
Hannah a observat că avea piciorul stâng prins sub două 
scaune care căzuseră unul peste celălalt în timpul 
accidentului. Acum erau doar un morman de metale 
deformate, amestecate cu oase sfărâmate. Probabil că 
tânăra avea fracturi multiple. Însă pierdea foarte mult sânge 
- iar asta era adevărata problemă. Şi vedeai balta mare şi 
roşie înainte să-i auzi răsuflarea hârâită. De aceea credea 
Hannah că fata ar putea să aibă şi alte leziuni, mai 
profunde, dar mai puţin vizibile. Iar acestea sunt în stare să 
te termine. Prințesa Diana murise tocmai din cauza 
secționării unui vas de sânge din plămân, una mică pe care 


nu o observase nimeni şi care a sângerat încet până i-a 
adus sfârşitul. 

— Trebuie să-i scoatem piciorul de acolo, se bâlbâia acum 
tânărul. Mă ajuţi să mut scaunul ăsta? 

Hannah s-a uitat la scaun. l-ar fi putut spune băiatului 
că n-ar conta absolut deloc. l-ar fi putut spune că, 
indiferent cât s-ar agita el, cel mai bun lucru ar fi să rămână 
aici, lângă sora lui, în scurtul timp pe care îl mai avea ea de 
trăit. Însă şi-a adus aminte de cuvintele tatălui ei: În situații 
extreme te ajută foarte mult din punct de vedere psihic doar 
să ai impresia că faci ceva, chiar dacă nu are absolut niciun 
efect asupra rezultatului. 

Aşa că a clătinat din cap. 

— Nu trebuie să mutăm scaunul acum. 

— De ce? 

— Posibil ca el să-i împiedice piciorul să sângereze şi mai 
tare. 

— Şi ce facem? 

— Ai curea la pantaloni? 

— Ce? Da, am. 

— Vreau să ţi-o scoţi şi să faci cu ea un garou aici, 
deasupra genunchiului. Abia după aia o să încercăm să 
mutăm scaunul, bine? 

— Bine. 

Chiar dacă părea destul de buimăcit, şi-a vârât mâinile 
sub geacă şi şi-a tras cureaua. Imediat i s-a revărsat burta 
peste betelia blugilor. Sora lui stătea cu ochii holbaţi şi 
mişca din buze, dar nu era capabilă să articuleze niciun 
cuvânt. Îşi direcţiona toată bruma de putere care-i mai 
rămăsese doar spre inhalarea oxigenului şi suportarea 
acelor dureri cumplite. 

— Eşti cam tânără ca să fii doctoriță, a observat băiatul 
când i-a întins cureaua. 

— Sunt studentă la medicină. 


— Aha, acum pricep, a dat el din cap. La profesorul 
Grant. 

La Academie nu se făcea şi medicină. Ba chiar se putea 
spune că Academia era profilată în atragerea părinților cu 
mulți bani, în stare să cumpere o educație indecent de 
scumpă pentru odraslele lor. Însă, în urmă cu câţiva ani, cu 
ordin de sus, fusese înființat acolo un nou centru de 
cercetări medicale. Fusese construită o nouă aripă a clădirii, 
iar profesorul Grant - unul dintre cei mai de seamă 
virusologi ai lumii - a venit acolo ca să supravegheze 
lucrările. Apoi au fost selectați studenți eminenți din 
întreaga lume, care acum studiază în campusul acela izolat 
din vârf de munte. 

— Înfăşoară cureaua aici, i-a spus Hannah tânărului. Şi 
strânge-o foarte, foarte tare. Aşa. Bine. 

Fata a gemut puțin, dar ăsta era un semn bun. Dacă încă 
simțea oarece durere, asta înseamnă că încă îi funcționa 
creierul. 

— Ssst, o să fie bine! a şoptit băiatul, dându-şi părul 
după ureche şi sărutându-şi sora pe creştet. O să fie bine, ai 
să vezi. 

— Aşa! a zis Hannah. Acum haide să încercăm să ridicăm 
scaunul ăsta! 

Cu foarte multă grijă, tânărul şi-a întins sora pe jos şi s-a 
apropiat de Hannah ca să dea scaunul la o parte. S-au 
opintit în zadar. A scârțâit şi s-a mişcat puţin, dar nu 
suficient. Mai aveau nevoie de cineva care să-i ajute. Două 
persoane ca să-l ridice, una ca să tragă piciorul fetei de sub 
toate fiarele alea contorsionate. 

Acum se auzeau mai multe voci, oamenii începuseră să se 
mişte prin autocar, căutându-şi prietenii, dorind să afle 
dacă mai sunt sau nu în viață. 

Hannah a întors capul şi a strigat: 

— Alo! Avem nevoie de ajutor! Ne ajută cineva? 


— Suntem cam ocupați, i-a răspuns un tupeist din 
cealaltă parte a autocarului. 

Însă imediat, un tânăr înalt şi zvelt s-a ridicat şi a pornit 
către ei. Era palid, iar părul scurt şi blond îi era mânjit cu 
sânge într-o parte. Nu arăta deloc bine, dar Hannah ştia că 
până şi cele mai mici răni la cap sângerează ca la balamuc. 

— Tu ai strigat? 

Avea o voce educată, cu un uşor accent german. 

— Avem nevoie de ajutor ca să ridicăm scaunul ăsta şi să- 
i scoatem piciorul de dedesubt, a răspuns Hannah. 

Blondul s-a uitat la fata întinsă pe jos, apoi s-a uitat la 
Hannah şi ea a înțeles că a evaluat situația la rece. Apoi a 
dat din cap şi a spus. 

— În regulă. Haide! Heeeiii... rup! 

Hannah i-a lăsat pe cei doi tineri să ridice scaunul, iar ea 
a tras piciorul fetei. N-a reuşit chiar din prima, dar, până la 
urmă, i l-a eliberat. 

Apoi fratele a aşezat-o într-o poziţie cât de cât mai 
confortabilă, şi-a scos geaca şi i-a pus-o sub cap. Pe 
dedesubt avea un tricou gros, lăbărțat şi cu mâneci lungi, 
pe care scria „Lasă-mă puțin să mă gândesc mai bine”. Tare 
ciudat ce chestii mărunte observi în clipe din astea, şi-a spus 
Hannah. 

A simţit o mână pe braț şi s-a întors spre tânărul blond. 
Clar rasă ariană, şi-a zis ea. Părea potrivit pentru nişte 
pantaloni tirolezi şi o pălărie verde şi cu o pană înfiptă în ea. 

— Câţi morți crezi că sunt? a întrebat-o el. 

— Patru sau cinci — ceilalți s-ar putea să fie doar răniți. 

A aruncat o privire la fata întinsă pe jos şi a făcut un gest 
care dădea de înţeles că era de acord. 

— Îți aminteşti ce s-a întâmplat? 

Hannah a încercat să-şi aducă aminte. Aşadar... moțăia 
pe scaun. Şi afară ningea tare de tot. Şi apoi s-a auzit un 
sunet foarte puternic de avertizare. Şi scrâşnete stridente de 


frâne. Şi, brusc, s-au pomenit că ies de pe şosea şi încep să 
se rostogolească. Şi apoi... nimic. Doar beznă. Dar nici ei n- 
au fost normali la cap că au plecat la drum pe vremea asta, 
însă Academia a ținut morțiş să-şi trimită studenții la 
Refugiu. La adăpost. 

— Nu prea multe, a recunoscut ea. 

Şi s-a uitat din nou în jur. Peste cadavre, dincolo de 
oamenii care zăceau şi gemeau şi plângeau. Încerca să 
priceapă ce-i scăpase mai devreme. 

Autocarul se rostogolise de vreo două ori şi aterizase în 
zăpadă pe partea dreaptă. În locul unde stătea Hannah, în 
spatele şoferului, geamurile din stânga erau intacte, iar prin 
ele se vedea cerul întunecat. Ningea foarte tare, fulgii mari 
deja începuseră să se aşeze în straturi. Cea mai gravă avarie 
era cea de pe dreapta: caroseria zdrobită, geamurile sparte. 
Întreaga parte a autocarului era îngropată într-un nămete 
uriaş, ceea ce însemna... 

Înseamnă că uşa e îngropată în zăpadă, şi-a dat ea seama. 
Nu putem să ieşim de aici. 

— Suntem blocați, a zis ea acum. 

lar blondul a dat din cap, de parcă s-ar fi bucurat că 
Hannah a ajuns la aceeaşi concluzie ca el. 

— Şi, chiar dacă nu am fi, tot n-am supraviețui prea mult 
în viscolul de afară, a spus blondul. 

— Nu există o ieşire de urgență? l-a întrebat Hannah. 

— Am încercat-o deja... n-am reuşit s-o deschid. 

— Cum aşa? 

Tânărul a luat-o de cot şi a condus-o spre spatele 
autocarului. În stânga erau trei trepte care duceau la toaletă 
şi la o altă uşă, deasupra căreia era o plăcuţă pe care scria: 
ÎN CAZ DE URGENŢĂ TRAGE MÂNERUL ROŞU ŞI ÎMPINGE 
UŞA. Tânărul blond a tras de mâner şi a împins uşa. Nu s-a 
deschis. 


S-a dat la o parte şi i-a făcut semn lui Hannah să încerce 
şi ea. A încercat. A încercat de mai multe ori şi din ce în ce 
mai frustrată. Uşa era înțepenită. 

— Rahat! a înjurat ea. Cum de s-a blocat? 

— Cine ştie? Poate s-a defectat de la accident. 

— Stai puţin... a zis Hannah, amintindu-şi ceva. N-ar 
trebui să fie pe undeva un ciocan de spart geamurile în 
situații din astea? 

— Ba da, ar trebui. Asta-i cealaltă enigmă. 

— Cum adică? s-a încruntat Hannah. 

Tânărul a făcut un pas în spate şi i-a arătat o casetă 
montată deasupra geamurilor din stânga. Numai că era 
goală. Ciocanul dispăruse. 

— Ar mai trebui să fie încă unul acolo, pentru geamurile 
rabatabile de sus, a spus el, arătând spre acoperişul 
autocarului. Nici ăla nu mai este. 

Pe Hannah a luat-o cu ameţțeală. 

— Dar de ce? 

Blondul a schițat un zâmbet strâmb, fără pic de umor. 

— Cine ştie? Le-o fi furat vreun Arschgeige!, imaginându- 
şi că face o glumă. Sau poate n-a verificat nimeni autocarul 
înainte de plecare. Sau... 

Şi n-a mai terminat propoziția. 

— Trebuie să sunăm după ajutor, l-a întrerupt Hannah, 
încercând din greu să-şi țină panica sub control. 

Şi abia atunci a înțeles adevărata dimensiune a 
catastrofei. 

— Telefoanele... 

La urcarea în autobuz, studenților le fuseseră confiscate 
telefoanele. Nu le era permis să vorbească cu nimeni în 
timpul drumului. 


1 Arschgeige (lb. germană, argou) - „tâmpit” (n. tr.). 


Nu trebuia să afle nimeni unde mergeau. 

Hannah s-a uitat disperată la tânărul blond. Imposibil să 
sune undeva. Imposibil să-şi dea seama cât va dura până 
vor fi salvați. Până când le-ar sesiza cineva dispariția? Dar, 
chiar şi aşa, cine le-ar putea veni în ajutor pe viscolul ăsta 
năprasnic? 

S-a uitat din nou la geamurile prin care nu se zărea decât 
cerul. Stratul de omăt se făcuse deja destul de gros, 
ascunzând vederii lumina cenușie. 

Erau prinşi într-o capcană. Alături de nişte cadavre. lar 
dacă nu vor fi salvați curând, vor fi îngropaţi împreună cu 
ele. 


MEG 


Se balansa. Mai uşurel la început. Ca în acordurile unui 
cântec de leagăn. Nani, nani, puişor. Apoi mai tare. Mai dur. 
S-a pocnit cu capul de sticlă. S-a rostogolit şi a căzut. Pe 
podea. Rău de tot. 

— Au! Rahat! 

A simțit că o înțeapă inima şi a deschis brusc ochii. 

— Ce mama dracului? 

S-a frecat la cotul care o durea cam tare şi s-a uitat 
nedumerită în jur. Parcă avea nisip în ochi. Şi gelatină în 
cap. 

Ai căzut din pat. Dar unde? 

S-a ridicat în capul oaselor. Nu, nu dintr-un pat a căzut. 
De pe o bancă din lemn. De lângă peretele unei camere în 
formă ovală. O cameră care se tot mişca dintr-o parte în 
alta. Afară, doar cer plumburiu şi viscol. Geamuri de jur- 
împrejur. A apucat-o greața. A încercat să şi-o înăbușe. 

Mai erau şi alți oameni aici, toți întinşi pe băncuţele din 
lemn. Cinci la număr. Încotoşmănaţi în haine groase de 


iarnă. La fel ca ea, şi-a dat abia acum seama Meg. Şi toți se 
aflau în cămăruţa asta care se legăna încontinuu. Alungați 
acolo de viscol şi de zăpada care se punea pe geamuri. 

Nu-i o cameră, proasto. Camerele nu se mişcă. 

S-a ridicat. Îi tremurau cam tare picioarele. I-a venit 
iarăşi să vomite. Trebuie neapărat să te abții, şi-a zis ea. Nu 
era nici locul şi nici momentul să-şi verse mațele. Cu paşi 
şovăielnici, s-a dus până într-o parte a camerei care numai 
cameră nu era. S-a uitat pe geam, lipindu-şi palmele şi 
nasul de el, aidoma unui copil în fața primei ninsori de 
Crăciun. 

Sub locul în care se afla ea - mult mai jos - se vedea 
pădurea albă de omăt. Deasupra - doar cerul imens şi 
întunecat, din care cădea ninsoarea aia cumplită. 

— Ce mama mă-sii?! 

Legănatul nu încetase. De jur-împrejur se auzeau doar 
şuieratul vântului, înăbuşit cât de cât de geamuri. Un urlet 
de animal închis cuşcă şi foarte flămând. Alți fulgi - mulți, 
foarte mulți - s-au aşternut pe ferestre, distorsionându-i 
vederea. Dar, oricum, văzuse suficient. 

Un geamăt din spate. Tocmai ce se trezea alta dintre 
persoanele înfofolite în haine albastre şi îşi întindea 
membrele ca o caracatiță hidoasă. El (sau poate era o „ea” — 
că nu aveai cum să-ți dai seama din cauza glugii) s-a ridicat 
în capul oaselor. Începuseră şi ceilalți să se mişte. Lui Meg i- 
a trecut prin cap ideea absolut ridicolă că, atunci când se 
vor întoarce cu fața la ea, va vedea că sunt nişte cadavre 
descompuse, nişte morţi vii, nişte zombi. Bine că spaima 
asta n-a ținut decât o secundă. 

Bărbatul — cam de treizeci şi cinci de ani, barbă stufoasă — 
s-a holbat la ea cu ochi încețoşați. Şi-a dat gluga jos şi şi-a 
frecat țeasta tunsă la zero. 

— Ce dracu'? a exclamat el, privind în jur. Unde sunt? 

— Într-o telecabină. 


— Într-o ce? 

— Telecabină. O cabină suspendată de un cablu. 

S-a uitat urât la ea. 

— Ştiu ce-i aia telecabină. Vreau să ştiu ce naiba caut eu 
întruna. 

Meg l-a privit senină. 

— Nu ştiu. Ţi-aduci aminte cum ai ajuns aici? 

— Nu. Tu? 

— Nu. 

— Ultima chestie pe care o ţin minte e că... 

Şi a făcut brusc ochii mari. 

— Tu... tu te duci la Refugiu? 

Refugiu. Nume dinadins ambiguu, care-l făcea să pară o 
stațiune balneară. Numai că nu-i insufla niciun fel de stare 
de bine. Ba chiar dimpotrivă, îi înfigea țurțuri de gheaţă în 
măduva spinării. Refugiul. 

Nu i-a răspuns bărbatului. Şi-a întors privirea spre geam. 

— Deocamdată nu se duce nimeni nicăieri. 

Şi s-au uitat amândoi în hăul cenuşiu, printre peticele de 
zăpadă care acopereau sticla. Un viscol. Unul foarte 
puternic. 

— Suntem blocaţi aici. 

— Blocaţi? Ai zis că suntem blocați? 

Meg s-a întors. În spate era o femeie, cam de aceeaşi 
vârstă cu ea. Cu păr roşu. Palidă şi trasă la față. Cu panică 
în voce. Posibil să le facă probleme. 

Nu i-a răspuns imediat. S-a uitat la ceilalți oameni din 
cabină. Unul încă dormea ghemuit, cu gluga acoperindu-i 
toată fața. Mda, sunt şi oameni care pot dormi duşi în orice 
condiţii. Ceilalţi doi - un bărbat scund şi rotofei, cu o claie 
de cârlionți negri, şi unul mai în vârstă, cărunt şi cu 
ochelari — se ridicaseră în fund, se întindeau şi se uitau în 
jur. Păreau buimaci, dar măcar erau calmi. Foarte bine. 


— Cam aşa se pare, i-a răspuns ea femeii. Probabil e doar 
o pană de curent. 

— O pană de curent. Grozav! Nici că se putea mai bine. 

— Sunt sigur că o să ne punem în mişcare cât de curând. 

Chestia asta a venit din partea tipului cu barbă. Nici 
vorbă de privirea urâtă de mai devreme. Şi i-a şi zâmbit 
încurajator femeii. 

— O să fie totul bine. 

Evident, o minciună. Chiar dacă s-ar fi pus în mişcare 
telecabină, chiar dacă ar fi ajuns cu toţii teferi la destinaţie, 
nimic nu avea să mai fie bine. Însă minciunile sunt 
lubrifiantul vieţii cotidiene, nu-i aşa? Femeia i-a surâs şi ea 
bărbosului. Consolată. Gata, problemă rezolvată! 

— Zici că suntem într-o telecabină? s-a mirat bărbatul 
mai în vârstă. Nu țin minte să-mi fi spus cineva că trebuie 
să mă urc într-o telecabină. 

— Îşi aminteşte cineva ceva? i-a întrebat Meg. 

S-au uitat unii la alții. 

— Eram în camerele noastre. 

— Ne-au adus micul-dejun. 

— Tare scârbos la gust. 

— Şi după aia... cred că am adormit din nou... 

Alt schimb de priviri nedumerite. 

— Şi niciunul dintre voi nu-şi mai aminteşte ce s-a 
întâmplat în continuare? i-a întrebat Meg. Nu mai ştiţi 
nimic? De ce şi cum v-aţi pomenit aici? 

Au clătinat toți din capete. 

Bărbosul şi-a dat seama: 

— Ne-au drogat. 

— Nu fi ridicol! l-a apostrofat roşcata. De ce ar face una 
ca asta? 

— Păi, e limpede, nu? Ca să nu ne dăm seama unde 
mergem sau cum am ajuns aici, a spus bărbatul mai scund. 

— Dar nu... nu-mi vine să cred că ar face aşa ceva. 


Ciudat, şi-a zis Meg. Chiar şi acum, chiar şi după toate 
cele întâmplate, oamenii tot refuzau să creadă că „ei” ar 
putea face asemenea lucruri. Pe de altă parte, la fel de 
adevărat este că nu ai cum să vezi ochiul ciclonului când te 
afli în el. 

— În regulă, a spus bărbosul. Din moment ce suntem 
blocați aici şi avem o grămadă de timp la dispoziţie, ce-ar fi 
să facem prezentările? Eu sunt Sean. 

— Meg. 

— Sarah, s-a prezentat şi femeia roşcată. 

— Karl, a fluturat uşor din mână tipul cel scund. 

— Max, a zâmbit bărbatul mai în vârstă. Îmi pare bine de 
cunoştinţă. 

— Presupun că suntem aici din acelaşi motiv, da? a zis 
Sean. 

— Nu ar trebui să vorbim despre asta, a intervenit Sarah. 

— Oricum, cred că putem presupune că... 

— Numai proştii se bazează pe presupuneri. 

Meg a holbat ochii la Sarah. 

— Aşa zicea şi şeful meu. 

— Serios? 

— Foarte serios. Mă enerva la culme. 

Sarah a strâns îmbufnată din buze. A intervenit Max: 

— Aşa deci... cu ce v-aţi ocupat înainte? 

— Am fost profesoară, a răspuns Sarah. 

Quelle surprise! a comentat ironic Meg. Însă doar în gând. 

— Eu am fost avocat, a zis Max. 

A ridicat mâinile şi a adăugat: 

— Ştiu... dați-mă în judecată. 

— Eu am făcut castele gonflabile pentru copii, a spus 
Karl. 

Toţi au căscat ochii la el. Şi au izbucnit în râs. O defulare 
bruscă a, 5 

tensiunii nervoase acumulate până acum. 


— Hei! a exclamat Karl cu o expresie uşor ofensată. Să 
ştiţi că se fac bani buni din castelele gonflabile. Mă rog, se 
făceau înainte. 

— Şi tu? l-a întrebat Meg pe Sean. Tu cu ce te-ai ocupat? 

— Eu? Cu una, cu alta. Am avut mai multe joburi. 

O rafală sălbatică de vânt a legănat mai tare telecabină. 

— Dumnezeule mare! a exclamat speriată Sarah, ducând 
mâna la gât, unde avea o cruciuliță din argint. 

lar Meg s-a întrebat câte motive îi va mai da femeia 
aceasta ca s-o antipatizeze şi mai mult. 

— Înseamnă că suntem o ceată eterogenă, a tras Max 
concluzia evidentă. 

— Şi, „prost” sau nu, eu tot presupun că mergem toți la 
Refugiu, corect? a ridicat Karl din sprâncenele-i stufoase. 

Unul după altul, au dat încet din capete. 

— Ca voluntari? 

Da, alte semne de aprobare. Doar două categorii de 
oameni se duceau în locuri cum era Refugiul: voluntarii şi 
cei care nu aveau de ales. 

— Ce ziceți? A venit momentul să vorbim despre motivele 
care ne-au împins să facem asta? a întrebat Max. Sau lăsăm 
discuția pentru mai târziu, când vom ajunge acolo? 

— Dacă vom ajunge acolo, a zis Sarah, privind cu frică la 
cablurile din oțel de deasupra lor. 

Sean se uita atent la persoana care dormea în colț. 

— Nu credeţi că ar trebui s-o trezim şi pe Frumoasa 
Adormită de colo? 

Meg s-a încruntat. Apoi s-a ridicat şi s-a apropiat de omul 
acela. L-a scuturat uşor de umăr. Şi el - da, un bărbat era — 
s-a rostogolit de pe băncuţă şi a căzut cu zgomot pe podea. 

Sarah a urlat din spate. 

Meg şi-a dat seama de două lucruri. 

Îl cunoştea pe bărbatul acesta. 

Şi nu dormea. Era mort. 


CARTER 


— Vine viscolul. 

De pe canapea, Carter a gemut şi s-a întors pe cealaltă 
parte. Cunoştea prea bine vocea aceea. Era Caren. Cu C, nu 
cu K, aşa cum îi spusese ea când au făcut cunoştinţă. De 
parcă ar fi avut vreo importanţă. De parcă el ar fi avut de 
gând să-i trimită vreun rahat din ăla de felicitare de 
Crăciun. 

— Şi să ştii, Carter, că mahmureala n-o să te scutească 
de drumul până la băcănie. 

Tonul lui Caren era vesel. Mereu era aşa. Vesel şi, din 
păcate, cam autoritar. Carter a întredeschis cu greu un ochi 
şi s-a holbat la ea. Mda, arăta exact aşa cum se aşteptase. 
Pantaloni strâmțţi de jogging, maiou, păr strâns într-o coadă 
la spate. Probabil că urma să plece la sală. Carter a închis 
ochiul şi şi-a îngropat nasul într-o pernă împuțţită. 

Dar Caren nu s-a lăsat. Şi-a continuat atacul acustic. 

— Trebuie neapărat să avem provizii, în caz că viscolul o 
să ne împiedice iarăşi să mai ieşim din casă. 

Zgomotul făcut de uşa frigiderului. Acum s-a deschis, 
acum s-a închis. Zbârnâitul blenderului. Şi o bufnitură când 
Caren a trântit un pahar pe măsuța de cafea de lângă el. 

— Bea-l! O să te ajute. 

Din spatele pernei, Carter s-a uitat la pahar. Era plin cu o 
zeamă roşiatică. 

— Bloody Mary? 

Caren a înălțat cu dispreț dintr-o sprânceană şi a ieşit 
furioasă din cameră. Carter s-a ridicat în capul oaselor, a 
luat paharul şi a sorbit o dată din el. 

— Iisuse Hristoase! 

I-a luat foc gura. Îl ardea rău de tot! Doamne, ce mă frige! 
A sărit dintr-odată în picioare şi s-a repezit la chiuvetă. A 
scuipat toată zeama aia iute, a dat drumul la robinet, şi-a 


vârât gura dedesubt şi a băut cu lăcomie apa ca gheața. 
După ce a terminat, s-a spălat pe ochi şi pe obraji. Apoi s-a 
îndreptat de mijloc, fără să-i pese de apa care picura pe jos. 

S-a întors. Caren îl urmărea din prag, cu brațele 
încrucişate la piept. Şi cu un zâmbet de superioritate pe 
buze. 

— Ai zis că o să mă ajute. 

Ea a ridicat din umeri. 

— Te-ai sculat, nu? 

e 

A făcut un duş şi s-a bărbierit şi se simțea din nou 
aproape om. Numai că oglinda nu era de aceeaşi părere. 

Oamenii de aici se obişnuiseră cu înfăţişarea lui Carter. 
Nu se mai dădeau oripilați la o parte când îl vedeau. Aşa că 
i-a fost uşor să uite cum arată în realitate. 

Partea dreaptă a feței îi fusese afectată de degerături. 
Obrazul, bărbia şi o mare parte din frunte erau înnegrite şi 
țesuturile erau moarte. În mijloc avea o gaură mare, iar 
buzele i se strâmbaseră în partea în care îi fusese distrus 
mugşchiul. Deseori îi curgea saliva din gură când mânca sau 
bea ceva. Numai ochii îi rămăseseră întregi. Albaşiri, 
pătrunzători. Ei singuri mai aminteau de omul care fusese 
pe vremuri. 

Om pe care Carter se străduia din răsputeri să nu-l 
jelească. Oricum nu fusese niciodată vreun făt-frumos. 
Supraponderal şi în tinerețe, şi după aceea; şi cu trăsături 
cam urâţele. Însă uneori se trezea din visele în care chipul îi 
era din nou întreg, îşi dădea seama că realitatea era cu totul 
alta şi umplea perna de lacrimi. Nu era un plângăcios. Şi 
nici vanitos nu era. Dar lucrurile mărunte sunt cele de care 
te ataşezi cel mai tare. Cum ar fi nasul, de exemplu. 

S-a târât până la parter, unde a dat peste Nate, Miles şi 
Julia, care leneveau pe canapelele din livingul mare şi beau 
cafea. Pe măsuţă era o placă de Monopoly (precis că tot 


Miles câştiga), iar Julia tocmai ce-şi rula un joint - chestie 
care o va scoate din sărite pe Caren când se va întoarce de 
la sală. 

Însă nu se vedeau pe nicăieri Jackson şi Welland, cei mai 
noi membri ai grupului. Probabil că Jackson se ascunsese 
pe undeva ca să mediteze sau să facă yoga. Welland 
probabil că se înzăpezise pe afară. Cu puțin noroc. 

Cei de la Refugiu formau un grup eterogen. Oameni aduşi 
laolaltă de nevoi şi de împrejurări, dar uite că au reuşit să 
colaboreze şi să conviețuiască fără să-şi sară unul altuia la 
beregată. În majoritatea cazurilor. 

Din fericire, Refugiul era mare. Şi luxos. Zonele de locuit 
aveau pardoseli din parchet lustruit, mochete groase şi 
mițoase, canapele din piele moale. Mai erau acolo un 
televizor imens, cu ecran plat şi DVD player, console de 
jocuri şi o mulțime de jocuri de societate. Bucătăria - 
modernă, sofisticată şi totuşi minimalistă - era dotată cu o 
combină frigorifică uriaşă şi cu o insulă din granit în mijloc. 

Locatarii de la Refugiu erau extrem de bine îngrijiţi. 

În general. 

Când a intrat Carter, Nate a ridicat ochii la el. 

— Măi, frate, arăţi ca dracu’! 

— Mda, că de obicei te dau pe spate de frumos ce sunt. 

Nate i-a făcut o bezea. 

— Încetează! Mă faci să roşesc. 

Nate a rânjit larg. Chiar şi mahmur cum era acum, tot îşi 
păstrase aspectul ăla de surfer căruia îi place să prizeze 
prafuri: muşchi bine lucraţi, păr decolorat de soare şi strâns 
cu o bandană. În mod normal, Carter ar trebui să-l deteste; 
dar uite că - nu se ştie cum - au reuşit să se împrietenească 
în ultimii trei ani. 

— La ce oră v-aţi dus la culcare? a întrebat Julia, 
împingându-şi după ureche o codiță împletită şi punându-şi 
un filtru la joint. 


Californiană de origine, foarte slabă şi plină de tatuaje, 
Julia crescuse într-o comunitate autonomă şi încă îţi lăsa 
impresia că s-ar simți în largul ei doar într-o iurtă sau la un 
miting de protest, cu o pancartă în mână şi răcnind ceva. 

Carter s-a încruntat. Întrebarea asta chiar la durut. 

— Poate la vreo două ore după voi. 

Miles a ridicat dintr-o sprânceană. El nu părea absolut 
deloc mahmur. Chiar dacă era îmbrăcat în tricou şi 
pantaloni largi, din bumbac, arăta la fel de spilcuit ca 
întotdeauna, parcă pregătit de o plimbare cu barca pe 
Tamisa. 

— A fost puţin mai târziu, l-a contrazis el, cu accentul lui 
britanic şi cam afectat. Dar cred că erai deja dus de pe lume 
la ora aceea, Carter. 

— Face parte din programul meu artistic. 

— Ce? Leşinul? nu a înţeles Miles. 

— Unii încearcă să fumeze trabucurile cu curu”. Eu leşin. 

— Chiar fac asta? s-a mirat Julia. 

— I-am văzut cu ochii mei. 

Nate a început să râdă. 

— Hai, măi, de ce ne luăm la mişto în halul ăsta? 

— Pentru că nu avem altceva mai bun de făcut? a zis 
Julia. 

Şi au zâmbit toți şi au dat din cap, cu toate că acest 
adevăr îi durea profund. 

Fireşte că erau multe lucruri de făcut la Refugiu. Treburile 
zilnice, ca să păstreze locul acesta în cele mai bune condiţii. 
Întreţinerea zonelor exterioare şi interioare. Prepararea 
alimentelor, curăţenia, aprovizionarea. Fiecare avea anumite 
sarcini - distribuite de Miles, evident. Mai erau acolo şi 
spaţii special amenajate pentru recreere: sala de sport, 
piscina, pereții de escaladă. A, da, şi mai era şi drumul până 
la băcănie. 


Carter s-a dus la lista cu sarcinile afişate pe panoul din 
plută aflat pe peretele din bucătărie. Normal că era şi 
numele lui acolo. Din nou. Se întâmpla ceva ciudat cu 
timpul de aici. Parcă se scurgea altfel. 

Nu putea să sufere drumurile până la băcănie. În primul 
rând, pentru că nu era chiar după colț. Trebuia să schieze 
pe pante periculoase ca să ajungă până în sat, după care 
trebuia să urce înapoi, cu sacoşa aia plină legată pe schiuri. 

lar Carter era cel mai prost schior din grup. Spre 
deosebire de ceilalți, el nu fusese niciodată „la munte” în 
vacanţele de iarnă din copilărie. În acest anotimp, singurul 
sport extrem pe care îl făcea era să se dea pe derdeluş cu 
sora lui pe o capotă de maşină veche. 

La el a durat cel mai mult ca să ajungă până în sat. Şi o 
eternitate până a reuşit să urce înapoi. lar asta s-a 
întâmplat înainte să-şi dea seama câte sălbăticiuni se 
ascund prin pădurile alea. 

Îl încerca din nou migrena aia urâtă. 

— Neapărat azi? Vreau să zic că avem destule... 

— N-ai să vezi, a clătinat Julia din cap. Ştii regulile. 

Regulile. Mda, le ştia. Din păcate. 

— Julia are dreptate, a intervenit Miles, pe un ton 
enervant de rezonabil. Plus că o să înceapă şi un viscol 
mare. Dintr-un moment în altul. 

Carter s-a uitat afară pe geamul mare care acoperea 
aproape tot peretele  Refugiului.  Priveliştea era 
impresionantă: codrii mari de conifere, pantele abrupte, 
crestele ascuțite ale munților. 

Însă, după o vreme, ajungea să semene cu un tapet. Abia 
dacă o mai observai. 

Şi Miles avea dreptate. Deja începuse să bată tare vântul, 
învârtejind ninsoarea, iar în zare se desluşea un nor mare şi 
amenințător - semn că viscolul era aproape. lar asta 
însemna că nu vor mai putea să iasă din casă câteva zile în 


şir, dacă nu chiar săptămâni, în funcţie de cât de puternic 
va fi. 

— Azi o să înceapă, frate, a spus Nate. Vine apocalipsa, ce 
mai încoace şi-ncolo. 

Chiar în clipa aceea s-a auzit deschizându-se uşa de la 
parter şi o rafală de vânt rece, amestecat cu zăpadă, a 
pătruns în casă, până în livingul din capătul scării în 
spirală. Au urmat nişte tropăieli grăbite pe trepte. 

— Măi, oameni buni, al dracu’ de nasol e afară! 

Welland. Grăsanul cu mutra plină de coşuri. Welland, 
chiar el. Avea doar douăzeci şi cinci de ani şi era cel mai 
tânăr din grup, dar era totodată şi cel care ştia cele mai 
multe lucruri despre cum trebuie să-ți organizezi traiul la 
Refugiu. Prin urmare, în ciuda faptului că era un rahat cu 
ochi şi cu acnee, un văicăreț cu multe defecte (deocamdată) 
ascunse şi căruia îi plăcea mereu să agite apele, erau 
obligați să-l tolereze. 

Însă împreună cu Welland a mai venit cineva, un cineva 
pe care se bucurau mult mai mult să-l vadă: Dexter - care a 
dat năvală în cameră, s-a repezit în brațele lui Carter şi a 
început să-l lingă pe față şi pe mâini cu limba lui udă şi 
împuţită. 

— Ce faci, măi, băiatule? Ai fost la plimbare? l-a întrebat 
Carter. 

După care şi-a lipit capul de blana rece şi sârmoasă a 
terrierului şi a şoptit: 

— Ai făcut pişilică pe piciorul lui Welland? Da? Bravo! Ce 
băiat bun! 

— Cum arată generatorul? a întrebat acum Miles. 

Welland a scuturat din cârlionţii negri şi încâlciți, după 
care a bătut din picioare. 

— Binişor, dar mă cam deranjează defazajul ăla. Că sunt 
tot mai frecvente penele de curent. 

Optimismul era o altă calitate a lui. 


— În fine, bine, nu trebuie să te agiţi. O să verific... 

— Da’ nu mă agit, omule! Zic şi eu ce văd. Că şase 
secunde înseamnă al naibii de mult. Şi ştii ce o să se 
întâmple dacă o să cadă curentul... 

— Ştiu foarte bine, a spus Miles, pe un ton care i-a amuţit 
pe toţi cei din încăpere. 

Welland s-a făcut ca focul la față şi s-a aplecat, chipurile 
ca să-şi scoată bocancii. 

— Cred că mi-au degerat picioarele, în puii mei! a 
mormăit el. Asta-mi mai lipsea - să mi se înnegrească 
degetele şi să-mi cadă... 

A ridicat capul şi a dat cu ochii de Carter. 

— Aoleu! îmi pare rău, frate! 

Ba nu-i părea absolut deloc. 

Carter a zâmbit şi l-a dat jos pe Dexter de pe genunchii 
lui. 

— Nu-i nimic. 

Ba era. 

Numai că nu a avut timp să se întindă la discuţii în 
contradictoriu, pentru că, exact în momentul acela - de 
parcă Welland ar fi fost vreun profet păros al Apocalipsei —, 
s-a auzit scâncetul stins al curentului care se oprea şi 
zbieretele alarmei. 

— Rahat! a zbierat Welland. Ţi-am zis eu! 

Miles a ridicat mâna ca să-l facă să tacă. S-a uitat la 
ceasul de la cealaltă. Număra. O secundă, două, trei, patru, 
cinci... 

Un ţiuit puternic a anunțat că generatorul a început să 
funcționeze, iar curentul a revenit. Alarma s-a înecat chiar 
în mijloc de zbieret. 

Nate a fluierat dezamăgit. 

— A ţinut cam mult. 


— Şase secunde şi douăzeci şi şase de milisecunde, a 
spus Miles, lăsând mâna în jos. O întrerupere de mică 
importanţă. 

— Cât de mică? a vrut să ştie Carter. 

Miles s-a gândit puţin, apoi i-a răspuns: 

— Ar fi fost o problemă dacă pana de curent ar fi durat cel 
puţin opt secunde. 

— De ce tocmai opt? a vrut să ştie şi Nate. 

— Pentru că, atunci când se întrerupe curentul, se 
blochează automat circuitele, a spus Miles. Dar chestia asta 
nu se face instantaneu. Energia reziduală poate duce la o 
întârziere de opt secunde. Pe perioada unei pene 
neaşteptate, ar trebui ca generatorul să pornească în patru, 
cel mult cinci secunde, ca să nu se mai blocheze circuitele. 

Însă parcă intervalul ăsta de timp era cam scurt, şi-a zis 
Carter. Cam prea scurt. 

— Ar fi trebuit să mă uit la siguranțele automate de la 
subsol, a spus Welland. Ar fi trebuit să le resetez. Dacă 
defazajul o să fie mai mare... 

— Am spus că vom monitoriza situaţia, a accentuat Miles, 
uitându-se la cei din jur. Ne-am înțeles? 

De data aceasta, până şi Welland a reuşit să înțeleagă şi a 
mormăit: 

— 'nţeles! 

Ceilalți s-au mulțumit doar să dea din capete. 

— În regulă. 

— Bine, a zis Nate, ridicându-se în picioare. Mă duc la 
sală ca să dau afară din mine berea de azi-noapte. Vine 
cineva cu mine? 

— Aş cam avea nevoie de o jumătate de oră în saună, a 
murmurat Julia, trăgând un ultim fum din joint şi 
stingându-l apoi în scrumieră. 

Au ieşit amândoi din încăpere şi s-au îndreptat agale spre 
ascensor. 


Welland încă zăbovea pe acolo; îşi scotea combinezonul 
gros de iarnă şi îi călca pe toți ceilalți pe nervi. 

— Am văzut că tu trebuie să te duci azi după provizii, 
Carter. Nasol! 

— Mda. În fine, toți o facem când ne vine rândul, a spus 
Carter. 

Şi a pocnit imediat din degete. 

— Ba nu, stai puţin! Toţi în afară de tine. Tu nu te-ai dus 
niciodată. 

— Nu ştiu să schiez. 

— Nici eu. 

— Sufăr de astm. 

— Nu mai spune? Păi, în cazul ăsta, cum de te-au 
acceptat şi te-au trimis să lucrezi aici? 

— Asta e... dar măcar eu n-am apărut din senin, aşa ca... 

— Vreți să încetaţi cu ciorovăiala asta, amorezilor? s-a 
răstit Miles la ei. Şi... Carter, vreau să discut ceva cu tine 
înainte să pleci. 

— Despre ce? 

Miles a aruncat o privire la Welland, care terminase de 
lepădat toate hainele groase de pe el şi acum deschidea 
dulapurile din bucătărie, în căutare de mâncare, fără să-şi 
adune de pe jos îmbrăcămintea udă. 

Miles s-a ridicat şi a pornit spre ascensor. 

— Vino cu mine! 

— În regulă, a oftat Carter. 

Când trecea pe lângă Welland, i-a şoptit: 

— Ştiu că n-ai niciun fel de astm. 

e 

Uşile ascensorului s-au deschis şi ei au intrat în cabină. 
Miles şi-a lipit cartela de litera B de pe tabloul de comandă. 
Ascensorul a luat-o încet în jos. 

Refugiul avea patru niveluri şi era construit în versantul 
muntelui. La primul etaj se aflau livingul, bucătăria şi sala 


de sport. La al doilea, două dormitoare comune şi 
douăsprezece camere mici, cu câte un singur pat, pentru 
personal. La parter erau un hol uriaş, o piscină şi câteva 
camere de saună. Plus spălătoria şi spaţiile de depozitare. 

Cu excepția lui Miles, tuturor celorlalți le era interzis 
accesul la subsol. Însă Miles putea să ia cu el pe oricine i se 
părea demn de încredere. 

Uşile ascensorului s-au deschis şi ei au ieşit pe un coridor 
alb. Aici era tot timpul foarte frig, dar nu din cauza asta a 
simțit Carter că i se face pielea de găină pe braţe. Luminile 
erau prevăzute cu senzori de mişcare şi se aprindeau pe 
măsură ce ei înaintau pe lângă şirul de uşi de pe partea 
stângă. Două dintre ele dădeau în fostele birouri - acum 
goale. Miles s-a oprit în fața celei de-a treia uşi, şi-a lipit din 
nou cartela de acces de panoul mic de alături şi au intrat. 

De-a lungul unui perete erau înşiruite mai multe mese de 
lucru din oțel strălucitor. De cealaltă parte se aflau mai 
multe dulapuri, tot din metal, plus o unitate frigorifică foarte 
mare. 

— Deci care-i treaba? a întrebat Carter, pe un ton 
dezinvolt - în fine, atât de dezinvolt cât îi putea fi tonul într- 
o asemenea situaţie. 

Miles l-a privit cu răceală. Carter văzuse cadavre cu 
priviri mai blânde şi mai calde decât a lui Miles. 

— Cineva ne fură din rezerve. 

— Ce?! 

Miles a tras un sertar dintr-un dulap. În el se aflau 
teancuri peste teancuri de cutii cu medicamente - 
antibiotice şi analgezice. 

— Mie mi se pare că sunt destul de multe. 

Miles a băgat mâna la fundul sertarului şi a scos o cutie. 
A deschis-o. Şi a țţinut-o cu susul în jos. Era goală. 

— Cred că s-a umblat la vreo jumătate din cutii. 


— Dar la...? a făcut Carter un semn din cap spre unitatea 
frigorifică. 

— Nu mi-am dat seama dacă lipseşte ceva, aşa că am 
verificat la întâmplare câteva flacoane. 

— Şi? 

— Unele conțin altceva acum. 

— Adică nu plasmă? 

— Apă. 

Carter a simțit că-i creste tensiunea. Era normal să 
întrebe: 

— Dar cum? Că doar tu ai cartelă de acces. 

— Aşa ni s-a spus. 

Foarte corect. 

— Şi ajungem la următoarea problemă, a continuat Miles. 

— Mai e încă una? 

— A dispărut Jackson. 

Carter a căscat ochii la el. 

— Ce? Eşti sigur? 

— Azi-noapte n-a dormit la el în cameră. Şi nu-l găsesc pe 
nicăieri. 

Carter a căzut pe gânduri. Probabil pe Jackson îl 
cunoştea cel mai puţin. Un bărbat tăcut, necomunicativ, 
trecut de treizeci şi cinci de ani. Vegan, antialcoolic. 
Pasionat de yoga şi de meditaţie. Cu toate acestea, Carter 
nu avusese niciodată nimic împotriva lui. Dar nici nu ar fi 
avut cum. Omul acela parcă era o fantomă. 

— Şi tu crezi că el e hoţul -— că şi-a luat marfa şi a şters-o 
de-aici? 

— Poate. Dar unde să se ducă? 

Miles avea dreptate. Doar satul era cât de cât mai 
aproape. Până la aerodrom făceai o oră pe singurul drum 
îngust şi cu multe serpentine. În plus, de unde să fi făcut 
Jackson rost de o maşină? Înseamnă că s-a dus la staţia de 


telecabină. Numai că aşa ceva ar fi fost aproape imposibil de 
imaginat. 

— Poate că nu-i chiar aşa, a spus Carter. O fi plecat în 
drumeție, ce crezi? 

Miles s-a uitat ironic la Carter. 

— Fără hainele groase pe el? 

Altă observaţie corectă. 

— N-o să spunem deocamdată nimănui, a zis Miles. Dacă 
Jackson a pățit ceva, vestea asta i-ar demoraliza pe ceilalți, 
mai cu seamă acum, după întâmplarea aia nefericită cu 
Anya. 

Nefericită. Chiar aşa. Carter a încercat să-şi suprime 
emoția care amenința să-l copleşească din nou. 

— Şi dacă dăm de el? 

Miles a strâmbat din buze. Foarte urât. Foarte fioros. 
Carter a avut senzația clară că i se veştejesc testiculele doar 
privindu-l. 

— În cazul ăsta, e mort. 


HANNAH 


Supraviețuitorii s-au strâns în spatele autocarului. 

Cei mai mulți dintre morți se aflau în partea din față. 

Îi examinase chiar Hannah. Cinci tineri şi tinere care nu 
vor mai apuca să-şi serbeze următoarea zi de naştere. Iar 
moartea lor fusese bruscă şi violentă. Cam aşa este moartea 
de obicei. Şi niciun cadavru nu arăta bine. În fond, rareori ţi 
se întâmplă să vezi morți frumoşi. 

Dar, dintr-un punct de vedere, era bine că studenţii de 
aici nu se cunoşteau între ei sau se cunoşteau prea puţin. 
În afară de tânărul care încă îşi ținea sora în braţe în spatele 
autocarului, nimeni altcineva nu jelea moartea unui iubit, a 
unei iubite ori a unui prieten bun. Pe de altă parte, niciunul 


dintre ei nu avea vreun motiv să aibă grijă de altcineva. 
Fiecare era pe cont propriu. lar asta putea să reprezinte o 
problemă. Evident că, în aceste momente, se confruntau cu 
o problemă mult mai importantă, însă Hannah nu era 
pregătită să o discute cu nimeni. Nu încă. 

Pe lângă tipul cu aspect arian care a ajutat-o, tânăra pe 
moarte şi fratele acesteia, mai erau alți trei supraviețuitori: 
un băiat cu înfăţişare atletică, păr negru şi chip frumuşel şi 
prietenos; o fată slăbuţă, cu păr scurt şi castaniu; şi un 
tinerel deşirat, cu coadă şi cu piercinguri în nas şi buze — 
ăsta era cel care vomitase înainte. Şi vorbeau doar între ei. 

— Cum scăpăm de-aici? 

— N-ai văzut ce viscol e? O să murim de frig afară. 

— Foarte posibil să murim şi înăuntru. 

— Deci ce facem? 

— Nu-mi vine să cred că ne-au luat telefoanele. 

— Nu-mi vine să cred că n-a adus nimeni unul de rezervă. 

— Cât o să dureze până ne găsesc? 

— Vai de capul nostru. Nu se poate să rămânem aici toată 
noaptea. Cu toți morții ăştia. 

Sigur, Hannah le-ar fi putut spune că morţii reprezentau 
cea mai mică problemă. Prima şi cea mai importantă grijă a 
lor urma să fie scăderea temperaturii din autocar. Deja era 
destul de frig înăuntru. Sigur, erau toți îmbrăcați cu geci de 
iarnă şi cu jeanşi, dar nu cu haine care să le ofere un oarece 
confort termic; iar, în caz că ar fi rămas blocaţi aici peste 
noapte, hipotermia s-ar fi instalat extrem de repede. 

Alt motiv de îngrijorare: mâncarea. Aveau apă şi gustări 
oferite de Academie. Dar acestea ar fi trebuit să le fie de 
ajuns doar pentru prânz. Acum erau obligați să tragă de ele 
cât mai mult. Sigur, în autocar exista o toaletă şi, în ciuda 
amplasării cam strâmbe, încă o puteau utiliza în caz de 
nevoie. Cel puțin deocamdată. 


Ningea în continuare. Zăpada se depunea pe autocar şi pe 
geamurile lui. Cât va mai trece până când va fi complet 
îngropat în nămeți? Până când nu-l va mai vedea nimeni? 
Totuşi s-ar putea ca viscolul să se oprească înainte de asta 
şi aşa ar fi avut o opţiune. La fel de bine, ar fi putut să nu 
aibă niciuna. 

— Bine. Acum, linişte! 

Blondul cel înalt s-a ridicat şi s-a uitat atent la studenții 
din jur. Chiar dacă toți erau aproximativ de aceeaşi vârstă — 
pentru că Academia accepta doar tineri între optsprezece şi 
douăzeci şi trei de ani — blondul acesta avea o înfăţişare care 
impunea respect. Aşa că toți ceilalți au amuţit. 

— În primul rând, a spus el, propun să ne prezentăm, ca 
să ne fie mai uşor să comunicăm între noi. Pe mine mă 
cheamă Lucas. 

— Josh, a zis tipul cu muşchi de atlet. 

— Ben, a spus tânărul cu piercinguri. 

— Cassie, a murmurat fata slăbuță. 

— Iar eu sunt Hannah. 

Apoi s-a uitat în spate, la fratele care îşi ţinea sora în 
brațe. Acesta a ridicat ochii la ea. 

— Daniel... ea e Peggy. 

— Bine, a dat Lucas din cap. În regulă. Situaţia se 
prezintă astfel: nu putem chema ajutoare. Nu putem să 
ieşim de aici. 

— Da’ ştiu că te pricepi să ne încurajezi, fratele meu, a 
mormăit Ben. 

— Şi ieşirea de urgenţă? a vrut să ştie Josh. 

— Blocată, a răspuns Hannah. 

— Eşti sigură? 

— Du-te şi încearc-o şi tu. 

Josh s-a ridicat şi s-a dus în celălalt capăt al autocarului. 
A revenit după doar câteva secunde. 

— Mda. S-a defectat. 


— Băga-mi-aş picioarele! a înjurat Ben. 

— Şi se pare că nu putem nici să spargem geamurile, 
pentru că autocarul nu mai este utilat cu uneltele necesare, 
a continuat Lucas. 

— Ce zici? n-a înţeles Josh. 

— Lipsesc ciocanele, i-a explicat Hannah. 

— lisuse! a exclamat Ben, dându-şi ochii peste cap. Nu 
pot să cred că ne-au trimis la dracu-n praznic în rabla asta! 

Observaţie extrem de pertinentă, şi-a spus Hannah. 
Autocarul era vechi. Academia nu-şi mai înnoise parcul auto 
de destul de multă vreme. Poate nu o considerau o 
prioritate, din moment ce majoritatea studenților veneau la 
cursuri cu limuzina sau cu elicopterul. 

— Asta e irelevant, a insistat Lucas. N-ar supraviețui 
nimeni în viscolul de afară. 

— Atunci, tu ce propui? l-a întrebat Josh. 

— Să stăm liniştiți aici şi să aşteptăm să ne salveze 
cineva. 

— Şi dacă nu apare nimeni? 

— Reevaluăm situația. Poate vom găsi chiar noi o soluție, 
ne vom da seama cum se poate ieşi de aici. Caz în care, doi 
dintre noi, cei mai rezistenți şi obişnuiţi cu muntele, vor 
încerca să aducă ajutoare. Însă nu are niciun rost să 
trimitem pe cineva afară dacă nu suntem siguri că va 
supraviețui. 

— Are dreptate, a intervenit Hannah. Mai bine aşteptăm. 

— Şi de ce, mă rog, trebuie să facem ce zici tu? s-a 
enervat Cassie, uitându-se urât la Hannah. Cine te-a pus 
şefă peste noi? 

Hannah a observat că fata i se adresase doar ei şi că nu 
pusese deloc la îndoială autoritatea lui Lucas. A încercat 
acum să vorbească pe un ton cât mai prietenos şi calm: 

— Am făcut nişte cursuri de gestionare a situaţiilor de 
criză. 


În realitate, nu ea le făcuse, ci tatăl ei. 

— Într-o asemenea împrejurare, a continuat Hannah, cea 
mai bună opţiune este să rămânem unde suntem, cel puțin 
până când va trece viscolul. Avem mâncare, avem un 
adăpost şi, cel mai important, nu suntem singuri, suntem 
împreună. 

— Adică vrei să ne luăm în brațe, sau ce? s-a interesat 
Cassie, mai sarcastică decât înainte. 

— Da, asta vreau, i-a trântit-o Hannah. Pentru că, dacă 
rămânem blocau aici la noapte, va trebui să facem față unui 
frig cumplit. Trebuie să stăm lipiți unul de celălalt, ca să ne 
menţinem temperatura corporală. 

— Atât de mult crezi tu că o să rămânem aici? s-a 
îngrijorat Ben. 

— Poate. Probabil că nu ne va căuta nicio echipă de 
salvare până când nu se mai linişteşte viscolul. 

— Dar vor trimite pe cineva după noi, da? l-a întrebat 
Cassie pe Lucas. 

— Sigur că da, a răspuns acesta pe un ton aşa de 
convingător, încât până şi lui Hannah i-a venit să-l creadă. 
De ce să ne abandoneze tocmai acum, după ce s-au străduit 
atât să ne trimită la adăpost? 

Era logic ce spunea el, dar Hannah ştia că unul dintre 
motivele pentru care Academia a insistat să-şi trimită 
studenţii departe era acela că nu voia să-şi asume 
responsabilitatea pentru mai multe morți. 

Ben a ridicat mâna, cerând permisiunea să vorbească. 
Hannah s-a bucurat, deoarece asta însemna că o 
acceptaseră şi îl acceptaseră şi pe Lucas drept un soi de 
lideri şi totul urma să fie mai simplu. 

— Da, spune, l-a îndemnat ea. 

— N-ar trebui să verificăm dacă vreunul dintre ceilalți are 
un telefon la el? 


— Adică vreunul dintre cei morți? Despre ei vorbeşti? l-a 
întrebat Hannah. 

Tânărul a părut stânjenit. 

— Păi, da. Şi nici de mâncare şi de geci nu mai au nevoie, 
nu? 

Hannah s-a uitat la Lucas. Era o idee bună. 

— Trebuie să ne folosim de tot ce avem la dispoziţie, a zis 
el. 

— Şi... cine o să... o să... a început Josh, dar fără să 
poată continua. 

— O s-o fac eu, a spus Hannah. 

— Vin şi eu, s-a oferit Lucas. 

Ea a dat din cap. Au pornit spre celălalt capăt al 
autocarului. 

— Adevărul e că voiam să vorbesc ceva cu tine, i-a şoptit 
Lucas. 

— Şi eu voiam să vorbesc cu tine. 

— În regulă. 

— Tu primul, l-a îndemnat Hannah. 

— Ai observat ceva la morți? a întrebat-o Lucas. 

— La ce te referi? 

— Toţi sunt studenți, da? 

— Da. 

— Şi toți supraviețuitorii tot studenți sunt... 

— Ce vrei să zici? 

— Unde este şoferul? 

A căscat ochii la el. Bineînţeles. Ar fi trebuit să-şi dea şi 
singură seama. Unde era şoferul? Ai devenit cam neatentă, 
Hannah! S-a uitat în jur, ca şi cum s-ar fi aşteptat să-l vadă 
ivindu-se brusc din spatele vreunui scaun. Cucu bau! 

— Imposibil, a murmurat ea. 

— Mai ţii minte cum arăta? a întrebat-o Lucas. 

Hannah s-a încruntat. Când s-a urcat în autocar, îl 
văzuse stând şi fumând afară; numai că nu se uitase prea 


bine la el. Parcă era scund. Şi slab. Cam atâta tot îşi 
amintea. 

— Nu prea. 

— Dar nu-l vezi aici? 

S-a mai uitat o dată în jur. 

— Nu. 

— În cazul ăsta, nu sunt decât două explicaţii. Ori există 
o ieşire... 

— Ori? 

— A folosit ieşirea de urgenţă şi a defectat-o după aceea. 

— Dar de ce? 

— Chiar, de ce? a zâmbit Lucas. Tu ce voiai să-mi spui? 

Hannah a rămas o secundă cu gura căscată, derutată de 
această schimbare bruscă a subiectului. Dar şi-a revenit 
imediat. 

— Avem cinci studenți morți. 

— Aşa, şi? 

— Patru au decedat în urma traumelor provocate de 
accident — după cum era de aşteptat. 

— Şi al cincilea? 

I-a făcut semn să vină după ea mai în fața autocarului. Pe 
unul dintre scaune zăcea un tânăr cu părul creț şi cu o 
gaură în cap. O gaură mare şi însângerată. 

— Probabil a murit din cauza acestui traumatism, a spus 
ea. 

Lucas i-a aruncat o privire ironică. 

— Prin urmare, şi el a murit în accident. 

— Da, însă... era deja un cadavru ambulant. Uită-te la 
ochii lui. 

Lucas s-a aplecat. Hannah i-a auzit icnetul de stupefacţie. 
Albul ochilor nu mai era alb, ci roz-închis, aproape roşu. 
Conjunctivită. 

Lucas pălise. 

— Dar nu au fost testaţi cu toții? 


Iar testele acelea ar fi trebuit să fie infailibile. 

— Probabil că s-a strecurat o greşeală pe undeva, a spus 
Hannah. 

— Verdammt! Afurisiții. Şi tu crezi că... 

— Nu putem fi siguri de nimic până când nu mai apar 
simptomele şi la altcineva. 

— Tocmai ce le-ai zis să se ţină în braţe. 

— Ca să nu murim de hipotermie. 

— Dar ne-am putea contamina unul pe celălalt. 

— E prea târziu ca să ne mai facem griji din cauza asta. 
De multe ore respirăm acelaşi aer, atingem aceleaşi obiecte. 
Poate vom avea noroc... poate nu. 

Şi l-a lăsat să se obişnuiască cu ideea. 

— Deci, chiar dacă vine cineva să ne salveze, a spus el 
încet, tot vor mai muri câțiva dintre noi. 

Oricât de deştept era, tot nu pricepuse. 

Hannah a clătinat din cap. 

— Dacă vine o echipă de salvare şi Departamentul îşi dă 
seama că este o infecție în autocar... atunci nimeni nu va 
mai ajunge la Refugiu. 


MEG 


Mortul era sergentul Paul Parker, cu care lucrase la 
Biroul de Investigații Criminale. După aceea au fost 
amândoi transferați la secția de Control Infecţii şi Proteste 
de Stradă. Sau, aşa cum îi spuneau toți de acolo: „Trage şi 
Dă Foc”. 

Să nu uiţi niciodată, Hill, că nu sunt ca noi. Îi salvăm, 
facem un act de caritate. 

Un act de caritate. Mda, cum să nu... Meg nu uitase, deşi 
îşi dorea uneori să-şi poată arde toate amintirile acelea. Să 


şi le scoată din minte, să-şi facă o lobotomie. Şi uitarea 
putea fi o salvare. 

Oricum, toate acestea nu mai aveau acum nicio 
importanță, deoarece pe ecusonul de sub combinezonul de 
iarnă a bărbatului scria Mark Wilson - Pază. 

— Cine e? a întrebat Sarah. A pățit ceva? 

— Se numeşte Mark Wilson, a citit Meg minciuna de pe 
ecuson. Şi este mort. 

Sarah şi-a dus mâna la gură. 

— Dumnezeule! 

— Cum a murit? a vrut să ştie Sean. 

Bună întrebare! Meg i-a atins gâtul cu două degete. Nu-i 
căuta pulsul. Ştia cum arată un mort. Voia să-şi facă o idee 
despre temperatura lui corporală. Mda, era cam rece, dar nu 
foarte rece şi nu căpătase încă aspectul acela ca de ceară. I- 
a ridicat brațul. Moale şi flexibil - deocamdată. Deci rigor 
mortis nu avusese vreme să se instaleze, ceea ce însemna că 
moartea survenise de curând, probabil în ultimele două ore. 

— Să fi avut o reacție adversă la medicamentele care ni s- 
au dat? a întrebat Max. 

Bună întrebare! Chiar rezonabilă. Meg s-a aşezat în 
genunchi lângă cadavru. Pentru că acum asta era: un 
cadavru. Nu mai era Paul sau Mark sau cum îşi mai 
spusese el. I-a examinat fața, gura. O gură pe care o 
sărutase. Împinsă de dorinţă, de singurătate, de comoditate, 
de disperare. Dar niciodată din dragoste. Nici măcar în 
primele zile. În fond relaţiile se construiesc şi pe mai puțin 
de atât. Însă le trebuie mult mai mult ca să reziste în timp. 

Acum i-a dezlipit buzele şi s-a uitat înăuntru, căutând 
urme de vomă, vreun indiciu de supradoză. N-a văzut niciun 
semn de vomă, dar a observat sânge în jurul dinţilor. Îi 
simțea şi mirosul. S-a încruntat. A întins mâna şi i-a tras 
fermoarul de la combinezonul de iarnă. Purta pe dedesubt o 
bluză termică de culoare albă. Mai bine spus, un tricou care 


fusese pe vremuri de culoare albă. Acum era acoperit cu 
pete maronii pe partea din față. 

— Aoleu! a strigat Karl. Ăla-i sânge? 

— Da. 

Meg a strâns din dinți şi a ridicat tricoul, strâmbându-se 
uşor când a desprins de carne țesătura îmbibată cu sânge 
uscat. Rana era chiar sub stern. Intre a doua şi a treia 
coastă. A tintit ficatul, şi-a spus ea. O lovitură precisă, letală. 

— A fost înjunghiat, a anunțat ea pe un ton sec şi s-a 
întors cu fața spre ceilalți. 

Stăteau toți în jurul ei şi pe chipuri li se aşternuseră 
expresii aproape identice de spaimă şi de uluire. Mortul îi 
făcuse să uite pentru moment de situația dificilă în care se 
aflau, îi făcuse să nu mai bage de seamă balansul 
telecabinei oprite deasupra munților. Meg s-a întrebat acum 
dacă mai văzuse vreunul dintre ei un mort de la o distanță 
atât de mică. 

În ciuda tuturor nenorocirilor din ultimii zece ani, unii 
oameni încă nu realizau adevăratele orori ale acestui timp. 
Evident că vedeau cadavre - însă numai la televizor. Mai 
bine zis, vedeau doar ce voia mass-media să vadă. Însă 
multe zone rurale fuseseră scutite de cele mai urâte aspecte 
ale pandemiei. La fel şi cei suficient de bogaţi, care îşi 
puteau permite să trăiască în complexurile rezidențiale 
fortificate apărute în preajma metropolelor. Dacă nu locuiai 
într-un oraş, atunci nu prea aveai cum să vezi cu ochii tăi 
tot acel carnagiu. 

— De ce să facă cineva una ca asta? a scâncit Sarah, 
încleştându-şi degetele de crucifixul de la gât. 

Meg a ridicat din umeri. Istericalele acestei femei o făceau 
să fie mult mai dură cu ea decât cu ceilalți. 

— Habar n-am. Dar au ştiut unde anume să-l înjunghie 
ca să-l omoare - sau poate au lovit la nimereală şi au avut 
noroc. 


— Mi se pare că te pricepi destul de bine la rănile de cutit, 
a observat Sean. 

— Am fost polițistă, a recunoscut Meg. 

— Ai fost? a întrebat-o Karl. Adică la trecut? 

— Da. 

Şi s-a uitat la ei, provocându-i să-i pună şi alte întrebări. 
Nu i-a pus nimeni niciuna. Pentru că toţi aveau câte un 
trecut. Un trecut despre care nu voiau să vorbească. 

— Îţi dai seama când a murit? a întrebat-o Max. 
Presupun că a fost atacat înainte să ne urcăm în telecabină. 

— Şi au vârât un cadavru aici, lângă noi? s-a minunat 
Karl. 

— Poate nu a observat nimeni, a intervenit Sean. Am 
crezut toți că dormea, nu? 

Meg s-a uitat din nou la cadavru. Posibil să nu-şi fi dat 
nimeni seama că omul acela este mort, dar puțin probabil. 
Poate pur şi simplu nu le-a păsat. 

— Şi asta e posibil, a spus Meg. Nu a murit de prea mult 
timp. Poate doar de vreo două ore, nu mai mult. 

— Ce altă variantă ar mai fi? a întrebat Sarah. 

— Că l-a ucis unul dintre noi, i-a răspuns Karl, cu ochii 
ațintiți asupra lui Meg. La asta te gândeşti, nu-i aşa? 

— Dar eram toţi în stare de inconştiență, a protestat 
Sarah. 

— Aşa ar fi trebuit să fim, a mârâit Max. 

Sarah s-a luat cu mâinile de cap. 

— Absolut ridicol! Nu l-a înjunghiat nimeni. Nici măcar 
nu-l cunoaştem. 

Meg nu a spus nimic. Sarah şi-a încrucişat brațele la 
piept, de parcă ar fi provocat-o: Ia să te aud, acum ce mai ai 
de zis? 

Max şi-a scărpinat cu scepticism bărbia. 


— Desigur, supoziţia că a fost ucis înainte de îmbarcare 
nu exclude posibilitatea ca unul dintre noi să fi fost autorul 
crimei. 

Sarah s-a holbat la el. 

— Ce??? 

— Vrea să spună că, dacă nu l-a înjunghiat unul dintre 
noi după ce am urcat în telecabină, nu înseamnă că nu l-am 
fi putut omori înainte de asta, a intervenit Sean, pe un ton 
împăciuitor. 

— Haide, măi! Mă laşi?! 

Max s-a uitat la Meg. 

— Având în vedere că, indiferent ce va urma, tot trebuie 
să stăm împreună o vreme, aş dori să mă asigur că nu aveți 
nicio armă asupra voastră. 

— Dar ni s-au confiscat toate bunurile, a protestat Sean, 
uitându-se în jos, la combinezonul de iarnă şi la bocancii 
din picioare. Astea de pe mine nici măcar nu-s ale mele. 

Meg s-a gândit puţin. După care şi-a tras fermoarul de la 
combinezon. Sub el purta un tricou alb şi un şort. La fel ca 
Paul. Şi nu erau ale ei. Fusese dezbrăcată de propriile haine 
şi îmbrăcată cu astea în timp ce zăcea fără cunoştinţă. Şi-a 
tras bocancii din picioare şi şi-a scos combinezonul. Evident 
că a început imediat să tremure de frig. 

— Ce faci? s-a mirat Sean. 

— Dovedesc că nu ascund nimic. 

A azvârlit combinezonul spre Sarah. 

— Poftim! Caută prin buzunare. 

Sarah a părut gata să riposteze, dar s-a abținut. A pipăit 
combinezonul. 

— Nimic. 

— Bravo! 

I-a înapoiat combinezonul lui Meg, care l-a îmbrăcat 
foarte repede. 

— În regulă. Cine urmează? a întrebat ea. 


Max deja începuse să se dezbrace. Apoi Sean. Sarah şi-a 
dat ochii peste cap, dar şi-a tras fermoarul. S-au 
percheziționat unul pe celălalt, au pipăit buzunarele 
combinezoanelor, le-au scuturat ca să vadă dacă nu este 
ceva ascuns în căptuşelile groase. 

Karl a rămas ultimul. S-a uitat în jur, de parcă ar fi 
sperat să fie scutit de percheziție măcar în ultima clipă. Şi-a 
dat seama că nici vorbă de aşa ceva, a clătinat din cap şi a 
dus o mână tremurândă la fermoar. În timp ce-şi scotea 
combinezonul de iarnă, s-a auzit icnetul strident al lui 
Sarah. 

Braţele şi picioarele lui Karl erau acoperite cu tatuaje 
negre şi urâte. Nişte mâzgăleli rudimentare şi hidoase — 
probabil făcute în puşcărie, şi-a zis Meg. Svastici, cranii, 
numărul 1 4 8 9, cercul şi pumnul arian, cuvintele „Sânge şi 
Onoare”2. Mai jos de gât nu-i mai rămăsese nici măcar un 
singur centimetru de piele curată. Ştiau cu toții ce anume 
înseamnă tatuajele alea. Simboluri pline de ură ale 
supremației rasei albe. 

Karl s-a uitat sfidător la Meg, însă ea i-a putut citi 
ruşinea din ochi. A simțit şi privirile celorlalți ațintite asupra 
ei. Normal. Era negresă. Prin urmare, pe ea ar trebui s-o 
deranjeze cel mai tare tatuajele astea. A ei era problema, nu 
a lor. 

I-a zâmbit strâmb lui Karl. 

— Să ştii că n-au scris corect „onoare”. 

Bărbatul a lăsat capul în jos. 

— Mda, ştiu. 

Meg a dat din cap. 

— Acum, dă-mi combinezonul. 

Karl şi l-a scos şi i l-a întins. Meg a vrut să-l ia. 


2 „Blood & Honour” — organizaţie de extremă dreapta din Marea Britanie 
(n.tr.). 


S-a auzit un pocnet înfundat. Căzuse ceva pe podeaua 
telecabinei. 
Un cuțit mic, mânjit de sânge. 


CARTER 


Stătea în capătul de sus al versantului, chiar la marginea 
Refugiului. Tăblița cea veche cu indicatorul la care nu se 
mai uita nimeni zăngănea nepăsătoare în lanţul ei. 

Carter a mai verificat o dată dacă are la el tot ce-i trebuie. 
După care şi-a luat inima în dinţi. Într-o zi frumoasă ar fi 
durat cam douăzeci de minute să coboare panta până în sat. 
Cu condiția să fie un schior bun. Numai că nu era. Iar ziua 
de azi - cu toți norii ăia negri, cu vântul şi cu ninsoarea 
care-i acoperea ochelarii de schi - nu era deloc una 
frumoasă. 

Plus că mai era şi pădurea. Pe care nu aveai cum s-o 
ocoleşti. Cam pe la jumătatea drumului nimereai în mijlocul 
pinilor - rânduri peste rânduri de pini, care te înconjurau 
din toate părţile. Stufoşi. Siniştri. Printre care se aflau 
creaturi care te urmăreau şi şopteau... şi şuierau. 

Carter nu putea să sufere pădurile. Niciodată nu i-au 
plăcut. Credea că tatăl lui era de vină pentru asta. Când era 
mic, tati îi povestise despre nişte copii care descoperiseră în 
pădure cadavrul unei fetițe. Cadavru mutilat. Membrele fetei 
fuseseră ascunse sub mormane de frunze uscate. L-au prins 
pe individul care o omorâse, dar copilei nu i-au găsit 
niciodată capul.3 


3 Aluzie la un alt roman al autoarei, Omul de cretă (Armada, Bucureşti, 
2019) (n. red.). 


Carter nu ştia dacă-i adevărat sau nu. Tăticuţțul lui 
spunea multe prostii, mai cu seamă când era beat. Însă 
povestea asta i-a rămas înfiptă în minte. În anii care au 
urmat, Carter a tot avut coşmaruri cu fata cea moartă, al 
cărei cap (nedescoperit nici acum) se târa spre el aidoma 
unui păianjen uriaş, cu față de om. Cel mai îngrozitor 
coşmar pe care l-ar fi putut avea doctorul Moreaut. În bezna 
pădurilor nu se poate întâmpla nimic bun. Nimeni n-o ştia 
mai bine decât el. 

Şi-a aranjat mai bine ochelarii de schi şi a tras aer în 
piept. Asta era situația şi n-avea ce face. S-a împins în bețe. 
Deloc elegant, deloc repede. La fel ca un copil pe pârtia 
pentru începători. Nu suporta senzaţia că-şi pierde 
controlul, că pune gravitația stăpânire pe el; nu putea să 
sufere gheața aia perfidă. Altfel ar fi stat lucrurile dacă ar fi 
avut o maşină sau chiar o bicicletă. Orice în afară de astea 
două scânduri şi nenorocitele astea de bețe. 

Parcă o şi vedea pe Caren zâmbind batjocoritor din 
spatele ferestrei uriaşe, în timp ce-i urmărea coborârea 
ezitantă. De multe ori a surprins-o pe Caren cu ochii ațintiți 
asupra lui. Normal că nici prin cap nu-i trecea că ar fi fost 
amorezată de el. Era o idee de-a dreptul absurdă. Sigur, cu 
condiția ca tipa să nu fi nutrit vreo pasiune ascunsă față de 
bărbaţii desfigurați şi groteşti. I se părea mai degrabă că 
putea să vadă prin el. De parcă ar fi stat gol în faţa ei, la fel 
ca împăratul acela din poveste, mândru de hainele lui noi.5 

Carter a încercat să-şi alunge din minte gândurile la 
Caren (cu C, nu K) şi să se concentreze la pârtie, să aibă grijă 


4 Aluzie la povestirea din 1893 a lui H.G. Wells, Insula doctorului Moreau 
(n. tr.). 


5 Aluzie la basmul Hainele cele noi ale împăratului, de Hans Christian 
Andersen (n. tr.). 


nu care cumva să-şi rupă gâtul. Transpirația abundentă i se 
răcea pe spate. Zăpada purtată de vânt îi biciuia obrajii şi îi 
era mereu teamă că se va dezechilibra când ridica mâna ca 
să-şi şteargă ochelarii. Simțea apăsarea cerului negru şi 
amenințător. Neapărat trebuia să se grăbească. Nu putea 
risca să fie prins de viscol. 

A ajuns la un platou şi a reuşit să se oprească. Chiar sub 
el, panta se îngusta şi mai tare, pinii înalți se buluceau şi 
mai mult în jurul ei. A încercat să-şi domolească starea de 
panică, după care s-a împins din nou în bețe, cât de tare a 
cutezat s-o facă, rămânând cu ochii ațintiți asupra 
orizontului, deasupra pădurii întunecate. Încă era devreme, 
dar cerul îşi pusese deja veşminte îndoliate în aşteptarea 
furtunii. 

Mai în față, pârtia se lățea, se făcea mai plată, iar Carter a 
început să respire puțin mai liniştit. A văzut în dreapta 
resturile ruginite ale unui telescaun vechi. Odată ca 
niciodată transportase oameni până în vârful pârtiilor. 
Acum era pe jumătate prăbuşit şi scaunele îi erau îngropate 
în zăpadă, de parcă fusese atacat de cine ştie ce monstru al 
Apocalipsei. 

Carter a alunecat pe lângă acele vestigii ale unor vremuri 
îndepărtate şi a coborât în sat. Nu era unul prea mare, dar 
probabil că fremătase de viață în zilele lui de glorie. Se 
povestea că acolo fusese şi un hotel micuţ şi elegant, câteva 
baruri şi restaurante, o farmacie şi un supermarket - 
Quinn's Convenience Store. Exact cât era nevoie ca să-i 
deservească pe schiorii care îşi petreceau vacantele aici. 

Însă nimeni nu mai venise în vacanță de foarte, foarte 
mult timp. Din hotelul mic şi elegant nu mai rămăsese decât 
o şandrama cu scânduri bătute peste ferestre şi uşi şi cu 
pereții acoperiri cu graffiti. Restaurantele şi barurile 
avuseseră şi ele parte de acelaşi tratament. Farmacia s-a 
mai zbătut o scurtă vreme să supraviețuiască, dar la un 


moment dat nu a mai avut de unde să se aprovizioneze, 
după care a fost jefuită, aşa că şi-a dat şi ea obştescul 
sfârşit. N-a mai rămas decât prăvălia lui Quinn. 

Carter chiar îşi imagina că, în eventualitatea unei 
apocalipse nucleare, n-ar mai rămâne pe lume decât 
gândacii de bucătărie şi Jimmy Quinn. 

Şi-a scos schiurile şi a mers pe drumul principal. A 
observat un fulger maroniu cu colțul ochiului: o căprioară în 
fugă. S-a crispat, imaginându-şi că o urmăreau nişte 
animale de pradă - vreo pumă, nişte lupi sau nişte câini 
sălbăticiţi. Însă strada a rămas pustie. lar Carter s-a 
relaxat. Dar foarte puțin. 

Prăvălia lui Quinn se afla la jumătatea drumului. Faţadă 
murdară, vitrine acoperite cu scânduri, sârmă ghimpată pe 
acoperiş. Numeroasele camere de supraveghere s-au rotit în 
direcția din care se apropia Carter. Cu toate acestea, când a 
deschis uşa şi a intrat, tot s-a auzit clinchetul ăla de 
clopoțel de pe vremuri. 

Magazinul era slab luminat şi era plin de praf şi mirosea 
întotdeauna a peşte şi a încă ceva - ceva acru. Rafturile 
erau arhipline de conserve originare din diferite continente, 
iar în cele două frigidere uriaşe se aflau hălci de carne care 
proveneau din surse îndoielnice. Niciodată Carter nu a avut 
atât de mult curaj încât să întrebe ce fel de carne era aceea, 
de teamă ca nu cumva să fie şi el tranşat şi pus alături de 
ea. 

Restul magazinului era sufocat de un talmeş-balmeş 
ciudat de articole care păreau a nu se epuiza niciodată. 
Carter a trecut pe lângă o mulțime de ouă de Paşte, pe lângă 
o mulțime de dresuri pentru femei, pe lângă destul de multe 
saltele gonflabile, shakere pentru cocktailuri şi cutii cu 
casete video. Nici măcar DVD-uri! Casete video! Şi toate de 
la compania Betamax, nu de la vreuna mai răsărită! Carter 
se întreba mereu dacă nu cumva magazinul fusese 


aprovizionat cu produse mai rafinate pe vremuri: delicatese 
proaspete şi vinuri franțuzeşti, foarte scumpe. Sau poate că 
nu. 

Quinn îşi primea marfa o dată pe lună. Îi era adusă cu 
avionul, care ateriza pe aerodromul acela micuţț, aflat la o 
oră distanță cu maşina. Plus că îi postase acolo pe doi 
dintre cei patru fii ai lui, aşa că nimic nu putea să intre sau 
să iasă din localitate fără aprobarea lui Quinn. Nici măcar 
oamenii. Refugiul şi Quinn formaseră un fel de alianță 
contra naturii. Dar Carter se îndoia că ar fi putut să existe 
şi vreun alt fel de alianță cu Jimmy Quinn. 

Miles îi spusese odată că familia lui Quinn a condus o 
mare grupare mafiotă în Marea Britanie, iar Quinn încă avea 
legături cu crima organizată. Carter era dispus să-l creadă. 
Cu toate că nimeni nu ştia exact cum anume ajunsese 
Quinn să aibă o amărâtă de prăvălie tocmai aici, în creierii 
munților, la mii de kilometri depărtare de marile oraşe. lar 
Carter avea sentimentul că era mult mai prudent nici să nu 
ştie. 

Nici bine nu a intrat, că Jimmy Quinn şi-a şi făcut 
apariția din camera din spate. 

— Salutare, Carter! Ce mai faci, măi, omule? Că nu te-am 
mai văzut de-un car de vreme. Mă şi gândeam c-ai dat 
colțu”. 

Ar fi fost o exagerare să se spună că Jimmy Quinn avea 
un metru şaizeci înălțime. Nici vorbă de aşa ceva. Era un om 
micut, în permanență extrem de tensionat şi susceptibil, cu 
păr negru şi slinos şi cu un zâmbet larg, care nu se prea 
asorta cu ochii lui duri şi cenuşii. Zâmbetul ăla îţi zicea 
„Bine ai venit!”, dar privirea te avertiza „Ai grijă ce faci şi ce 
spui!” 

I-a surâs şi Carter. 

— Salut, domnule Quinn! 

Întotdeauna „domnule Quinn”. Niciodată „Jimmy”. 


— Uite că n-am murit încă. 

— Bine. Ăsta-i un lucru bun, da? Nu trebuie să ne 
pierdem speranța, aşa-i? 

Jimmy Quinn tutuia la foc automat, ca Yoda la turație 
maximă. Cu condiţia ca Yoda să fi vorbit cu accentul unuia 
născut şi crescut în Liverpool - adică aproape imposibil de 
înțeles. 

— Ai toate produsele de pe listă? l-a întrebat Carter. 

La fiecare două săptămâni, Miles îl suna pe Jimmy şi îi 
dicta lista. 

— Mda, da, aproape pe toate, a dat Jimmy din cap. A 
trebuit să înlocuiesc vreo câteva, că, na... ştii şi tu care-i 
situația. 

Carter ştia. Odată, Jimmy Quinn înlocuise conservele de 
fasole cu adeziv pentru lemn şi, în loc de făină, le dăduse un 
ghiveci cu o plantă artificială. Evident că nu avea niciun rost 
acum să-l întrebe ce anume înlocuise şi cu ce. Aşa că s-a 
declarat mulțumit. 

— Nicio problemă. Miles a fost de acord cu suma, da? 

— Da. E un tip corect. Nu ca alții. Am nişte clienți la care 
tre să-mi trimit băieții în vizită câteodată, pricepi? 

Carter nu mai văzuse niciodată vreun alt client în prăvălia 
lui Quinn. Vreun alt client viu. Dar văzuse odată cadavrul 
unuia târât afară de unul dintre cele doi malaci de acolo. 

Acum a scos un pachet din buzunar. 

— Miles a mai adăugat ceva, drept plată pentru 
promptitudinea şi corectitudinea serviciilor tale. 


Jimmy Quinn a aruncat o privire lacomă spre pachet, l-a 
înşfăcat şi l-a îndesat sub casa de marcat. 

— Multam fain! Miles e un om de treabă, nu-i aşa? 

Nu-i deloc aşa, l-a contrazis Carter în gând. Dar, în fond, 
totul este relativ pe lume. 


Apoi l-a aşteptat pe Jimmy, care a ieşit până în spatele 
prăvăliei şi s-a întors însorit de fiii lui. Carter nu făcuse 
cunoştinţă cu ei la modul oficial, dar era destul de sigur că 
individul ăla cu înfăţişare de criminal şi cu tatuaje negre 
care-i ieşeau de sub gulerul cămăşii se numea Sam; iar tipul 
cu mutră înspăimântătoare şi cu păr lins pe spate şi cu o 
cicatrice asemănătoare cu a unui personaj negativ din 
filmele cu James Bond, care-i străbătea obrazul de la ochi 
până la bărbie, se numea Kai. Dar poate se înşela. În mintea 
lui le spusese mereu - şi cu multă afecţiune - Unu şi Doi, 
aşa cum îi chema pe maleficii frați din filmul de desene 
animate Pisica din pălărie. 

— ia-ți marfa, băiete! l-a îndemnat Jimmy, făcându-i cu 
ochiul. 

Carter şi-a dres glasul: 

— Hm, îmi dai voie să mă duc la toaletă? 

Jimmy Quinn s-a holbat la el. 

— Am de făcut un drum tare lung, a adăugat Carter. 

Jimmy Quinn a chicotit. 

— Sigur că da. Nu cumva să te apuce burta şi să faci pe 
tine, corect? A făcut apoi un semn din cap spre Doi, aflat în 
stânga lui. 

— Du-l la budă! 

Doi l-a însoțit pe Carter la toaletă situată în stânga 
tejghelei. A ales o cheie din cele multe agățate de lanțul 
care-i atârna de gât şi a descuiat uşa. Duhoarea de canal i-a 
violat nările lui Carter. Doi s-a făcut alb la față, dar a reuşit 
să rânjească: 

— Distracţie plăcută! 

Carter a intrat şi a închis uşa după el. Apoi a vârât mâna 
în interiorul combinezonului, a scotocit prin lenjeria de corp 
şi a scos cele două pacheţele înfăşurate în plastic pe care le 
ascunsese cu mare grijă acolo. A ridicat capacul de la 
rezervor şi le-a aruncat înăuntru. Apoi a tras apa, 


anunțându-l astfel pe Doi că a terminat. După ce va ieşi, Doi 
se va strecura înăuntru şi va recupera pachețelele. Până 
mâine, unul dintre ele va fi deja pe drumul către un orăşel 
aflat la mulți kilometri distanță. Doi va păstra celălalt 
pachet. 

Loialitate necondiționată nu exista nici măcar în familii 
cum era cea a lui Jimmy Quinn. Carter şi Doi făcuseră o 
înțelegere. Carter voia să trimită pacheţelele fără ştirea lui 
Jimmy (prin urmare, şi fără ştirea lui Miles). Doi s-a bucurat 
că are ocazia să facă rost de ceva bănuți în plus. 

Carter a ieşit din toaletă. Doi nici măcar nu s-a uitat la el. 
Carter s-a dus afară. Jimmy Quinn şi Unu deja legaseră 
sacii cu provizii de o placă, pe care o ataşaseră de schiurile 
lui. 

— La revedere, domnule Quinn! 

Jimmy a zâmbit larg: 

— Pe curând, dacă n-ai să mori până atunci. 

Carter a râs şi i-a făcut cu mâna, chiar dacă ştia că s-ar 
putea să existe un sâmbure de adevăr în vorbele lui Jimmy. 

Risca foarte mult trimițând pachetele alea. Dar era un 
risc pe care voia să şi-l asume. Pentru ea. lar acum riscul 
acesta se făcuse şi mai mare. Pentru că Miles aflase despre 
dispariția medicamentelor. 

Întrebarea era cât va mai dura până îşi va da seama că el 
era hoțul? 

Carter sperase să ajungă înapoi la Refugiu înainte de 
lăsarea întunericului. Numai că furtuna avea cu totul alte 
planuri. Abia trecuse de ora prânzului, iar el urcase cam 
jumătate din drum, însă lumina începuse deja să pălească. 
Se ducea să se închidă în camera ei de dincolo de nori, 
aidoma unei adolescente bosumflate. 

Vântul îl izbea din toate părțile, încercând să-l 
îmbrâncească la vale. Ninsoarea biciuia văzduhul. Nasoală 
senzație. Tare nasoală. Carter a mârâit, şi-a înfipt mai tare 


bețele în zăpadă, şi-a luat avânt şi a pornit mai departe, 
trăgând după el şi sacii cu provizii. 

Poate era mai uşor să o ia pe lângă pădure. Acolo zăpada 
nu era atât de adâncă, iar el ar fi fost cât de cât mai apărat 
de vânt. Însă pădurile erau pline de animale sălbatice, care 
prinseseră mult mai mult curaj în ultimii ani. Împuţinarea 
oamenilor şi dispariția aproape completă a civilizației din 
locurile acestea le aduseseră din nou pe picior de egalitate 
cu specia umană. Oamenii nu mai stăpâneau peste tot şi 
toate. 

Plus că mai erau şi Şuierătorii. 

Carter şi-a dat seama că începuse să arunce priviri 
speriate spre pădure. Copacii erau mai rari aici, abia mai 
sus pe pantă aveau să-l înconjoare din toate părțile, 
acoperindu-l cu umbrele lor, ca nişte lințolii zdrențuite. 

I s-a pus nodul spaimei în gât. Încerca din răsputeri să se 
concentreze pe treaba pe care o avea de făcut. În ciuda 
norilor tot mai mari, tot mai negri şi tot mai ameninţători, 
încă era un strop de lumină. lar Şuierătorilor le plăcea 
noaptea. Le plăcea bezna desăvârşită. Soarele era dăunător 
pentru pielea lor sensibilă. Şuierătorii erau nefiresc de 
palizi, aproape străvezii. Ca nişte fantome. Numai că, spre 
deosebire de acestea, ei făceau zgomot când se mişcau. 
Sosirea le era anunțată de şuieratul acela oribil şi jilav pe 
care-l scoteau când încercau să aspire un strop de oxigen în 
plămânii lor găuriți şi scofâlciți. 

Încetează, Carter! 

Urca panta pas cu pas, sprijinindu-se în beţele înfipte în 
zăpadă. Norii îşi umflau muşchii plumburii şi se uitau 
încruntați la el. Zăpada îi acoperise ochelarii. Carter a 
scrâşnit din dinți. Şi i-a şters din nou. Imediat a observat 
ceva. 

O mişcare în fața lui. Un punct negru în albul care 
cotropise lumea. O cioară? Prea mare. Un animal? Prea 


înalt. Şi-a dat seama că era un om. Un om cocârjat, care se 
împleticea şi tot cădea în nămeți şi se tot ridica. Carter era 
încă prea departe ca să-şi dea seama dacă era un bărbat 
sau o femeie. Sau un Şuierător. 

S-a oprit. Omul acela îi bloca drumul spre Refugiu. Şi-a 
desfăcut din jurul mijlocului funiile care-l țineau legat de 
sania aia improvizată cu provizii. După care şi-a împlântat 
bețele în omăt şi şi-a ancorat schiurile de ele. Stratul de 
zăpadă era gros. Şi ar fi trebuit să le ţină. În niciun caz nu- 
şi dorea să fugă după afurisitele alea de provizii până în 
vale. 

Simţindu-se mult mai uşor acum, Carter a pornit spre 
omul acela. Nu dădea niciun semn că l-ar fi văzut. Părea 
complet năuc şi se tot învârtea aiurea în zăpadă. Se 
rătăcise? Era rănit? Carter s-a mai apropiat puţin şi şi-a dat 
seama că era un bărbat. Cu capul ras. Cu haine negre. Dar 
fără combinezonul de iarnă. Neliniştea lui Carter s-a 
amplificat. Zăpada din jurul bărbatului era pătată de sânge. 
Plus că individului îi lipsea un braț - îi fusese smuls din 
articulație, iar în locul lui nu mai rămăsese decât o gaură cu 
aşchii de os. Înseamnă că fusese atacat de un animal 
sălbatic. Sau poate de Şuierători. 

Chiar atunci bărbatul s-a întors cu fața spre el. Iar Carter 
a înțeles de ce orbecăia de colo-colo, fără să-şi dea seama 
încotro se îndreaptă. Pentru că era orb. Un ochi îi căzuse 
din orbită şi îi înghețase, lipit de obraz. Din celălalt nu mai 
rămăsese nicio urmă, aşa cum nicio urmă nu mai rămăsese 
din jumătatea aceea a feţei. Îi fusese distrusă complet şi nu 
mai rămăseseră din ea decât oasele şi nişte cartilaje. 

Da, omul acela era desfigurat. Însă Carter tot l-a 
recunoscut. 

Jackson. 

Ce mama naibii făcea acolo? Cum de ajunsese atât de 
departe de Refugiu fără să moară din cauza hipotermiei sau 


a pierderii masive de sânge? Pe lângă toate rănile alea, mai 
erau şi degerăturile — care păreau a se întinde tot mai mult. 
Mare minune că încă era în viață. Dar nu va mai fi multă 
vreme, dacă nu va avea parte de îngrijiri medicale. 

Carter a aruncat o privire în spate, la săniuța improvizată. 
Chiar dacă şi-ar fi dorit, tot n-ar fi putut să ducă la Refugiu 
şi proviziile, şi pe Jackson. Dacă ar fi apărut acolo fără 
alimente, discuția cu Miles ar fi fost scurtă şi deloc plăcută. 
Însă nici nu putea să-l lase pe Jackson să moară aici. Nu în 
felul ăsta. 

— Mama mă-sii de treabă! a înjurat el. 

Şi a răcnit spre universul indiferent: 

— MAMA MĂ-SII! 

Ori eşti băiat bun, ori supraviețuitor; cale de mijloc nu 
există, îi spusese cineva odată. Lumea este plină de oameni 
buni, iar cia-s morți. 

Înţelept sfat! Desigur că persoana care l-a oferit era 
moartă şi ea. 

O împuşcase Carter. 

Jackson s-a prăbuşit pe burtă, înroşind cu sânge 
proaspăt zăpada din jur. A încercat să se târască spre 
Carter. Singurul ochi — acela înghețat pe obraz, într-o poziție 
deloc măgulitoare — părea să se uite acuzator la el. 

Carter a vârât mâna în buzunar şi a scos arma. 

Jackson a deschis gura, ca într-o implorare mută. 

Ori eşti băiat bun, ori supraviețuitor; cale de mijloc nu 
există. 

Însă erau momente când supraviețuirea tare nasoală mai 
era, şi-a spus Carter. 

— Iartă-mă, a şoptit el. 

A ridicat arma şi l-a împuşcat pe Jackson în cap. 


HANNAH 


— Nu trebuie să afle şi ceilalți, a spus ea pe un ton ferm. 

Lucas a ridicat din sprâncene. 

— De ce? 

— Pentru că ar intra în panică. Deocamdată trebuie să ne 
asigurăm că toți rămân calmi. Cât de calmi pot rămâne în 
situația asta. 

— Şi ce propui? 

— Să luăm hainele groase şi mâncarea. În fond, după ele 
am venit. Apoi îi ducem pe morţi în fața autobuzului, îi 
întindem pe scaune, îl ascundem pe cel infectat dedesubt şi 
tragem nădejde că n-o să-i vină nimănui ideea să-şi vâre 
nasul pe acolo. 

— Şi mai sperăm că nimeni altcineva nu o să mai prezinte 
simptomele? 

Hannah şi-a muşcat buza pe interior, dar a dat din cap. 

— De acord, a zis Lucas. 

Au dezbrăcat cadavrele. Cu primele două s-au purtat mai 
delicat, conştienţi de josnicia gestului lor. De câteva ori 
Hannah şi-a dat seama că murmura cuvinte de scuză 
mortului de care se ocupa. 

Însă de la al treilea au început să lucreze mai repede şi cu 
mai puţină grijă - trăgeau hainele de pe ei, le cotrobăiau 
prin buzunare în căutare de orice lucru care le-ar fi putut fi 
de folos, aruncau pachetele cu gustări şi sticlele cu apă într- 
o sacoşă de hârtie găsită la una dintre fete. Poate avea rău 
de maşină, biata de ea, şi-a zis Hannah, cuprinsă de un 
sentiment trecător de empatie. Fata asta n-o să mai meargă 
cu maşina. Niciodată. 

Şi-a stăpânit emoţiile şi şi-a văzut mai departe de treabă. 
Acum aveau mai multe haine groase, de diferite mărimi, pe 
care le vor îmbrăca cei rămaşi în viață. Acum aveau mai 
multă apă, mai multe batoane proteice, mai multe fructe. 


Nu cine ştie ce, dar ar fi trebuit să le ajungă. Până când va 
sosi echipa de salvare. Dacă va sosi. Şi pe urmă? Ce se va 
întâmpla când vor da de studentul infectat? 

Ascultă bine ce-ţi spun, Hannah! Dacă nu informezi 
Departamentul, devii complice la răspândirea virusului şi pui 
în pericol vieţile celorlalți. 

A încercat să amuţească vocea tatălui ei care-i răsuna în 
minte. Dar nu a reuşit. Hannah cunoştea prea bine normele 
stabilite de Departament. Tatăl ei fusese unul dintre cei mai 
importanți virusologi din lume şi, prin urmare, contribuise 
la elaborarea lor. Infecția trebuie ținută sub control cu orice 
preț. Trebuie eradicată. Oamenii presupuneau că asta 
însemna izolare, carantină. Însă virusul acesta nu semăna 
cu niciunul dintre cele cunoscute. Se răspândea altfel şi 
mult mai repede. Singura metodă de a-l eradica era să-i 
eradichezi purtătorii. Definitiv. 

Dacă voiau să scape de aici, nu trebuia să mai afle nimeni 
de cadavrul infectat. 

Hannah a oftat adânc şi s-a uitat la tânărul pe care 
tocmai ce-l lăsase fără pantaloni. Cu excepția poziţiei 
nefireşti a gâtului, părea teafăr şi nevătămat. Văzându-l 
cum arăta acum, doar într-un tricou şi o pereche de 
indispensabili, ai fi putut crede că se întinsese puțin ca să 
se relaxeze. Hannah s-a încruntat. Observase ceva. O 
umflătură anormală la bifurcația izmenelor lungi. S-a 
aplecat şi a întins mâna. 

— Ce faci? 

A tresărit şi s-a întors. Lucas. Ţinea în brațe un maldăr de 
haine şi se uita mirat la ea. 

Hannah s-a aprins la față. 

— Studentul ăsta. Are ceva... în pantaloni. 

Lucas a ridicat dintr-o sprânceană. 

— Aha! 

Hannah a început să se enerveze. 


— Uită-te şi tu! 

Lucas s-a uitat. 

— Da. Văd. 

Ea s-a aplecat şi a atins umflătura dreptunghiulară. Acolo 
era ceva tare, ceva din metal. I-a aruncat o privire lui Lucas, 
după care şi-a băgat mâna în indispensabilii tânărului, 
străduindu-se să nu ia în seamă înțepăturile părului pubian 
de acolo. Păr pubian rece. Şi-a înăbuşit scârba. A dat cu 
degetele de obiectul acela, l-a apucat şi l-a scos. 

Un telefon. 

Lucas a zâmbit. 

— Bingo! — mi se pare că aşa ziceți voi, englezii. 

— Cam aşa. 

Hannah s-a uitat la telefon. A apăsat o tastă. Ecranul s-a 
luminat. Imaginea de fundal era o fotografie a unui alt 
tânăr: cu părul blond şi ciufulit, ras într-o parte, cu 
piercinguri de-a lungul unei urechi, în nas şi în buză. 
Zâmbea larg şi ridica două degete la aparatul de fotografiat. 
Semnul păcii. Să fi fost iubitul studentului mort? Şi din nou 
a cuprins-o tristețea pe Hannah. Băiatul ăsta avea un iubit, 
care probabil chiar acum aştepta un mesaj sau un telefon 
de la el. Şi ce făcea ea? Îi fura hainele şi toate celelalte 
bunuri. 

N-ai să poți niciodată să practici medicina dacă te laşi 
pradă emoțiilor. 

Tot vocea tatălui ei. 

Empatia nu face decât să-ţi distragă atenția. Gândeşte-te 
că sunt pacienţi, nu oameni. Şi îți vei da seama că este o 
foarte mare diferență. 

Da. Corect. Acum trebuia neapărat să aibă mintea 
limpede. 

— Are semnal? a întrebat-o Lucas, făcând un semn din 
cap spre telefon. 

Hannah l-a ridicat. Nicio bară. Normal. 


— S-ar putea să-i revină când o să treacă furtuna de 
zăpadă, a spus ea. Dar ar fi oricum degeaba - e blocat. 

Lucas a țâţâit enervat. 

— E parolat. Scheisse! 

Hannah s-a uitat din nou la studentul mort. Chipul îi era 
fără cusur, moartea nu apucase încă să-i încețoşeze ochii 
larg deschişi. 

Pacienti, nu oameni. 

— Mai există o variantă. 

— Care? 

— Recunoaşterea facială. 

Lucas s-a încruntat. 

— Funcţionează? Vreau să zic... de unde îşi dă seama 
softul dacă... 

— ...dacă suntem vii sau morți? a continuat Hannah, 
ridicând din umeri. N-avem decât o singură metodă de a 
afla. 

— HEI! 

Amândoi au tresărit speriați auzind strigătul acela venit 
din spatele autocarului. 

— Sora mea are nevoie de nişte apă! 

Daniel era. 

— Mă duc eu, a spus Lucas. Tu vezi dacă poţi să 
deblochezi telefonul. 

Hannah a dat din cap. Lucas s-a dus în cealaltă parte a 
autocarului, luând cu el hainele şi punga cu apă şi gustări. 
Hannah s-a uitat din nou la cadavru. 

— Aşa! 

S-a aplecat şi a ţinut telefonul în faţa studentului mort. În 
aşa fel încât să-i surprindă cât mai bine toate trăsăturile. N- 
a reuşit din prima. La naiba! I-a ridicat puţin capul. Gâtul i 
se mişca mult prea uşor. Sinistru de uşor. A ţinut telefonul 
chiar în dreptul ochilor lui. Şi a avut succes acum. A 
dispărut lăcățelul din partea de sus a ecranului. Halal 


securitate digitală! A dat repede cu degetul pe ecran ca să 
poată controla telefonul şi s-a întors la ceilalți. Aceştia s-au 
oprit din sortatul hainelor şi proviziilor şi au ridicat ochii la 
ea. 

— Împărțeam mâncarea şi apa, a spus Lucas. 

— Hainele le împărțim în funcție de mărime, a adăugat 
Josh. 

— După care probabil că o să facem o prezentare de 
modă, a bombănit Cassie. 

Şi din nou s-a întrebat Hannah ce probleme avea fata aia. 
Poate că voia să fie ea şefă. Sau poate că nu-i plăcea să i se 
spună ce să facă, poate că respingea orice fel de autoritate. 
Numai că Hannah nu avea timp de competiţiile meschine 
pentru acapararea puterii. 

— L-am găsit la unul dintre studenți, a anunţat ea pe un 
ton vesel, arătându-le telefonul. 

— Măi, şi v-am zis că precis a dosit cineva unul, a rânjit 
satisfăcut Ben. 

— L-am deblocat, dar nu avem semnal. 

Acum Hannah a văzut cum se stinge - la propriu! — 
speranța care le luminase chipurile doar cu o secundă mai 
devreme. 

— Poate o să avem semnal când se mai domoleşte 
viscolul, a încercat ea să-i încurajeze. 

— Nici măcar un mesaj nu putem să trimitem? 

Daniel a pus întrebarea asta. Stătea puţin mai departe de 
toți ceilalți şi îşi ţinea sora de mână în timp ce-i picura apă 
pe buze cu mâna cealaltă. Fata trăia încă. Deşi cuvântul 
„trăia”. era oarecum exagerat, şi-a zis Hannah. Ce ar face 
Daniel dacă sora lui ar muri? 

— Dacă n-are semnal... a început ea. 

Dar el a întrerupt-o. 

— Calitatea semnalului nu-i mereu suficient de bună 
pentru lungimea de bandă necesară unui mesaj vocal, dar 


tot poţi să trimiţi şi să primeşti mesaje scrise, pentru că 
lungimea de bandă care-ţi trebuie este foarte mică. 

Hannah s-a holbat la el. Băiatul a ridicat uşor din umeri. 

— Am lucrat o perioadă la un magazin de telefoane. 

— Merită să încercăm, a spus Lucas. 

— Dar cui să-i trimitem mesajul? a vrut să ştie Ben. 

S-au uitat unii la alții. Bună întrebare! 

— Trebuie să luăm legătura cu o persoană implicată în 
procedurile de evacuare, a zis Lucas. Cu un şef. 

— Cu profesorul Grant adică? a spus Ben. El e la 
conducere, da? 

— Da, a pufnit cu dispreț Cassie. Are vreunul numărul 
profului? 

Hannah a ezitat. Nu ştia nimeni. Ea nu spusese nimănui 
de la Academie. Nici el nu spusese. Aşa li s-a părut mai 
bine. Dar acum? 

— Îl am eu, a spus ea. Profesorul Grant este tatăl meu. 

Toţi au căscat ochii la ea. 

— Măăi, fix ca revelația din actul al treilea al unei drame! 
a exclamat Ben. Tatăl tău chiar e şeful Departamentului? 

— Nu ne-ai zis asta, i-a reproşat Cassie, uitându-se cu 
neîncredere la ea. 

— Nu m-am gândit că ar trebui, i-a răspuns Hannah. Nici 
la Academie nu ştia nimeni. Am folosit numele de familiei al 
mamei — Weston. 

S-a aşternut tăcerea. Însă nu a durat decât câteva clipe, 
pentru că au început întrebările. 

— Păi, dacă proful e tatăl tău, de ce nu te-a luat cu el în 
elicopter când a plecat? a vrut să ştie Josh. 

Hannah a simţit că încep să i se încingă obrajii. 

— N-am vrut să mă duc. 

Adevărat. 

— Încă aveam ceva de lucru şi voiam să termin. 

Minciună. 


— Adică tu zici că ai refuzat ocazia de a da bir cu fugiţii 
din cauză că mai aveai de lucru? s-a minunat Ben. 

Nu. Nu din cauza asta. Ci pentru că tatăl ei nu i-a cerut 
să meargă cu el. 

— Da, a răspuns ea. 

— Nu te cred, a spus Cassie. 

— De ce aş inventa aşa ceva? 

— Ca să te dai mare. 

Hannah a oftat. 

— V-am mărturisit adevărul acum pentru că sunt forțată 
de împrejurări. Şi pentru că este posibil să ne fie de vreun 
ajutor. 

— În regulă, a mârâit Cassie şi i-a arătat telefonul. Dă-i 
un mesaj tăticului. 

Evident că tatăl ei era cea mai indicată persoană care să 
afle despre situaţia lor, însă ceva din ea încă se împotrivea 
acestei idei. 

Lockdown. Eradicarea cu orice preţ a virusului. Dar ce 
altceva să facă? S-a uitat la ecran şi a văzut că încă era 
deschisă o aplicație de chat. 

Ultimele mesaje primite de studentul mort. Probabil că 
tocmai răspundea când a avut loc accidentul. 


DI Jet e în autocar? 
În cala de bagaje. 
Ştii ce ai de făcut? 
Ajung, mă cazez şi îl duc la culcare pe DI Jet. 


OTe simţi bine? 


Mă simt bine. LL 


Hannah s-a încruntat. Dl Jet. Cine sau ce era DI Jet? Şi 
ce voiau să transmită toate emoticoanele alea de la urmă? 

— I-ai uitat numărul de telefon? a ironizat-o Cassie. 

Hannah a ridicat ochii la ea. 

— Nu, nu l-am uitat. Numai că... mesajele astea... Mi se 
par puţin cam ciudate. 

I-a observat imediat pe Cassie şi Josh uitându-se cu 
înțeles unul la celălalt. 

— Uită-te şi tu! a continuat ea, întinzându-i lui Lucas 
telefonul. 

Tânărul le-a citit, după care a ridicat din umeri. 

— O fi o glumă, ca între studenți. 

— Putem să vedem şi noi? l-a întrebat Josh. 

Lucas i-a dat telefonul. S-au îngrămădit şi Cassie şi Ben 
ca să citească ce scria acolo. 

— Ar putea să fie vorba despre droguri, a spus Ben. 

— Poate Dl Jet înseamnă... 

Şi Josh a imitat o persoană care trage pe nas cocaină. 

— D. Jet ai zis? a întrebat Daniel din spate. 

S-au întors cu fața la el. Dar cam fără tragere de inimă, 
şi-a dat seama Hannah. De parcă ar fi încercat să uite că 
era şi el aici, cu sora lui care-şi trăia ultimele clipe de viață. 
Puțin cam prea multă realitate dăunează psihicului. 

— Da, a spus Josh. De ce? 

— Pot să văd şi eu? 

Ben i-a dat telefonul. Daniel a citit mesajele. Hannah a 
văzut cum se schimbă la față. 

— Despre ce e vorba? l-a întrebat ea. 

— Poate mă înşel... adică s-ar putea să însemne cu totul 
altceva, dar... 

— Dar ce? 


S-a uitat la ea. Cât de albaştri îi sunt ochii, a remarcat 
Hannah. Surprinzător de albaştri. 

— Am lucrat şi într-o sală de spectacole, a spus el. Am 
vândut răcoritoare. 

— Nu ziceai că ai lucrat într-un magazin de telefoane? s-a 
mirat Lucas. 

— Am avut mai multe joburi. 

— Spune mai departe, l-a îndemnat Hannah. 

— În majoritatea clădirilor publice există anumite coduri 
pe care să le foloseşti când trebuie să evacuezi oamenii fără 
să stârneşti panică. De exemplu, dacă izbucneşte vreun 
incendiu, codul este „DI Sands”. Şi comunici aşa: „Dl Sands 
a intrat în clădire”. 

Au dat cu toţii din cap, semn că pricepuseră. Hannah a 
simţit că i se strânge stomacul. 

— Şi „DI Jet” este codul pentru ce anume? 

Daniel şi-a dres glasul şi s-a uitat cu spaimă în jur. 

— Pentru o bombă. 


MEG 


S-au uitat toți la cuţit, parcă nevenindu-le să creadă ce 
au în fața ochilor. 

— Nu-i al meu! Nu l-am mai văzut niciodată! a strigat 
Karl, privindu-i disperat. Trebuie să mă credeți. 

— Ba nu. Nu trebuie să credem nimic din ce spui tu, s-a 
răstit la el Sarah. Ţi-a căzut din buzunar. 

— Înseamnă că mi l-a pus cineva acolo. 

Sarah a strâmbat din buze. 

— Sigur că da. La fel cum ţi-au făcut şi tatuajele alea 
neonaziste fără să ştii. 


— Este posibil, a intervenit Max, pe un ton cumpătat. La 
cuțit mă refer. De ce ar fi acceptat Karl să fie percheziționat, 
dacă ştia că îl are? 

— A fost ultimul. N-a vrut să se dezbrace, a insistat 
Sarah. 

— Din cauza tatuajelor, da? a spus Karl, ridicându-şi 
brațele. N-am vrut să le vedeți. 

Era roşu la față şi părea supărat. 

— Nu, serios? N-ai vrut să aflăm că suntem blocaţi aici cu 
un rasist care susține supremația rasei albe? 

— Nu cred că există vreun alt fel de rasist, a comentat 
Meg. 

Sarah s-a uitat urât la ea. 

— Şi nu te deranjează chestia asta? Mai ales pe tine? 

Înainte ca Meg să-i poată răspunde că da, evident că o 
deranja, dar că ar fi trebuit să-i deranjeze pe toți, a 
intervenit Karl: 

— Nu sunt rasist. Şi nici nu cred în supremaţia rasei 
albe. Am fost nevoit să-mi fac tatuajele astea. Eram la 
pârnaie, pricepeţi? Doar aşa puteam să fiu în siguranţă. 

Şi i-a implorat din priviri pe toţi cei din jur. 

— Credeţi-mă, am fost nevoit, a spus el pe un ton stins. 

— Pentru ce ai fost închis? l-a întrebat Meg. 

A şovăit. A evitat să o privească în ochi. 

— Pentru fraudă. 

— Bine, a dat încet din cap Meg, după care i-a întins 
hainele, îmbracă-te! 

— Ba nu! a strigat Sarah şi i le-a smuls din mână. Nu se 
îmbracă cu nimic până când nu recunoaşte sau explică. 

Meg s-a uitat lung la ea. 

— Nu aşa procedăm noi. 

— Noi? Care „noi”? Poliţiştii? În caz că n-ai observat, tu 
nu mai eşti polițistă. Nu suntem decât noi aici. 


— Şi ce înseamnă asta? Că trebuie să ne purtăm ca nişte 
barbari? 

— Poate e un criminal. 

— Şi în cazul lui se aplică prezumția de nevinovăție. 

— Meg are dreptate, a intervenit Sean. Dă-i hainele 
înapoi. 

Sarah s-a uitat urât la toți, apoi a aruncat hainele pe jos 
şi s-a îndreptat cu paşi apăsați până în celălalt capăt al 
cabinei. Adică nu prea departe. De asta nu era bine să faci 
crize de nervi într-o telecabină, şi-a zis Meg. N-ai unde să 
pleci după aceea. 

Fără să rostească vreun cuvânt, Karl şi le-a cules de pe 
podea şi a început să se îmbrace cât mai repede. Din grabă, 
a fost cât pe ce să se împiedice şi să cadă. Lui Meg i s-a 
făcut milă de el. Fusese umilit şi era speriat. Ştia cum este 
viața în puşcărie pentru cei ca el. Oameni slabi, care nu 
cunoşteau sistemul. Cădeau pradă celorlalți, erau bătuți, 
violați, trăiau într-o teamă permanentă. lar unica metodă 
prin care puteau supraviețui era să intre într-o bandă care 
să le asigure protecţia. Sunt momente în viață când trebuie 
să facem orice ca să supraviețuim, indiferent cât de greu 
sau de neplăcut ne-ar fi. 

Da, cuțitul acela îl incrimina. Însă intuiţia îi spunea că în 
niciun caz Karl nu putea fi un ucigaş. Şocul lui la vederea 
armei păruse extrem de sincer. Ceea ce însemna că acel 
cuțit îi fusese strecurat în buzunar fie înainte, fie după ce s- 
au urcat în telecabină. Dacă asta s-a întâmplat după, atunci 
cineva dintre ei nu fusese drogat. Cineva dintre ei mințea. 

— N-am făcut-o eu, a bâiguit din nou Karl. Nici nu-l ştiu 
pe tipul ăla. 

Meg i-ar fi putut spune că mulți asasini nu-şi cunosc 
victimele. De obicei, este chiar mai uşor să ucizi un om 
complet străin. Plus că au un anumit motiv să ucidă: furia, 
alcoolul, banii, sexul. Deocamdată însă, ea nu înțelegea de 


ce un fost vânzător de castele gonflabile ar vrea să omoare 
un fost ofițer de poliție. Doar dacă nu cumva... 

— Sigur nu-l cunoşti? l-a întrebat ea pe Karl. 

— Cum? Nu, nu-l cunosc. Nu l-am mai văzut niciodată 
până... până adineauri. 

— Pe ecuson scrie că este agent de pază, a continuat ea. 
Mulţi agenţi de pază sunt foşti poliţişti. N-ai avut niciodată 
vreun conflict cu el? Iar acum te-ai gândit să te răzbuni? 

A privit-o cu tristeţe. 

— Mi s-a părut că eşti de partea mea. 

— Nu sunt de partea nimănui, Karl. Încerc doar să aflu 
adevărul. 

— Şi, mă rog, cine te-a pus pe tine şefă? a zis dintr-odată 
Sarah. 

Meg i-a zâmbit cu răceală. 

— Purtăm o discuţie, Sarah, atâta tot. 

Şi, înainte ca lui Sarah să-i vină în minte vreo replică 
usturătoare, Meg s-a întors spre Karl. 

— Ei? 

— Nu. Nu-l cunoşteam - şi, chiar dacă l-aş fi cunoscut, de 
ce naiba să-l fi omorât tocmai aici? Doar se presupunea că o 
să stăm luni întregi împreună. Timp suficient ca să-mi pun 
în practică... 

Şi acum a dat din degete, sugerând nişte ghilimele. 

— ... răzbunarea”. 

Aici cam avea dreptate. 

Max părea îngrijorat. 

— Dar faptul că arma aia a fost ascunsă în buzunarul 
unuia dintre noi nu înseamnă că cineva din telecabină l-a 
omorât pe domnul Wilson? 

— De unde ai tras concluzia asta? l-a întrebat Sean. 

— Păi, dacă ucigaşul ar fi comis crima acolo unde ne-au 
ținut înainte de îmbarcarea în telecabină, ar fi avut mult 
mai multe locuri unde să arunce cuțitul. 


— Poate că da, a spus Meg. Sau poate că nu. Poate că de 
la bun început a avut intenţia să însceneze crima unuia 
dintre noi. 

— Mda, bine, a oftat Sean. Din punctul meu de vedere, 
nici nu prea contează cine l-a omorât... 

— Pentru mine contează! a intervenit Sarah. Nu vreau să 
stau închisă împreună cu un psihopat capabil să mă 
înjunghie în timp ce dorm! 

— În regulă, a spus Sean. Dar ce crezi că se va întâmpla 
cu noi dacă ne facem apariţia la Refugiu cu un mort şi un 
cuțit plin de sânge? O să fim arestaţi, întemnițați sau chiar 
mai rău. 

— Ar trebui să lăsăm autoritățile competente să se ocupe 
de asta, a zis Sarah pe un ton afectat şi şi-a încrucişat 
braţele la piept. 

Sean a aruncat o privire la Meg. Max s-a uitat în jos. 

— Nu ştiu ce părere aveți voi, a spus Sean, dar eu nu mă 
prea dau în vânt după autoritățile competente. 

— Trebuie să mărturisesc că nici eu, a zis Max. 

— Nu pot să mă întorc la închisoare, a murmurat Karl. 

Sarah a ţintuit-o cu privirea pe Meg. 

— Tu ai fost polițistă. Spune-le că greşesc. 

Aşa deci... Acum conta că Meg fusese polițistă. S-a uitat 
la cadavrul lui Paul/Mark. De ce venise aici sub un nume 
fals? În fond, de ce venise aici, în munţii ăştia, atât de 
departe de casă? Meg nu-l mai văzuse de o grămadă de ani. 
Poate s-o fi transferat în alt departament, în altă țară. Poate 
se afla aici într-o misiune sub acoperire. Dar, dacă aşa ar fi 
stat lucrurile, ar fi fost toți suspecți în cazul asasinării unui 
ofițer de poliție. 

S-a uitat din nou la cuțitul însângerat de pe jos. 

— Trebuie să scăpăm de el, le-a spus ea. 

— Cee? a exclamat Sarah, holbându-se la ea de parcă nu- 
i venea să creadă ce tocmai auzise. Să acoperim o crimă? 


— Nu acoperim absolut nimic, i-a răspuns Meg pe un ton 
cât de amabil posibil. Dar, fără cuțitul ăsta, nimeni dintre 
noi nu poate fi acuzat de comiterea crimei. 

— Dar ştim că unul dintre noi l-a ucis. Ela făcut-o. 

Şi Sarah l-a arătat cu degetul pe Karl. 

— Nu eu l-am omorât, a repetat acesta, începând să se 
înfurie şi uitându-se urât la Sarah. De unde ştim că n-ai 
făcut-o tu? Puteai foarte bine să vâri cuțitul în el şi să mi-l 
strecori în buzunar după aia. 

— Nu fi ridicol! s-a răstit Sarah la el. 

— În regulă, gata! 

Meg a ridicat mâinile, încercând să-i liniştească. Apoi a 
continuat. 

— Nu ştim absolut nimic. De aceea cea mai bună metodă 
de a ne proteja de eventuale acuzaţii este să scăpăm de 
arma crimei. 

— Şi ce vrajă propui să facem? a ironizat-o Sarah. Nu ştiu 
dacă-ți dai seama, dar suntem blocaţi într-o telecabină, la 
peste trei sute de metri deasupra solului. 

— Chepengul, a spus Sean. 

Meg a căscat ochii la el. 

— Poftim? 

— Din podea. Pentru situații de urgență. Ca, de 
exemplu... 

Şi a ridicat dintr-o sprânceană. 

— ...Situația în care cabina se opreşte în timpul traseului. 

— Ironia sorții! a exclamat Meg. 

— Cam aşa ceva. 

Abia acum au văzut trapa din metalul podelei. Mică şi 
pătrată. 

— Cum o deschidem? a întrebat Max. 

Sean s-a încruntat. 

— Cred că ne-ar trebui o sculă specială. Dar... 

Şi s-a uitat la cuțit. 


— Poate o să reuşesc cu ăsta? 

— Hai, încearcă! l-a îndemnat Meg. 

— Mi-aş permite să mai sugerez ceva? a intervenit Sean. 

— Spune! 

— Ce-ar fi să scăpăm şi de cuţit, şi de fostul nostru 
tovarăş de drum? 

— Extraordinar! s-a enervat din nou Sarah. Din ce în ce 
mai bine! 

Meg s-a uitat la Sean. 

— N-am stabilit că vom scăpa şi de cadavru. 

— Ascultați-mă puţin! N-o să-l găsească nimeni în zăpada 
aia. O să-l mănânce fiarele. Am putea să zicem că s-a 
speriat rău de tot, că a făcut un atac de panică - sau cam 
aşa ceva —, a deschis chepengul ăla, l-a izbit vântul şi a 
căzut. Dacă vom spune toți aceeaşi poveste, n-o să poată 
demonstra nimeni că nu s-ar fi întâmplat exact aşa. 

Meg l-a privit cu răceală. 

— Bag de seamă că te-ai gândit foarte bine la toată treaba 
asta. 

El s-a mulțumit doar să ridice din umeri. 

— Am încercat doar să găsesc o soluție bună pentru toți. 

— Ar trebui să supunem la vot propunerea aceasta, a 
anunțat Meg, uitându-se la ceilalți. Să ridice mâna toți cei 
care sunt de acord să scăpăm de cadavru. 

A ridicat-o Sean. Apoi şi Karl. 

Max s-a încruntat. 

— Nu ştiu ce să zic. Mi se pare că ne-am recunoaşte vina. 
Prefer să mă abțin. 

Atitudine tipică pentru un avocat. 

— Şi eu votez împotrivă, a anunțat Sarah. Este un gest 
cel puțin nedrept. Măcar de o înmormântare cum se cuvine 
ar trebui să aibă parte. 

Acum i-a aruncat lui Karl altă privire înveninată de ură. 


— Mi se pare evident cine este asasinul. A fost la 
puşcărie. lar tatuajele alea... vă demonstrează ce fel de om 
este. Nu pricep de ce mai stăm la discuţii. Trebuie să-l 
predăm autorităților de îndată ce vom ajunge la Refugiu. 

— Înseamnă că tu ai votul decisiv, i-a spus Sean lui Meg. 

Ea s-a gândit bine. Se despărțise de Paul de şase ani şi 
nu-l mai văzuse de cinci. Fusese o despărțire urâtă. Însă 
toate resentimentele ei rămăseseră acolo unde le era locul: 
în trecut. Şi, indiferent ce sentimente ar mai fi avut sau nu 
pentru Paul, cruda realitate era că el murise. Ba mai rău de 
atât: devenise o problemă. Una de care nu aveau nevoie. 
Una de care ea s-ar fi putut lipsi cu uşurinţă. Ea ar fi 
devenit suspectul principal dacă ar fi aflat cineva despre 
fosta lor relație. Da, Sean avea dreptate. Nu era deloc bine 
să ajungă la Refugiu cu un cadavru. 

— Bine, a zis ea, dând din cap spre Sean. Haide să-l 
aruncăm! 

Sarah şi-a ridicat mâinile în gest de protest. 

— Nu vreau să fiu implicată în povestea asta! 

— Din acest moment, nu o să mai discutăm despre ce s-a 
întâmplat, a zis Meg. Ne-am înţeles, da? 

Sean a găsit încuietoarea, a meşterii ceva repede, s-a 
auzit un pocnet mic şi s-a deschis. Meg a avut impresia că 
tipul se pricepea puţin cam prea bine la treburi din astea. 
Karl şi Max au adus cadavrul şi l-au întins lângă trapă. Meg 
a încercat să nu se uite la chipul lui Paul. 

— Daţi-vă un pas mai în spate, le-a zis Sean. O să intre 
vântul şi frigul, plus că s-ar putea să cădeți. 

S-au dat toți la o parte. 

— La trei, i-a spus Sean lui Meg. Unu, doi, trei... 

Au ridicat împreună trapa din metal, care a zăngănit tare 
pe podea. În aceeaşi clipă, a năvălit în cabină o rafală de aer 
cumplit de rece, amestecat cu ninsoare. Urletele vântului 
erau de-a dreptul asurzitoare. Şi înainte de asta fusese 


destul de răcoare în cabină. Dar acum dispărea şi ultima 
fărâmă de căldură. 

— Repede! i-a strigat Meg lui Sean. 

Şi a strigat foarte tare, ca să o audă prin şuieratul 
vântului. 

Bărbatul a dat din cap şi a aruncat cuțitul. A dispărut 
într-o fracțiune de secundă. 

S-a întors la cadavru. 

— Gata? 

Când tocmai voia să spună că da, este pregătită, lui Meg 
i-a venit o idee. L-a apucat de braț pe Sean şi l-a oprit. 

— Stai! 

— Ce e? 

— Pe el nu l-am căutat în buzunare. 

— După ce? 

— Nu ştiu. 

Sean i-a aruncat o privire exasperată, dar a dat din cap. 

— Grăbeşte-te! Se face prea frig. 

Ea s-a aplecat asupra cadavrului, i-a pipăit căptuşeala 
combinezonului, i-a scotocit prin buzunare. Habar nu avea 
ce anume caută. De fapt, chiar se gândea că nu va găsi 
nimic, când a dat peste o bucăţică de hârtie. 

A scos-o. Era o fotografie veche. 

— Nu poţi să te uiţi mai încolo la ea? a zbierat Sean. 

— Ba da, sigur. 

A pus poza în buzunar. Au rostogolit trupul până la 
marginea trapei. S-au privit în ochi. Meg a dat din cap. L-au 
împins în gol şi s-au uitat cum îl înghite furtuna hămesită. 
În doar câteva secunde, nu se mai vedea decât un punct 
negru într-un ocean de alb. 

Meg s-a mai uitat puţin după el. Îi lăcrimau ochii din 
cauza vântului. Apoi o rafală extrem de puternică a zguduit 
telecabină. A căzut pe spate. Încă o rafală şi cabina s-a 
zgâlțâit în cealaltă direcție. A simţit că alunecă spre trapă şi 


s-a pomenit cu picioarele afară. Sean a reuşit s-o apuce de 
mână şi a tras-o înapoi. Cineva a urlat în spatele lor. După 
aceea totul s-a petrecut foarte repede. Când cabina s-a 
legănat, Max s-a apucat de o bară, dar Karl nu se ţinea de 
nimic, aşa că şi-a pierdut echilibrul şi s-a împleticit. Sarah 
s-a apropiat de el; şi-a întins mâinile. I-a atins spatele... şi l- 
a îmbrâncit în hăul de dincolo de trapă. 


CARTER 


Nu este permis să abandonezi cadavrele - aşa spunea una 
dintre reguli. Din cauza riscului - chiar dacă mic - al unei 
infectări de gradul şase. 

Virusul se răspândea mai ales prin aer. Problema era că 
existau multe variante ale virusului şi multe căi de 
transmitere a infecției. Sângele, fecalele, fluidele corporale, 
țesutul, măduva. Până şi în carnea pregătită termic se 
descoperiseră urme ale extrem de contagioasei variante 
Choler. 

Carter s-a uitat lung la cadavrul lui Jackson. Nu se 
simţise în stare să-l ducă înapoi la Refugiu nici măcar când 
era viu şi cu atât mai puţin avea de gând să-l târască după 
el prin nămeți acum, când era mort. Mai cu seamă că se 
însera mai repede decât şi-ar fi dat jos pantalonii un puşti la 
prima lui partidă de sex. lar ninsoarea era din ce în ce mai 
deasă. Ca să nu mai pomenească şi de urletele vântului care 
acopereau toate celelalte zgomote din pădure. 

Bineînţeles că ninsoarea asta puternică avea să fie de 
folos. Jackson va fi acoperit de un strat gros de omăt în doar 
câteva minute. Aşa că nu va afla nimeni, iar când îi va fi 
descoperit cadavrul - dacă îl va mai descoperi cineva -—, va fi 
într-un hal fără de hal de descompunere şi nimeni nu va 
putea să-şi dea seama care fusese cauza morții. 


Dacă nu i-ar fi înghețat muşchii feței într-un rictus, poate 
Carter ar fi schițat acum un zâmbet satisfăcut. Şi-a înfipt 
bărbia în piept şi a reînceput să urce versantul. 

Primul semn că nu era în regulă ceva, şi nu ceva prea rău 
- răul va veni mai târziu —, dar clar ceva care nu era aşa 
cum trebuie, a venit când Carter a ajuns în vârful pârtiei. 
Vedea în faţă gardul electric care înconjura Refugiul. În 
dreapta, printre copacii deşi, se afla incineratorul - ascuns 
vederii din motive evidente. 

Însă lui i-a atras atenţia Refugiul şi i s-a oprit respirația 
în gât. Fereastra cea mare era întunecată. Carter s-a 
încruntat. Vedea alte lumini aprinse prin clădire, însă 
niciuna în zona livingului. 

Tare ciudat. Mai ales pentru că obişnuiau să lase mereu 
toate luminile aprinse. Spre deosebire de majoritatea 
orăşenilor, ei nu trebuiau să-şi limiteze consumul de 
electricitate. Pentru că aceasta le era furnizată de panouri 
solare şi de două turbine eoliene realmente uriaşe, instalate 
mai spre creasta muntelui. Toată energia era stocată într-o 
baterie, care furniza electricitate Refugiului în caz de nevoie. 

Cel puţin aşa ar fi trebuit să se întâmple lucrurile. 

În ultimele săptămâni, Welland observase o problemă. 
Bateria pierdea energie. Ceea ce însemna că apăruse o 
fluctuaţie a rezervei lor de electricitate, care provoca supra- 
încărcări ale rețelei şi pene de curent. Generatorul de 
rezervă ar fi putut să facă față situației, numai că aveau un 
stoc limitat de propan... şi mai era şi întârzierea aia dintre 
momentul în care se oprea curentul şi cel în care pornea 
generatorul. 

Welland îi lăsase impresia că nu prea ştia cum să rezolve 
această problemă. Iar Miles nu se pricepea absolut deloc la 
generatoare şi încălzire. Specialitatea lui erau medicina şi 
ştiinţa. Lui Welland chiar îi plăcea să spună câteodată: „S-or 
pricepe doctorii să facă operaţii pe creier, dar tot au nevoie 


de cineva care să le asigure lumina în tot timpul ăsta”. 
Carter se vedea nevoit să se declare de acord cu el în 
această privinţă. 

S-a îndreptat încet spre Refugiu. Fereastra aia uriaşă şi 
întunecată îi dădea o stare proastă. Din fericire, când s-a 
mai apropiat de poartă, a auzit zumzăitul stins al gardului 
electric. Şi-a scos repede mănuşa ca să poată tasta cifrul; şi 
şi-a pus-o foarte repede la loc, pentru că-i înțepeneau 
degetele de frig. Poarta a bâzâit, el a deschis-o şi a intrat, 
trăgând după el sacii cu provizii. I se ridicaseră firişoarele de 
păr de pe ceafă - nimic nou, aşa i se întâmpla întotdeauna. 
Întotdeauna când trecea granița dintre pericol şi adăpost. 
Moment în care îți laşi garda jos. Un ultim moment de 
vulnerabilitate, înainte ca poarta să se închidă la loc. Acum 
era în siguranţă. 

Desigur că protecția oferită de toate gardurile şi poarta aia 
nu era decât o iluzie. În realitate, Carter ştia prea bine că îl 
pândesc la fel de multe pericole şi înăuntru. Numai că aici 
avea de-a face cu alt tip de duşmani. Era în siguranță câtă 
vreme Miles încă avea nevoie de el. Dar tare mult i-ar mai 
plăcea lui Welland să găsească un pretext ca să-l arunce 
sub o maşină (sau de pe cel mai apropiat vârf de munte). 
Sentimentul era reciproc. Carter îl tolera şi atât; chiar dacă 
îi plăcea de Julia şi îl considera prieten pe Nate, toți erau 
supraviețuitori, la urma urmei. lar supraviețuirea este o 
treabă solitară. 

Carter s-a apropiat de uşa de la intrare, a tastat al doilea 
cifru şi a intrat cu proviziile în holul uriaş. Uşa s-a închis în 
spatele lui. Şi-a scos mănuşile, şi-a ciulit urechile şi s-a 
uitat în jur. 

Linişte. Cam prea multă linişte? Nu se auzea alarma, ceea 
ce era un lucru bun. S-a uitat spre scara în spirală care 
ducea spre zona de locuit. Totul era cufundat în întuneric. 


Nici nu se aştepta să audă vreun zgomot dacă nu era nimeni 
acolo. Şi totuşi... liniştea aceea... 

Şi Dexter? De ce nu-l aud pe Dexter? 

Chiar dacă nu era cel mai ager câine de pază din lume — 
de câteva ori se întâmplase chiar să doarmă liniştit în 
timpul alarmelor —, îşi dădea seama când Carter lipsea şi îi 
ieşea vesel în întâmpinare la întoarcere. 

Dar nu şi acum. Acum l-a întâmpinat doar liniştea. 

Carter a desfăcut proviziile de pe schiuri şi le-a băgat în 
cămară. O să scoată mai târziu proviziile din ea. Şi-a pus 
schiurile în rastel, şi-a scos mănuşile şi bocancii, s-a 
dezbrăcat de combinezonul gros. Pe dedesubt purta un 
hanorac, jeanşi şi ciorapi de lână. Imediat a simţit căldura 
din pardoseală încălzindu-i tălpile. 

În fața lui era uşa care dădea la piscină şi saună. În 
dreapta erau magazia şi spălătoria, în care se aflau 
panourile cu siguranțe şi toate sistemele de control ale 
Refugiului. Scara şi ascensoarele erau în stânga. Spre scară 
a vrut să se îndrepte Carter, dar s-a oprit după câţiva paşi. 
Nu putea să stea nimeni în living pe beznă. S-a întors şi s-a 
dus la uşa care dădea la piscină şi saună. A deschis-o. Era 
grea şi antifonată, la fel ca toate celelalte uşi din Refugiu. 

A intrat în vestiarul necompartimentat. De-a lungul unuia 
dintre pereți erau băncuțele, de-a lungul celuilalt era rândul 
de dulapuri. În mijloc erau câteva cabine micuţe de schimb, 
dotate cu oglinzi şi fohnuri. Uşa cu geam mat din stânga 
ducea la duşuri şi toalete. În dreapta era coridorul scurt 
spre piscină. 

Nu era nimeni în cabinele de schimb. Carter şi-a scos 
arma şi a verificat duşurile şi toalete, deschizând uşile pe 
rând cu piciorul. Nimeni, nici măcar un rahat plutitor. 

S-a strecurat înapoi în vestiar. Auzea dinspre piscină 
sunetul stins al apei care băltea. A străbătut coridorul din 
doar câțiva paşi. La capătul lui erau nişte duze mici din care 


curgea apă într-o cădiță de duş. Şi-a dat jos şosetele, şi le-a 
băgat în buzunar, după care a trecut prin cădița aceea şi a 
ajuns la piscină. 

A simțit cum îi intră umezeala în piele. Au început să-l 
usture ochii de la mirosul de clor. Lumina era difuză aici. 
Lămpile orientate spre tavan erau montate în jurul pereților 
din piatră. În dreapta şi în stânga erau şezlongurile. În 
capătul celălalt era un perete vitrat care oglindea priveliştea 
din zona livingului de sus. Piscina avea jumătate din 
lungimea unui bazin olimpic, însă era mai îngustă. Ledurile 
subacvatice îi confereau o frumoasă nuanţă albastru-azur. 

Iar pe fundul piscinei era un cadavru. 

Codiţele subțiri pluteau ca nişte alge prin undele înroşite. 

— La dracu”! 

Carter s-a apropiat şi mai mult, pentru că simțea nevoia 
să se convingă, deşi ştia prea bine cine anume era. N-aveai 
cum să nu-i recunoşti părul. 

Julia. 

Julia, hipsterița cool. Nu fuseseră prea apropiaţi, dar o 
simpatizase. Se simțea bine în compania ei. lar acum Julia 
era moartă. 

A încercat să-şi înghită nodul din gât şi să-şi păstreze 
calmul. Cum? De ce? 

Mama mă-sii de treabă! Trebuia să dea de Miles. A făcut 
stânga-mprejur şi s-a întors prin vestiar. A deschis uşa care 
dădea în hol. Chiar atunci s-a deschis şi uşa de la 
spălătorie. 

Carter s-a răsucit în direcția aceea. Cu arma în mână, cu 
degetul pe trăgaci. 

A apărut Welland, bâțâindu-se şi legănând din cap în 
ritmul muzicii care-i răsuna în căştile de la urechi. A ridicat 
ochii şi l-a văzut pe Carter. 

— CE NAIBA! s-a holbat el la mâna lui Carter. Ce dracu’ 
faci cu pistolul ăla? De ce-l ţii îndreptat spre mine? 


— Ce căutai înăuntru? 

— Voiam să văd care-i treaba cu lumina. 

Carter l-a privit lung. Păr strâns în coadă, pete de 
transpiraţie la subraț, burtă acoperită doar de tricoul 
murdar. Dar nicio pată de sânge. 

Aşa că a lăsat arma în jos. 

— Ce dracu” se petrece? 

— Habar n-am. lar a căzut curentul. Şi când a revenit, 
doar jumătate din rețea a început să funcționeze. Miles m-a 
trimis să încerc să remediez problema. 

Ceea ce evident că nu a reuşit. 

— Cât timp ai stat acolo? 

— Cam o oră. Mi se pare că s-au ars siguranțele de la 
living, dar naiba ştie unde sunt alea de rezervă. O să încerc 
să redirecționez o parte din curentul electric pe... 

— A murit Julia. 

— Ce??? 

— Julia e moartă. În piscină. 

Welland a continuat să se holbeze la el. Căscase atât de 
tare gura de parcă i-ar fi dislocat cineva falca. 

— Nu... Julia? 

Carter a dat din cap. 

— S-a înecat? 

Carter s-a gândit la apa înroşită. 

— Nu prea cred. 

— Aoleu... 

— Unde erau ceilalți când ai coborât tu să te uiţi la 
siguranțe? 

— Păi... Nate făcea ceva de mâncare. Julia se uita la 
televizor. Nu ştiu unde era Caren... şi nici Jackson. 

— Jackson a dispărut. 

— A dispărut? 

— A plecat. 

— Când? Unde s-a dus? 


— Cine ştie? Probabil l-au mâncat deja lupii. 

Welland a încremenit. Parcă intrase în standby. 

— Unde-i Miles? l-a întrebat Carter, pe un ton imperativ. 

Nu era acum momentul să discute despre Jackson. Cel 
puţin nu încă. 

— A coborât la subsol să vadă dacă totul e în regulă 
acolo. 

Lui Carter i s-a urcat inima în gât. 

— Cât de mult a durat acum defazajul? 

Welland a clipit des. După care i s-au scofâlcit trăsăturile. 

— Eu i-am zis. l-am zis că e din ce în ce mai rău, omule. 

— Cât a durat? 

— Opt secunde. 

Opt secunde şi s-au deblocat siguranțele automate de la 
subsol. 

— lisuse Hristoase! a murmurat Carter, trecându-şi 
degetele prin păr. Şi l-ai văzut că s-a întors de acolo? 

— Nu, frate. Că m-a trimis aici să văd dacă pot să rezolv 
problema. 

Da, sigur că da. Neapărat trebuia rezolvată problema 
asta. Însă întrebarea era: cât de gravă putea să fie? 

— Să-i căutăm pe ceilalți, a spus Carter. 

Welland a dat din cap. De frică, începuseră să-i 
zvâcnească buzele şi bărbia. 

— Pe Dexter l-ai văzut? 

Welland a clătinat din cap. 

Carter s-a uitat urât la el. 

— Scoate-ţi naibii căştile alea! 

e 

Au traversat holul cel mare. Welland a vrut să se ducă la 
ascensoare. 

Carter l-a apucat de braț şi l-a oprit. 

— O luăm pe scară. 

— De ce? 


— Pentru că nu vrem să ne audă cineva că venim. 

Cu toate că, şi-a zis Carter pe când au început să urce 
scara în spirală, dacă ar fi fost cineva sus, precis că i-ar fi 
auzit deja. A ridicat privirea. Sus era întuneric. Şi-a scos 
lanterna. 

— Tu ai lanternă? l-a întrebat în şoaptă pe Welland. 

— Da. 

S-au auzit nişte foşnete, nişte bombăneli, după care o 
rază orbitoare le-a luminat calea până sus. 

— Ce naiba te-a apucat? a şuierat Carter. Fă-o mai mică! 

— Ah, bine! 

Lumina s-a mai redus. Carter a oftat. Deja îşi anunțaseră 
venirea - la fel de bine ar fi putut să danseze conga pe trepte 
şi să dea drumul la nişte artificii, că tot aia ar fi fost. 

Au ajuns în living. Viscolul se dezlănțuise şi îi puteai auzi 
urletele şi zbieretele chiar şi prin termopanul cu geam 
triplu. De geamuri se lipiseră bucăți mari de zăpadă 
compactă, ascunzând aproape complet vederii lumea de 
afară, închizându-i într-un mormânt alb. 

Însă în încăpere domnea o tăcere stranie. Carter şi-a 
mişcat lanterna în jur. 

— Mă, fratele meu, deloc nu-mi place, a murmurat 
Welland. 

— Pe bune? l-a ironizat Carter. Eu mă distrez al dracu' de 
bine. 

Lumina lanternei s-a oprit în diferite locuri, care păreau 
străine din cauza întunericului adânc. Însă Carter a putut 
să-şi dea seama că încăperea fusese evacuată în grabă. 
Măsuţa era plină cu căni de cafea, pe jumătate băute. Într-o 
scrumieră era un joint aproape întreg. 

— Nu-i nimeni, a scâncit Welland. Ce-ar fi să ne... 

Un geamăt. Din stânga lor. Din bucătărie. Carter a întors 
repede lanterna în acea direcție. Blaturile erau foarte 


murdare. Peste tot doar mâncare împrăştiată şi coji de 
legume. Dar adevărul era că aşa pregătea Nate masa. 

Carter s-a dus repede într-acolo, urmat ca o umbră de 
Welland, care gâfâia şi transpira din greu. Când au ajuns la 
insula mare, Carter a îndreptat lanterna în jos. Pe podea 
zăcea Nate, pe jumătate răsucit într-o parte. Tricoul alb era 
acoperit acum cu pete maronii de la sângele uscat. 

Carter s-a ghemuit lângă el. 

— Nate? 

Alt geamăt, dar bine că măcar acum a întredeschis un 
ochi. Bine şi atât. 

— Hei, Carter sunt. 

— Ca... rrr... te...? a bâiguit Nate. 

Îşi pierduse un dinte, aşa se părea. 

— Ce-ai păţit? 

Strâmbându-se de durere, Nate s-a chinuit să se ridice în 
capul oaselor. Pe podea era o baltă de sânge. Carter şi-a luat 
prietenul de după umeri. 

— Adu-i apă, Welland! a ordonat el. 

Welland s-a repezit la chiuvetă, a scăpat paharul din 
mână, a făcut mult zgomot, dar a reuşit să-l umple. A venit 
înapoi cu el, vărsând pe drum o parte din apă. I l-a dat lui 
Carter, care l-a apropiat de buzele lui Nate. Acesta a reuşit 
să bea puțin, restul i s-a scurs pe tricou. 

— Îţi aduci aminte ce s-a întâmplat? l-a întrebat el. 

Nate s-a încruntat. 

— Făceam de mâncare... şi... 

— S-a oprit curentul, l-a întrerupt Welland. Atunci m-a 
trimis Miles să văd ce se întâmplă cu siguranțele. 

— Mulţumesc frumos, partea asta am înţeles-o, s-a răstit 
la el Carter. 

După care s-a uitat la Nate. 

— Cu tine ce s-a întâmplat? 


Nate a fâlfâit lent din pleoape. Lui Carter nu-i plăcea 
deloc reacţia asta. A mai aruncat o privire la tricoul plin de 
sânge. 

— Stai cuminte, o să-ți scot bluza, da? 

Nate continua să privească în gol. Carter a tras de pe el 
tricoul umed. Pieptul lui Nate părea nevătămat. Nu se vedea 
nicio rană. Poate că sângele de pe tricou era de la dintele 
care-i căzuse. Numai că era mult prea mult sânge pe jos. 

— Făceam de mâncare... a bolborosit Nate. 

— Şi Julia? n-a mai avut răbdare Carter. 

— Julia... a strâns din ochi Nate, de parcă l-ar fi durut să 
rostească acest cuvânt. 

Haide, băiatule! l-a îndemnat Carter în gând. 

— Lumânările! a exclamat triumfător Nate, de parcă 
tocmai ce dezlegase taina universului. S-a dus să aducă... 
nişte lumânări. 

Lumânări. Bine. Povestea cu lumânările îl lămurea cu 
privire la faptul că Julia coborâse la parter, dar tot nu 
înțelegea de ce o găsise moartă, în piscină. 

— Tu ai văzut-o? l-a întrebat Carter pe Welland. 

Acesta a clătinat din cap. 

— Nu. Şi n-o să-mi pui în cârcă treaba asta. 

— Julia... a repetat Nate. 

— Julia e moartă, a zis Carter, dându-şi seama că n-are 
niciun rost să-l mai menajeze acum. Am găsit-o pe fundul 
piscinei. Cred că a înjunghiat-o cineva. 

Nate s-a frecat la ochi. 

— Julia... 

— Îmi pare rău, a oftat Carter. 

Ştia că Nate şi Julia fuseseră prieteni. Poate chiar mai 
mult decât atât uneori. 

— Nate, a spus el acum. Trebuie să aflăm cine a făcut 
asta. Ai văzut cine te-a atacat? 

— Eram... 


Atât a apucat să spună, că imediat s-a aplecat şi a 
vomitat. Pe jos s-a format o baltă de cafea şi fiere. 

Carter s-a dat repede la o parte, ca să nu-l nimerească 
şuvoiul verde-maroniu. 

— Aoleu, frate! a zbierat Welland. Ce dracu’ are? 

Nate a rămas adus de şale şi privind în gol. De pe buzei 
se prelingeau bale scârboase. 

— Nu ştiu. Poate s-a lovit la cap, a spus Carter, simțind 
în nări izul amar al vomei. Trebuie să-l ducem undeva unde 
să stea liniştit şi în siguranță. După aia neapărat trebuie să 
aflăm ce mama mă-sii se petrece. 

S-a aplecat şi l-a ajutat pe Nate să se ridice. După care i-a 
mai spus încă ceva lui Welland: 

— Şi avem nevoie de lumină. 

— Dar eu m-am străduit, omule! 

— Străduieşte-te şi mai mult. Hai să-l ducem jos pe Nate! 
Intri cu el în spălătorie. Şi vă încuiați înăuntru. 

— Tu ce-ai de gând să faci? 

— Să-l găsesc pe Miles. 

— Păi, şi Caren? 

— Ştie să-şi poarte şi singură de grijă. 

— Şi Miles ştie. 

— Mda, numai că de Miles avem nevoie. 

Carter l-a apucat pe Nate de mijloc, i-a trecut brațul peste 
umărul său şi au început să coboare scara cu paşi 
şovăielnici, ca doi tovarăşi de beţie. În cele din urmă, au 
ajuns în holul luminat. Carter a avut senzația că respiră 
puțin mai uşor. Tare aiurea ce stare de bine ne dă lumina. 
Cum ne face ea să ne simțim în siguranță. De parcă încă am 
crede că ar putea să alunge toți monştrii. 

Iar acum, pentru că era lumină, Carter a putut să-l vadă 
mai bine pe Nate. Arăta rău. Foarte rău. Aceasta fiind 
părerea unui om care nu era deloc vreun Adonis. Haide, 


rezistă! l-a îndemnat Carter în gând. Nu vreau să te pierd şi 
pe tine, omule. Prea multe am pierdut deja. 

— Făceam de mâncare, a bâiguit din nou Nate. 

— Da, ne-ai zis asta. 

Avea privirea încețoşată şi năucă, iar bandana aia 
începuse să-l cam îngrijoreze pe Carter. Poate avea sub ea o 
rană foarte gravă. Nate s-a clătinat. Carter l-a prins înainte 
să-şi piardă echilibrul. 

— Făceam de mâncare, atâta tot. 

— De ce tot zice asta? s-a văitat Welland. 

Carter nu ştia. Dar ştia că, de dimineaţă, Nate purta pe 
cap o bandană gri. 

Asta de acum era roşie. Era de un roşu cam prea închis. 

— Uite, Nate, cred că ar trebui să ne uităm mai bine la 
capul tău, da? a spus el. 

Nate a căscat gura la el. Carter i-a dezlegat bandana şi i-a 
scos-o uşurel de pe cap. 

O bucată din craniul lui Nate a alunecat şi s-a rostogolit 
pe podea, cu un pocnet cleios. 

— Iisuse Hristoase! 

Welland s-a întors şi a început să vomite. 

Carter a încremenit cu ochii ațintiți asupra creierului lui 
Nate. Era cenugşiu şi cu crețuri ca un burete stors. Şi pulsa 
încetişor. Nu mai avea partea de deasupra. Îi fusese distrusă 
odată cu oasele de sus ale craniului. După care probabil că 
le culesese de pe jos şi le îndesase la loc. Niciun zombi nu s- 
ar fi descurcat mai bine. 

Cine naiba ar... 

— Carter! a croncănit Welland. 

Abia atunci a auzit. Normal că asta era. 

Şuieratul. 

S-au întors amândoi încet. 

În spatele lor se afla o siluetă scheletică, într-un 
combinezon albastru, pătat de sânge. Pielea îi era foarte 


albă, aproape transparentă. Buzele crăpate îi dezveleau 
dinții galbeni, iar ochii îi erau stacojii. Ţinea într-o mână un 
satâr, încă plin cu sângele lui Nate. 

Asta era problema de „mică importanță”. 

Opt secunde şi se deblocau siguranțele automate. 

Iar la subsol nu erau încuiate doar medicamentele. 

Şuierătorul s-a uitat la ei şi a hârâit prelung. În ochii lui 
roşii se citea o ură feroce. 

Carter şi-a proptit mai bine degetul pe trăgaciul armei. 
Dar nu a tras. Şi nu din cauză că ar fi simţit vreun strop de 
milă sau de empatie pentru creatura aceea, ci pentru că nu- 
şi permiteau să-l ucidă. 

— Nu vreau să te omor. 

Şuierătorul a rânjit, dezvelindu-şi gingiile negre. A 
înaintat un pas. 

— Nu trebuie să faci asta, a mai zis Carter. 

Şuierătorul a atacat. Carter i-a ţintit piciorul. S-a auzit un 
foc de armă. Şuierătorului i-a explodat capul. S-a împleticit 
câțiva paşi, ţinând încă satârul ridicat. O a doua 
împuşcătură şi, imediat, în centrul combinezonului a apărut 
o pată roşie. I-a căzut satârul din mână, cu un zăngănit 
prelung. S-a prăbuşit în poziție chircită pe podea. Şuieratul 
s-a auzit tot mai stins, apoi s-a oprit de tot. 

Carter s-a întors. La jumătatea scării era Caren, 
strângând încă arma în ambele mâini şi ținând-o îndreptată 
spre cadavrul de pe jos. 

— De ce dracu’ ai făcut asta? a răcnit Carter. 

Femeia a lăsat arma în jos şi s-a uitat furioasă la el. 

— Ca să-ţi salvez viața? Cu multă plăcere. 

— Ştii care-i învoiala. Nu-i omorâm decât dacă-i absolut 
necesar. 

— Foarte corect. N-a fost absolut necesar să-ți salvez 
viața. Dar a trebuit să mă gândesc la a mea. 


Caren a coborât iute restul treptelor şi s-a apropiat de 
cadavru. L-a împins cu piciorul. 

— Rezerva 01, a mormăit ea. Ar fi trebuit să mă gândesc. 

S-a întors şi a dat cu ochii de Nate. 

— Dumnezeule mare! 

Nate abia se mai ținea pe picioare şi îi curgeau balele. O 
pată întunecată se întindea pe partea din față a pantalonilor 
lui de trening şi pe jos începuse deja să se formeze o baltă 
mică. 

— A făcut pe el! a zbierat Welland. 

— Ce s-a întâmplat cu capul lui? a vrut să ştie Caren. 

Nate s-a holbat la ei cu tristeţe. 

— Făceam de mâncare, atâta tot. 

Carter a simțit că i se înmoaie inima. 

— Ştiu că asta făceai, frate. Ştiu. 

A ridicat pistolul. Nate a făcut ochii mari - înseamnă că în 
resturile alea de creier încă existau vagi urme ale 
instinctului de autoconservare. S-a întors, era să cadă, s-a 
redresat cât de bine a fost în stare şi a luat-o la fugă spre 
uşa care dădea la piscină. Carter a tras o dată, dar a ratat şi 
a nimerit doar tocul uşii prin care a dispărut Nate. 

— Rahat! a înjurat el. 

— Superb! Ţi-a scăpat prada, a mormăit Caren. 

S-a încruntat la ea. 

— Nu-i niciun fel de pradă. E prietenul meu. 

Au alergat după Nate printre cabinele de schimb şi au 
ieşit la piscina pe fundul căreia se afla Julia. 

— Rahat! a urlat Caren. E un cadavru în apă! 

— Ştiu, a zis Carter. E Julia. 

Nate se împleticea pe lângă perete. S-a oprit brusc. S-a 
uitat la piscină. 

— Julia. 

Carter nu ştia dacă Nate nu mai era capabil să perceapă 
adâncimea bazinului sau dacă pur şi simplu uitase că nu 


era în stare să meargă pe apă, pentru că exact asta a făcut: 
a păşit în piscină. S-a dus la fund ca un bolovan. Vechiul 
Nate ştia să înoate mai ceva decât un campion olimpic. 
Numai că vechiul Nate dispăruse. Acum s-a zbătut să iasă la 
suprafață, cu ochii mari de spaimă, contorsionându-şi gura 
ca să rostească cuvinte pe care nu le mai ştia. Dădea cu 
disperare din mâini, de parcă ar fi vrut să se agațe de apă ca 
să nu se înece. 

— Făceam de mâncare, a bolborosit el. Mâncare. 

Carter a lăsat arma în jos. 

Nate s-a dus din nou la fund. 

Caren a clătinat din cap. 

— E terminat. 

Ce scârbă insensibilă era femeia asta! 

Carter a aşteptat. Nate nu s-a mai ridicat la suprafaţă. 
Carter a simțit un junghi mic în inimă şi gata. Junghiul a 
dispărut, la fel cum dispăruse şi Nate. 

S-a întors spre Caren. 

— Trebuie să mergem la subsol ca să verificăm camerele 
de izolare. 

— Crezi tu că-i o idee bună? 

— Nu... Dar trebuie să vedem ce a mai scăpat de acolo. 


HANNAH 


— Bombă a zis? 

Au început să vorbească toți în acelaşi timp. Şi strigau 
unii peste alții. Evident că treaba cu păstrarea calmului era 
de domeniul trecutului. 

— Trebuie să ieşim de-aici. 

— O să sărim în aer dintr-o clipă-n alta. 

— Poate se înşală. 

— De ce să fi adus o bombă în autocar? 


— Bine! Ajunge! a răcnit Lucas, încercând să-i acopere. 

Numai că tonul lui autoritar n-a mai avut niciun succes. 

Un vaiet strident şi asurzitor a răsunat prelung prin 
autocar, făcându-i să-şi acopere urechile. 

— Iisuse! a țipat Hannah. 

Dar sunetul acela s-a oprit la fel de brusc cum începuse. 
Daniel stătea în spatele lor, cu telefonul ridicat deasupra 
capului. L-a mişcat, făcându-i atenți la el.» 

— Butonul de panică, le-a explicat. Aşa că tăceți dracu’ 
din gură, dacă nu vreți să vă sparg timpanele. 

— Bă, omule, a spus Ben. Tu ne-ai zis că-i o bombă în 
autocar. 

A vrut să continue, dar l-a apucat tusea şi a întins o 
mână nesigură spre sticla cu apă. Era cam palid. Hannah 
şi-a notat în minte această constatare. 

— Ba nu, l-a contrazis Daniel, pe un ton răbdător. Am zis 
doar că Dl Jet este uneori codul pentru o bombă. N-avem de 
unde să ştim sigur ce anume înseamnă mesajele alea. 

— Are dreptate, a intervenit Josh, care dădea impresia că 
încearcă să se convingă şi pe el însuşi, nu doar pe ceilalți. 
Posibil să fie doar o coincidentă. 

— Şi dacă nu e? s-a rățoit Ben. 

Şi iarăşi au început să strige. 

— Hai să vorbim pe rând! a spus Hannah. Înţeleg că 
suntem speriați cu toţii, dar trebuie să ne păstrăm calmul. 

— Bine, a zis Cassie. Să luăm varianta pesimistă. Ce 
putem face dacă există o bombă în autocar... în afară de a 
ne lăsa sfârtecați în mii de bucățele? 

— De ce să arunce cineva în aer un autocar plin cu 
studenți? a întrebat Josh. 

— Poate nu autocarul este ținta, a spus Lucas, dus pe 
gânduri. În mesaj scria: Ajung. Mai probabil mi se pare ca 
ținta atacului să fie chiar destinația noastră - Refugiul. 

A aruncat o privire la Hannah şi a adăugat: 


— Poate şi tatăl tău. 

Hannah s-a gândit mai bine. Terorismul antiştiință 
căpăta tot mai multă amploare, mai cu seamă în rândurile 
tinerilor. Avuseseră loc atacuri în capitala lor şi în alte țări. 
Activiştii începuseră deja să constituie grupări organizate, 
cărora le dădeau denumiri de genul Stromers şi, mai recent, 
Rems (după numele trupei care a lansat cântecul „It's The 
End Of The World As We Know It”). Un centru ca Refugiul, 
unde se testau medicamente noi, experimentale, s-ar afla pe 
primele locuri de pe lista unei asemenea grupări. La fel şi 
tatăl ei. 

Aşa că a dat din cap. 

— S-ar putea să ai dreptate. 

— Biiine! a mârâit Josh. Deci, în cazul în care Refugiul e 
ținta... înseamnă că tipul ăsta intenționa s-o declanşeze 
când ajungea acolo, chestie pe care n-o mai poate face 
acum, pentru că... aşa cum vedem cu toții... e nițeluş cam 
mort. 

— Dacă nu cumva e o bombă cu ceas, a spus Daniel. 

— Super! a şoptit Ben. 

— Ar fi posibil? a întrebat Hannah. 

Daniel şi-a vârât după urechi şuvițele rebele de păr. 

— Majoritatea bombelor improvizate sunt detonate fie 
manual, fie cu ajutorul unui ceas setat, fie printr-un semnal 
telefonic. Aici recepţia este foarte proastă. Dacă tipii ăia sunt 
cât de cât organizaţi şi au oarece minte în cap, nu ar risca 
să nu poată detona bomba din cauza unui semnal prost. 

Hannah l-a privit lung. Trebuia să admită că îl judecase 
greşit pe Daniel. Şi o făcuse din cauză că era prea gras şi 
avea un aspect neîngrijit. Îl etichetase deja ca fiind un tip 
nesuferit, leneş, prost. Era una dintre prejudecățile 
inoculate de mama ei încă din copilărie. Grăsanii — că aşa le 
zicea cu dispreț mama ei — erau nişte creaturi lacome şi 
puturoase. Care nu făceau nimic decât să bage în ei toată 


ziua. Lipsiţi de orice stimă de sine. Fără pic de autocontrol. 
Fără strop de disciplină. Pentru că, da... mama ei fusese 
extrem de mândră de disciplina pe care şi-o impusese, 
având grijă astfel să-şi păstreze cu orice preț silueta zveltă 
printr-o combinaţie de diete, exerciţii fizice şi pastile de 
slăbit. Şi toate astea pentru ce? Ca să arate ca un schelet — 
unul foarte dichisit. 

Bineînţeles că avea aceleaşi pretenţii de la Hannah. Îşi 
cântărea fiica în permanenţă, îi interzicea să mănânce cât ar 
fi dorit şi o obliga să sară coarda până când biata fetiță pica 
lată de oboseală. La vârsta de zece ani, Hannah încă purta 
haine potrivite unui copil de şase. 

După moartea mamei, Hannah se aşezase pe podeaua 
bucătăriei şi se îndopase cu tot ce era în frigider: un pui 
aproape întreg şi rece, jumătate de tartă cu fructe, o bucată 
de caşcaval, ciolan de porc, măsline, felii de pizza, cola 
gazoasă şi plină de calorii. Mâncare nesănătoasă, pe care 
mama o cumpăra pentru tatăl ei, dar de care ea nu se 
atingea niciodată. Hannah a mâncat până i s-a umflat atât 
de tare burta, că părea gravidă şi abia dacă se putea mişca 
din cauza durerilor crâncene de stomac. Reuşise cumva să 
ajungă până la baie, unde vărsase aproape întreaga noapte. 
Când tatăl său se întorsese de la serviciu, o găsise leşinată 
într-o băltoacă de vomă. 

Şi o lăsase acolo. 

— Deci cât timp mai avem? a întrebat Josh. 

Lucas s-a uitat la ceas - un Rotary mare şi, probabil, 
foarte scump. 

— Acum este 3:45 p.m. Am plecat la prânz de la 
Academie. Mergeam cam de o oră şi jumătate când a avut 
loc accidentul... 

— Dar nu ştim cât aveam de mers, nu ştim cât de departe 
este Refugiul, i-a atras atenția Cassie. 


— Ştiu eu, a intervenit Hannah. Am fost odată acolo cu 
tata. As spune că drumul de la Academie până acolo ar dura 
în jur de cinci ore — dar pe vreme bună. Probabil că astăzi 
am fi făcut şase sau şapte ore. 

— Adică ora estimată a sosirii ar fi 7 p.m., a zis Lucas. 
Cred totuşi că teroristul nostru n-ar fi riscat să seteze 
ceasul mai devreme de 8 p.m., ceea ce ar însemna că mai 
avem cel puțin patru ore. 

Nu era prea mult timp şi era doar o supoziţie. 

— Trebuie să găsim bomba şi să scăpăm de ea, a spus 
Josh. 

— Bună idee! Hai s-o facem! a zis Cassie, lungind 
batjocoritor silabele. Uups! Avem o problemă, deşteptule! 
Suntem blocaţi înăuntru şi afară sunt minus zece grade. 

— În cazul ăsta, tu ce propui să facem? a întrebat-o Josh 
pe un ton iritat. 

Cassie a făcut un semn din cap spre Hannah. 

— În primul şi în primul rând, fetița profului ar putea să-i 
dea de ştire tăticuțului ei, să-i spună ce am păţit, ce se 
întâmplă. După aia o să căutăm ceva cu care să spargem un 
geam şi unul dintre noi o să iasă şi o să încerce să ajungă la 
cala de bagaje... sigur, cu condiția să nu moară de frig în 
primele secunde. 

Propuneri rezonabile, s-a văzut nevoită să recunoască 
Hannah. Cu toate că un geam spart ar mări şansele ca toți 
să moară de frig şi înăuntru. Însă acesta era un risc pe care 
vor trebui să şi-l asume. 

Daniel se ocupa de telefon. 

— Ce faci? l-a întrebat Hannah. 

— Anulez funcția de blocare automată, a răspuns el. Ca 
să nu mai fi nevoită să te duci la cadavrul ăla şi să foloseşti 
recunoaşterea facială de fiecare dată când vrei să-l 
deblochezi. 

I-a întins acum telefonul. 


— Mulţumesc! a zis ea. 

Însă a observat imediat o altă problemă. Bateria era pe 
jumătate descărcată. Cu siguranţă că nu va mai dura până 
dimineață. A deschis aplicația de mesaje scrise. Probabil că 
tatăl ei nu va răspunde unui SMS primit de la un număr 
necunoscut. Probabil va crede că este o farsă, dar trebuia să 
încerce. Aşa că a început să scrie. 


Tată, sunt Hannah. E un telefon împrumutat. Autocarul a 
avut un accident. Şapte supraviețuitori. Bombă artizanală 
într-un bagaj — probabil va exploda la 8 p.m. Te rog, trimite 
repede ajutoare. 

Hannah. 


A apăsat tasta şi a rămas cu ochii la ecran ca să vadă că 
mesajul a fost expediat. Dunga albastră se umplea încet- 
încet. Mai avea puţin. Şi s-a oprit brusc. Ce naiba? A apărut 
un semn de exclamare într-un cerc roşu. Expediere mesaj 
nereuşită. 

— N-a mers, a bombănit ea. 

— Rahat! a mârâit Ben, vârându-şi degetele în părul 
răvăşit şi murdar şi desfăcându-şi coada. Ne-am ars! 

A tuşit din nou şi a început să tremure. 

Hannah şi-a ridicat ochii la tinerii din jur. 

— Pot să încerc în continuare, dar bateria e pe jumătate 
descărcată. N-ar fi mai bine să facem economie şi să încerc 
din nou dacă o să fie semnalul mai bun? 

A luat tăcerea lor drept o aprobare. 

— În regulă, a bătut Lucas din palme. Planul B. încercăm 
să spargem un geam ca să ajungem în cală. Los! Să 
mergem! 

De voie, de nevoie, s-au dus cu toţii în cealaltă parte a 
autocarului. În frunte mergeau Lucas şi Josh, după ei 
veneau Hannah, apoi Cassie. Ben îşi țâra picioarele în 


spatele lor şi Daniel venea la urmă - evident că nu-i 
convenea să-şi lase sora singură. 

Oricât de optimistă şi-ar fi dorit să fie, Hannah tot credea 
că este o încercare complet inutilă. Geamul era din sticlă 
securizată, aşa că aveau nevoie de un obiect foarte greu şi 
dur ca să-l poată sparge. Sigur, multe scaune din autocar 
erau smulse din podea - însă doar parțial, aşa că în niciun 
caz n-ar fi fost în stare să le scoată complet de la locurile lor. 

— Hei, veniţi aici! 

Josh şi Lucas stăteau pe vine între două scaune de pe 
latura dreaptă, aceea pe jumătate îngropată în nămeți. 

— Geamul ăsta e deja crăpat, le-a zis Lucas lui Hannah şi 
celorlalți. 

Ea s-a uitat la mozaicul straniu de crăpături de pe 
suprafața sticlei. Mda, poate reuşeai să spargi geamul ăla 
dacă-i dădeai un şut zdravăn, însă tot mai rămânea o 
problemă. 

— E îngropat în zăpadă, le-a atras ea atenția. Cum 
intenţionaţi să ieşiţi? 

Josh s-a uitat în jur. 

— A făcut vreunul dintre voi cursuri de supraviețuire? 

Cassie a ridicat dintr-o sprânceană. 

— Băutura şi drogurile îmi ocupă tot timpul. 

Josh n-a luat-o în seamă. 

— Unul dintre lucrurile învățate acolo este cum să faci un 
tunel în zăpadă, unde să te adăposteşti în caz de condiții 
meteo extreme. Aşa că eu mă gândesc că, dacă nămeţii ăştia 
sunt atât de mari încât să sprijine autocarul, trebuie că sub 
ei este destul de multă zăpadă mai afânată prin care să 
putem săpa ca să ieşim. Ce ziceți? 

Hannah s-a gândit la soluția lui. 

— Crezi că mai este zăpadă afânată acolo? Nu a fost 
tasată de greutatea autocarului? 


— Nu neapărat. Şi nu putem afla asta decât într-un 
singur mod. 

Lucas s-a încruntat. 

— Îndrăzneaţă idee, prietene, dar mai întâi trebuie să 
facem o gaură suficient de mare în sticla aia ca să putem 
trece prin ea în siguranță. Plus că mai există riscul să cadă 
peste tine toată zăpada de deasupra şi să te îngroape în ea. 

— Îmi asum riscul ăsta, a spus Josh. Am mai făcut şi 
înainte tuneluri prin zăpadă, ştiu cum trebuie să procedez. 

— Este periculos, a zis cu asprime Lucas. Nu ai decât o 
şansă foarte mică de reuşită. 

— Oricum, tot e mai bine decât nimic, i-a replicat Daniel. 
O să mai apucăm ziua de mâine dacă o să găsim bomba aia. 
Însă mai sunt în cală şi alte chestii care ne pot fi de folos, ne 
pot ajuta să supraviețuim până vin ajutoarele. Telefoane, 
mâncare, haine. Mi-am lăsat analgezicele în valiză. 
Analgezice puternice, de care are nevoie Peggy. 

Avea dreptate. Nu era vorba doar despre supraviețuirea 
până a doua zi. Era vorba despre supraviețuire în general. 
Despre cât anume va mai dura aceasta. 

S-au uitat unii la alții. 

— Lasă-l să încerce, a zis Cassie. Că oricum n-are nimeni 
vreo altă idee mai bună, nu? 

— Este decizia lui Josh, a spus Hannah. 

Au dat toți din cap, deşi Lucas tot mai părea iritat. 
Hannah a avut senzația că tipul acela se simțea bine doar 
dacă el era şeful şi nu-i plăcea absolut deloc când îi încălca 
cineva autoritatea. 

— Da, vreau să încerc, a spus Josh pe un ton foarte 
hotărât. 

— Foarte bine, a oftat Lucas. O să te ajutăm şi noi. 

Josh a dat din cap. 


— Avem nevoie de mănuşi sau de nişte cârpe cu care să 
ne protejăm mâinile când scoatem geamul şi săpăm în 
zăpadă. 

— Am găsit nişte mănuşi la ceilalți studenți, a spus 
Lucas. 

S-a întors spre Ben, care se sprijinea vlăguit de un scaun. 

— Auzi, Ben? l-a strigat Lucas. Vrei să te duci tu şi să 
aduci mănuşile alea? Trebuie să fie printre haine. 

Ben i-a aruncat o privire dezorientată. 

— Mănuşile? 

— Da. Ne trebuie. Avem nevoie de ajutorul tău. 

— Bine, a murmurat Ben, revenindu-şi încet la viață. În 
regulă. Sigur. Le aduc. 

S-a împleticit către partea din spate a autocarului. Tuşea 
din nou. Hannah a încercat să-şi stăpânească îngrijorarea. 
S-a întors şi l-a întrebat pe Josh: 

— În cât timp crezi tu că ai să sapi tunelul? 

Josh s-a gândit puţin. 

— Greu de spus. Depinde de consistenţa omătului şi de 
grosimea nămețţilor. Poate o oră. Dacă nu chiar două. 

Hannah s-a uitat la celelalte geamuri. Prin ele se vedea 
doar cerul cenuşiu. Însă un cenuşiu mai întunecat acum. 

— Probabil că mai avem doar o oră de lumină, a spus ea 
în timp ce scotea telefonul din buzunar. Ia-l tu! Foloseşte-i 
lanterna! 

— Dar nu o să mai aveţi cum să cereți ajutor. 

— Oricum o să murim dacă n-o să reuşeşti, i-a amintit 
Lucas. Tu ai mai multă nevoie de el. Odată ce vei deschide 
cala de ba... 

Şi s-a întrerupt. 

— Verdammt!6 


6 „Hai!“, în limba germană în original (n. red.). 


— Ce e? l-a întrebat Josh. 

— Cala... probabil că-i încuiată. 

— Rahat! a înjurat Hannah printre dinți. 

De ce nu se gândise la asta mai devreme? 

— Probabil că are şoferul cheia, a zis Cassie. 

Hannah şi Lucas s-au uitat unul la altul. 

— Ce-ar fi să te duci tu şi să vezi dacă găseşti cheile 
şoferului, Hannah? i-a ordonat Lucas. 

Ea a dat din cap. 

— Bine. 

Şi, chiar când s-a întors ca să se ducă la şofer, a auzit 
vocea lui Cassie: 

— Vin şi eu cu tine! 

Hannah şi-ar fi dorit să-i spună că „nu, mulțumesc, mă 
descurc şi singură”. Însă ar fi dat de bănuit dacă făcea asta. 

— Bine, a murmurat ea, forțându-se să sune cât mai 
amabil. 

— Bine, a zis şi Cassie, strâmbându-şi buzele într-un 
zâmbet fals. 

S-au cățărat amândouă peste scaunele dărâmate ca să 
ajungă în fața autocarului. Poate era doar impresia lui 
Hannah - că doar nu trecuse suficient timp şi nici nu fusese 
atât de cald încât cadavrele să înceapă să se descompună — 
dar parcă venea deja un miros fetid din direcția lor. S-a 
întors şi a văzut-o pe Cassie uitându-se la ele. 

— Condoleanţele mele, în caz că i-ai cunoscut pe unii 
dintre ei, i-a spus ea cu o politețe forțată. 

— Nu i-am cunoscut. N-am avut prieteni la Academie. 

— Aha, a murmurat Hannah, privind-o cu atenție. 

Cassie i-a observat reacția şi a ripostat: 

— Ce? Credeai că sunt Miss Popularitate? 

Hannah a ridicat din umeri. 

— Nu mă interesează ce ai fost sau nu ai fost. 


Au ajuns la cabina şoferului. A şoferului dispărut, s-a 
corectat Hannah în gând. Toţi ceilalți presupuneau că 
murise. Numai ea şi Lucas ştiau adevărul. Unde era? Oare 
reuşise să scape? Oare uşa se defectase doar după plecarea 
lui? 

— Ştii ceva? Chiar semeni cu tatăl tău, a spus Cassie. 

Hannah s-a întors enervată spre ea. 

— Poftim? 

— Nu ţi-am zis? Am fost la cursul ținut de tatăl tău. 
Virologie. L-am asistat şi în laborator de câteva ori. Este un 
om absolut genial. Dar foarte... cum să spun? Rece, detaşat. 

— Este om de ştiinţă, a scrâşnit Hannah. 

— Probabil că ţi-a fost greu. 

— Nu înțeleg ce vrei să spui. 

— Mi s-a părut... că este greu... dacă nu chiar imposibil, 
să îl egalezi. Probabil din cauza asta te-ai dus la medicină 
generală, şi nu la cercetare. 

Hannah a încercat să-şi stăpânească furia. 

— Nu ai niciun drept să pretinzi că m-ai cunoaşte sau că 
l-ai cunoaşte pe tatăl meu, chiar dacă spui că ai fost una 
dintre studentele lui. 

S-a aşezat acum pe scaunul şoferului, dându-i de înțeles 
tinerei că discuţia a luat sfârşit. Geaca omului încă se mai 
afla pe spătar. Verde, cu sigla instituției pe ea. Măsura S. 
Hannah a respirat adânc de câteva ori, încercând să se 
calmeze. Nu te lăsa pradă emoțiilor! Nu fi ca mama ta! 

S-a uitat la tabloul de bord. Volanul era la o lungime de 
braț în fața ei. Abia dacă ajungea cu picioarele la pedale şi 
nu era prea scundă. Şi parcă i-a atras ceva atenţia. Dar n-a 
putut să se concentreze prea mult la asta, pentru că a 
întrerupt-o Cassie: 

— Are cheia în contact? 

Hannah s-a uitat sub volan. 

— E cu buton de comandă. 


Însă tot ai nevoie de telecomandă ca să îl poţi acţiona. 
Hannah a luat geaca de pe spătar. Mărime mică. Şi iar nu-i 
dădea pace ceva. A căutat prin buzunare. Într-unul fusese 
îndesat un obiect mai mare: o şapcă de baseball cu logoul 
Academiei. S-a încruntat puţin şi a căutat şi în celălalt 
buzunar. Da! A dat peste telecomanda de care era ataşată o 
cheie mai mică. Le-a scos pe amândouă. Tare bine şi 
mândră se simțea acum. 

Până şi Cassie a schițat un zâmbet mic. 

— Probabil, a spus ea, că alimentarea motorului s-a oprit 
în momentul accidentului. Dar, dacă bateria nu este prea 
avariată, poate că a mai rămas nişte energie reziduală — 
pentru lumină şi căldură. 

la te uită! Când nu dădea pe dinafară de prea mult 
sarcasm, Cassie chiar putea să fie de ajutor, şi-a zis Hannah. 
Foarte curând se va întuneca şi se va face şi mai frig. Ar fi 
bine dacă ar mai face rost de câteva ore de lumină şi 
căldură. 

A apăsat butonul de pornire. Motorul a pârâit de câteva 
ori şi a murit, dar luminile din tabloul de bord au continuat 
să pâlpâie, iar Hannah a simțit izul vag de ars al căldurii 
care începea să se răspândească înăuntru. Probabil nu va 
dura prea mult, dar tot era ceva. 

— Merge? 

Un strigăt din spate. Lucas. 

— Da! i-a răspuns Hannah. Am găsit şi cheia. 

— Excelent! 

Dar nu aveau şofer, şi-a spus ea, simțind acelaşi râcâit în 
minte de mai devreme, care-i dădea de înțeles că tot mai era 
ceva de aflat. Geacă mică pe scaunul de la volan. Şi totuşi 
ea nu reuşea să ajungă cu picioarele la pedale şi nici cu 
mâinile la volan, decât dacă îşi întindea brațele. Asta 
însemna că şoferul era înalt, cu brațe şi picioare lungi. 

— Ce e? a întrebat-o Cassie. 


— Mai ţii minte cum arăta şoferul? 

Cassie s-a strâmbat puțin. 

— Zdravăn. Păr negru. Şapcă. L-am văzut doar din spate. 
Hannah s-a uitat uluită la ea. 

— Zdravăn? 

Cam da. N-am fost prea atentă, dar aşa mi s-a părut. 
Da' de ce? 

Hannah s-a gândit din nou la bărbatul pe care îl văzuse 
fumând lângă autocar. Slab, scund, pe cap cu o şapcă cu 
însemnele Academiei. Lui i s-ar fi potrivit geaca de pe 
spătarul scaunului. 

— Geaca de aici este mică, i-a spus ea lui Cassie. Dar 
poziția scaunului arată că pe el a stat un tip mult mai solid. 
Şi ce zici? Că geaca o fi a altui şofer? 

Hannah s-a holbat la ea. Bineînţeles. Un alt şofer. 

— Nu era acelaşi, a murmurat ea. L-a înlocuit cineva. 

— Aşa, şi? a vrut să priceapă Cassie. Ce importanță are? 

Hannah a căzut pe gânduri. Oare putea să aibă încredere 
în Cassie? 

— În regulă. Îţi zic, dar să nu mai spui nimănui: şoferul a 
dispărut. 

— Ce?! 

— Nu i-am găsit cadavrul printre toate celelalte. 

Hannah a aşteptat să treacă expresia de uluire de pe 
chipul lui Cassie. Când şi-a mai revenit din surpriză, 
aceasta a întrebat-o: 

— Şi tu crezi că a ieşit cumva din autocar? 

— Da. Însă cum? Şi de ce? 

— Poate era complicele teroristului. 

— Poate. 

— Nu pari convinsă. 

— Nu ştiu ce să zic, a recunoscut Hannah. Am impresia 
că mai este ceva. 


Cassie a căzut pe gânduri. Apoi a aruncat o privire spre 
ceilalți, ca să se asigure că nu o aude nimeni şi a spus în 
şoaptă: 

— În regulă. Uite că şi eu trebuie să-ți mărturisesc ceva. 
Mai devreme am zis că am lucrat în laboratorul tatălui tău. 

— Da. Şi? 

— Dar nu am zis ce anume am făcut acolo. Îţi zic acum: 
am lucrat la conceperea planurilor de evacuare. 

Hannah a privit-o lung. 

— Bine. Şi? 

— Evident că studenţii care ieşeau negativi la teste urmau 
să fie trimişi la Refugiu, în carantină. Toţi cei care prezentau 
simptome sau ieşeau pozitivi la teste, erau obligați să 
rămână la Academie. 

— Da. Normal. 

— Mda. Numai că nu s-a întâmplat chiar aşa. 

— Poftim? 

— Ştiu că au ieşit pozitivi cel puţin doi dintre studenții 
din autocarul nostru. 

Hannah s-a uitat cu neîncredere la ea. 

— Eşti sigură? Poate i-ai confundat. 

Cassie a schițat un zâmbet amar. 

— Avantajul pe care-l ai când nu te bagă nimeni în seamă 
este că tu observi absolut tot. Ştiu exact care dintre 
studenții testați de mine au ieşit pozitivi. lar doi dintre ei s- 
au urcat în autocarul ăsta, împreună cu noi. 

— Printre ei era şi unul slăbănog şi cu părul creț? 

— Da. Jared. De unde ţi-ai dat seama? 

— Când luam hainele de la cadavre, mi s-a părut că 
prezintă semne de infecție. 

— Dar n-ai spus nimic. 

— Nici tu n-ai spus. 

— Touché! 

Hannah nu mai pricepea nimic. 


— Dar e absurd! Niciodată n-ar fi permis tata ca un 
student infectat să iasă din Academie... 

Şi s-a întrerupt. 

Da, tatăl ei nu ar fi permis niciodată studenților infectați 
să părăsească Academia. Însă nu depindea doar de el. Nu 
lua singur această decizie. Pentru că mai aveau un cuvânt 
de spus şi cei din consiliul director, şi investitorii, şi 
studenții cu părinți bogați şi influenți. 

Hannah observase că majoritatea celor rămaşi în 
Academie erau doar membri ai personalului şi studenți cu 
burse. Dar i s-a părut a fi doar o coincidentă. Şi dacă nu 
era? Dacă unora dintre studenții infectați li se permisese să 
plece de acolo doar ca să nu se supere părinţii lor? Părinții 
cei foarte bogaţi şi foarte influenți? Şi dacă tatăl ei aflase 
despre asta? Îşi putea foarte uşor imagina reacția lui. Cu 
niciun chip nu trebuie lăsat virusul să se răspândească. 
Infectia trebuie ținută sub control cu orice preț. 

Dar oare ar fi mers el chiar atât de departe încât să pună 
la cale răsturnarea autocarului prin nămețţi şi s-o facă să 
semene cu un accident? Şi-ar fi ucis astfel chiar propria 
fiică? 

Da, şi-a răspuns Hannah în gând. Da, ar fi făcut-o. Nu 
trebuia să mai scape nimeni. 

Asta era motivul pentru care a fost defectată -— intenționat! 
-— ieşirea de urgență. Asta era motivul pentru care 
dispăruseră ciocanele de spart geamuri. 

— Cred că şoferul a intenționat să provoace accidentul, i- 
a spus ea acum lui Cassie. Pentru că nimeni dintre noi nu 
trebuia să ajungă la Refugiu. 

— Pe bune? 

Hannah a dat din cap. 

— Îmi cunosc foarte bine tatăl. 

— Şi te-ar fi lăsat să mori? 

— Fără să clipească. 


Cassie a dat cu tristețe din cap. 

— Rece şi detaşat, corect? 

— Corect. 

Au tăcut amândouă, reflectând la situaţia în care erau. 

Hannah şi-a dat seama că mai are o întrebare. 

— Ai zis că în autocar sunt doi studenți pozitivi. Unul e 
mort. Care-i celălalt? 

Cassie nu i-a răspuns imediat. Apoi: 

— Tu eşti. 


MEG 


— L-ai omorât! 

Sarah s-a uitat îngrozită la Meg. 

— Voiam să-l salvez. 

— Mincinoaso! Ai ucis un om nevinovat! 

— Serios? Tu chiar crezi că era nevinovat? 

Meg s-a îndreptat spre ea. Ţinea pumnii încleştați. Sean a 
apucat-o de braț şi a oprit-o. 

— Nu! Ajunge! 

Şi-a smuls brațul din strânsoarea lui. 

— Aşa ți se pare? Mai devreme bănuiam că avem un 
ucigaş printre noi. Acum suntem siguri că-l avem. 

Sarah a încercat să se ferească de furia ei. Max a luat-o 
de după umeri ca s-o protejeze. 

— Eşti nebună! a bolborosit Sarah. 

— Meg, a spus Sean, pe un ton scăzut. Ai vrut să-i acorzi 
lui Karl prezumția de nevinovăție. Nu crezi că şi Sarah 
merită acelaşi lucru? 

— Dar am văzut-o cum l-a îmbrâncit. Voi nu? 

— Nu sunt sigur, a răspuns Max. Totul s-a petrecut prea 
repede. 

Sean a oftat. 


— Nu ştiu. Poate a fost doar un accident. 

Meg a clătinat din cap. 

— Bine. Credeţi ce vreți voi să credeți. Eu ştiu ce-am 
văzut. 

Au rămas tăcuțţi, uitându-se urât unii la alții. Ajunseseră 
într-un impas. Chepengul fusese închis. Karl şi Paul erau 
acum doar două cadavre îngheţate în nămeţi. Însă Karl 
trăise tot drumul până jos. Simţise cum îl paralizează gerul, 
simțise toată groaza prăbuşirii, înțelesese că viața lui se va 
sfârşi. În doar câteva secunde. Numai că secundele de 
dinainte de moarte pot părea la fel de lungi ca veşnicia. 
Nimeni nu ştia asta mai bine decât Meg. 

— Uite, a spus Sean, nu ştiu dacă are vreo importanţă, 
dar povestea aia a lui Karl cu închisoarea... 

— Ce-i cu ea? nu a înțeles Max. 

— Eu cred că ne-a mințit. 

— V-am zis eu! a şuierat satisfăcută Sarah. 

— Nu spun că el l-ar fi omorât pe tipul de la pază. Dar 
tatuajele alea... Nu intri într-o bandă şi nu-ți faci tatuaje din 
astea dacă eşti un tip oarecare, ajuns la pârnaie doar din 
cauza unei simple fraude. 

— Ce vrei să zici? l-a întrebat Max. 

Meg ştia răspunsul. Însă nu voise să se implice într-o 
asemenea discuţie. 

— Zic, a continuat Max, că doar un singur tip de deținuți 
devin slugi ale bandelor ca să nu fie ucişi. 

— Agresorii sexuali, a oftat Meg. 

Sean a dat din cap. 

— Ştiam eu, a intervenit Sarah. Ştiam eu că era ceva în 
neregulă cu el. 

— Normal că ştiai, a murmurat Meg. 

— Vorbeşti de parcă ai avea ceva idee despre cum merg 
treburile în închisoare, i-a spus Max lui Sean. 

Acesta a şovăit puţin, după care a răspuns: 


— Am fost închis aproape zece ani. 

S-au holbat toţi la el. 

— Pentru ce? l-a întrebat Max. 

— Furt. 

— Zece ani sunt cam mulți pentru aşa ceva, a zis Meg. 

— Am furat o maşină. Am făcut un accident. Au murit 
oameni. Din vina mea. 

Vorbea sacadat şi părea foarte stânjenit. 

— Şi eu am fost la închisoare, a spus Max. 

— Dar parcă erai avocat, nu? 

— Am fost. Am luat bani de la cine nu trebuia. 

— Deci aşa stau lucrurile, a spus Sean, uitându-se la 
ceilalți. S-a oferit cineva dintre noi voluntar sau am fost cu 
toții trimişi aici cu forța? 

— Eu m-am oferit voluntar la Refugiu, a răspuns Sarah. 
Am considerat că aceasta este datoria mea creştinească. 

Normal că aşa ai considerat, a ironizat-o Meg în gând. 
După care a întrebat-o pe un ton inocent: 

— Şi ce anume scrie în Biblie despre uciderea semenilor 
noştri? Nu spune cumva acolo că nu e bine să le dai brânci 
şi să-i omori? 

Sarah i-a aruncat o privire otrăvită. 

— Dar tu de ce eşti aici? 

Bună întrebare! 

A fost odată ca niciodată o tânără, iar tânăra asta avea o 
fetiță pe care o iubea foarte, foarte mult. Şi-ar fi dat şi viața 
pentru ea. Însă nu a putut. Fetița ei murise, iar ea nu o 
putuse salva. Şi rana uriaşă din inima ei nu s-a mai 
vindecat niciodată. A încercat toate metodele. Alcool, 
droguri, sex. Nimic nu avea efect. Tânăra femeie a înțeles că, 
fără fiica ei, viața nu mai avea niciun sens. Nu mai era decât 
o rutină infinită a suferinței. Fiecare zi reprezenta o 
renaştere a durerii. În fiecare zi rana se deschidea iar şi iar. 
Era mult prea slabă. Nu mai putea îndura. 


Aşa că s-a hotărât să se ducă la fiica ei. A încercat să se 
spânzure, dar a găsit-o un prieten. Nu a murit. Însă a fost 
internată în secția de psihiatrie a unui spital. Data 
următoare a încercat să se sinucidă cu un pumn de pastile. 
A ajuns din nou la spital. A încercat să înghită 
dezinfectantul uitat la toaletă de femeia de serviciu. Şi, după 
ce i-au făcut spălături stomacale, au băgat-o în cămaşă de 
forță şi au închis-o într-o cameră cu pereţi capitonaţi. În 
următorii ani a petrecut mai multă vreme în acea cameră 
decât afară. I-a atacat pe membrii personalului pentru că o 
împiedicau să-şi vadă fetița. Pentru că nu o lăsau să moară. 

Apoi i s-a oferit o şansă. Fusese îndopată cu calmante şi 
cărată în camera de zi, unde se aflau şi ceilalți locatari ai 
secției de psihiatrie - toți cu priviri sticloase şi guri căscate, 
din care se prelingea saliva. Atunci au venit bărbaţii în 
costume. Bărbaţi cărunțţi, cu chipuri istovite şi cu pantofi 
scâlciați. 

I-au pus întrebări. Nu le-a răspuns. Apoi unul dintre ei a 
vorbit despre „teste”. Testele. Auzise de ele. Toţi auziseră. Se 
vorbea despre ele în şoaptă, pe la colțuri. Pe posturile 
clandestine, folosite de partizanii teoriei conspirației. 
Laboratoare secrete din regiuni izolate, unde Departamentul 
făcea teste pe „recruţii” vii. Încercând să găsească o 
modalitate prin care să înfrângă virusul. 

— Ştim că ai avut o fiică şi că aceasta a murit, i-a spus 
unul dintre bărbații aceia. Dacă ne ajuţi, ai putea să 
împiedici moartea altor copii. 

— Poate că nu vreau, a bolborosit ea. Poate vreau doar ca 
şi mamele lor să simtă ce simt eu. 

Căruntul a clătinat din cap şi s-a ridicat de pe scaun ca 
să se ducă să discute cu altcineva. Al doilea cărunt a rămas. 
Se uita cam ciudat la ea. 

— Nu cred că asta îți doreşti, a spus el. 

— Ce dracu” ştii tu? 


— Ştiu că vrei să mori. Şi că nu vor să te lase. 

Şi-a aranjat hârtiile de pe masă şi a adăugat: 

— Şi mai cred că ne putem ajuta reciproc. 

Ea l-a privit cu neîncredere. 

— Cum? 

— Testele sunt extrem de riscante. Majoritatea recruților 
nu le vor supraviețui, a răspuns el, ridicând din umeri cu 
un aer indiferent. Dar măcar moartea lor va însemna ceva. 
Pentru binele omenirii. De acord? 

— Fac ceva pe omenire şi pe binele ei. 

— Cum doreşti. 

Şi a dat să se ridice. 

— Stai! a zis ea, ridicând privirea. 

Parcă avea o ceață groasă în cap şi nu era capabilă să-şi 
mascheze disperarea din voce. A făcut tot posibilul să 
rostească cuvintele: 

— Majoritatea nu supraviețuiesc? 

Bărbatul s-a aplecat şi i-a făcut cu ochiul. 

— Eu n-am văzut niciunul care să fi scăpat. 

A împins o hârtie spre ea şi i-a dat un pix. Femeia a ezitat 
o clipă, apoi l-a luat. 

Bărbatul a zâmbit. 

— Semnează aici... şi aici. 

Asta se întâmplase în urmă cu şase luni. Nu i-au mai dat 
niciun calmant. Au ajutat-o să-şi revină. Au declarat-o 
candidata ideală pentru testele respective. Aşa a ajuns Meg 
aici, la mama dracului, blocată în telecabina asta stricată, 
împreună cu un criminal psihopat. Şi a făcut toate astea 
pentru binele omenirii. Mda, vezi să nu! 

S-a uitat în jur. Şi a citit o sumedenie de întrebări în 
privirile lor. 

— Chiar contează de ce suntem aici? Dacă nu vrem să 
ajungem la puşcărie, trebuie să ne punem de acord ce 


anume vom declara. Pentru că acum avem de explicat două 
dispariţii. 
e 

Deci aşa a fost: Karl intrase în panică şi încercase să 
deschidă chepengul din podeaua telecabinei. Mark, tipul de 
la pază, încercase să-l oprească. Se încăieraseră şi căzuseră 
amândoi. Asta era povestea şi toți trebuiau să se țină de ea. 

Meg s-a aşezat pe jos, într-un colț, cât mai departe posibil 
de Sarah. Dar cabina s-a legănat din nou. I s-a întors 
stomacul pe dos. Măcar o crimă şi eliminarea cadavrului îi 
distrăseseră atenția de la răul de mişcare. Când o să 
restabilească alimentarea cu curent electric? Oare o să mai 
pornească vreodată telecabina asta? 

A vrut să se uite la ceas şi atunci a văzut că nu are aşa 
ceva la mână. 

Îi fusese luat, împreună cu toate celelalte obiecte 
personale. Deci nu avea ceas. Nu avea nici telefon. Prin 
urmare, nu avea cum să-şi dea seama cât timp trecuse de 
când rămăseseră atârnați aici. Să fi trecut două ore? Trei? 
Mai multe? 

În cealaltă parte a cabinei, Max şi cu Sarah discutau în 
şoaptă. Vântul urla prea tare afară, aşa că Meg nu putea să 
audă ce-şi spuneau. Însă păreau foarte serioşi şi preocupați. 
Sean a stat o vreme în centrul cabinei, uitându-se la albul 
infinit de afară; după aceea a venit şi s-a aşezat lângă Meg. 
Iar ea şi-a spus că taberele au fost stabilite, hotarele au fost 
trasate. 

— Bună! i-a spus Sean. 

— Bună! 

— Te simţi bine? 

— Nu prea. 

— Mda. 

Telecabina s-a zguduit din nou. Lui Meg i s-a urcat 
stomacul în gât. Şi a început să tremure. Clar că era mai frig 


înăuntru. Sigur, mai simțea o undă vagă de căldură venită 
de la grilele de ventilație de sub scaune. În Jurul plafonului 
erau aprinse leduri. Probabil alimentate de o baterie care nu 
avea legătură cu liniile de curent, a presupus ea. Dar cât va 
mai dura totul? La noapte, temperatura o să scadă şi mai 
rău. Dacă pierdeau şi bruma asta de electricitate, vor 
rămâne atârnați aici în beznă şi la minus foarte multe grade. 
Deloc o perspectivă ispititoare. 

Sean s-a apropiat mai mult de ea. Meg şi-a stăpânit 
impulsul de a se trage într-o parte. Nu că i-ar fi fost teamă 
de el. Şi în niciun caz nu i se părea nici urât şi nici 
respingător. Avea trăsături frumoase şi ochi de un albastru 
intens. Precis că mergea foarte des la sală. Şi-a dat seama 
de asta când îşi scosese combinezonul de iarnă şi îi văzuse 
conturul muşchilor. Numai că nu-l cunoştea deloc. Iar lui 
Meg nu-i plăcea să-i invadeze cineva spaţiul personal. 
Ultimii oameni care se apropiaseră atât de mult de ea 
fuseseră cei care o imobilizaseră şi îi pompaseră tone de 
calmante în vene. 

— Ai găsit ceva când l-ai căutat prin buzunare pe tipul de 
la pază? a întrebat-o în şoaptă Sean. 

Desigur că a găsit ceva. Fotografia. A aruncat o privire în 
cealaltă parte a telecabinei. Sarah şi Max erau în continuare 
adânciți în conversaţia lor. Dacă ea nu reuşea să audă ce-şi 
spun, înseamnă că nici ei nu o auzeau pe ea şi pe Sean. 

— A, da. Am şi uitat. 

A băgat mâna în buzunar şi a scos fotografia. 

S-au uitat amândoi la ea. Era un selfie scos la 
imprimantă. În jur era doar zăpadă, iar în fundal abia dacă 
se vedea conturul unei clădiri mari - o biserică, o 
universitate? În poză era un tânăr care ţinea de după umeri 
o fată. Tânărul era brunet, cu obraji dolofani şi cu o claie de 
păr lung şi creț. Fata era incredibil de frumoasă. Bucle 
negre, chip de zână, ochi mari şi albaştri. Meg s-a încruntat. 


Nu-i cunoştea nici pe tip şi nici pe tipă. Nu-i mai văzuse 
niciodată. Şi Sean se uita foarte atent la fotografie. 

— Ce crezi? Cine or fi? l-a întrebat ea. 

Sean a clătinat din cap. 

— Poate nişte rude... sau copiii. 

Meg s-a uitat din nou la fotografie. Era destul de sigură că 
niciuna dintre cele două persoane nu era rudă cu Paul şi 
ştia precis că nu avea copii. 

— Nu ştiu ce să zic, a spus ea acum. Nu părea atât de în 
vârstă încât să fi avut copii atât de mari. Sunt adolescenți, 
poate au chiar în jur de douăzeci de ani. 

— Fraţi? 

— Poate. 

A întors fotografia. Pe spatele ei erau scrise două nume. 

Daniel şi Peggy. Academia Invicta. 

— Înţelegi ce vrea să însemne? l-a întrebat ea pe Sean. 

— Nu. Tu? 

Academia Invicta. Parcă îi suna vag cunoscută expresia 
asta. Foarte, foarte vag; dar Meg era convinsă că o mai 
auzise undeva. S-a uitat din nou la poză. De ce o ținea Paul 
la el? Cine erau băiatul şi fata din ea? Dacă nu-i erau nici 
prieteni şi nici rude, să fi fost oare suspecți în vreun caz ori 
victime? Sau poate mergea prea departe cu presupunerile, 
nu? La urma urmei, nu-l mai văzuse pe Paul de ani întregi. 
Avea o viață nouă acum. Poate îşi făcuse prieteni noi, poate 
se însurase şi avea copii vitregi. Însă instinctul îi spunea că 
nu era aşa. Pentru că nu se potrivea ceva. Academia Invicta. 
Ce însemna asta? 

Telecabina s-a zgâlțâit iarăşi şi a scârțâit tare în partea de 
sus. Sarah a ţipat. Meg s-a uitat la plafon. Toată cabina era 
acoperită cu un strat de zăpadă care se făcea din ce în ce 
mai gros. lar zăpada aia va îngheţa pe timpul nopţii. lar 
mâine va ninge din nou. 

— Ce e? a întrebat-o Sean. 


— Mă întreb ce greutate sunt proiectate să suporte 
cabinele astea. 

— Cred că vreo douăzeci de persoane. De ce? 

— Mă gândesc la toată zăpada aia de deasupra. 

A ridicat şi el ochii. 

— Sunt convins că este concepută în aşa fel încât să 
reziste. 

A ezitat şi apoi a adăugat: 

— Dar, în mod normal, zăpada ar fi curățată când ar 
ajunge înapoi în stație. N-ar sta pe loc atât de mult timp ca 
să se depună un strat prea gros. 

— Dar cablurile vor suporta greutatea adițională, da? 

— Nu ştiu. 

Alt scârțâit puternic şi alarmant. Max s-a ridicat de la 
locul lui din cealaltă parte a cabinei şi s-a apropiat cu paşi 
şovăielnici de ei. 

Le-a zâmbit stânjenit. 

— Cred că avem o mică problemă. 

— Ce s-a întâmplat? l-a întrebat Sean. 

— Păi... este ceva puțin cam delicat. 

Meg a ridicat dintr-o sprânceană. 

— Şi mai delicat decât să împingi un om în gol? 

— Uite ce-i, eu nu vreau să scuz... 

— Treci la subiect! l-a întrerupt Sean. 

— E vorba despre Sarah. 

Meg s-a uitat peste umărul lui. Sarah stătea chircită în 
colț, cu mâinile la burtă. 
Ce are? a întrebat ea, fără strop de compasiune în glas. 
E bolnavă? E pe moarte? Are mustrări de conştiinţă? 

Max a oftat: 

— Trebuie să facă treaba mare. 


CARTER 


Stăteau în hol şi se uitau lung la ascensor. 

Nu exista nicio scară care să ducă la subsol. Nu exista 
nicio ieşire de urgență. Singura cale de acces era cu 
ascensorul, care funcționa doar cu cartela de acces a lui 
Miles. Pentru că nimeni altcineva nu mai avea o asemenea 
cartelă. 

Aşa ştiau ei. 

Carter habar n-avea cum o să se descurce. 

— Păi, dacă doar Miles are cartelă din aia, cum o să 
ajungem noi jos? a întrebat Welland. 

— Bună întrebare! a murmurat Carter, uitându-se la el. 
Crezi că ai putea să faci ceva ca să evităm sistemele de 
securitate? 

— Nu prea cred. 

— Dar poți măcar să încerci? 

Welland a căzut pe gânduri. Carter chiar avea senzația că 
aude zgomotul făcut de rotițele care i se învârteau în minte 
şi parcă vedea fumul care-i ieşea prin urechi. 

Într-un final, Welland a clătinat din cap. 

— Nu, n-am cum s-o fac. 

Tipul ăsta chiar îl luase pe „nu” în brațe. 

— Şi ce facem? a zis Caren. 

Carter a încercat să analizeze situația. Nu ştiau ce anume 
vor găsi la subsol. Era foarte posibil ca Miles să fi murit 
deja. Dacă aşa ar fi stat lucrurile, măcar nu-l va mai putea 
omori pentru că-l mințise. 

— În regulă. 

Şi Carter a vrut să ducă mâna la buzunarul secret al 
jeanşilor unde ascunsese cartela furată. Luată de la 
cadavrul unei fete pe care o cunoscuse pe vremuri. 

Dar înainte s-o scoată de acolo, Caren şi-a băgat mâna în 
decolteul tricoului şi a tras afară... 


Carter s-a holbat la ea. 

— Asta-i... 

Femeia ţinea între degete o cartelă de acces la subsol. 

— Nu că n-aş avea încredere în Miles, dar... 

Şi a ridicat din umeri. 

— De unde naiba ai făcut rost de ea? s-a minunat 
Welland. 

Caren i-a aruncat un zâmbet îngâmfat. 

— Nu mă întreba dacă nu vrei să te mint. Şi acum... de ce 
mai stăm? Mergem? 

Carter a dat din cap. 

— Da. 

Şi a apăsat butonul ascensorului. 

— Dar chiar trebuie să ne mergem toți? a întrebat 
Welland, răsucindu-şi în mâini partea de jos a tricoului şi 
oferindu-le astfel celor doi ocazia de a-i admira burta 
gălbejită şi acoperită cu păr. Adică... n-ar trebui să rămână 
cineva aici, de pază? 

— Bună idee! a spus Carter. Să ne despărțim. Tactica 
asta dă mereu rezultate în filmele de groază. 

— Şi tu chiar nu arăţi ca personajul masacrat înainte de 
genericul de început, a adăugat Caren, dând dovadă de un 
simț al umorului pe care Carter nu i-l cunoscuse absolut 
deloc în cei trei ani de când se tot străduia să o evite. 

Poate că uneori nu-i nevoie decât de puţină vărsare de 
sânge ca să iasă la iveală tot ce-i mai bun din oameni. 

Welland a oftat din rărunchi. 

— Nu-i deloc haios, frate. 

S-a auzit semnalul ascensorului. Caren şi Carter şi-au 
ridicat armele. Uşile s-au deschis. 


Din cabină a sărit la ei o vietate mică, cu blăniţă albă cu 
pete maro. 
Şi vietatea asta lătra fericită la culme. 


— Dexter! a exclamat Carter. 

Caren a lăsat arma în jos şi a strâmbat din nas. 

— Pute. 

Carter l-a luat pe micut în braţe. 

— Salutare, băiatule! Ai rămas blocat în lift? 

— Că doar nu l-o fi chemat el, a spus Caren, băgându-şi 
piciorul între uşi ca să le ţină deschise. Uite, ne-a lăsat şi un 
cadou. 

Carter gâdila cățelul după urechi. 

— Aoleu, ai făcut căcălică înăuntru? Da? Ai făcut? 

Caren şi-a dat ochii peste cap. 

— Mda, am înțeles, iubeşti animalele. Putem să mergem 
acum? 

Carter l-a pus jos pe Dexter. 

— Da. Să nu te mişti de-aici, amice! 

Au intrat toți trei în cabină, încercând să stea cât mai 
departe de movilița maronie din colţ. Însă Dexter nu avea de 
gând să se despartă de prietenii abia regăsiți. Aşa că a sărit 
înăuntru după ei. 

Carter i-a aruncat o privire lui Caren şi a ridicat din 
umeri. 

— Vrea şi el să vină cu noi. 

Caren a lipit cartela de litera B de pe panou. 

— Super! Să se ospăteze din cadavrele noastre după ce o 
să murim, dragul de el. 

e 

Ascensorul a coborât fără zgomot. Când au ajuns la 
subsol şi s-au deschis uşile, Carter şi Caren erau cu armele 
în mâini. 

Coridorul pustiu era luminat de ledurile de urgență, care 
trasau dungi verzi pe ambele laturi. Păreau a fi în ton cu 
atmosfera sinistră şi cu discuţia despre filmele de groază de 
mai devreme. 


— Măi, fratele meu, parc-ar fi venit Halloweenul aici! a 
gemut Welland. 

De data asta are dreptate, şi-a spus Carter. 

Au ieşit din ascensor. Carter mergea în frunte, Caren în 
spatele lui, iar Welland venea la urmă, cu paşi târşâiţi, ca de 
copil îmbufnat. Dexter țopăia vesel printre picioarele lor. 
Uşile din stânga erau deschise. Şi nu trebuiau să fie. În mod 
normal, când aveau curent, uşile alea stăteau închise. Mda, 
sistemele chiar o luaseră razna. S-a uitat la Caren. 

— Ai folosit cartela de acces ca să cobori aici şi cu altă 
ocazie? 

— O dată sau de două ori, a răspuns ea. Doar ca să 
verific. 

— Ce să verifici? 

— Tu ce crezi? 

Cu armele în mâini, s-au apropiat de prima uşă deschisă 
şi s-au uitat înăuntru. Aici fusese biroul medicilor stagiari. 
Trei birouri mici, laptopuri foarte vechi, pe care se 
depuseseră straturi groase de praf. În zilele de acum 
oamenii nu mai dădeau dovadă de prea mult devotament 
față de computere sau de alte dispozitive. Ce rost ar fi avut? 
Atât internetul, cât şi rețelele de telefonie abia dacă mai 
funcționau, toate ştirile erau false şi propagandistice, la 
televizor se difuzau iar şi iar numai reluări ale emisiunilor 
de demult, iar social media nu era nici pe departe socială. 

Pe peretele opus atârna un panou mare din plută, plin cu 
bucățele de hârtie, încrețite de trecerea timpului. Bancuri, 
caricaturi, mantre „amuzante” pentru locul de muncă. Plus 
un meniu de la cârciuma din sat, de unde puteai să-ți 
comanzi mâncarea. Plus o pagină dintr-un ziar: 


ACADEMIA INVICTA. 
Noua secție de cercetare a fost inaugurată de domnul 
profesor Grant. 


Carter a rămas câteva clipe cu ochii la acel anunţ, după 
care s-a întors spre ceilalți. 

— Hai să ne uităm şi alături! 

Au ieşit de acolo şi au intrat pe a doua uşă. Era biroul lui, 
şi-a spus Carter. Al Profesorului. Cu „P” mare. Acolo era 
doar o masă imensă de lucru, din mahon, cu un scaun din 
piele — evident, extrem de scumpă - în spate. Lângă unul 
dintre pereți se afla un bufet tot din lemn masiv. Probabil 
că, pe vremuri, fusese plin cu pahare din cel mai fin cristal 
şi sticle cu cele mai bune soiuri de vin şi de whisky. Nu mai 
rămăseseră decât etichetele de pe ele. Fuseseră golite de 
multă vreme. Şi fără a se fi folosit paharele. 

Pe masa de lucru nu se aflau decât un prespapier din 
sticlă şi o fotografie în ramă din lemn. În fotografia aceea era 
o fată cu păr frumos, saten-deschis. Cu ochi cenuşii şi reci. 
Dar deloc frumuşică. Avea nasul prea lung şi fața puţin cam 
prea îngustă. Dar impresionantă. Fermă. 

— Carter? 

— Da? 

Caren se încrunta la el. 

— Nu-i nimic aici. Haide! 

A luat fotografia şi a culcat-o cu faţa în jos pe masă. 

— Vin. 

Au ieşit din birou şi au controlat laboratoarele. Toate erau 
goale. Singurele sunete pe care le auzeau erau doar cele ale 
paşilor lor şi zumzetul unității frigorifice. 

— Nu-i nimeni acasă, a spus Caren. 

— Adică acum ne întoarcem sus? a întrebat Welland, plin 
de speranță. 

Carter s-a uitat la el. 

— Sigur. După ce verificăm şi camerele de izolare. 

e 

În subsol erau douăsprezece camere din astea. Oficial. 

Neoficial, erau treisprezece. A treisprezecea cameră era 


extrem de solidă şi extrem de bine ascunsă. Evident că, la 
modul oficial, aceste camere nu existau. Scopul lor real era 
cunoscut doar de câțiva oameni foarte importanți. Şi de 
supraviețuitori. 

Încă dinainte să ajungă la colț, Carter a simţit mirosul 
înțepător, ca de cocleală, al sângelui. Dexter s-a repezit 
înainte. Dar s-a oprit brusc şi a început să scheaune când a 
ajuns la uşa care dădea spre camerele de izolare. 

Ştiu ce simţi, amice, i-a zis Carter în gând. 

Uşa aceea, în mod normal închisă etanş, era acum 
întredeschisă. S-au uitat toți lung la ea. 

— Gata? i-a întrebat Caren, de parcă s-ar fi pregătit să 
facă cine ştie ce exerciții de aerobic, nu să intre în al 
şaptelea cerc al iadului.” 

Nu, i-a răspuns Carter în gând, dar a dat scurt din cap şi 
a intrat. Caren a intrat imediat după el. Welland a scâncit: 

— Vai de noi! 

Şi s-a târât în urma lor. 

Carter avusese dreptate în legătură cu mirosul ăla de 
coclit. De la sânge venea. Un sânge închis la culoare. Pe 
toată podeaua şi pe pereți. Şi pe peretele din sticlă dintre 
camerele 1 şi 2. lar sursa acestui sânge zăcea între camerele 
3 şi 4. 

— Mama mă-sii! a gemut Welland din spate. 

Caren nu a înjurat, ci doar a şuierat uşor printre dinți. 
Dexter s-a pus în fund şi a început să-şi lingă ouțele. 

Carter a făcut câțiva paşi. Cu mare grijă, încercând să nu 
calce în sânge. Sigur, erau vaccinați toți trei. Dar vaccinul 
nu era sută la sută eficient. După cum se dovedise în trecut. 

A ajuns lângă cadavru. Nu era Miles, ci un alt Şuierător — 
o femeie. Combinezon albastru, păr lung şi cenuşiu. Fața 


7 Aluzie la „Infernul” din Divina Comedie a lui Dante Alighieri (1265- 
1321) (n. tr.). 


zdrobită - un haos de sânge şi oase sfărâmate. Cum o 
chema oare? Nu mai ținea minte. Miles îi spusese că era 
una dintre asistente. Carter o ştia doar drept Rezerva 02. 

S-a ridicat de pe vine şi s-a uitat la ceilalți. 

— Moartă. 

— S-au dus doi, a zis Caren. 

El a dat din cap. Unde naiba e Miles? 

A păşit peste cadavru. Într-un colț din Camera 3 zăcea 
făcută ghem o creatură descărnată, cu chipul acoperit de 
părul lung şi încâlcit. Nu mai rămăsese mare lucru din ea. 
Era acum doar un schelet înfăşurat în piele. 

„Era doctor pe vremuri, înainte să se infecteze” - aşa îi 
spusese Miles lui Carter. „Avea obiceiul să coboare uneori 
aici cu recruți de sex feminin, să-i sedeze şi... înţelegi şi 
singur ce urma.” 

Carter s-a întors. Dexter îşi terminase de făcut toaleta şi 
acum pornise țopăind în fața lor. S-a oprit în fața Camerei 4, 
s-a pus în popou şi a început să gâfâie vesel. Caren şi Carter 
au schimbat o privire plină de înţeles. La subsol fuseseră 
închişi trei Şuierători. Trei rezerve. Doi erau morți. Unul nu 
mai putea să plece nicăieri. 

Înseamnă că mai rămânea doar... 

S-au apropiat de peretele din sticlă securizată. În fiecare 
cameră erau câte un pat, un scaun, un televizor cu ecran 
plat şi montat pe perete, un dulăpior pentru cărți şi o zonă 
separată cu duşul şi toaleta. Ledul roşu era aprins, indicând 
astfel că uşa era încuiată. 

Înăuntru era Miles. Stătea pe scaun, răsfoia o carte veche 
şi avea un aer plictisit. A ridicat ochii la ei. 

— În sfârşit! a exclamat el, închizând cartea şi aruncând- 
o pe pat. Mă şi întrebam cât o să dureze până mă găsiți şi 
mă scoateţi de aici. 


HANNAH 


Doar zece ani avea când mama ei s-a sinucis. 

Tatăl ei a spus mereu că gestul acela a fost un strigăt 
după ajutor. Pentru că somniferele şi alcoolul s-au dovedit a 
fi o povară prea mare pentru organismul fragil al mamei 
sale. Însă Hannah ştia că mama ei nu făcea nimic în mod 
neintenționat. Dacă şi-a propus ca prin acel gest să 
cerşească atenţia celor din jur, ştia extrem de bine că 
supradoza aceea avea să fie şi ultima. Şi-a planificat 
moartea cu aceeaşi intransigenţă cu care îşi trăise viața. 

Pentru că, în afară de fiica ei, intransigența era tot ce 
avea. Din câte îşi amintea Hannah, tatăl ei fusese mereu o 
prezență ocazională în viețile lor. O umbră efemeră pe care o 
zăreşti doar cu coada ochiului. O fantomă care intră şi iese 
din camere, dar fără să se aşeze nicăieri. Până şi un miros 
urât rămâne mai mult în aer, îşi spunea Hannah. 

— Mama a murit din vina ta! strigase odată la el, într-una 
din foarte rarele ei manifestări de furie adolescentină. N-ai 
iubit-o suficient! 

Tatăl ei o ţintuise cu privirea-i rece şi îi răspunsese: 

— Iubirea nu poate salva lumea, Hannah. Doar ştiinţa o 
poate face. Ai să înţelegi asta într-o zi. 

Şi Hannah a înțeles. A înțeles că mama ei nu voia să fie 
salvată dacă nu era iubită. A înțeles că ştiinţa îi salva pe cei 
mulți, nu doar pe cei puțini. Numai că acum, dacă voia să 
supraviețuiască, trebuia să se ocupe numai şi numai de ea. 

Statisticile spuneau că, dacă ar fi fost infectată, 
probabilitatea de a prezenta simptomele bolii era de 98%. Iar 
dacă prezenta simptomele acestea, probabilitatea ca ea să 
moară era de 75%. lar dacă supraviețuia... ei, bine, aici se 
aplică celălalt procent la care nici nu voia să se gândească. 
Plus că în momentul de față aveau probabilitatea de 


99,999% de a fi spulberaţi într-o explozie. Aşa că poate nu 
avea nicio importanţă. 

— Nu mai spune nimănui, a rugat-o ea pe Cassie. 
Prioritatea noastră este bomba. 

— Sigur, a dat din cap Cassie. Oricum, mie mi se pare că 
n-o să scăpăm vii de-aici. Întrebarea e dacă o să fim 
spulberațţi sau nu. 

Hannah s-a uitat lung la ea. 

— Şi credeam că eu sunt aia pesimistă. 

— Prefer să mă consider realistă. Adevărul e că, dacă doar 
unul dintre noi e infectat, înseamnă că ne-a infectat pe 
toți... 

— Dar asta nu înseamnă neapărat că o să şi murim, a zis 
Hannah. 

— Nu. Dar, dacă nu murim, o să ajungem Şuierători... 

— Nu le spune aşa! a repezit-o Hannah. 

— De ce? 

— E dezumanizant. 

Cassie a ridicat dintr-o sprânceană. 

— Credeam că deja i-am dezumanizat când i-am închis în 
Ferme... 

S-a întrerupt brusc şi şi-a acoperit gura cu palma. 

— Pardon! Probabil nici cuvântul ăsta nu-i bine să-l 
folosesc. Care-i denumirea oficială...? Centre de izolare? 

Hannah a strâns din dinți. 

— Şi ce ai fi vrut să facă Departamentul? Sigur, oamenii 
aceia au supraviețuit, dar tot poartă boala în ei. Nu se vor 
mai face bine. Unii sunt infectați cu varianta Choler, cea 
mai periculoasă dintre toate. Centrele de izolare reprezintă o 
soluție omenoasă. 

— Da, tare omenos e să ţii oamenii încuiați. Să te foloseşti 
de ei împotriva voinţei lor. 

— Nu-i adevărat. 


— Ştiu, a murmurat Cassie. Mi-am amintit de o altă 
perioadă din istorie când oamenii erau luaţi cu forța şi 
închişi în locuri ca astea. Cum li se zicea? A, da, lagăre de 
concentrare. 

— Nu seamănă nici pe departe, s-a îndârjit Hannah. 

Cassie a zâmbit. 

— Ar fi trebuit să-mi imaginez că ai să negi totul, având în 
vedere cine este tatăl tău. 

— Nu sunt deloc ca tata. Iar tu n-ar trebui să crezi toate 
teoriile alea absurde ale conspirației de pe social media. 

— Tot îi mai iei apărarea, chiar dacă te lasă să mori. Asta- 
i devotament adevărat! 

Hannah n-a mai apucat să-i riposteze, pentru că s-a auzit 
un strigăt din spate. 

— HEI! 

Vocea lui Lucas. 

— Nu vreţi să lăsați bârfele pe mai târziu? Ne trebuie 
cheile. 

Hannah a dat-o la o parte pe Cassie, ca să se ducă la 
ceilalți. Însă nu înainte de a-i şopti: 

— Să nu sufli nicio vorbă. 

A trecut peste scaunele dărâmate şi i-a dat lui Lucas 
cheile. 

— Poftim! 

Josh şi Lucas îndepărtaseră toate cioburile de sticlă, iar 
Josh începuse să sape un tunel destul de măricel. Lucas 
adunase zăpada într-un morman care se topea acum în 
autocar. Hannah s-a mirat. Chiar s-ar putea să meargă 
planul ăsta. 

— Impresionant! 

— Mda, a gâfâit Josh, strecurându-se din nou afară. 
Zăpada nu-i prea compactă. Se pare că pot săpa la 
adâncimea potrivită, după care să o iau din nou în sus. 

— Ai nevoie de ajutor? 


A clătinat din cap. 

— Mulţumesc, dar e o treabă pentru un singur om. Plus 
că, fără supărare, n-aş vrea să stricați ce am făcut eu până 
acum. 

— Ai dreptate. 

Josh s-a târât înapoi în tunel. Acum nu i se mai vedeau 
decât picioarele. Hannah a rămas acolo, cu brațele 
încrucişate. Abia dacă se mai simțea aerul călduț din gurile 
de ventilaţie. În fond, fusese doar căldură reziduală, pentru 
că motorul nu funcționa. Foarte curând o să înceapă să 
intre frigul pe acolo. Şi mare noroc ar avea dacă bateria ar 
mai ține încă o jumătate de oră. Şi-a frecat brațele. Dacă nu 
săreau mai întâi în aer, era foarte posibil să adoarmă la 
noapte în brațele hipotermiei şi să nu se mai trezească 
niciodată. 

Cassie se aşezase în apropiere, dar nici nu se uita la ea. O 
ignora cu desăvârşire. Daniel se dusese din nou în spatele 
autocarului, ca să aibă grijă de sora lui. O parte crudă, o 
parte rece şi nemiloasă din Hannah (partea aceea moştenită 
de la tatăl ei) îşi dorea ca fata să moară mai repede. Pentru 
că, la un moment dat, avea să devină o povară. Şi le va 
epuiza resursele. Daniel ar fi putut acum să-i ajute pe Lucas 
şi pe Josh. Era un tânăr puternic. Ar fi însemnat două 
mâini în plus. Ar fi însemnat că Lucas ar fi putut să se 
odihnească puțin. Şi mai putea să-i ajute cineva. Dar... 
unde era? 

— Unde-i Ben? l-a întrebat ea pe Lucas. 

— Păi, hm... a avut nevoie la toaletă. 

Super. Încă un parfum care se va contopi cu mirosurile 
scârboase din autocar. 

S-a auzit apa trasă la toaletă şi Ben a ieşit împleticindu- 
se şi ştergându-se la gură. I se lipise de scalp părul rar şi 
lins, iar sub ochi îi apăruseră cearcăne mari şi negre. Parcă 
se uşurase prin ambele părți. 


— Ţi-e bine? l-a întrebat Hannah. 

A dat din cap şi imediat l-a apucat tusea. 

— Mare prost am fost că nu mi-am luat antidiareicul din 
valiză. Nu vă recomand să... să intrați acolo o vreme, cam 
vreo... 

O bufnitură a zguduit acoperişul autocarului. Au sărit 
speriați. 

— Aoleu! a gemut Ben. Ce dracu’ a fost asta? 

— O avalanşă? a sugerat Cassie. Sau ne-a lovit un 
meteorit? 

Altă bufnitură. Au ridicat toți ochii. Bufnitura a fost 
urmată de nişte pocnete şi nişte hârşâieli. Şi apoi o siluetă 
cenuşie a alunecat pe lângă geamurile acoperite cu zăpadă. 

Lucas a pocnit din limbă: 

— Mi se pare că avem musafiri. 

— Lupi, a spus Hannah, simțind că i se înmoaie 
picioarele. 

Josh s-a tras înapoi din tunel. 

— Lupi ai zis? 

Alte bufnituri şi alte hârşâieli de gheare, venite acum 
dinspre cealaltă parte a autocarului. Toţi stăteau cu ochii 
pironiți asupra geamurilor. 

— Parcă ştiam că lupii se tem de oameni, a spus Ben. 

— În mod normal, da, se tem, a zis Hannah. Dar nu ştiu 
că suntem oameni. Deocamdată nu simt decât mirosul 
prăzii. 

Iar animalele disperate şi flămânde deveneau din ce în ce 
mai îndrăznețe şi mai agresive. Cu atât mai mult animalele 
infectate. Însă nu avea niciun rost să vorbească despre asta 
chiar acum. 

Alte zgomote deasupra. Adulmecau, şi-a spus Hannah. 
Căutau prada al cărei miros îl simțeau, dar la care nu 
puteau ajunge. Apoi s-a auzit un urlet. Unul singur, la 
început. Urmat de alte patru sau cinci. Pentru prima oară în 


viața ei, Hannah a înțeles cu adevărat sensul expresiei „a-ți 
îngheţa sângele în vine”. 

O siluetă voluminoasă s-a apropiat cu greu de ei. Daniel. 

— Ştiţi că afară sunt nişte lupi? 

— Ce repede te-ai prins! a mormăit Cassie. 

— Ştim, i-a răspuns Lucas cu răceală. 

— Şi ce facem? 

Lucas a oftat. 

— Aşteptăm. O să-şi dea seama că nu au cum să ajungă 
la noi şi o să-şi caute o pradă mai uşoară altundeva. 

— Da' cât o să dureze până atunci? 

Lucas a ridicat uşor din umeri. 

— Greu de spus. 

— Cât e ceasul? a vrut să ştie Josh. 

— Cinci şi cincizeci şi şapte seara. 

Înseamnă că mai aveau vreo două ore. Desigur, cu 
condiţia să fi socotit bine. Poate aveau mai mult. Poate mai 
puțin. 

Josh a clătinat din cap. 

— O să sap în continuare. Nu ne permitem să pierdem 
timpul. 

Şi s-a băgat din nou în nămeți. 

Ceilalți au rămas pe loc, cu urechile ciulite, cu ochii 
ațintiți în sus. Nu se mai auzeau decât zgomotele făcute de 
Josh. Nimic altceva. 

— Nu-i mai aud, a murmurat Ben. 

Nu, şi-a zis Hannah. Însă nu-şi putea explica de ce 
liniştea aceea o înspăimânta şi mai tare. 

— Poate au plecat, a spus Cassie. 

Un râcâit stins — acum din dreapta lor. 

— Sau poate că nu, a adăugat tânăra. 

Râcâitul continua. 

— Nu-i aşa că n-au cum să ajungă la noi? a întrebat 
îngrijorat Ben. Nu-i aşa că n-au pe unde? 


Ba au, şi-a dat brusc seama Hannah. Prin tunel. La 
naiba! 

— Şi ei ştiu să sape, a spus ea, uitându-se la ceilalți. 

— Cine? n-a priceput Cassie. 

— Lupii. Ştiu să sape. Aşa îşi dezgroapă hrana. 

— Sigur? 

— Da. Am văzut asta într-un documentar. 

— Scheisse! a şuierat cu furie Lucas. 

Hannah s-a aplecat şi a strigat: 

— leşi afară de-acolo, Josh! 

— Ce? 

— leşi din tunel! Acum! 

Lucas l-a înşfăcat de glezne şi l-a tras înapoi în autocar. 

— Ce mama dracu’... 

Tunelul s-a năruit, dând naştere unei mici avalanşe. 
Cassie a zbierat. Un bot rânjit, cu colți ascuțţiri, a apărut 
prin albul acela, mânjindu-l cu salivă roşiatică. 

— Futu-i! a răcnit Josh, trăgându-se înnebunit înăuntru. 

Lucas a dat cu picioarele în lup. A început şi Josh să 
lovească, împingând zăpada cu călcâiele ca să oprească 
botul ăla iscoditor să ajungă aproape de ei. 

— Omoară-l, mă! a chirăit Ben. 

— Cu ce dracu' să-l omor? i-a strigat Josh. 

— Este doar flămând şi disperat. Trebuie să-l speriem, a 
tipat Hannah. 

— Telefonul! Alarma! a răcnit Daniel. 

— Unde e? 

Josh a vârât mâna în buzunar. 

— Probabil mi-a căzut, a spus el. În tunel. 

— Stai aşa! a zis Lucas. Îl văd. 

Şi Hannah îl vedea. Era lângă glezna lui Josh, pe 
jumătate îngropat în zăpadă. 


S-a năpustit la el. Botul lupului s-a repezit prin zăpadă şi 
i-a trecut chiar pe lângă ureche. Hannah i-a simţit 
răsuflarea fierbinte, i-a văzut scânteierea galbenă a colților. 

A ridicat telefonul şi a apăsat butonul de alarmă. Imediat 
s-a auzit sirena aia asurzitoare. Lupul a urlat. Însă acum a 
urlat de spaimă, nu de furie. Şi-a retras din nămețţi şi botul, 
şi ghearele hrăpărețe. Hannah a rămas cu degetul apăsat pe 
buton. Tinea ochii închişi, îi bubuia inima în piept. Nu 
putea să ia degetul de pe telefon. Nu se mai putea mişca. 

A simţit nişte mâini pe ea. S-a întors şi a vrut să dea cu 
pumnul în ele. Daniel a apucat-o de braț. 

— Gata! Ajunge! A fugit. 

Hannah şi-a luat degetul de pe buton. I se părea că aude 
glasul tânărului ca de la foarte mare depărtare. Îi țiuiau 
urechile. S-a relaxat brusc şi a început să gâfâie. 

În autocar se aşternuse o linişte copleşitoare. Lupii 
dispăruseră. Dar dispăruse şi tunelul săpat de Josh. Iar 
zăpada intrase din nou prin geamul spart. 

— Mi se pare că putem să ne luăm adio de la tunelul ăla, 
a constatat Cassie. 

— Şi acum ce ne facem? s-a tânguit Ben. 

— Îl săpăm din nou, a spus Lucas pe un ton hotărât, 
uitându-se la Josh. 

Tânărul a dat încet din cap. Evident că era epuizat. 

— De data asta voi avea nevoie de ajutor. 

— Te ajutăm cu tot ce vrei. 

— Şi dacă se întorc lupii? a întrebat Daniel. 

Lucas a strâns din buze. 

— O să ne grăbim, o să lucrăm cât se poate de repede. 

Şi a făcut un semn spre Hannah. 

— Plus că încă avem alarma. 

Dar oare cât timp o vom mai avea? s-a întrebat ea, 
uitându-se la telefon. Bateria era trei sferturi descărcată. 


Dar a mai văzut ceva. Un mesaj nou. Probabil că telefonul 
avusese semnal câteva secunde. A ridicat ochii. Toţi ceilalți 
erau ocupați cu tunelul prin zăpadă. 

A deschis mesajul. 


Va vom găsi când se domoleşte viscolul. Curând. P.G. 


P.G. Niciodată nu era în stare să se semneze Tati, sau 
măcar Tata. 

Dar bine că primise mesajul lui Hannah. Acum ştia că 
erau în viaţă. 

Vă vom găsi. Curând. 

Hannah nu ştia ce să facă. Oare să le spună şi celorlalți? 
Sau să nu le spună? 

A şters repede mesajul. 

Nu mai aveau timp. Din mai multe puncte de vedere. 


MEG 


În viaţa reală nu e niciodată ca în filme. Când se produce 
catastrofa -— o deturnare de avion, ocuparea unui zgârie-nori 
de terorişti, o apocalipsă zombi -, nu se opreşte absolut 
nimeni să zică: „Trebuie neapărat să mă duc la budă”. 

Au dezbătut situația din punct de vedere logistic. Au 
ajuns în cele din urmă la concluzia că îi pot permite lui 
Sarah să facă ce are de făcut într-un colț, după care să 
adune „roadele” cu o şosetă şi să le arunce prin trapă. Toţi 
ceilalți au stat în colțul opus, uitându-se afară prin pereţii 
din sticlă, uluiți de cât de repede se întuneca cerul, 
încercând să nu bage de seamă zgomotele sau duhoarea. 

O micuță parte din Meg empatiza cu ruşinea celeilalte 
femei. În viața vieților tale nu-ţi poţi dori să-ţi faci nevoile în 


colțul unei telecabine blocate la trei sute de metri în aer. Pe 
de altă parte, aşa funcționează karma. 

În cele din urmă, Sarah a terminat şi s-a apropiat de ei, 
cu o expresie ruşinată pe chip. Sean a deschis chepengul şi 
ea a aruncat din cabină şoseta. Însă nu a putut să arunce 
nici mirosul şi nici pata maronie de pe podea. 

— Mulţumesc, i-a murmurat ea lui Sean. 

— Ei, lasă, se putea întâmpla oricui. 

— Da, a şoptit ea, privindu-l cu recunoştinţă. 

— Chiar, probabil că ar trebui să luăm în calcul o 
asemenea situație, a zis Max. 

— Aş prefera să uităm că s-a întâmplat, s-a împotrivit 
Sarah. 

Uşor de zis, şi-a spus Meg, dar cam greu de făcut când 
toată cabina pute a rahat. 

— Vreau să zic doar că, a continuat Max, dacă o să 
rămânem blocați aici mai multă vreme, tot va trebui să ne 
uşurăm cumva la un moment dat. 

— Eu şi cu Max putem să urinăm în trapă, a spus Sean. 

— Bravo vouă! a zis Meg. 

S-a uitat în jur. Nu aveau niciun fel de recipient şi nici 
vreo sticlă goală. Nu aveau nici mâncare şi nici apă, a 
adăugat ea în gând, iar asta va deveni foarte curând o altă 
problemă. 

— Ghetele, a exclamat ea dintr-odată. 

— Ce? 

— Dacă ne vine să facem pipi, putem să folosim o gheată 
şi s-o golim după aia prin trapă. 

— Dumnezeule mare! a mormăit Sarah. 

— Ai tu cumva vreo idee mai bună? a întrebat-o Meg, 
uitându-se urât la ea. 

Sarah a lăsat privirea în jos şi a clătinat din cap. 

— Nu, nu am. 


— Să sperăm că nu va fi nevoie, a intervenit Max, pe un 
ton împăciuitor. Sunt sigur că se încearcă repunerea în 
funcțiune a rețelei chiar acum. Sunt oameni care precis se 
ocupă de asta. 

Sean a schimbat o privire cu Meg. Ea ştia ce gândeşte 
bărbatul. Cuvântul „oameni” nu mai avea acelaşi sens ca pe 
vremuri, nu mai oferea aceeaşi încredere ca înainte. Nici 
măcar dacă era vorba despre cei care lucrau pentru 
Departament. Acum totul era scindat. Societatea, ordinea, 
infrastructura. Plus faptul că „testele” erau proiecte strict 
secrete, coordonate de doar câţiva aleşi. Însă se spunea că 
aceştia ar fi fost din ce în ce mai puțini. lar dacă s-ar fi 
întâmplat ceva - ceva rău -, n-ar prea mai fi existat 
suficienți „oameni” care să îndrepte lucrurile. 

— Probabil ar fi bine să ne pregătim pentru orice 
eventualitate, a spus Sean. 

— În regulă, a murmurat Sarah, cu degetele pe cruciulița 
de la gât. Dar eu m-am rugat şi sunt convinsă că o să avem 
curent foarte curând. 

Lui Meg i-a stat pe vârful limbii s-o întrebe dacă a 
discutat cu Dumnezeu şi când se scremea în colțul 
telecabinei. Însă n-a apucat s-o facă, pentru că s-au zguduit 
din nou... iar apoi cabina a început să se mişte. 

Sarah i-a aruncat o privire triumfătoare. 

— Ţi-am zis eu!» 

Cabina a urcat foarte încet. Meg şi-a lipit nasul de geam. 
Vedea în față creasta muntelui, din care ieşea în afară o 
sferă cenuşie - probabil stația terminus. A simțit că o 
inundă emoția, o emoție pozitivă. Nu mai aveau decât o sută 
de metri până acolo, poate două sute. Erau din ce în ce mai 
aproape. 

O altă zguduială, urmată de un scrâşnet sinistru de metal 
pe metal. Meg s-a întors să se uite în cealaltă parte. Cabina 
se balansa îngrozitor de tare. După câteva clipe, a luat-o 


repede înapoi. Viteza cu care aluneca pe cabluri era atât de 
mare şi atât de neaşteptată, încât Meg s-a pomenit brusc că- 
şi ia zborul şi se izbeşte de peretele opus. Năucită, a căutat 
în jur ceva de care să se agaţe. Şi a dat de o bară. Max a 
căzut rău şi s-a izbit şi mai rău cu capul de o băncuţă. 
Sarah reuşise să se apuce de altă bară, iar Sean s-a 
prăbuşit peste Meg. Încă o hurducătură. Una zdravănă, care 
i-a aruncat pe toți în cealaltă parte. După care cabina a 
încetinit şi s-a oprit de tot. Doar se mai legăna puțin. Au 
rămas agățați de ce apucaseră. Şi gâfâiau speriaţi la culme. 

N-a spus nimeni nimic în primele secunde. Nici nu s-ar fi 
auzit, pentru că Sarah plângea foarte tare. 

— lisuse! a bâiguit Sean. Sunteţi bine? 

Meg a dat din cap. Sarah a scâncit. Max a gemut de pe 
podea. 

— Ce s-a întâmplat? a întrebat Meg. 

— Cred că a avut loc o supra-încărcare... şi după aia s-a 
stricat cablul, a spus Sean. 

— Doamne, Dumnezeule! O să murim aici! a zbierat 
Sarah. 

— Ba n-o să murim, a contrazis-o Sean. Mai există un 
cablu secundar, tocmai pentru asemenea situații. 
Zgâlțâitura aia a fost de la activarea frânei de urgenţă. 

— Mi se pare că ştii destul de multe despre telecabine, a 
observat Meg. 

Bărbatul a ridicat din umeri. 

— Doar chestii elementare. 

Max făcea eforturi să se ridice în şezut. Meg s-a dus să-l 
ajute. I se crăpaseră ochelarii şi avea o rană urâtă pe frunte, 
acolo unde se lovise de colțul băncii. Îi şiroia sângele pe faţă. 
Meg s-a uitat după ceva cu care să-l şteargă, n-a văzut 
nimic care să-i fie de folos, aşa că s-a folosit de mâneca de la 
combinezonul ei de iarnă. Din fericire, rana nu părea prea 


adâncă şi începuse deja să se formeze cucuiul. Îşi aducea 
vag aminte că aşa ceva era de bine în cazul loviturilor la cap. 

— Te-ai lovit destul de tare, i-a spus ea. Nu ţi-e rău, nu? 
Nu te ia cu leşin? 

— Nu. Au! a gemut el din nou. Încheietura de la mână. 
Aia mă doare ca naiba. 

Meg l-a apucat cu blândețe de mână. l-a studiat 
încheietura. Era învineţită şi îndoită într-un unghi cam 
nefiresc. 

— Poți s-o mişti? 5 

Max s-a încruntat şi a clătinat din cap. 

— Nu. 

— S-ar putea să fie ruptă. 

S-a uitat în jur şi a simțit cum o copleşeşte neputința. 

— Nici măcar o trusă de prim-ajutor nu avem aici. 

Sean şi-a tras fermoarul de la combinezon. Meg s-a holbat 
uimită la el: — Ce faci? 

— Acord primul-ajutor. 

Şi-a scos tricoul. Meg a observat un tatuaj pe pieptul lui. 
Un chip de fată. Cu păr negru şi ondulat. Parcă o ştia de 
undeva. S-a încruntat, încercând să-şi amintească. Dar 
Sean şi-a tras fermoarul la loc şi nu a mai văzut-o. 

Şi-a sfâşiat tricoul pe la cusătură şi l-a rupt în două. S-a 
pus pe vine lângă Max. 

— S-ar putea să te doară un pic, l-a avertizat el. 

I-a luat brațul şi a înfăşurat o bucată din tricou în jurul 
încheieturii, ca să o fixeze la locul ei. Din cealaltă jumătate a 
improvizat o faşă, pe care i-a trecut-o lui Max pe după gât. 
Şi apoi i-a aşezat uşor mâna în ea. 

Max a tresărit puţin, dar a dat cu recunoştinţă din cap. 

— Mulţumesc. 

Meg s-a uitat cu interes la Sean. 

— Ai multe talente. 


— Nu chiar, a zâmbit el uşor. Doar ştiu câte ceva despre o 
mulțime de lucruri. 

Cabina s-a zgâlțâit iarăşi. Mai puternic de această dată. 
Au auzit scrâşnetul cablurilor de deasupra. Au ridicat cu 
toții ochii la plafon. 

— Parcă ziceai că există un cablu secundar, a spus Max. 
Înseamnă că o să ne punem în mişcare dacă vine curentul 
sau va trebui să aşteptăm să ne salveze cineva? 

— Nu ştiu, a recunoscut Sean. 

Altă rafală de vânt. Altă zgâlțâială - şi mai dură. Acum 
stăteau agățați de un singur cablu. Vieţile lor atârnau - la 
propriu - de un singur fir de oțel. Şi mai era ceva la care 
făceau eforturi să nu se gândească, să nu vorbească despre 
asta. 

Însă Max nu s-a mai putut stăpâni şi a pus întrebarea 
care stătea pe buzele tuturor. 

— Şi dacă nu vine nimeni să ne salveze? 

S-au uitat unii la alții, dar niciunul dintre ei nu cunoştea 
răspunsul. 

Şi, desigur, chiar în acel moment luminile au început să 
pâlpâie şi imediat cabina s-a cufundat în întuneric. 


CARTER 


Preluarea controlului asupra Refugiului avusese loc 
înainte de sosirea lui Carter. 

Virusul infectase personalul medical. Varianta cea mai 
rea a lui - Choler. În patruzeci şi opt de ore muriseră 
aproape toţi. Doar câţiva scăpaseră. Unii au fost închişi în 
camerele de izolare. În scopul de a împiedica răspândirea 
bolii. Şi din alte motive. 

Miles şi ceilalți supraviețuitori au ajuns să fie unicii 
îngrijitori ai Refugiului. 


Şi aşa îşi doreau să rămână lucrurile. 

Din punctul de vedere al Departamentului, Refugiul era 
deja o zonă moartă. De ceva vreme, testările erau din ce în 
ce mai sporadice. Şi se vorbea că s-ar putea să se renunțe 
complet la ele. Dacă stai să te gândeşti bine, Refugiul nici 
măcar nu existase vreodată. Ar fi fost mult mai uşor pentru 
toți dacă nici n-ar mai fi existat. Shutdown. Gata cu el. 

Asta s-a întâmplat în urmă cu trei ani. Până acum 
Departamentul n-a dat niciun semn că ar vrea să-l repună 
în activitate. Poate chiar uitase cu totul de el. 

Însă situaţia se putea schimba în orice clipă. 

Monştrii puteau fi treziți din somn. 

Departamentul putea să ia decizia de a trimite din nou 
oameni aici. 

Mai cu seamă dacă se afla despre Camera de izolare 13. 

S-au dus toți patru în living şi s-au aşezat pe canapele. 
Dexter s-a cocoțat pe genunchii lui Carter. Caren adusese 
lumânări din cămară şi le aprindea acum, în timp ce Miles 
le relata ce se întâmplase. 

— Când s-a întrerupt curentul, m-am dus la subsol ca să 
verific dacă au rămas încuiate camerele de izolare. Când am 
ajuns acolo, 02 era deja afară din celulă şi 01 zăcea pe jos. 
Ştiam cu toţii că 02 manifesta de mult timp simptome 
avansate ale variantei Choler. Aşa că mi-am imaginat că îl 
atacase pe 01. N-am stat să mă gândesc mai bine, aşa că le- 
am căzut în cursă, însă totul s-a întâmplat foarte repede. 
Am ridicat arma la ea, dar Ol a şi sărit la mine. Mi-a tras 
una şi m-a dărâmat, după care s-a repezit la ascensor. Am 
tras câteva focuri, dar m-a atacat 02, iar 01 a reuşit să fugă 
în timp ce mă luptam cu ea. 

Pentru că aveai nevoie de cartelă doar ca să cobori la 
subsol, nu şi ca să urci de acolo. 

— Şi cum naiba ai ajuns în camera aia? 


— Pentru că mi s-a părut cel mai sigur loc în situația 
respectivă, când un bolnav în izolare - şi nebun, pe 
deasupra - încerca să mă strângă de gât. Uşile de acolo se 
încuie automat după ce le închizi. 

— Tu te-ai încuiat acolo? s-a mirat Caren. 

— Bineînţeles. Mi-am închipuit că o să mă găsiți la un 
moment dat, sigur, cu condiţia să mai fi rămas vreunul 
dintre voi în viață. 

Şi i-a aruncat o privire şireată: 

— În fond, nu doar eu am cartelă de acces la subsol, nu? 

Fără să pară câtuşi de puţin tulburată, Caren s-a uitat în 
ochii lui. 

— E doar de rezervă. 

— Cineva trebuie să-l păzească pe paznic, corect? 

— Corect. 

Miles a dat din cap, după care a spus pe un ton mai 
aspru: 

— Dă-mi cartela, Caren! 

Femeia a ezitat. Însă nici măcar impertinenta Caren (cu 
C, nu K) nu putea să i se împotrivească lui Miles. Fără nicio 
tragere de inimă, a scos cartela de acces şi i-a dat-o. 

— Mulţumesc frumos, a spus Miles şi a băgat-o în 
buzunar. 

— Şi dacă nu te-am fi găsit? a întrebat Caren, dorind să 
schimbe cât mai repede subiectul. 

— Aveam arma. Ar fi fost de ajuns un singur glonț. 

— Deci n-ai omorât-o pe 02? 

— Nu. Ba chiar am văzut-o cum şi-a zdrobit creierii 
dându-se cu capul de peretele ăla din sticlă. 

— Aşa a făcut? s-a mirat Welland.» 

Miles a ridicat din umeri. 

— Ştim prea bine ce efecte are Choler asupra celor 
infectați. 02 a vrut să moară. A vrut să se sacrifice ea, ca să 
scape 01. 


— Şi el a vrut să moară, a spus Carter. Dar a vrut să ne 
ia şi pe noi cu el. 

Miles a dat din cap. 

— E de înţeles. Probabil că şi eu aş fi vrut să fac asta 
dacă aş fi stat închis acolo. 

Au căzut pe gânduri. În general, şi-a spus Carter, încercau 
să nu se gândească la cei încuiați în camerele de izolare şi la 
ce anume erau folosiți aceştia. O fi necesitatea mama 
invenţiei, dar este şi tatăl distrugerii. 

Miles era singurul care cobora acolo cu regularitate ca să 
recolteze plasmă pentru vaccinuri. Doar plasma din sângele 
celor care au supraviețuit infecției putea oferi o imunitate 
mai sigură şi mai durabilă. Vaccinurile tradiționale nu au 
avut niciun efect. Oamenii de ştiinţă din Departament au tot 
încercat să inventeze altele. Minţile cele mai luminate. 
Miliarde de dolari. Centre secrete de „testare”, cum era şi 
Refugiul. Dar virusul le scăpa mereu printre degete. Numai 
plasma colectată de la sursă putea oferi protecţie. Şi erau 
neapărat necesare doze „booster” la intervale regulate. 

Aşa au apărut Fermele. Centre mari de detenție situate în 
afara oraşelor, unde erau închişi (pentru binele lor personal) 
oamenii infectați şi „mulşi” de plasmă. Pentru binele 
suprem. 

Ciudat cât de multe lucruri îngrozitoare se făceau în 
numele acestui „bine suprem”. Carter se întreba uneori 
când anume s-a înclinat balanța. Când a ajuns „binele 
suprem” să-i vizeze doar pe cei câţiva norocoşi — şi dracu’ 
să-i ia pe toți ceilalți? 

Pe de altă parte, nu Carter era cel mai în măsură să țină 
lecții de morală. Şuierătorii fuseseră ținuți aici din exact 
acelaşi motiv. Doze regulate de booster. Rezerve. 

Bineînțeles că grupele de sânge trebuiau să fie 
compatibile, însă avuseseră noroc. Ol avea grupa O RH+, 02 
avea AB RH+, iar 03 avea O RH- (deci era donator universal). 


Trei donatori foarte buni. Însă acum nu mai aveau decât 
unul singur. Li se împuținaseră rezervele. 

— Şi ce facem acum? a întrebat Caren. Nu-l mai avem 
decât pe 03. Şi e aproape terminat. N-are cum să ne ajungă. 

— Însă nici noi nu mai suntem decât patru, a zis Welland. 

— Mda, bravo, hai să vedem jumătatea plină a paharului! 
a mârâit Carter în timp ce-l mângâia pe Dexter. 

Caren s-a încruntat. 

— Dar Jackson unde e? L-a văzut cineva pe Jackson? 

Carter s-a uitat la Miles. Miles s-a uitat la Carter. 

— Jackson ne-a părăsit, a spus Miles. 

— Ce? Cum? 

Miles a oftat. 

— Se pare că el era hoțul de plasmă. A fugit. Probabil e 
deja mort. 

— Jackson? a exclamat Caren pe acelaşi ton neîncrezător. 
Dar n-ar face aşa ceva. El... 

— E]...? Ce anume? a repezit-o Miles. 

Caren a clătinat din cap. 

— Nu. Nimic. Îmi vine greu să cred. Doar nu-i ca Anya... 

Carter s-a crispat la auzul acestui nume. Nimeni nu 
vorbea despre Anya. 

— Din păcate, ce crezi tu nu schimbă situaţia, s-a răstit 
Miles. 

Carter şi-a dat seama că şi el era şocat. Miles a vorbit mai 
departe: 

— Problema este că, deşi am rămas doar patru, tot avem 
nevoie de doze booster la fiecare patru sau şase săptămâni. 
Iar stocul se va epuiza foarte repede. Am putea să prelungim 
perioada dintre vaccinuri până la opt săptămâni, poate chiar 
până la douăsprezece, dacă este neapărat nevoie. În cel mai 
rău caz, am putea să ne descurcăm şi fără. Aici suntem 
izolați şi suntem în siguranță. Dar, dacă ați uitat cumva, tot 


mai trebuie să-l aprovizionăm pe Jimmy Quinn. Pentru că, 
dacă nu o facem... 

N-a mai continuat. S-a uitat la ei, asigurându-se că 
înțeleg implicaţiile. S-a uitat mult timp, până când au 
priceput cu toţii dezastrul care-i aştepta. 

Până acum, le convenise tuturor aranjamentul făcut de 
Miles cu Jimmy Quinn. Chiar dacă existau Fermele, cererea 
de plasmă tot depăşea cu mult oferta. Aşa că apăruse piața 
neagră - economia subterană unde se vindeau şi 
medicamente, nu numai vaccinuri; iar Quinn avea parteneri 
de afaceri care plăteau bani frumoşi pentru aşa ceva. În 
schimbul stocurilor primite cu regularitate, Quinn şi 
odraslele lui pline de muşchi nu le făceau probleme 
locuitorilor de la Refugiu. Însă acesta era un pact cu 
diavolul. Dacă nu mai aveau ce să le ducă, zilele lor în 
nămeţi erau numărate. 

— Avem nevoie de rezerve noi, a încheiat Miles. 

Carter a clătinat din cap. 

— Nu. 

— N-avem de ales. 

— Întotdeauna există o soluție. 

— Plasma trebuie recoltată de la supraviețuitori. Dacă ai 
tu o idee mai bună, te ascult cu mare atenție. 

Carter l-a privit lung, a deschis gura, dar a închis-o 
imediat la loc şi cu atât de multă putere, încât a simțit cum 
îi scrâşnesc dinţii. 

— Cum am putea să... s-a bâlbâit Welland, răsucindu-şi 
din nou marginea tricoului. Adică... vrei să zici că... 

— Despre Şuierători vorbeşte, s-a răstit Carter. Ce nu 
pricepi? Vrea să-i prindem pe Şuierătorii ăia de afară. 

Caren s-a făcut albă la față. Welland arăta de parcă 
tocmai ce se scăpase pe el. 

— Cum să-i prindem? a întrebat Caren. 


— Cu puşca cu tranchilizante, a răspuns Miles. Ne ducem 
repede, îi luăm prin surprindere, îi doborâm pe ăia mai 
slabi, îi gonim pe ceilalți. După care le târâm trupurile 
înapoi la Refugiu. 

— Faci să pară totul atât de uşor, a zis Caren. Dar ştim 
foarte bine că nu se lasă alungați cu una cu două. Plus că 
majoritatea au varianta Choler. Şi sunt periculoşi. 

Miles a oftat şi s-a uitat la ei. 

— Tocmai din acest motiv n-ar trebui să amânăm. Posibil 
să fie nevoie de mai multe încercări până facem rost de ce 
ne trebuie. 

Carter a clătinat din cap. 

— La dracu”! 

— Între timp, a continuat Miles, avem chestiuni mai 
urgente - trebuie să scăpăm de rezervele care nu ne mai 
sunt de niciun folos şi de celelalte cadavre. Nu trebuie să 
avem hoituri infectate în jur, mai ales dacă o să ne fie 
compromisă imunitatea. 

Au fost cu toţii de acord cu el. Supraviețuitorii, chiar şi 
cei morți, încă prezentau un pericol de infectare - prin sânge 
şi alte fluide corporale. 

— Este absolut necesar să facem curățenie şi să-i 
incinerăm cât mai repede. Tu ai sarcina asta, Welland. 

— Aoleu, frate! a scâncit el. Pe bune? Sunt vreo patru 
drumuri de făcut. 

— Chiar aşa, i-a răspuns Miles, fără strop de compasiune 
în glas. Şi astfel ajungem la următoarea problemă. Curentul. 

— Mai degrabă, lipsa lui, a murmurat Caren. 

— Chiar aşa, a repetat Miles. 

Carter îşi dădea seama că tipul începe să se enerveze. lar 
nervii lui Miles aveau neplăcutul obicei de a-l face să se 
manifeste ca unul cu un morcov îndesat bine de tot în fund. 

— Siguranțele automate ale camerelor de izolare 
funcționează din nou. Deocamdată. Dar sistemul încă este 


compromis. O să ne lase şi bateria, şi generatorul. Iar 
Welland nu pare a fi în stare să ne lămurească de ce nu le 
poate repara. 

— Dar am încercat, omule, s-a tânguit Welland. Nu-i vina 
mea. Sunt paradite. 

— Exact despre asta vorbesc. 

— Ce? 

— Trebuie să le înlocuim. 

— Adică tu crezi că eu mă cac generatoare, sau ce? a 
mormăit Welland. 

— Stai liniştit, că putem să aranjăm asta, a zis Carter. 

Lui Miles i-a zvâcnit buza. 

— Ştiu, Welland. Dar nu-i aşa că staţia telecabinei are şi 
generator, şi baterie? 

— Păi, ba da, a behăit stins Welland, la fel ca o capră 
dusă la tăiere. 

— Aşa că o să le luăm de acolo şi o să le aducem aici. Aşa 
poate că o să ne rezolvăm problema. 

Welland s-a ofilit de tot. 

— Dar staţia de la telecabină e la distanță de vreo cinci 
kilometri. Şi e sus, băi, frate. Şi eu am astm şi... 

Carter a pufnit cu dispreț. 

Miles a schițat un zâmbet sarcastic. 

— Chiar aşa. 

O-ho-ho! A repetat asta a treia oară. Deloc un semn bun. 

— Nu-ţi cer să vii şi tu, Welland. Mare păcat ar fi să facem 
rost de baterie şi de generator, dar să te pierdem pe tine. Tu 
o să ne dai indicaţii despre cum să le scoatem de acolo. Mie 
şi lui Carter. 

Carter a simţit cum şi lumea lui se clatină puţin şi şi-a 
dat seama că probabil acum era la fel de alb la față ca 
Welland. 

— Nouă? 

— Da, nouă. 


— Nu că aş vrea să-ți stric plăcerea unei drumeții prin 
locul ăsta atât de frumos - dar ai văzut ce vreme e afară? 

Şi a dat din cap spre peretele din sticlă, acoperit acum 
aproape în întregime cu zăpadă. 

— Viscolul trebuie să se mai domolească până mâine, a 
spus Miles. Vom pleca dis-de-dimineaţă. 

— Cu condiţia să putem ieşi din nămeți. 

— O să facem tot ce trebuie. 

Privirea lui Miles era ca de gheață. Şi Carter ştia prea bine 
că nu i se putea împotrivi. Mai ales când îl auzea vorbind pe 
tonul acela. 

— Şi eu ce fac? a întrebat Caren. Stau cuminte aici şi fac 
prăjiturele? 

— Trebuie să aibă cineva grijă şi de casă, i-a răspuns 
Miles. Şi să stai cu ochii pe Rezerva 03. 

— Of, bine! a spus femeia. 

Miles s-a uitat la Carter. 

— Ne-am înțeles? 

Nu, i-a răspuns Carter în gând. Nu ne-am înțeles absolut 
deloc. Dar nu-i putea explica motivele, nu de față cu ceilalți. 
Iar Miles ştia prea bine asta. 

— Al naibii de bine, i-a mârâit el. 

L-a luat în braţe pe Dexter şi l-a pus alături, pe canapea. 
S-a ridicat şi s-a îndreptat spre scară. 

— Unde te duci? a vrut să ştie Caren. 

— Să-mi pescuiesc cea mai bună prietenă din piscină. 

e 

Plasa de curățat piscina nu era suficient de mare. Scopul 
ei era să culeagă din apă ochelari de soare şi răhăței, nu 
cadavre. 

Carter a reuşit doar să-i împingă pe Julia şi Nate până în 
zona cu apă mai puțin adâncă. Treabă destul de grea. 
Mortul cântăreşte mai mult decât omul viu. lar morții 
îmbrăcați cântăresc şi mai mult. 


Carter îşi dăduse deja jos tricoul şi transpira abundent; 
apoi şi-a scos pantalonii, a intrat în apă şi i-a tras pe cei doi 
până la marginea piscinei. I-a proptit de trepte. A urcat şi 
apoi i-a scos de acolo. 

Amândoi aveau pielea albă - ca de Şuierător - şi zbârcită, 
smochinită. Îi venea să vomite când îi atingea. Când s-a 
întâmplat asta? s-a întrebat el. Când am încetat să mai fim 
nişte oameni pe care ceilalți să-şi dorească să-i atingă şi să-i 
îmbrățişeze? Când ne-am transformat în lepădăturile astea 
dezgustătoare? Ori aşa am fost mereu? Nişte hălci de carne 
trezite la viață de un vrăjitor malefic? Poate că moartea nu ne 
răpeşte absolut nimic. Poate nu face decât să ne readucă la 
starea noastră naturală. 

S-a uitat lung la cele două cadavre. Mai era o problemă. 
Nu doar lipsa vieții. Nu doar faptul că Nate nu mai avea 
creştet. Ceva nu era cum trebuie cu Julia. 

Carter s-a aşezat pe vine şi i-a ridicat tricoul. Apa 
îndepărtase sângele şi a observat trei răni distincte. Adânci. 
Neregulate. Făcute cu un cuţit mare. Probabil unul de pâine 
sau de carne. 

Însă 01 nu avusese niciun cuțit. 

Sigur, se putea presupune că-l scăpase pe undeva. Şi că 
ei nu l-au văzut. Însă nu era în piscină. Şi nu era nici în 
Julia. 

Carter s-a încruntat, încercând să-şi imagineze cum se 
desfăşuraseră lucrurile: 01 evadează din laboratoarele de la 
subsol, ia ascensorul şi urcă. Oare se întâlneşte atunci cu 
Julia, care tocmai ce iese din magazie şi vrea să se ducă în 
living? Dacă da, cum de a ajuns Julia în piscină şi de ce nu 
era niciun strop de sânge în hol? Şi dacă Ol o omorâse pe 
Julia înainte de Nate, de unde a luat cuțitul? 

Sau s-a dus direct la etaj, l-a atacat pe Nate, a furat un 
cuțit din bucătărie şi a coborât ca să o ucidă pe Julia? Nu, 
şi-a zis Carter. N-ar fi avut timp. Julia plecase după 


lumânări, atâta tot. S-ar fi întors repede la etaj şi l-ar fi 
descoperit pe 01. Şi încă ceva: de ce să fi furat O1 un cuțit 
ca s-o înjunghie pe Julia, din moment ce oricum avea un 
satâr? N-avea nicio logică. 

Sau avea... în cazul în care nu Ol o omorâse pe Julia. 

— Carter? 

A tresărit puternic şi s-a ridicat. 

Miles stătea în uşa piscinei. A aruncat o privire spre 
cadavre. 

— E totul în ordine? 

— În afară de ce este evident? 

— Da. 

Carter a ezitat. Cuţitul. Julia. Şi a clătinat din cap. 

— E nasol. Totul. Tare nasol. 

Miles a dat cu înțelegere din cap. 

— Dar am ştiut cu toţii că s-ar putea să se ajungă la asta. 

— Am ştiut? 

— Asta-i motivul pentru care avem planul de rezervă. 
Trebuie să facem rost de stocuri noi. 

Carter s-a uitat urât la el. 

— Încetează să le mai spui aşa! 

— Şi cum ai vrea să le spun? Şuierători? Infectaţi? Nu 
contează deloc numele pe care li-l dăm. Nu contează ce sunt. 
Ce au fost. Nu contează decât ce putem obține de la ei. Nu te 
deranja asta înainte. 

— Era altceva. 

Miles a schițat un zâmbet acru. 

— Ba nu. Nu era. Din punct de vedere moral, este exact 


acelaşi lucru. Doar sentimentele tale personale s-au 
schimbat. 


Avea dreptate. _ 
— Am văzut-o, a murmurat Carter. In pădure. 
Miles a clătinat din cap. 


— Ba nu. Ai văzut o fantomă... ai văzut o creatură care 
semăna puţin cu ea. 

— Şi dacă te înşeli? Dacă a supraviețuit şi este acolo? 

— Şi ce dacă? a exclamat iritat Miles. Ştii prea bine ce a 
devenit. Grija ta este înduioşătoare, dar nu schimbă nimic. 

Carter s-a uitat la el, întrebându-se -— şi nu pentru prima 
oară - dacă ar avea curajul să-l ucidă. Să-l apuce de părul 
ăla blond şi să-i vâre mutra aia îngâmfată sub apă şi să-l 
țină acolo, fără să-i pese cât de tare s-ar împotrivi şi s-ar 
zbate, până i-ar ieşi şi ultima fărâmiță de aer din plămâni. 

Dar nu credea că o va face vreodată. Miles îi salvase viața. 
Îi era dator. Plus că, fără el, nimeni nu ar fi supraviețuit atât 
de mult la Refugiu. 

— Carter, a zis Miles, pe un ton calm. Anya a murit. 

Carter l-a privit lung. 

— Sper să ai dreptate, a şoptit el. Sper din tot sufletul să 
ai dreptate. 


HANNAH 


Au săpat pe rând în zăpadă, urmând indicaţiile lui Josh, 
care era mult prea istovit ca să mai poată face singur toată 
treaba. Şi erau nevoiți să se grăbească, să lucreze cât mai 
repede şi mai puțin meticulos. Pentru că se întuneca iute şi 
erau în criză de timp. Nici măcar două ore nu mai aveau la 
dispoziție. Cei care nu săpau băgau zăpada în autocar, unde 
se topea pe podea. 

Era mult mai bine să sapi, îşi zicea Hannah. Măcar aşa te 
încălzeai cât de cât. Nu mai aveau niciun pic de căldură. Iar 
lumina se redusese mult de tot - acum abia dacă mai 
licărea. Dacă reuşeau să găsească bomba şi să scape de ea, 
îi aştepta o încercare şi mai cumplită odată cu venirea 


nopții. Erau extrem de vulnerabili fără lumină şi fără 
căldură. lar gerul poate fi un ucigaş tăcut. 

S-a uitat la ceilalți şi i-a studiat pe rând. Josh săpa din 
nou în tunel. Era robust şi cu capul pe umeri. Hannah nu-şi 
făcea griji în privința lui. Nici în privința lui Lucas nu-şi 
făcea, pentru că îşi dăduse deja seama cât de pragmatic şi 
de dur era. O fi fost Cassie mai arțăgoasă, dar şi ea părea 
rezistentă. Pe Daniel nu reuşea să-l citească prea bine. 
Tânărul se retrăsese din nou în spate, ca să fie alături de 
sora lui. lar când Peggy va muri - pentru că, într-un fel sau 
altul, va muri curând —, oare cum va reacționa el? 

Însă deocamdată Ben o îngrijora cel mai tare. Se căznise 
să sape la zăpadă când îi venise rândul, iar acum stătea 
ghemuit pe un scaun, puțin mai în spate. Respira greu, 
ținea ochii pe jumătate închişi. Din cauza extenuării? A 
hipotermiei? Sau a infecției? 

Hannah a trântit un morman de zăpadă pe podeaua 
autocarului. Chiar dacă purta mănuşi, frigul tot îi intrase 
până în oase. Şi-a coborât glasul, ca să nu o audă decât 
Cassie. 

— Mă cam îngrijorează Ben. 

Fata a ridicat ochii. 

— Mda, nu arată prea bine. 

S-au uitat una la cealaltă. În privirile lor se citea aceeaşi 
bănuială nerostită. 

— Mă duc până în spate după nişte haine, a zis Hannah. 
Poate o fi din cauza frigului. N-ar trebui să permitem să ne 
scadă atât de mult temperatura corporală. 

Cassie a dat din cap. 

— Dacă tot te duci, spune-i lui Daniel că e rândul lui la 
săpat, indiferent dacă soră-sa se simte mai bine sau mai 
rău. 

Hannah s-a cățărat peste scaunele contorsionate ca să 
ajungă până în spatele autocarului. Daniel stătea ghemuit 


lângă Peggy şi îi umezea buzele uscate cu apă. Ce risipă! - a 
exclamat Hannah în gând, fără să vrea. N-o s-o ajute deloc 
apa aia. lar supraviețuitorilor le-ar rămâne şi mai puțină. 
Într-o anumită privință, încercarea de a-i întârzia moartea 
era o cruzime; poate mai bine ar fi fost s-o lase să moară 
acum, în loc să tot amâne inevitabilul. 

Pe de altă parte, Peggy nu era sora ei. Şi asta era 
adevărat. Când iubeşti pe cineva, te agăți de persoana 
respectivă, faci tot posibilul să-i împiedici moartea, pentru 
că, dacă te dai bătut, înseamnă să recunoşti că o vei pierde 
pentru totdeauna. Şi prea puţini dintre noi sunt pregătiți 
pentru aşa ceva. Aşa că ne agățăm cu toate puterile de omul 
cel drag, chiar şi când ştim că mâinile descărnate ale Morţii 
l-ar atinge cu mai multă blândeţe. 

Daniel a ridicat ochii albaştri la Hannah. 

— Mi-a venit rândul, da? 

— Da. 

— Poți să rămâi tu cu Peggy? 

— Sigur. 

Şi, pentru că ştia că aşa se cuvine să facă, l-a întrebat: 

— Cum se simte? 

Daniel i-a aruncat o privire pătrunzătoare. Nu-i nici leneş 
şi nici prost, şi-a repetat Hannah. 

— Cred că ar fi mai bine s-o examinezi tu. 

Chiar dacă nu-i făcea nicio plăcere, Hannah s-a aşezat 
lângă fată. A observat imediat că Peggy avea pielea rece şi 
umedă şi că respira foarte greu. Iar piciorul arăta şi mai rău 
decât înainte. Fata emana miros de moarte prin toți porii. Şi 
nu era o metaforă. Nicio exagerare. Chiar poți să simți 
mirosul ăsta când moare cineva. Când organismul încetează 
să mai funcționeze, degajă un iz clar de acetonă. Modificările 
metabolismului alterează mirosul respirației, al pielii şi al 
lichidelor corporale. Reacţia aceasta face parte din procesul 


de descompunere chimică a organismului aflat în pragul 
morții. 

Mare minune că fata nu murise încă din cauza 
hemoragiei. Deşi probabil că acesta era motivul pentru care 
îşi pierdea destul de des cunoştinţa. Când nu mai are 
suficient oxigen, corpul nostru se concentrează asupra 
redirecționării lui spre acele organe vitale fără de care n-am 
putea să supraviețuim. lar starea de conştiență nu este 
neapărat necesară pentru asta. 

Hannah a oftat. 

— Nu-i deloc bine. 

— O să moară, nu-i aşa? 

— Foarte probabil. 

Daniel şi-a înghițit lacrimile. 

— Îți mulțumesc pentru că nu-mi dai speranţe false. 

S-a uitat apoi la sora lui. 

— Părinții noştri au murit de tineri. Şi mi-am jurat atunci 
că o să am mereu grijă de Peggy. Că doar eu sunt fratele mai 
mare, pricepi? 

Hannah nu pricepea, dar a dat din cap. 

— Îmi pare rău. 

— Tu ai frați sau surori? 

— Nu, sunt singură la părinți. 

— Aha! înseamnă că ai fost lumina ochilor lor. 

— Nu chiar. Mama s-a sinucis când eu aveam doar zece 
ani, iar tata a fost întotdeauna ocupat cu serviciul. M-a 
trimis la un internat, după care am ajuns la Academie. 

— Mda... nasol! 

— Nici nu m-am gândit vreodată la asta. 

Normal că o făcuse. Se întrebase mereu de ce tatăl ei nu 
venea s-o ia acasă în vacanţă, aşa cum făceau părinții 
celorlalți copii. Îşi dorise să aibă o mamă care să-i trimită 
cadouri minunate, cu funde şi biletele cu inimioare pe ele 
(nu că mama ei ar fi făcut aşa ceva în timpul vieţii). 


Pachetele trimise de tatăl ei erau banale şi conținutul lor era 
unul folositor, dar fără pic de haz. Şi mereu biletele erau 
semnate cu P.G., în loc de Cu drag, tati. În ciuda talentului 
său în domeniul ştiinţei, tatăl ei nu a putut niciodată să 
înțeleagă ce anume este iubirea. Nu era în stare să priceapă 
nimic din ce nu putea fi studiat la microscop sau disecat. 

Daniel continua să-şi țină aţintiți ochii lui albaştri asupra 
lui Hannah, încât a făcut-o să se simtă stingherită. 

Şi a schițat un zâmbet, unul foarte mic. 

— Ideea este că tatăl meu mi-a oferit cea mai bună 
educație. 

— Da, a murmurat tânărul. Normal că asta-i cel mai 
important lucru. 

Hannah nu a apucat să-şi dea seama dacă Daniel făcea 
mişto de ea sau nu, pentru că băiatul s-a întors şi şi-a 
sărutat sora pe frunte. 

— Mă întorc repede, Peg. 

Pe Hannah a deranjat-o gestul acesta. Da, fără îndoială că 
era fiica tatălui său. Stânjenită în fața manifestărilor de 
afecțiune. Incapabilă să iubească. 

— Scuze. 

Daniel s-a ridicat, s-a strecurat cu destulă dificultate pe 
lângă ea şi, cu mişcări greoaie, a început să se cațăre peste 
scaune ca să ajungă în fața autocarului. 

Hannah a rămas pe loc şi s-a uitat la fată. Îi părea rău că 
acceptase să rămână cu ea. De ce nu vrei să mori? Ar fi mai 
bine pentru tine. Ar fi mai bine pentru toţi. Prezenţa lui 
Peggy în autocar le distrăgea atenția de la lucrurile 
importante. Îi demoraliza. Dacă ar fi fost într-un spital, 
probabil că infirmiera i-ar fi mărit deja doza de morfină, 
doar ca să-i facă mai uşoară trecerea spre cealaltă lume. 
Numai că ei n-aveau niciun fel de medicamente aici, nici 
măcar paracetamol. Hannah s-a uitat în jur. A văzut 


mormanul de haine. N-ar trebui decât să-i acoperi gura şi 
nasul cu o haină. 

Din nou îşi auzea tatăl în minte. Dar poate avea dreptate 
acum. 

Oricum, tot o să moară. Şi cine ar şti? 

Hannah a întins mâna şi a luat un hanorac foarte gros. A 
aruncat o privire spre partea din față a autocarului. Daniel 
ajunsese deja lângă ceilalți. Nu se uita nimeni în direcţia ei. 
Nu va dura decât câteva secunde. A ridicat haina deasupra 
fetei. 

— Îmi pare rău, a minţit-o ea. 

Peggy a deschis ochii. Hannah a tresărit. 

Fata a prins-o de mână. A deschis gura. 

— Salveaz-o! 

Hannah s-a strâmbat când a simţit mirosul de 
descompunere din răsuflarea tinerei. 

— Pe cine? 

Peggy s-a uitat la ea. Avea ochi la fel de albaştri ca fratele 
ei — un albastru intens, minunat. 

— Te rog! Salveaz-o! 

I-a dat drumul din strânsoare. A închis ochii. La fel de 
brusc şi neaşteptat cum îi deschisese. Hannah încremenise. 
Îi bubuia inima în piept. Salveaz-o! 

Un strigăt din partea cealaltă. 

— E acolo! 

S-a întors. Daniel se uita la ea. Oare văzuse? Oare îi 
ghicise intenţiile? Hannah a strâns hanoracul la piept şi a 
mai luat câteva haine, de parcă doar cu asta se ocupase tot 
timpul. Fără să se uite la tânăr, s-a grăbit înapoi la ceilalți. 

— A reuşit Josh? Asta ai zis? l-a întrebat ea pe Lucas. 

— Da. Acum lărgeşte ieşirea ca să poată trece fără să se 
prăbuşească zăpada peste el. 

Hannah s-a uitat în tunel. Abia dacă mai vedea tălpile lui 
Josh şi vaga lumină a telefonului pe care i-l dăduse după ce 


ştersese mesajul. Sigur, prima etapă era să poată ieşi din 
nămeți. Dar apoi trebuia să deschidă cala de bagaje, să 
găsească geanta cu bomba, s-o ducă cât mai departe de 
autocar şi să se târască înapoi fără să se surpe tunelul peste 
el şi să-l sufoce. 

Totuşi le mai crescuseră şansele de supraviețuire. Însă 
foarte puțin. 

— Dar de ce să nu ieşim toți? 

Ben pusese întrebarea asta. Se ridicase de pe scaun şi 
acum stătea cu brațele încolăcite în jurul trupului şi se 
holba la ei cu ochii lui umflați. A tuşit, după care a adăugat: 

— Adică de ce stăm aici şi aşteptăm să fim spulberaţi? 

Întrebare perfect normală. Hannah se mira că nu o 
pusese nimeni mai devreme. Poate din cauză că nu 
crezuseră că Josh va reuşi să sape tunelul. 

Lucas s-a uitat cu atenţie la Ben. 

— Nu arăţi prea bine, prietene. Te simți rău? 

— Ba mă simt bine şi nu mi-ai răspuns la întrebare. 

Însă Ben nici nu arăta bine, nici nu vorbea ca şi cum s-ar 
fi simţit», aşa. Era palid, avea frisoane, iar comportamentul 
acesta agresiv era un alt semn care trebuia să-ți dea de 
gândit. Nu, nu semn. Simptom. 

— În primul rând, prietene, i-a zâmbit Lucas, cu cât 
încercăm mai mulți să trecem prin tunelul ăla, cu atât cresc 
şansele să se prăbuşească peste noi şi să ne îngroape în 
nămeți. 

Ben s-a bâțâit jenat, lăsându-şi greutatea de pe un picior 
pe celălalt. 

— Sunt mai slab decât Josh. Eu aş putea s-o fac. 

— În al doilea rând, a continuat Lucas, pe acelaşi ton 
periculos de calm, temperatura scade foarte repede afară. S- 
a întunecat. Asta înseamnă că au ieşit la vânătoare şi lupii, 
şi celelalte fiare sălbatice. Josh îşi riscă viața pentru noi. 
Suntem mai în siguranţă aici. 


— Nu şi dacă o să sară în aer tot autocarul. 

— Lasă-l pe Josh să încerce să găsească bomba, a 
intervenit Hannah, cu fermitate. Bine că avem acum o ieşire 
de urgență în caz de nevoie. Lucas are dreptate. N-o să 
supraviețuim prea mult afară. 

— Ba nu, a clătinat Ben din cap. Pot să-l ajut pe Josh. 

— Ia ascultă la mine, tipule, a zis şi Cassie. Clar că nici 
mie nu-mi place gândul că aş putea să fiu aruncată în aer. 
Dar în niciun caz nu vreau să fiu mâncată de lupi sau să 
mor sufocată de zăpada aia înghețată. Ce-ar fi să te linişteşti 
şi să ai răbdare? 

— Duceţi-vă la dracu”! a mârâit urât Ben. Nu rămân aici 
ca să-mi aştept moartea. Treaba voastră ce faceți. Mi se 
rupe de voi. Eu o să ies! 

— Te rog, nu face asta, Ben! a spus Lucas. 

— Şi cine o să mă oprească? 

Lucas a oftat. Apoi i-a tras un pumn în faţă. 

Fără să i se schimbe expresia, parcă fără să respire. 
Aidoma unei şopârle care îşi scoate foarte repede limba ca 
să prindă o muscă. Hannah nici n-ar fi văzut lovitura dacă 
ar fi clipit chiar în fracțiunea aceea de secundă. 

Ben s-a clătinat şi s-a prăbuşit ca un bolovan. 

— Iisuse! a exclamat Hannah, holbându-se la Lucas. 

S-a ghemuit lângă Ben. Era inconştient. 

— L-ai lăsat lat. 

— Asta am şi vrut. Devenea tot mai irațional şi reprezenta 
un pericol atât pentru el, cât şi pentru noi. 

— Ca să nu mai zicem că era şi enervant la culme, a 
adăugat Cassie. 

Hannah s-a ridicat în picioare. 

— Deci violenţa a fost soluția? 

Lucas a privit-o cu răceală. 

— Uneori este singura soluție. 

— Auziţi? 


Vocea lui Josh din tunel. 

— Acum o să ies. Vă fac semn prin parbriz când găsesc 
dispozitivul. 

Lucas s-a aplecat ca să-i poată răspunde. 

— Bravo! 

S-a uitat la ceilalți. 

— Propun să ne strângem în față şi să aşteptăm. 

Hannah s-a uitat urât la el. 

— Mai întâi vreau să-l întind pe Ben pe scaune. 

— Cum doreşti. 

Lucas s-a întors şi a pornit spre partea din față a 
autocarului. 

— Eu mă duc cu Rocky, a zis Cassie, luând-o după el. 

Hannah s-a aplecat şi l-a apucat pe Ben de subsuori. Era 
greu. Mult mai greu decât îşi imaginase ea. 

— Stai! Lasă-mă să te ajut, a spus Daniel. 

L-au luat amândoi pe Ben, l-au ridicat şi l-au întins pe 
scaune. Hannah i-a verificat pulsul (neregulat) şi i-a ridicat 
pleoapele. Corneea lui deja căpătase o nuanţă rozalie. Dacă 
ar mai fi avut vreo îndoială înainte, acum Hannah a căpătat 
confirmarea. Ben era infectat şi simptomatic. La naiba! 

— Ce e? a întrebat-o Daniel. 

— Nimic, i-a răspuns ea repede. 

— Sigur? Pentru că mie mi se pare că Ben al nostru 
prezintă toate semnele caracteristice ale bolii - adică febră, 
tuse, comportament ciudat şi imprevizibil. 

Ea a oftat. 

— Posibil. 

Daniel a dat din cap. 

— Dar tu ştiai deja asta, nu? 

Nu mai avea niciun rost să nege. 

— Credem că unii dintre studenții din autocar fuseseră 
infectați dinainte. 

Daniel a ridicat din sprâncene. 


— Mama mă-sii de treabă! 

Apoi s-a uitat mai atent la ea. 

— Credem? 

— Ştiu doar Lucas şi Cassie. 

— Înţeleg. Şi când anume aveaţi de gând să ne spuneți şi 
nouă? 

— Când ar fi fost neapărată nevoie. 

— Neapărată nevoie? a pufnit el într-un râs urât şi aspru. 
Adică înainte sau după ce muream? 

— N-am vrut să stârnim panică, să înrăutăţim şi mai 
mult situația. 

Daniel a făcut ochii mari. 

— Deci există posibilitatea ca să fim toți infectați deja? 

— Există. 

Daniel a schițat un zâmbet strâmb. 

— Atunci, n-ar fi chiar atât de rău să fim făcuţi bucățele 
de bomba aia, nu? 

— Poate avem noroc. Unii oameni sunt mai rezistenți la 
virusul ăsta decât alții. 

— Parcă doar două procente au norocul ăla. 

— Poate e ziua noastră norocoasă. 

Daniel a ridicat iarăşi din sprâncene. 

— Aşa crezi tu? 

S-au privit lung. Apoi au început să zâmbească. Zâmbete 
născute din conştientizarea situaţiei îngrozitoare şi aberante 
în care se aflau. 

— Nici că poate fi mai rău de atât, nu? a spus Hannah. 

— Câteodată viața îți dă lămâi. Alteori îți dă diaree. 

— O să țin minte vorba asta. 

— Aşa zicea Peg... 

Şi Daniel s-a întrerupt brusc. Pentru prima oară vorbise 
despre sora lui la timpul trecut. 

Li s-au stins zâmbetele. 


— Îmi pare foarte rău pentru ea, i-a spus Hannah. Dacă 
aş fi putut să fac ceva... 

— Ştiu. Nu-i poţi salva pe toţi, nu? 

Şi a adăugat: 

— Dar, dacă ai fi putut, iar asta însemnând să moară 
altcineva, ai fi făcut-o? 

— Sper să nu se ajungă niciodată la asta. 

— Dar dacă se ajunge? 

Hannah a căzut pe gânduri. Circulau o mulțime de 
zvonuri despre spitale asaltate de bolnavi care contractaseră 
virusul. Despre doctori obligați să ia asemenea decizii. 

— Tata spunea că este important să nu luăm hotărâri în 
modul acesta. Nu ai cum să consideri că o viață ar fi mai 
importantă decât alta. Este vorba despre identificarea acelor 
persoane care au cele mai multe şanse de supraviețuire pe 
termen lung. 

— Adică îi alegem pe tineri, în detrimentul celor în vârstă. 

— Uneori, s-a încruntat ea. Dar nu neapărat. De ce vrei 
să ştii? 

Daniel a ezitat câteva secunde înainte de a-i răspunde. 

— Poate din cauză că doar la moarte mă gândesc. 

A ridicat capul şi parcă i s-a mai limpezit privirea. 

— În regulă. Mă duc acum să stau cu Peggy. Vreau să fiu 
lângă ea când o să... ştii ce spun. 

Ştia. Însă discuţia lor de dinainte o tulburase. Salveaz-o! 
Îi scăpa ceva. Din nou. A scuturat din cap ca să-şi 
limpezească gândurile. Apoi s-a întors şi s-a dus în fața 
autocarului. 

Lucas se aşezase pe locul şoferului. Cassie stătea în 
picioare lângă el. Majoritatea geamurilor de pe latura stângă 
erau acum aproape în întregime acoperite cu zăpadă. Din 
când în când, autocarul scârțâia din încheieturi la câte o 
rafală mai puternică de vânt. Însă, în rest, înăuntru era mai 
linişte decât într-un mormânt. De parcă s-ar fi sufocat deja 


cu toţii. Bine măcar că prin parbriz se mai putea vedea ceva. 
Însă mai mult zăpadă şi marginea întunecată a pădurii. 
Cerul căpătase culoarea cărbunelui. Soarele dispăruse 
dincolo de orizont. Luna arunca în jur o lumină tristă şi 
argintie. 

— Acum stăm şi aşteptăm, a surâs uşor Lucas. 

Hannah i-a aruncat o altă privire furioasă. Poate se 
înşela, dar i s-a părut că simte o undă de satisfacție în vocea 
lui. De parcă o parte din el realmente savura pericolul în 
care se aflau. Şi-a amintit de pumnul foarte rapid pe care i-l 
dăduse lui Ben. Cu exact atâta forță cât să-l lase fără 
cunoştinţă. Oare ce studia Lucas la Academie? Din ce mediu 
provenea? 

Un pocnet înăbuşit şi un bufnet. Din stânga lor. 

— Cala de bagaje, a spus Lucas. Se pare că a reuşit s-o 
deschidă. 

Hannah şi-a dat seama că îşi ținea răsuflarea. Oare de cât 
timp va avea Josh nevoie până să găsească bomba? 
Doisprezece studenți în autocar. Fiecare cu câte un rucsac 
mare. Mai întâi, trebuia să descopere rucsacul pe care-l 
căuta. lar apoi, dacă dădea peste bombă, trebuia s-o ducă 
cât mai departe posibil. 

— Cât e ceasul? l-a întrebat ea pe Lucas. 

— Şapte şi patruzeci şi nouă. 

Acum nu doar frigul îi intrase în oase lui Hannah, ci şi 
teama. Dacă nu-l găsea? Dacă nu mai aveau timp? Dacă 
orice secundă ar putea să fie şi ultima? 

Încetează, Hannah! Nu-i permite panicii să te copleşească. 
Concentrează-te doar asupra momentului imediat următor. 
Lasă ipotezele. 

Alte bufnete şi alte pocnete venite de sub autocar. Ar fi 
vrut să-l întrebe din nou pe Lucas cât era ceasul. Dar ştia că 
nu are niciun rost. Timpul devine sadic în asemenea 


situaţii. Îşi târşâie picioarele, îşi lungeşte secundele şi 
minutele, doar ca să-i tortureze. 

— Poate ar fi bine să jucăm „Eu văd”, a spus Cassie. Eu 
văd ceva ce începe cu „Z”. 

— Zăpadă, a răspuns mecanic Hannah. 

— A fost prea uşor, nu? 

— Uite! a exclamat Lucas, arătând afară. 

O siluetă. Josh era. Ţinea ceva în mâna ridicată deasupra 
capului. Un dispozitiv mic şi dreptunghiular. Dispozitivul 
exploziv. 

— A reuşit! a zbierat Cassie. Măăăi, să mor eu, chiar că a 
reuşit! 

Acum nu mai trebuie decât să scape cumva de el, şi-a zis 
Hannah. 

— Ai grijă, prietene! a şoptit Lucas. 

Josh a făcut un gest spre pădure. 

— Aruncă-l, omule! a murmurat Cassie. Aruncă-l, naibii, 
odată! 

Josh şi-a luat avânt şi a aruncat dispozitivul până în 
pădure, ca pe o minge de rugby. 

Au aşteptat. 

Cassie a ridicat dintr-o sprânceană. 

— Ce să zic... mare dezamăgi... 

Chiar atunci i-a zguduit pe toți bubuitura. O lumină 
portocalie a inundat cerul. Autocarul s-a mai cutremurat o 
dată, a gemut puternic şi s-a înclinat şi mai tare pe o parte. 
Hannah s-a clătinat pe picioare, a fost cât pe ce să-şi piardă 
echilibrul, dar a reuşit să se apuce de scaunele de alături şi 
nu a căzut. Cassie s-a împleticit, a făcut câţiva paşi în 
spate, a fost cât pe ce să cadă peste mormanul de cadavre. 

— Ce dracu’! 

Lucas s-a ținut de volan. Hannah l-a auzit pe Daniel 
țipând şi înjurând în spate. Nu mai conta dacă impactul cu 
solul a făcut bomba să explodeze sau dacă exact atunci era 


ora la care fusese setată. Un singur lucru era limpede: nu 
fusese o farsă. 

— Sunteţi bine? a întrebat Hannah. 

— Super! a bombănit Cassie. 

Lucas a dat din cap. 

— Mare noroc am avut! La țanc a aruncat-o — parcă aşa 
se zice pe aici. 

— Josh ce face? a vrut să ştie Hannah. 

S-au uitat toți afară. Abia dacă l-au putut desluşi în 
nămeți. Trăia? Era mort? Dar l-au văzut că se mişcă şi se 
ridică încet în picioare. Slavă Domnului! 

Josh s-a scuturat de zăpadă şi le-a făcut cu mâna. Preţ 
de o clipă, silueta lui s-a profilat pe fundalul flăcărilor 
portocalii care mistuiau pădurea. Hannah a simţit un junghi 
în inimă. Acolo trăiau animale. Spera ca zăpada să poată 
stinge focul înainte de a se extinde prea mult. 

Josh a făcut un semn, vrând să le arate că o să ocolească 
autocarul. Hannah s-a gândit că ori îşi schimbase poziția, 
ori se năruise tunelul. Iar Josh ar fi trebuit să sape din nou 
ca să ajungă înăuntru. Dar imediat grija aceasta a fost 
înlocuită de o problemă şi mai mare. 

Din pădure a răsunat un urlet gros şi prelung. Şi 
suferind. Şi sălbatic. Cu coada ochiului, Hannah a observat 
o mişcare şi chiar atunci ceva uriaş şi negru şi portocaliu a 
apărut din umbrele copacilor care ardeau înăbuşit. 

Acolo trăiesc animale. 

Un urs - un grizzly, după dimensiuni şi formă - se 
împleticea prin zăpadă. Avea blana pârlită şi înnegrită. Un 
picior îi ardea şi acum. Îşi legăna capul dintr-o parte în alta. 
Gemetele lui reverberau prin autocar. Gemete de agonie, de 
teamă, de furie. Periculoasă combinație. 

Josh a încremenit cu ochii la el. Nu face mişcări bruşte! l- 
a sfătuit Hannah în gând. Păstrează-ţi calmul! Îndepărtează- 
te foarte încet! Ursul a început să şchiopăteze spre el, iar 


Josh şi-a vârât mâna în buzunar. După telefon, şi-a dat 
seama Hannah. Ca să apese butonul de alarmă. Nu. Nu face 
aşa ceva cu ursul. E rănit, e imprevizibil. Nu-l provoca. 

— Nein! a şoptit Lucas, parcă citindu-i gândurile. 

Prea târziu. S-a auzit alarma. Ursul s-a apucat să scuture 
şi mai tare din cap, a mai urlat o dată şi s-a ridicat pe 
picioarele din spate. 

— Aoleu... a murmurat Cassie. 

Alarma s-a oprit brusc. Probabil se terminase bateria. 
Ursul s-a lăsat în patru labe. Josh mai avea o şansă. Să nu 
fugi! l-a implorat în gând Hannah. Cel mai rău lucru ar fi 
fost s-o ia la fugă. Urşii sunt surprinzător de rapizi. Nu ai 
cum să-i întreci. Josh îl înfuriase pe ursul grizzly, dar încă 
putea să evite înfruntarea. Întinde-te în zăpadă! a încercat 
ea să-i transmită. Ai făcut cursuri de supraviețuire. Culcă-te 
naibii odată pe jos! 

Josh s-a întors şi a luat-o la goană. 

Mama mă-sii de treabă! 

Ursul a atacat. Chiar şi cu o labă rănită, a reuşit să 
acopere în doar câteva secunde distanța dintre el şi Josh. A 
dat o dată din laba aia uriaşă şi l-a trântit în genunchi. Josh 
a încercat să se târască de-a buşilea de lângă el. Încă o 
lovitură de labă. Josh a rămas fără partea din spate a 
capului şi un şuvoi de sânge a țâşnit de acolo. S-a prăbuşit 
în zăpadă. 

— Dumnezeule! a icnit Cassie. 

Ursul s-a aruncat peste Josh. A început să-l sfârtece. Să-l 
sfâşie. Bine măcar că întunericul avea milă de ei şi îi 
împiedica să vadă întreaga scenă. Însă tot auzeau. Auzeau 
strigătele de durere şi urletele de furie. Când ursul şi-a dat 
capul pe spate, Hannah a putut să vadă atârnând din dinţii 
lui bucăţi de mate, roşii şi cenuşii. În lumina tot mai slabă a 
focului, sângele de pe nămețţi părea acum negru. 

Hannah s-a întors cu spatele. Nu mai voia să vadă... 


— Trebuia să mă lăsați să mă duc cu el.» 

„„.şi s-a forțat să-şi înghită țipătul de spaimă când a dat 
cu ochii de omul slab şi palid de lângă ea. În lumina slabă, 
pielea lui părea translucidă, ochii îi erau îngrozitor de roşii, 
iar cel nimerit de pumnul lui Lucas era umflat şi pe 
jumătate închis. 

— B-ben! s-a bâlbâit Hannah. 

El s-a uitat dincolo de ea şi a început să tuşească. 

— Trebuia să mă lăsați să mă duc cu el. 

Lucas s-a întors cu fața la el. 

— Dacă am fi făcut-o, ai fi fost şi tu mort acum, prietene. 

Ben şi-a dezgolit dinţii într-un rânjet urât. 

— Nu-s prietenul tău, boule! Şi deja sunt mort. Uită-te la 
mine! 

S-a clătinat şi s-a apucat de un scaun ca să nu cadă. 

— Sunt infectat. 

— Da, eşti. 

— Ştiai. 

— Am bănuit că există persoane infectate în autocar, i-a 
răspuns Lucas. 

Ben a început să râdă. Cu hohote răguşite şi stridente. 
Şuiera îngrozitor când respira. În momentul acela, Hannah 
şi-a dorit să se fi dus şi el cu Josh. Să moară şi el afară, nu 
aici. 

— Deci am ajuns toți nişte zombi nenorociţi, a răcnit Ben, 
împroşcând salivă în jur. Îţi place, bă, nazist ordinar ce eşti? 

Doar să rânjească a mai apucat înainte să se prăbuşească 
pe podea. 

Instinctiv, Hannah s-a aplecat să-l ajute. 

Dar Lucas a apucat-o de braț. 

— Nu te expune şi mai mult la virus. Lasă-l în pace! 

— Pe jos? 

— Nu poţi să-l ajuţi cu nimic. 


— Ba da. Pot să-i aduc nişte haine mai groase, puțină 
apă. 

— La ce bun? O să moară curând. Virusul acționează 
foarte repede. N-ai face decât să ne iroseşti proviziile. 

Hannah a clătinat din cap. Dar... oare nu la fel gândise şi 
ea în legătură cu Peggy? 

— Vorbeşti exact ca tatăl meu, a spus ea. 

— Danke! 

— N-a fost un compliment. 

— Ştiu. 

Lucas s-a uitat în jos, la trupul lui Ben, şi apoi a păşit 
peste el. 

— Ar trebui să ne odihnim puțin. S-a făcut noapte. 
Trebuie să ne conservăm energia. 

— Tu chiar crezi că am fi în stare să dormim? l-a întrebat 
neîncrezătoare Cassie. Ben e pe moarte şi tocmai ce l-am 
văzut pe Josh sfâşiat de un nenorocit de urs! 

Lucas a oftat. 

— Este regretabilă moartea lui Josh. Dar şi-a îndeplinit 
misiunea. A scăpat de bombă. Cel mai important lucru este 
că noi suntem în viață. 

A zâmbit şi a adăugat: 

— Zur zeit. 

Hannah a privit lung în urma lui. Avea doar foarte vagi 
noțiuni de limbă germană, dar a înțeles ce spusese. 

Zur zeit. 

Pentru moment. 


MEG 


— Mai sus, mami, mai sus! 
Simțea pe spate fierbințeala soarelui. Ar fi trebuit să mă 
dau cu mai multă loțiune, că o să mă ard, şi-a zis ea. 


Lily purta o pălărioară de soare şi o rochiță de plajă, 
galbenă şi drăguță. În picioare avea noile ei săndăluțe roz. 
Părul ondulat îi era împletit în două codițe. 

— Mai sus, mamiii! 

— Nu se poate. Ai să cazi. 

— Mai suuus! 

Un drăcuşor împielițat, asta era fetița lui Meg. Nu avea 
decât şase ani şi nu se temea de nimic, pentru că teama 
este ceva învățat, ceva moştenit. Lily obişnuia să se 
balanseze de barele de cățărat, să se urce în sens invers pe 
tobogan, să sară de pe cadrul leagănului. Mai sus, şi mai 
sus. Mai târziu, Meg avea să se întrebe dacă Lily nu cumva 
încercase să ajungă la cer chiar şi când trăia. 

Era o zi perfectă de vară - oare aşa să fi fost? Oare totul 
se întâmplase cu adevărat? Oare fusese vreo zi perfectă de 
vară în perioada cât trăise Lily? Tare greu îi era să-şi 
amintească uneori. Lucrurile deja începuseră s-o apuce în 
altă direcţie. Începuseră să se schimbe. Reguli noi. Un nou 
mod de viață. Însă ea presupunea că oamenii mai credeau 
că totul avea să revină la normal. Măcar la noul normal. Ce 
se întâmpla acum era doar o scurtă deviere de la traseu. O 
groapă de pe drum. Îi va salva ştiinţa. Normal că îi va salva. 
Şi se agățaseră cu toţii de ideea aceasta, cu o încredere la fel 
de oarbă ca a fanaticilor religioşi. Va apărea un tratament 
sau un vaccin, iar omenirea se va putea întoarce la treburile 
ei obişnuite, îşi va putea relua consumul şi războaiele şi 
distrugerile, fără să-i pese câtuşi de puţin că-şi bate joc de 
planeta noastră, fără să-i pese că generațiile viitoare nu vor 
mai putea să trăiască aici - bogății vor face excursii în 
spaţiu, iar săracii vor cerşi un dumicat de pâine. Perfect 
normal. 

Meg a întins mâna spre leagăn. Dar era gol. S-a încruntat. 

— Lily? 

Nu-şi vedea fiica. 


— Lily? 

A fugit pe poartă. Acolo era un anunț pe care scria 
ÎNCHIS DIN CAUZA RESTRICŢIILOR STABILITE DE 
GUVERN. Meg s-a uitat în spate. Terenul de joacă era 
pustiu, abandonat; leagănele fuseseră legate de barele lor, 
toboganul se umpluse de rugină, vechiul carusel era crăpat 
şi putrezit. Nici soare nu mai era acum. Pe cer se 
îngrămădeau nori negri, de furtună. 

S-a înfiorat şi a mai strigat-o o dată pe Lily, chiar dacă 
ştia în adâncul sufletului că fetița ei dispăruse pentru 
totdeauna. De ani întregi. Totul nu era decât o iluzie. Mintea 
îi juca feste, evocând amintiri care nu erau adevărate. Un 
trecut artificial şi fericit, când, în realitate, lucrurile deja 
începuseră să se destrame pe la cusături. 

Le spuseseră că toți copiii erau în siguranţă, în ciuda 
răspândirii virusului. În ciuda mutaţiilor pe care le suferea. 
Însă îi minţiseră. Îi minţiseră în toate privinţele. Şi apoi s-a 
îmbolnăvit Lily şi au internat-o în spital. Şi ar fi 
supraviețuit. Cu siguranță, că ar fi supraviețuit, dacă 
spitalul ar fi fost dotat cu suficiente paturi sau asistente sau 
aparate. Dar nu avea nimic din toate acestea şi, chiar 
presupunând că pe Meg n-ar fi deranjat-o câtuşi de puţin să 
smulgă masca de oxigen de pe fața unui octogenar, dacă aşa 
şi-ar fi putut salva fiica, nu a fost în stare să o facă, 
deoarece şi ceilalți bolnavi erau foarte tineri. Şi tinerii nu 
trebuie să moară. Minciună. Doar minciuni. Multe, foarte 
multe minciuni ordinare. 

Meg a deschis poarta, a intrat din nou în părculețul 
pustiu şi s-a aşezat pe o băncuţă putredă. Numai că nu mai 
era un parc, nu era un teren de joacă. Era Grădina 
Amintirilor de la crematoriu; acolo îngropaseră urna cu 
cenuşa lui Lily. O piatră funerară, mică şi albă, indica locul 
unde zăceau toate speranţele şi visurile lui Meg. Iubita 
noastră fiică. Vei rămâne veşnic în inimile şi amintirile 


noastre. Ne-ai luminat viața, iar lumina ta nu se va stinge 
niciodată. 

Antreprenorul de la pompele funebre alesese cuvintele 
acestea, pentru că Meg nu-şi dădea seama care sunt cele 
mai potrivite. Pentru că nu existau cuvinte potrivite. 1 se 
părea de-a dreptul imposibil să încerce să rezume în doar 
câteva propoziții simple toată dragostea şi toată trauma 
pierderii. Nu mai ținea minte decât că mârâise: Nu care 
cumva să pomeneşti de Dumnezeu. Dacă există un 
Dumnezeu, înseamnă că nu-i decât un ticălos de cea mai 
joasă speță. 

Fuseseră doar ei trei la ceremonie. Doar familia şi 
partenerii de viață aveau voie să participe, iar Meg nu mai 
avea familie. Îşi pierduse mama la șaptesprezece ani, iar 
tatăl biologic al lui Lily era şi el mort. Prin urmare, nu mai 
rămăseseră decât Paul (care părea a-şi da toată silința ca s- 
o convingă să-i dea papucii cât mai repede) şi bunica ei, care 
suferea de demenţă senilă în stadiu avansat şi tot timpul 
ceremoniei a întrebat unde este Lily şi cine are grijă de ea 
cât timp îl incinerează ei pe bunicul. 

Meg s-a uitat lung la piatra funerară. I se părea că anii 
sunt greşiți. Că doar nu trecuseră deja şapte de la moartea 
lui Lily. Sau trecuseră? Cum? Nu se poate ca Lily să fi fost 
moartă de mai mult timp decât apucase să trăiască. Şase 
ani. Şase ani foarte scurți şi de nepreţuit. O clipită. Un 
număr cu o singură cifră. Nici măcar un prolog al vieții. 
Povestea ei se încheiase, continuarea nu va mai fi scrisă. De 
ce este atât de nemilos timpul? Nu pot să mă opresc. Trebuie 
să merg mai departe. Am multe de călcat în picioare, multe de 
zdrobit şi de distrus. Şi timpul s-a dus, lăsându-i lui Meg 
doar amintirile. Însă chiar şi acestea erau imperfecte şi, cel 
mai adesea, neadevărate. 

Iar când lumea a început să se apropie de sfârşit — dar nu 
printr-un scâncet sau printr-un bubuit asurzitor, ci cu un 


suspin prelung şi şuierător —, lui Meg nici nu i-a păsat. Se 
uitase la ştiri fără să le înțeleagă, adăpostindu-se în globul 
ei făcut din durere şi din medicamente. Meg nici măcar nu a 
ridicat din sprâncene când infecțiile se răspândeau şi 
societatea se fărâmița - la început mai lent, după care cu 
aceeaşi rapiditate ca o avalanşă spulberând totul în calea ei. 
Lumea ei fusese deja distrusă. Toţi ceilalți nu făceau decât 
s-o ajungă din urmă. 

Se simțea obosită, aşa că s-a întins pe bancă. Obişnuia 
deseori să doarmă în Grădina Amintirilor — se cățăra pe gard 
ca să poată intra, după care se îndopa cu vodcă până îşi 
pierdea cunoştinţa. Închidea ochii şi îşi imagina că o simte 
pe Lily lipită de ea. Şi o strângea în brațe şi îi jura că nu-i va 
mai da niciodată drumul... 

Banca s-a înclinat într-o parte. S-a clătinat. Meg s-a 
rostogolit de pe ea. A deschis brusc ochii. 

Unde era? 

Undeva unde era frig. Şi întuneric. Şi aglomerat. 

Şi şi-a amintit. Stăteau cu toții întinşi pe podeaua 
cabinei, încercând să doarmă. Înghesuiţi unii în alţii ca să-şi 
țină de cald. Ea se lipise de spatele lui Sarah. Altcineva, 
parcă Max, stătea în cealaltă parte şi sforăia uşor. 

Probabil că nu era chiar atât de târziu. Dar nu aveau 
ceasuri şi pierduseră noțiunea timpului. Se lăsase 
întunericul şi, aidoma unor animale, au început să caşte şi 
să se simtă din ce în ce mai epuizați pe măsură ce dispărea 
treptat lumina. Însă poate mai era un motiv. Probabil încă 
aveau în organism urme de sedativ. Şi încă ceva: lipsa de 
oxigen. Telecabina nu era complet etanşeizată şi desigur că 
puteau să deschidă trapa. Însă tot era un spaţiu foarte 
strâmt, plus că aerul este mai rarefiat la altitudinea asta. 
Amănunt care merita să fie luat în considerare. 

Acum Meg era trează, aşa că simțea cum o ia iarăşi cu frig 
şi îşi vedea aburii respirației. Temperatura scăzuse foarte 


repede. Era şi întuneric beznă - doar luna abia zărită printre 
nori mai licărea foarte stins, conturând vag siluetele de pe 
jos. Şi atunci Meg şi-a dat seama de ceva. Sean nu dormea 
ghemuit lângă ei. 

S-a întors şi l-a văzut. Stătea pe o bancheta din celălalt 
colț şi se uita afară prin geamul plin cu zăpadă. A întors 
capul când a auzit-o pe Meg ridicându-se în picioare. 

— Bună! i-a şoptit el. 

— Bună! 

S-a apropiat şi s-a aşezat alături, încolăcindu-şi brațele în 
jurul trupului ca să se mai încălzească puțin. 

— Nu poţi să dormi? a întrebat-o Sean. 

— Nu-s chiar cele mai bune condiții pentru asta. 

— Nu, nu sunt. 

S-a uitat cu mai multă atenție la ea. 

— Plângi. 

— Ah... a murmurat Meg, ştergându-şi ochii uzi şi 
trăgându-şi nasul. Am visat urât. 

— Ce anume? 

A şovăit puţin, apoi i-a răspuns. 

— Am visat-o pe Lily, fetița mea. 

— Ai o fată? Câţi ani are? 

— Avea şase când a murit. 

— Of, îmi pare rău! 

— Mulţumesc. 

— Din cauza virusului? 

— În parte. Dar şi din cauza lipsei de îngrijire, a lipsei de 
dotări, de personal. Ar fi trebuit să scape. 

Sean a dat din cap. 

— Cei mulți suferă şi mor, în vreme ce elitele au bani de 
tratamente la spitalele private şi supraviețuiesc. 

— La fel ca întotdeauna, a murmurat ea cu amărăciune. 
Se zice că viața nu are preț, dar ei îi stabilesc mereu câte 


unul. Îmi tot făceam reproşuri şi mă învinuiam, gândindu- 
mă că Lily ar fi trăit dacă s-ar fi născut într-o familie bogată. 

— Mda, a mârâit el. Ştiu ce simți. 

— Şi tu ai pierdut pe cineva? 

— Nu un copil, ci... o persoană la care am ţinut. Foarte 
mult. 

— Îmi pare rău. 

— Mi-am jurat mereu că o s-o apăr orice-ar fi. Dar n-am 
putut. Era totul pentru mine. 

Meg a dat din cap. 

— Lily era singurul meu copil. 

— Tatăl dispăruse din peisaj? 

— A murit într-un accident de motocicletă. 

— Ah! 

— O perioadă a mai fost şi altcineva în viața mea - însă n- 
a mers. Fiica mea era întotdeauna pe primul loc. Era lumea 
mea. 

Avea gura uscată şi a încercat să-şi stăpânească emoția 
din voce. 

— Şi atunci s-a sfârşit şi lumea mea. 

— Înseamnă că apocalipsa nu te impresionează prea tare. 

— Nu prea. 

— Nu-mi pot imagina cum este să-ți pierzi un copil. 
Probabil că eşti foarte puternică dacă nu te-ai dat bătută. 

Meg a schițat un surâs amar. 

— Nu. Sunt doar egoistă. 

— Egoistă? 

— De ce să mai trăiesc dacă Lily e moartă? De ce să mă 
mai trezesc în fiecare dimineaţă ca să văd un soare pe care 
ea nu-l mai poate vedea? Şi este singură acolo. I-am promis 
mereu că nu o voi părăsi niciodată. 

I s-a pus un nod în gât şi s-a întrerupt. 

— Ăsta-i motivul pentru care am încercat să mă sinucid. 
De mai multe ori. 


— Nu te condamn. 

Meg a scos un hohot aspru de râs. 

— Mulţumesc frumos. De obicei mi se spune că sunt atât 
de multe lucruri în viață pentru care merită să trăieşti. 

— Pe bune? 

— Mda. Oare oamenii ăia au văzut ce se întâmplă înjur? 

Au zâmbit amândoi. Înţelege, şi-a spus Meg. Cu cât sunt 
mai adânci rănile, cu atât este simțul umorului mai negru. 

— Şi eu m-am gândit la sinucidere, a zis Sean. Dar n-am 
fost în stare să merg până la capăt. 

— De ce? 

— Dacă mor eu, nu mai rămâne nimeni care să-şi aducă 
aminte cât de extraordinară era. Sau să-i facă dreptate. 

— Dreptate? s-a mirat Meg, privindu-l surprinsă. A 
omorât-o cineva? 

— Da, a dat el din cap. Şi, când o să pun mâna pe ăla 
care a făcut-o, o să regrete şi ziua în care s-a născut. 

Cu toată bezna din telecabină, Meg a reuşit totuşi să 
observe cum chipul bărbatului capătă o expresie sinistră. 

— Şi asta o să te facă să te simți mai bine? l-a întrebat ea. 

Sean a schițat un zâmbet strâmb. 

— O să te anunț la momentul potrivit. 

Au tăcut un timp şi s-au uitat la peticele de cer înstelat 
dintre nori. 

— Se pare că o să se mai domolească viscolul, a spus 
Meg. 

— Parcă. 

— Tu crezi că o să mai scăpăm de aici? 

— Trebuie, i-a răspuns el, încordat. N-am ajuns atât de 
departe ca să mor într-o cabină atârnată de cablu. 

— Poate că o merităm, a zis Meg. Fie că ne place sau nu, 
realitatea este că am muşamalizat o crimă şi am fost 
complici la comiterea celei de-a doua. Iar faptul că niciunul 


dintre lucrurile astea nu pare a deranja pe nimeni probabil 
că spune ceva despre noi. 

— Erau doar nişte străini, i-a răspuns Sean. Ne-am 
obişnuit atât de tare cu prezența morţii, încât ne este greu 
să mai găsim în noi energia necesară pentru a ne face griji 
în privința unor oameni pe care nu-i cunoaştem. 

Numai că ea îl cunoscuse pe Paul. Pe vremuri. În toate 
sensurile. Deci ce spunea asta despre ea? 

— Tu crezi că pe tipul de la pază l-a omorât Karl? l-a 
întrebat ea acum. 

— Habar n-am. Poate. 

— Am văzut cum l-a împins Sarah prin trapă. 

— Poate că ai văzut. Numai că ea n-o s-o recunoască 
niciodată, nici măcar față de ea însăşi. 

Are dreptate, şi-a spus Meg. Minciunile cele mai gogonate 
sunt acelea pe care ni le spunem nouă înşine. 

— Nu-mi place individa, a mărturisit ea. 

— Era să mă păcăleşti. Dar sunt de acord cu tine — e cam 
sucită. 

— E profesoară. 

— Aşa pretinde ea. 

— N-o crezi? 

— O cred la fel de mult cum vă cred pe fiecare dintre voi. 

— A, minunat! Mulţumesc frumos! 

— Vreau să spun că toți ascundem câte ceva. Şi nu-i 
nimic rău în asta. Aşa fac oamenii. Dar Sarah... 

Şi a clătinat din cap. 

— În cazul ei este ceva mai mult. Toată agitația aia a ei, 
toate schimbările bruşte de dispoziție. I-ai văzut cruciulița 
de la gât? 

— Ar fi fost şi greu să n-o văd. Se joacă întruna cu ea. 

— Să înțeleg că nu eşti o persoană prea religioasă. 

— Dumnezeu a permis ca fetița mea să moară. Din partea 
mea, să se ducă El la dracu’! 


— De acord. Dar poate că Sarah este doar o persoană 
credincioasă. Deşi mulți oameni îl descoperă pe Dumnezeu 
când încetează să mai bea. 

— Adică se duc la Alcoolicii Anonimi? 

— Mda. 

A făcut o pauză, după care a adăugat: 

— Însă foarte mulți recidivează şi trebuie să se lase din 
nou de băutură. 

Avea dreptate. Şi aşa se explicau multe. Oare afurisita aia 
de femeie suferea acum de sevraj? 

— Ar trebui să n-o scăpăm din ochi, a spus ea. 

— Perfect de acord. 

Meg s-a gândit puţin, după care l-a întrebat: 

— Şi ce-ţi spune instinctul despre Max? 

— Păi... chiar cred că este avocat. Şi cred că a fost la 
închisoare. Probabil mai mult timp decât zice. Nu mai ajungi 
după gratii la prima abatere de la lege - şi, oricum, nu 
pentru o infracțiune atât de mică. Nu l-aş angaja ca avocat, 
dacă aş avea nevoie. Dar cred că a fost cel mai sincer. 

— Şi eu? 

— Tu? Tu eşti o persoană dificilă. Înţeleg acum de ce eşti 
aşa. Clar că ai lucrat în poliție. 

S-a întrerupt şi a privit-o în ochi. 

— Dar cred că eşti de treabă. Că eşti un personaj pozitiv 
în toată povestea asta a noastră. 

— Mulţumesc, a zis Meg. Şi tu? Tot un personaj pozitiv 
eşti? 

— Aşa credeam odată, a murmurat el, ridicând din umeri. 
Dar oamenii se schimbă. 

Şi n-a mai spus nimic. 

— Eu sunt aproape convinsă că ucigsaşul încă se află 
printre noi, a zis Meg, mirându-se şi ea că şi-a rostit 
bănuiala cu voce tare. 

Sean a dat din cap. 


— Cred că ai dreptate. 

S-au uitat unul la altul. 

— Şi ce facem în privința asta? a întrebat-o el. 

— O să-ți spun la momentul potrivit, i-a răspuns ea, 
întorcându-i spatele. 


CARTER 


De o sută de ori a salvat-o. 

Şi a pierdut-o de încă o sută. 

Rezultatul este mereu acelaşi. 

Se trezeşte din somn plângând. 

Şi apoi aude copilul. 

Coridorul este cufundat în întuneric. Se împleticeşte, 
alunecă. Podeaua este acoperită cu gheaţă. Ninsoarea intră 
prin ferestrele aflate undeva deasupra lui. De afară se aud 
urletele viscolului. 

Dinăuntru se aud plânsetele nou-născutului. 

Se îndreaptă în direcţia lor, ar vrea să se grăbească, însă îi 
tot alunecă picioarele. Nu pare să se apropie absolut deloc, în 
ciuda eforturilor pe care le face. 

În adâncul sufletului îşi dă seama că nu este decât un vis. 
Că bebeluşul este în siguranță. Nici nu mai este un bebeluş. A 
crescut. Este o adolescentă. Ea este motivul pentru care tot 
fură plasmă şi medicamente şi le trimite la adresa aceea din 
orăşelul obscur de provincie, unde şi-o şi imaginează 
urcându-se în autobuzul galben al şcolii sau dându-se într-un 
leagăn improvizat dintr-o anvelopă, în curtea din spatele 
casei cu gard din uluci albe. 

Nu ia văzut niciodată casa. Nici măcar nu ştie dacă 
primeşte pachetele pe care i le trimite. Totuşi continuă să o 
facă. Pentru că nu vrea să o piardă. Nu vrea să o piardă şi pe 
ea. 


În cele din urmă, reuşeşte să se proptească mai bine pe 
picioare. Străbate coridorul şi ajunge într-o cameră. 

Este mică şi i se pare că se mişcă, se leagănă dintr-o parte 
în alta. 

La capăt este un pătuț. Se leagănă odată cu încăperea. 

Nani, nani, puişor. 

Dar pătuţul se răstoarnă. Bebeluşul se rostogoleşte din el 
şi cade cu faţa în jos pe duşumea. Hohotele de plâns devin şi 
mai stridente. El încearcă să dea fuga şi să-l ridice de pe jos, 
însă balansul camerei îl face să-şi piardă echilibrul şi se 
împleticeşte. 

Chiar în momentul acela îşi dă seama că tipetele s-au 
modificat. Nu mai sunt răcnetele alea asurzitoare pe care le 
scot bebeluşii. Sună altfel. Ca nişte gâfâieli, ca nişte 
horcăieli... Şi bebeluşul se apropie de el de-a buşilea. Este o 
Jetiță. O fetiță palidă, atât de palidă... Şi scoate sunete 
ascuţite de fiecare dată când respiră. Şuieră. 

În loc să se repeadă la ea şi să o ia în brațe, el bate în 
retragere. Însă uşa a dispărut. Este prins în capcană, lipit cu 
spatele de un perete din sticlă. lar afară viscolul îşi 
dezlănţuie furia turbată. 

Copila ridică ochii la el. 

Şi el zbiară... peretele din sticlă se sparge, iar el se 
prăbuşeşte în neant. 

e 

Fir-ara dracu' de treabă! Mereu se întâmplă aşa. Mereu. 

Carter s-a ridicat în capul oaselor. În prima clipă nu şi-a 
dat seama unde se află. 

Era în pat, în camera lui. Culcat peste cuverturi. Încă nu 
se făcuse noapte, dar simţise nevoia să se odihnească puțin 
după toate evenimentele din timpul zilei. 

Camera lui se afla la celălalt capăt al Refugiului. Şi nu 
avea o vedere panoramică asupra versanților, ci spre 
muntele povârnit din spate. Şi spre viscol. Dar asta nu-l 


deranja. Nu avea nevoie de cine ştie ce privelişte. Nu avea 
nevoie de ceva care să-i amintească de lumea de dincolo de 
el. Era conectat la aparate. Dar încă respira. 

Duseseră cadavrele la subsol. Acolo era cel mai rece. Şi 
mai era un motiv, cu toate că nu-l mărturisea nimeni: ochii 
care nu se văd se uită, cum se zice. Mâine-dimineaţă, 
Welland va duce morţii, unul câte unul, la incinerator. Şi îi 
va arde. Fără nicio ceremonie. Fără nicio rugăciune. Fără 
niciun cuvânt de rămas-bun. 

Nu erau deloc cucernici, niciunul dintre ei nu era; însă 
existau momente în care Carter realmente simțea cât de 
false sunt toate lucrurile acestea; ceremoniile acelea 
mărunte de care ne cramponăm, amăgindu-ne că suntem 
mult mai mult decât nişte maimuțe care au învățat cum să- 
şi lege şireturile. În ultima vreme se aflase ce este moartea 
cu adevărat. Un sfârşit. Adesea violent, rareori drept, 
aproape niciodată blând. 

Carter şi sora lui îşi pierduseră părinții în copilărie. Deşi, 
la drept vorbind, moartea tatălui lor nu reprezentase o 
pierdere prea mare. Pentru că era un bețivan nesuferit, care 
intra şi ieşea din vieţile lor când avea el chef. Până când, 
într-o zi, a ieşit şi nu s-a mai întors. Moartea lui a distrus-o 
pe mama lor, care, un an mai târziu, s-a spânzurat în 
dormitor. Carter a descoperit-o. lar Carter nu avea decât 
nouă ani atunci. 

După aceea el şi sora lui au fost crescuţi de bunici. 
Aceştia erau oameni săraci, muncitori şi reci. Nu se 
aşteptaseră să aibă grijă de nişte copii mici tocmai la vârsta 
lor înaintată şi le-au explicat foarte limpede că îi primiseră 
la ei din obligaţie, nu din dragoste. Se aşteptau ca micuţii 
să-i ajute la prăvălia pe care o aveau, să-şi îndeplinească 
sarcinile săptămânale, să nu le stea pe cap când le veneau 
prietenii să joace pocher şi, una peste alta, să nu le fie o 
povară. 


În timp ce Carter s-a revoltat foarte curând, sora lui s-a 
străduit să le facă pe plac bunicilor. Probabil îşi spunea că, 
dacă ar fi în stare să muncească mai mult, să aibă un 
zâmbet mai vesel, să fie mai bună şi mai îndatoritoare, 
atunci ar câştiga dragostea pe care precis o simțeau bunicii 
în adâncul sufletelor lor. 

Se înşela. Dar aşa era sora lui Carter. Mereu căuta tot ce 
era mai bun în oameni. Mereu credea că iubirea îi poate 
schimba. Pe când el se pregătea de furtună, ea aştepta 
curcubeul. 

lar acum şi sora lui era moartă. Murise într-un mod 
violent, nedrept, inuman. 

Carter s-a ridicat pe marginea patului, privind în jur. N-a 
durat mult. Chiar şi aceste camere, fostele dormitoare ale 
personalului, erau mici şi lipsite de personalitate. 
Pretutindeni numai nuanţe de alb şi cenuşiu. Zău că nu era 
mare diferență între ele şi camerele de izolare. Şi pe bună 
dreptate. La urma urmei, toți erau prizonieri aici, într-un fel 
sau altul. 

Singura deosebire era că într-un colț din camera /celula 
lui dormea un căţel. Dexter i-a aruncat o privire 
somnoroasă. Şi a dat de câteva ori din codița lui scurtă în 
timp ce Carter s-a sculat în picioare şi s-a întins. Apoi a 
căscat cu poftă - aşa cum fac căţeii —, a închis ochii şi s-a 
întors pe partea cealaltă. Dexter fusese câinele cuiva din 
personalul care avea grijă de Refugiu. Carter nu ştia al cui. 
Acum, Dexter îl considera pe Carter stăpânul şi prietenul 
lui. De unde şi concluzia că ei — câinii - nu sunt deloc atât 
de credincioşi pe cât ne imaginăm noi. Pentru ei, oamenii nu 
sunt decât nişte tembeli fără blăniță. 

Carter s-a plimbat de colo-colo în camera mică, încercând 
să-şi dezmorțească muşchii care-l dureau după anevoiosul 
drum pe munte. Parcă de atunci au trecut câteva zile, nu 
câteva ore. Chiar dacă tot nu aveau lumină în living şi în 


bucătărie, lucrurile se mai liniştiseră cât de cât. Generatorul 
funcţiona. Deocamdată. Însă situaţia asta nu avea cum să 
dureze dacă nu reuşeau să remedieze cumva întreruperile 
de curent. Welland credea că mai au combustibil pentru 
încă o lună, „mai mult sau mai puţin”. Întrebarea era cât 
înseamnă mai mult şi cât înseamnă mai puțin. 

Dar pe Carter îl frământau altele acum. Lucruri la care nu 
voia să se gândească. De care voia să scape naibii odată. În 
primul rând, se gândea la Julia. Şi la cuţit, sau la lipsa lui. 
Încă îl îngrijora problema asta. Cuţitul nu era în piscină. Nu 
era nici în Refugiu. Nici Ol nu-l avusese la el. Deci cine a 
înjunghiat-o pe Julia? Şi, mai exact, de ce el (Carter) nu i-a 
pomenit lui Miles despre treaba asta? 

Pentru că Miles era şeful. El fusese desemnat conducător. 
Numai că Miles avea şi el propriile secrete. Carter îl 
cunoştea cel mai bine dintre toţi, dar tot nu însemna mare 
lucru. Erau o mulțime de lucruri pe care le ştia: Miles 
provenea dintr-un mediu ştiinţific /medical. Era capabil de 
gesturi de o violență extremă, fără să dea dovadă de nicio 
urmă de remuşcare. Şi îi plăcea să dețină controlul. Într-o 
viață anterioară ar fi putut să fie absolut orice, de la 
criminal în serie la lider mondial. 

Lui Carter nu-i venea să creadă că Miles ar fi ucis-o pe 
Julia. Fusese o treabă prea de mântuială. Pe de altă parte, 
nici nu-şi închipuia cine altcineva s-o fi omorât. Prin 
urmare, ar fi fost o mişcare proastă să-i împărtăşească lui 
Miles suspiciunile lui. 

Plus că mai era şi problema cu Jackson. 

În cei trei ani de când trăia aici, Carter abia dacă-l băgase 
în seamă pe tipul ăsta. Iar acum - din senin, din iarbă verde 
- Jackson nu-i mai ieşea din minte. 

Carter ştia prea bine că nu el fusese hoţul de plasmă. 

Şi atunci? De ce mama naibii plecase de la Refugiu? De ce 
fugea? 


Precis că din altă cauză. 

De obicei, lui Carter îi păsa foarte puţin de ceilalți, 
mergând până la a-l durea în cot de ei. 

Şi asta când nu era afectat direct şi personal. Iar faptul că 
Miles a descoperit furtul, laolaltă cu moartea lui Jackson 
reprezentau o problemă. Una mare. Nici vorbă să renunțe să 
mai fure plasmă. Dar nici nu trebuia să fie descoperit. 

Iar neliniştea lui Carter a fost intensificată de insistentele 
lui Miles ca ei doi - doar ei doi, fără nimeni altcineva - să 
facă un drum până la staţia de telecabină. lar asta s-a 
întâmplat înainte de a afla de planul lui Miles de procurare 
a unor rezerve noi de plasmă. Dintr-odată, în mai puţin de 
douăzeci şi patru de ore, situația începuse să scape de sub 
control. În momentul acesta, Carter ar fi dat orice doar ca să 
se simtă plictisit la culme, ca de obicei. 

A intrat în baia strâmtă, a folosit toaleta şi s-a spălat pe 
ochi. S-a întors, a traversat camera şi a ieşit pe coridor. A 
auzit în spate țăcănitul gheruțelor pe pardoseală. Dexter 
venise fuguța după el şi acum îl privea entuziasmat - „deci, 
ce facem?”. Carter s-a oprit. Ar putea să coboare, să ia ceva 
de mâncare şi nişte bere. Sau... s-a întors şi s-a uitat spre 
celelalte uşi de pe coridor. Camera lui Jackson era numărul 
6. 

A stat puțin pe gânduri. Oamenii cred mereu că le-ar 
plăcea să afle tot felul de chestii. Secrete. Răspunsuri. În 
realitate însă, există o mulțime de lucruri pe care este mult 
mai bine să nu le ştim. Dacă oamenii n-ar ţine morțiş să 
aibă atât de multe cunoştinţe, probabil nu s-ar afla acum în 
situația asta atât de gravă. Nu toate cunoştinţele sunt bune. 
Chiar şi cele bune nu pică mereu pe mâna cui trebuie. Un 
cretin a avut la dispoziție o groază de informații, iar atunci 
lumea a făcut implozie. 

Cu toate acestea, în caz că era nevoie să demonstreze încă 
o dată că nu-şi urma propriile sfaturi, Carter s-a îndreptat 


spre camera lui Jackson. Dexter s-a luat după el. La uşă, 
Carter s-a oprit şi i-a spus: 

— Stai aici, Dexter! 

Evident că Dexter avea un talent absolut impresionant de 
a ignora comenzile. Carter chiar se întrebase la început dacă 
nu cumva fusese dresat în vreo altă limbă, dar a ajuns la 
concluzia că era doar o potaie încăpățânată. Bine măcar că 
acum Dexter s-a aşezat cuminte şi s-a uitat întrebător la 
Carter. 

— Ştiu, i-a spus acesta. Probabil că-i o idee cam proastă, 
nu? 

Căţelul a înclinat capul într-o parte, după care s-a aplecat 
să-şi lingă ouţele. Carter a clătinat din cap. 

— Dacă aş putea să fac şi eu asta, n-aş fi aici acum, 
micuțule. 

A apăsat pe clanță. Uşa nu era încuiată. Carter a intrat, 
gândindu-se că probabil Miles percheziționase deja camera. 
Caz în care şansele de a mai descoperi ceva erau aproape 
nule. Însă tot considera că merită să încerce. 

Camera lui Jackson era leită cu a lui. Numai că nu 
mirosea la fel. Aici persista un miros de proaspăt, de curat. 
Patul era frumos făcut. Pe noptieră se aflau un ceas digital 
şi o brățară Fitbit. E drept că foarte rar se gândise Carter la 
Jackson, dar, când i se întâmplase s-o mai facă, i se păruse 
un tip foarte disciplinat. Stăpânit, chibzuit, calm. Deloc un 
individ predispus la gesturi iraționale şi impulsive. Deci ce 
avusese de gând să facă? De ce fugise de la Refugiu? Unde 
naiba se ducea? 

Carter a căutat în locurile evidente, cu toate că: a) erau 
prea evidente şi b) habar n-avea ce anume caută. A scotocit 
printre hainele din şifonier. Nu a durat prea mult. Recruților 
li se dădeau doar câteva articole de îmbrăcăminte (strictul 
necesar) şi câteva produse de toaletă (cele indispensabile). 


Din cauză că ajunsese aici aşa cum ajunsese, Carter primise 
nişte haine luate din dulapurile morților. 

Garderoba lui Jackson conținea obişnuitul amestec de 
îmbrăcăminte lejeră şi ţinute sport. Plus o pereche de şlapi 
şi una de adidaşi. Nu prea avea pe unde să caute, dar a 
verificat toate buzunarele şi a întors adidaşii cu susul în jos. 
Nada. A intrat în baia strâmtă şi albă. 

Nici aici nu erau prea multe ascunzători. Bineînţeles că 
primul lucru pe care l-a făcut a fost să ridice capacul de la 
rezervorul toaletei şi să se uite înăuntru. Doar apă, nimic 
altceva. A deschis dulăpiorul cu oglindă de deasupra 
chiuvetei. Vitamine, aparatul de ras, deodorantul, pasta de 
dinți. Carter l-a închis şi s-a învârtit pe loc. A rămas cu ochii 
la duş. 

Oare el unde ar ascunde ceva? A intrat în cabină, a 
ridicat mâna şi a deşurubat capul duşului. L-a luat şi s-a 
uitat înăuntru. Gol. A coborât ochii la scurgere. În regulă. S- 
a aplecat şi a scos capacul cromat. 

Bingo. Sifonul din plastic fusese luat de acolo şi în 
interiorul ţevii fusese lipită cu bandă adezivă o pungă din 
plastic cu un telefon în ea. 

Nimeni din Refugiu nu avea telefon. Le fuseseră confiscate 
înainte de venire. Personalului îi era permis să trimită e- 
mailuri, dar toată această comunicare era monitorizată cu 
strictețe. Nu existau telefoane fixe. Numai Profesorul avea 
propriul telefon. După preluare, unii dintre ei l-au folosit ca 
să-şi sune prietenii, rudele. Nu le-a răspuns nimeni. Au 
lăsat mesaje, nutrind speranța că măcar aşa vor afla ceva 
despre ceilalți, că aceia nu puteau suna, dar că puteau 
trimite mesaje. Nici vorbă. S-au resemnat după o vreme şi 
nu au mai încercat să ia legătura cu ei. Însă Miles avea grijă 
ca telefonul să fie în permanență încărcat. Ca să îl poată 
suna pe Quinn şi pentru situații de urgență. 


Carter s-a uitat lung la telefonul din scurgere. Era foarte 
mic. Un Nokia vechi şi de demult. O antichitate. 

Dar de ce îşi lăsase Jackson telefonul în ascunzătoare 
când a fugit? 

Cu mare grijă, Carter a dezlipit banda adezivă şi a extras 
punga din țeavă. Apoi a scos telefonul din pungă. 

A apăsat o tastă la întâmplare. Ecranul telefonului s-a 
luminat. Era încărcat. Şi deblocat. 

S-a uitat la ecranul verde. 

Şi mai era ceva. 

Jackson primise SMS-uri. 


II 


LA URMA URMEI, NU SUNTEM 
DECÂT NIŞTE TICĂLOŞI CU TOŢII 


HANNAH 


Ideea că ar fi putut să doarmă i se părea complet 
absurdă. Mai ales că stătea înghesuită incomod între 
banchetele strâmbe din spatele autocarului. Mai ales că 
încerca din răsputeri să ignore frigul cumplit, care-i 
pătrundea prin toate hainele de pe ea; şi mai încerca să 
ignore şi duhoarea venită dinspre toaleta chimică, care nu 
mai era închisă etanş şi din care acum se scurgeau toate 
mizeriile pe podeaua autocarului înclinat aproape de tot pe o 
latură. 


Însă toată spaima şi toate traumele suferite îi storseseră 
de vlagă. În ciuda frigului şi a lipsei de confort, sunetele 
respirațiilor tot mai rare şi tot mai regulate au umplut 
treptat autocarul. Le întrerupeau doar gemetele lui Peggy şi 
accesele de tuse uscată ale lui Ben, care nu-i lăsau să uite 
de prezența morții în mijlocul lor. 

Hannah a închis ochii, însă nu a dormit. Nu aşa cum 
trebuie. Niciodată nu dormea bine, nici măcar în cele mai 
bune condiţii. Încă din copilărie o speria senzaţia aceea de 
scufundare în neant. O detesta de-a dreptul. Îi era teamă că 
nu se va mai trezi. Şi fusese încă şi mai rău după 
sinuciderea mamei. De fiecare dată când simțea că alunecă 
în întuneric, se întreba dacă aşa arată moartea şi se trezea 
brusc. Tatăl ei nu i-a fost de niciun ajutor. Pentru că nu se 
culca decât după miezul nopţii şi se trezea înainte de 
răsărit, el considera somnul un impediment. Ceva pentru 
oamenii leneşi şi slabi de minte. 

Niciun om nu are nevoie de mai mult de patru ore de somn. 
Ne complăcem în această situație, am ajuns să ne obişnuim 
cu binele. Pierdem vremea zăcând în pat, în loc să muncim. 
Străbunii noştri ştiau că orele de întuneric sunt cele mai 
periculoase. Foarte curând, va veni o vreme când va trebui să 
fim treji — pe deplin lucizi — şi pregătiți. 

În loc să doarmă, Hannah se obişnuise să zacă într-o 
stare de semiconştiență, în care mintea ei rătăcea aiurea. 
Dezlega probleme care o obsedaseră toată ziua, termina 
eseuri, rezolva ecuaţii. Ba, câteodată, chiar ajungea la 
domenii complet diferite. 

Se pomenea din senin că se gândeşte la Indiana Jones. 
Un personaj dintr-un film vechi la care bona îi dăduse voie 
să se uite. Îi plăcuse la nebunie şi filmul, şi fermecătorul 
Indiana. Însă doar până când un deştept i-a atras atenţia 
asupra faptului că, în ciuda tuturor aventurilor sale, 


Indiana nu avea de fapt niciun rol în toată povestea. Şi că 
rezultatul ar fi fost exact acelaşi şi fără implicarea lui. 

Acelaşi sentiment o încerca şi în legătură cu ce se 
întâmpla acum, încă erau blocaţi la locul accidentului. Cu 
tot sacrificiul lui Josh, situația lor nu era deloc mai bună. 
Da, sigur, nu muriseră. Nu încă. Dar, dacă temerile lui 
Hannah erau corecte, nu era decât o chestiune de timp. 
Pentru că vor muri curând. Nu doar că era extrem de puțin 
probabil să vină ajutoare, dar, chiar dacă ar veni cineva, n- 
ar face-o ca să-i salveze. Ar face-o doar ca să-i omoare pe cei 
încă vii. 

Din acest motiv ştersese mesajul de la tatăl ei, fără să le 
spună celorlalți. Dacă le-ar fi zis, ar fi trebuit să le spună şi 
despre infectări şi despre bănuiala ei că accidentul fusese 
unul plănuit dinainte. I se părea mult prea crudă 
recunoaşterea faptului că situaţia lor era una fără ieşire. 

În mod ironic, viscolul le era acum cel mai de nădejde 
aliat. Cât timp se mai dezlănțuia, nu putea ajunge nimeni la 
ei. Însă vor trebui neapărat să ia o decizie când se va mai 
domoli. Să rămână aici şi să spere că Departamentul va 
avea milă de ei. Puțin probabil. Sau să încerce să fugă. 

Din cauza unghiului în care se înclinase autocarul, nu 
mai puteau ieşi acum prin tunelul din zăpadă. Şi chiar 
dacă, prin absurd, ar fi fost în stare să iasă cumva, ar fi 
trebuit să îndure gerul cumplit, să se ferească de animalele 
de pradă, să-şi facă rost de mâncare, să-şi găsească un 
adăpost. Şi cu condiția ca niciunul dintre ei să nu prezinte 
simptomele bolii sau să i se facă rău. Iar în tot acest timp 
vor fi căutați de oamenii Departamentului. 

Te duci prea departe cu gândul, Hannah. Analizează 
lucrurile pe rând. 

În regulă. Învăţase de la tatăl ei că, atunci când încerci să 
abordezi o problemă în ansamblul ei, este ca şi cum te-ai da 


cu capul de un zid. În loc de asta, trebuie să demolezi zidul 
cărămidă cu cărămidă. Să-l faci bucăţi. 

Erau închişi în autocar - aceasta era problema lor cea 
mai presantă. Ar putea să mai încerce o dată să scape de 
aici pe la ieşirea de urgență, însă era aproape sigură că 
fusese distrusă dinadins. Ce le mai rămânea de făcut? Să 
spargă un geam de pe cealaltă latură a autocarului. Dar tot 
nu aveau cu ce să facă asta, nu aveau ciocane, nici alte 
unelte, nimic. Poate ar trebui să verifice dacă nu cumva s-a 
desfăcut mai mult vreun scaun când s-a înclinat autocarul. 

Mintea lui Hannah a luat o pauză. Haide, derulează! îi 
scăpa ceva. Ceva despre mişcarea autocarului care a dus la 
înclinarea în unghiul ăsta. Ieşirea de urgență? Nu. Pe 
aproape. Toaleta. Ceva despre toaletă. 

Cum funcționau toaletele din autocare? Conţinutul lor se 
vărsa într-un rezervor care trebuia golit. Prin urmare, ar fi 
trebuit să existe o țeavă de scurgere care ieşea din toaletă şi 
intra în rezervor. leşea. Printr-un orificiu mic. Dar, dacă ar 
putea să ridice vasul de toaletă şi să dea la o parte 
rezervorul, poate s-ar face o gaură suficient de mare ca să se 
poată strecura prin ea. Hannah îşi amintea vag de un film 
vechi, în care personajele principale au sărit dintr-un avion 
folosind un plan asemănător. Dar era un plan potrivit şi 
pentru viața reală? Oare ar funcționa? Şi, chiar dacă nu, ar 
putea să spargă un geam cu vasul de toaletă? Erau câteva 
opțiuni. Nu aveau nevoie decât de... 

Dar nu şi-a mai dus gândul până la capăt. A deschis 
brusc ochii. 

Zgomote. De deasupra. Nişte bufnete înfundate, care 
făceau să vibreze geamul. Se cățăra un animal pe autocar. 
Din nou. A ridicat privirea. Să se fi întors lupii, ademeniţi de 
sângele lui Josh? Sau poate alte animale: lincşi sau câini 
dingo. 


Hannah s-a împins în mâini şi s-a ridicat, în pofida 
durerilor musculare. A încercat să-şi acomodeze ochii cu 
întunericul din jur. Însă nu era chiar beznă totală în 
autocar. Aşa că şi-a dat seama că probabil nu mai era prea 
mult până dimineaţă. Să fi fost două sau trei noaptea? Şi 
poate norii groşi nu mai acopereau luna şi stelele? 

Când s-a uitat în jur, a simţit cum îi trosneşte gâtul. 
Cassie stătea ghemuită pe scaunul din față. Pe alt scaun, 
Lucas dormea în poziție aproape verticală. Daniel zăcea într- 
o poziție extrem de incomodă lângă sora lui. 

Hannah s-a gândit iarăşi la el. Nu semăna cu studenții de 
la Academie. Aceia se încadrau în două categorii: categoria 
progeniturilor răsfățate de nişte părinţi foarte bogaţi şi 
privilegiați şi categoria bursierilor. Însă toţi trebuiau să fie 
cei mai buni, cei mai competenți în domeniile lor de studiu, 
indiferent dacă acestea erau ştiinţele exacte, medicina, 
literatura sau arta. Academia îşi putea permite să angajeze 
profesori eminenți pentru clase cu foarte puţini studenți. 
Profesori ca tatăl ei. 

Iar ei nu i se părea că Daniel s-ar fi încadrat în vreuna din 
aceste două categorii. Plus că nu-şi amintea să-l fi văzut 
prin campus. Dar era o instituție mare. Şi nu era obligatoriu 
ca studenții la materii diferite să se cunoască între ei. Nu-şi 
amintea s-o fi văzut acolo nici pe Peggy. Nici pe Cassie. Nici 
pe Lucas. Dar poate din nou trăgea concluzii pripite. 

Alte bufnituri şi pocnete de deasupra. Nu-i plăceau şi nu 
ar mai fi putut să doarmă dacă o ţineau tot aşa. S-a ridicat 
în picioare şi a început să se cațăre peste banchete, ca să 
ajungă în față. Intervalul dintre scaune fiind aproape 
răsturnat, trebuia să se ţină bine de scaunele într-o rână, ca 
să nu alunece şi să-şi piardă echilibrul. Treabă grea oricum. 
Dar şi mai grea pe întuneric. 

Auzea sunetele de deasupra. O urmăreau. Tiptil. Da, 
acesta era cuvântul cel mai potrivit. Erau alte zgomote decât 


cele făcute de lupi. Mai precaute. Ca şi cum creatura care le 
făcea ar fi cunoscut poziția precară a autocarului şi starea 
pasagerilor dinăuntru şi nu ar fi vrut să-i deranjeze. 

Hannah a reuşit să ajungă până în față. Cu tot frigul, 
cadavrele tot emanau un miros puternic de putrefacție. 
Probabil de la gazele din ele, şi-a spus ea. Cu toate că nu 
trecuseră nici douăzeci şi patru de ore, organele interne 
începuseră deja să se altereze. Semnele vizibile cu ochiul 
liber vor apărea abia peste câteva zile, însă cadavrele deja 
putrezeau pe dinăuntru. 

Alt bufnet deasupra. Hannah a tresărit. S-a întors şi a 
intrat în cabina şoferului, ca să se uite prin parbriz. Nu mai 
ningea atât de tare, dar condensul aburise sticla. A ridicat 
mâna ca să şteargă geamul. 

Şi a văzut un chip care se holba la ea. 

S-a dat repede înapoi, amuţită de spaimă şi şoc. 

Chipul acela era alb, cu dinți galbeni şi cu ochi înroşiți. S- 
au privit preț de o clipă. După care, creatura s-a dat jos de 
pe parbriz şi a fugit înapoi, la adăpostul întunecat al 
pădurii. Hannah s-a uitat după ea. Îi bubuia inima în piept. 

A simțit o mână pe umăr. A zbierat, s-a răsucit. A ridicat 
pumnii strânşi. 

— Hei-hei-hei! Halt8 Eu sunt. 

Lucas. Care se uita îngrijorat la ea. 

— Ce s-a întâmplat? 

Hannah a întors capul ca să se mai uite o dată prin 
parbriz, nevenindu-i încă să creadă ce văzuse mai devreme, 
începând să-şi pună serios la îndoială sănătatea mintală. 
Nici urmă de figura aia. Doar pădurea întunecată, care încă 
fumega uşor, şi o movilă însângerată pe zăpadă - rămăşiţele 
lui Josh. 


8 „Opreşte-te!”, în limba germană în original (n. red.). 


A rostit cu greu cuvintele: 

— Am văzut pe cineva. Afară. 

— Cum? s-a strâmbat neîncrezător Lucas. Cineva din 
echipa de salvare? 

Hannah a clătinat din cap. 

— Nu cred. 

— Cine altcineva să fi fost acolo pe viscolul ăsta? Vreun 
sătean? 

Numai că nu exista niciun sat prin apropiere. Şi o ştiau 
amândoi. Doar munţii erau acolo. Şi zăpada şi pădurile. 
Locuri unde trăiau doar sălbăticiunile. Şi alte creaturi.» 

Cuvântul i-a ieşit pe gură înainte să-şi dea seama că îl va 
rosti: 

— Un Şuierător. 

e 

Li se zicea astfel din cauza distrugerilor provocate de virus 
în plămâni. Fiecare respiraţie suna ca un şuierat scârbos şi 
umed. Nimeni nu ştia cine le dăduse numele ăsta. Dar, la fel 
ca multe alte cuvinte, fusese foarte repede asimilat în 
limbajul curent. 

Şuierătorii nu aveau prea multe opţiuni. Ei nu muriseră — 
nu încă. Supraviețuiseră bolii, dar tot contagioşi erau. Mai 
cu seamă aceia infectați cu Choler, o variantă puternică şi 
periculoasă, care afecta creierul. Acesta era motivul pentru 
care tatăl ei înființase centrele de izolare. Locuri sigure, 
unde puteau fi îngrijiţi şi puteau ajuta oamenii de ştiinţă în 
lupta cu virusul. 

Opinia publică era divizată în privința acestor centre. Unii 
credeau că sunt necesare. Alții — printre care şi Cassie — 
susțineau că nu erau altceva decât nişte puşcării sau lagăre 
de concentrare, dar cu o altă denumire. Denigratorii acestei 
inițiative au început să le spună „Ferme” şi aşa le-a rămas 
numele. 


Odată, când Hannah îndrăznise să-i pună întrebări 
tatălui ei în legătură cu centrele acestea, el îi răspunsese: 
Există victime în orice război, Hannah. lar noi ducem acum un 
război împotriva unui inamic în continuă schimbare. Trebuie 
să facem sacrificii ca să ne putem apăra lumea. Sacrificii 
pentru binele suprem. 

Însă nu toți erau de acord să se sacrifice. Mulţi dintre 
bolnavi au fugit, s-au ascuns, şi-au creat propriile 
comunități în locuri izolate, departe de restul oamenilor. 
Dacă şi când erau descoperiţi, erau luaţi cu forța şi duşi în 
centre. Însă mulți îi compătimeau pe Şuierători. În fond, tot 
oameni erau. Tot erau mama sau fratele sau copilul cuiva. 

În urmă cu câţiva ani, virusul apăruse într-un sat micut, 
nu prea departe de Academie. Unul dintre săteni făcuse rost 
de nişte carne, fără să ştie că era infectată. Iar boala s-a 
extins cu repeziciune. Fusese chemat acolo tatăl ei, care şi-a 
luat echipa şi s-a dus. Satul a fost pus în carantină. Însă 
umbla zvonul că unii dintre cei infectați reuşiseră să fugă în 
pădure. Unde mai trăiau şi astăzi. 

e 

— Crezi că sunt periculoşi? a întrebat Cassie. 

Se strânseseră cu toții în spatele autocarului. Ţipătul lui 
Hannah îi trezise pe ceilalți şi acum nu i se părea că ar avea 
vreun rost să-i mintă în legătură cu ce văzuse. 

— Nu ştiu. 

— Rahat! a bombănit Daniel. E din ce în ce mai bine. 

— Nu avem niciun motiv să credem că ar reprezenta un 
pericol, a spus Lucas. Cel puţin nu atât timp cât noi suntem 
înăuntru şi ei afară. 

— Şi câtă vreme ar trebui să nu ne mişcăm de aici? a vrut 
să ştie Daniel. 

— Precis că autoritățile au observat că am dispărut. Iar 
viscolul pare să se mai domolească. Poate că deja 
organizează o echipă care să ne dea de urmă, a zis Lucas. 


Cassie i-a aruncat o privire lui Hannah. 

— Nu vrei să le spui? 

Nu, i-a răspuns ea în gând. Dar probabil că venise 
momentul. 

— S-ar putea să mai avem şi altă problemă, a început ea. 

Lucas a ţintuit-o cu privirea. 

— Anume? 

— Este posibil ca accidentul să nu fi fost întâmplător. 

— Ce??? 

— Cassie a participat la testări. Doi studenți din autocar 
ieşiseră pozitivi. 

— Şi cum au ajuns aici? s-a enervat Lucas. 

— Nu ştiu. Ideea este că tatăl meu n-ar permite niciodată 
unor studenți infectați să părăsească Academia... 

S-a oprit şi s-a uitat la cei din jurul ei. 

— Iar dacă a aflat după aceea, în niciun caz nu le-ar fi 
permis să ajungă la Refugiu. 

— Dar chiar să provoace accidentul... mi se pare o 
măsură prea exagerată, a spus Lucas. 

Hannah a clătinat din cap. 

— Nu ţi s-ar mai părea aşa dacă l-ai cunoaşte pe tata. 

Şi l-a văzut pe Lucas cum se schimbă brusc la față. 

— Şoferul nu se află printre cei morți, a continuat ea. 

Daniel s-a holbat la ei. 

— Ştii unde e? 

— Bănuiala mea este că a reuşit să scape, după care a 
defectat ieşirea şi ne-a închis aici. 

Dar imediat ce a rostit aceste cuvinte, Hannah a înţeles ce 
nu i se părea tocmai în regulă cu acest scenariu. Cum adică 
să fi plecat şoferul fără geaca groasă şi fără şapcă? Fără 
nimic care să-l apere de frig. Cum să fi rezistat în gerul de 
afară? 

— Ar mai fi o altă ipoteză, a strâmbat din buze Cassie. Nu 
a scăpat. 


— Păi, tocmai ați zis că nu-i printre morți, a exclamat 
Daniel. 

— Exact. Poate că încă este aici, ceea ce înseamnă că 
unul dintre noi este un impostor. 

— Faci mişto de noi? s-a enervat Daniel, uitându-se la 
ceilalți. Eu nici nu ştiu să şofez. 

— Stai puţin, a intervenit Lucas, ridicând mâna. Este 
absolut ridicol ce spui. Niciunul dintre noi nu-i vreun 
impostor. 

— Nici măcar tu? l-a întrebat Cassie. 

— Eu? 

— Da. Nu prea arăţi a student. Şi nici nu-mi aduc aminte 
să te fi văzut când ne-am urcat în autocar. Tu eşti? 

— Putem să ne potolim, vă rog? a spus Hannah, pe un 
ton ferm. 

Cassie a săgetat-o cu privirea. 

— Lasă-l să răspundă! 

Lucas a oftat. 

— Nu, nu eu sunt impostorul. Dar ai dreptate într-o 
privință - sunt mai în vârstă decât majoritatea studenților 
de aici. Am fost obligat să-mi întrerup studiile din cauza 
unui accident... m-am întors abia acum doi ani la facultate. 

— Ce fel de accident? 

Lucas s-a aplecat şi şi-a ridicat cracul drept de la 
pantalon. 

Cassie a icnit. 

— Vai de capul tău! a gemut Daniel. 

Până şi Hannah a avut un şoc. 

Sub genunchiul lui Lucas era ataşată o proteză. 

— Mi-am pierdut piciorul într-un accident de maşină, le-a 
explicat el. Era să-mi pierd şi viața. Mare noroc am avut că 
am scăpat, dar n-am mai putut să merg la cursuri cât timp 
a durat recuperarea. 

Le-a aruncat o privire cu subînțeles. 


— Asta înseamnă şi că nu sunt capabil să conduc un 
vehicul cu transmisie manuală fără să i se fi făcut anumite 
modificări, prin urmare nu puteam să fiu eu şoferul acestui 
autocar. 

Hannah a sesizat o oarecare satisfacție în vocea lui. 
Măcar Cassie a avut bunul-simț să adopte o atitudine 
ruşinată. 

— Îmi pare rău, iartă-mă, a şoptit ea. 

Lucas a dat uşor din cap. 

— Te iert. 

— Mda, a zis Daniel. Probabil că suntem cu nervii întinşi 
la maximum. 

— Stai liniştit, nu-i deloc de mirare, i-a spus Lucas. 
Tocmai ce ne-am văzut un coleg făcut bucăţi de o fiară. 
Suntem închişi într-un autocar, alături de un morman de 
cadavre - unele dintre ele purtătoare de virus. Nu-i chiar 
excursia pe care ne-o doream. 

O tăcere lungă. Apoi: 

— Şi tu chiar crezi că tatăl tău te-ar lăsa să mori? a 
întrebat-o Daniel pe Hannah. 

— Nu, nu m-ar lăsa să mor. Ar face tot posibilul să nu se 
întâmple asta. 

A făcut o pauză, aşteptând ca toţi ceilalți să înțeleagă bine 
unde bate. 

— Când va înceta viscolul, vor veni aici oamenii lui. Dar 
nu ca să ne salveze. Ca să ne ucidă. 

— Am înţeles, a zis Lucas. Trebuie să ne reexaminăm 
opțiunile. 

— Care opţiuni? a exclamat Cassie. Suntem prinşi în 
cursă. Din nou. 

— Trebuie să găsim o altă ieşire. 

Şi atunci şi-a amintit Hannah de gândurile din timpul 
nopții. 

— Poate există o cale. Toaleta. 


Cassie a ridicat din sprâncene la ea. 

— Adică cum? Ne vârâm acolo şi tragem apa după noi? 
Am văzut chestia asta doar în desene animate. 

— Nu. Cred că am putea să scoatem vasul de toaletă. Sub 
el este un rezervor. Dacă l-am putea scoate şi pe acela, 
poate că gaura ar fi suficient de mare cât să încăpem prin 
ea. 

— Vorbeşti doar despre poate şi dacă, a zis Cassie. Nu 
cred că o să avem atâta noroc. 

Hannah şi-a încrucişat brațele la piept. 

— Dacă aveți alte idei, sunt dispusă să vă ascult. 

— Eu cred că merită să încercăm, a spus Lucas. 

— Şi după aia ce facem? I-a întrebat Cassie. Cum o să 
rezistăm afară? Pe gerul ăsta cumplit, cu toate fiarele alea în 
jur. Şi cu Şuierătorii. Şi unde naiba să ne ducem? 

— Dacă reuşim să ieşim de aici, o să putem ajunge la cala 
de bagaje, a spus Hannah. Unde sunt alimente şi haine - şi 
telefoane. Cu cât vor afla mai mulți oameni despre situația 
noastră, cu atât este mai puţin probabil ca Departamentul 
să-şi ducă planul până la capăt şi să ne ucidă. 

Deşi poate că Departamentul ar trebui să-i ucidă, şi-a zis o 
mică parte din mintea ei. Dacă erau infectați, puteau să 
răspândească virusul. Cramponarea de viață era un gest 
egoist. Dar asta este mereu. 

— Şi ce facem cu Peggy? a întrebat Daniel. Şi cu Ben? N- 
au cum să supraviețuiască afară. 

Hannah l-a privit lung. Devotamentul față de sora lui era 
demn de admiraţie, dar tânărul se amăgea singur. 

— Daniel... a început ea. 

A întrerupt-o Lucas. 

— Trebuie să fim realişti. Oricum nu vor supraviețui. 

— Adică îi abandonăm pur şi simplu? Îi lăsăm să moară 
singuri? 

Şi Daniel s-a uitat la Hannah. 


— La asta te gândeai şi tu, nu-i aşa? 

Exact, i-a răspuns ea în gând. Pentru că nu avem altă 
soluție. La urma urmei, toți murim singuri. Nimeni nu ne 
însoţeşte în călătoria aceea. 

— Posibil să nu avem de ales... 

Daniel a clătinat din cap. 

— Las-o baltă! 

S-a ridicat şi s-a cățărat pe scaune, îndepărtându-se de 
ei. 

— Unde te duci? l-a întrebat Lucas. 

— La toaletă -— sau trebuie să-ți cer permisiunea şi pentru 
asta, din moment ce te porți de parcă ai fi Dumnezeu pe 
pământ? 

— Au! Asta a cam durut, a murmurat Cassie. 

Hannah a oftat. 

— Lucas are dreptate. Oricum Peggy şi Ben vor muri. Nu 
ne putem permite să ne irosim energia încercând să-i 
scoatem din autocar. Tot ce putem face este să ne asigurăm 
că stau bine şi sunt liniştiți cât timp... va mai dura. 

— Şi n-o să fie prea mult, a zis Lucas. Voi nu auziți? 

— Nu. Ce? 

— Tocmai. Ben nu mai tuşeşte. 

Avea dreptate. Ar fi trebuit să-şi dea seama şi Hannah. S- 
a uitat acum spre partea din față a autocarului. Ben nu mai 
zăcea acolo unde îl lăsaseră. De fapt, nici nu-şi amintea să-l 
fi văzut mai devreme, când se dusese până la locul 
şoferului. Poate reuşise să se aşeze pe un scaun. Nu se 
uitase după el, şi-a zis ea acum, cu un sentiment de 
vinovăţie în suflet. Nimeni nu se uitase după el. Deja nu-l 
mai luau în calcul. 

— Ar trebui să mă duc şi să... a început ea. 

Chiar atunci au auzit un zgomot puternic şi un strigăt: 

— Iisuse Hristoase! 


Daniel ieşea cu spatele din toaletă. Cât pe ce să alunece 
în balta de mizerie şi dezinfectant. S-a apucat repede de un 
scaun ca să-şi recapete echilibrul şi Hannah a observat că 
are mâinile pline de sânge. 

S-a ridicat instinctiv în picioare. 

— Ce e? 

Tânărul s-a holbat la ea. Avea chipul aproape desfigurat 
din cauza şocului. 

— Nu cred că mai trebuie să ne facem probleme în 
privința lui Ben. 

S-a aplecat şi a început să vomite. 


MEG 


Setea. Frigul. Foamea. Toate te pot ucide. Meg avea acum 
sentimentul că stăteau toate la pândă, aşteptând să vadă 
care va da atacul decisiv. 

Cu frigul se mai descurcau, pentru că se mişcau 
încontinuu. Chiar dacă făcea să se legene cabina, mersul 
într-o parte şi în alta îi mai încălzea cât de cât. Şi, chiar 
dacă nu se prea simpatizau, între aceste „plimbări” se 
ghemuiau unul în altul într-un colț, ca să-şi țină de cald. 

Când s-a făcut dimineață, Meg s-a îngrijorat văzând că se 
formase gheață în colțurile pereților din sticlă. Temperatura 
din interior continua să scadă. Telecabină nu era izolată 
termic. Nici nu trebuia să fie. Rostul ei era să funcționeze 
doar pe perioade scurte, de câte cincisprezece minute. Fără 
lumină şi fără căldură, se va face şi mai frig şi probabil că le 
va fi aproape imposibil să mai reziste încă o noapte aici. 

Foamea îi cam chinuia, dar puteau supraviețui încă un 
timp fără mâncare. Organismul nu are nevoie de atât de 
multă hrană, mai degrabă mintea este cea care tânjeşte 


după ea. Probabil că nu le va fi deloc uşor, dar nu se moare 
dacă nu mănânci o săptămână sau puțin mai mult de atât. 

Setea era cu totul altceva. Aveau gâtul uscat şi buzele 
crăpate. Bine măcar că frigul îi împiedica să transpire. Însă 
toți aveau gurile iritate, de parcă le fuseseră frecate cu 
şmirghelul. Deşi lipsa de hrană şi de apă le rezolvase, 
pentru moment cel puţin, problemele legate de necesitățile 
fiziologice. Din păcate, doar asta era partea bună a situaţiei 
lor. 

— Aici o să murim, a mormăit Sarah, ridicându-se să se 
plimbe prin cabină şi bătând din palme ca să şi le 
încălzească. Nu-i decât o chestiune de timp. 

— Nu trebuie să gândim aşa, a spus Sean. 

— Are dreptate, a zis Max. Încă poate veni o echipă de 
salvare. 

— După atâtea ore? Au uitat de noi. Sau poate nici nu vor 
să ne salveze. Poate că, încă de la bun început, planul a fost 
să ne lase să crăpăm aici, ca nişte porcuşori de Guineea 
într-o minge din plastic. 

— Hamsteri, a corectat-o Meg. 

— Ce? 

— Hamsterii se pun într-o minge din plastic, nu 
porcuşorii de Guineea. 

— Se mai pun şi gerbilii, a intervenit Sean. 

— Cui naiba-i pasă? a zbierat Sarah. Nu contează că-s 
porcuşori de ce-or-fi-ei, hamsteri, gerbili. O să murim. 

A izbucnit în lacrimi, s-a aşezat în colț şi a început să 
bolborosească o rugăciune. 

Meg n-avea chef s-o consoleze — şi nici nu-i era milă de ea. 
Nici măcar Max n-a fost în stare să-şi adune puterile ca să 
se poarte el frumos cu Sarah. Şi-a schimbat puţin poziția şi 
s-a strâmbat. Meg a observat că nu arăta prea bine. Era 
palid şi gâfâia uşor. Clar că îl durea încheietura ruptă şi, din 
păcate, nu aveau niciun fel de analgezic la ei. 


Meg nu-şi dădea seama ce vârstă avea Max. Părea într-o 
formă destul de bună, dar probabil că trecuse de şaizeci şi 
cinci de ani, dacă nu cumva împlinise deja şaptezeci. 
Probabil că îşi spuneau acum cuvântul şocul şi durerea 
traumatismului suferit, plus foamea şi setea, plus frigul ăla 
păcătos. Însă toţi se confruntau cu aceste probleme. O 
îngrijora noaptea care urma să vină. Somnolența este un 
simptom al hipotermiei. Dacă adormeau şi nu se mai 
trezeau niciodată? Cabina a scârțâit din nou. E drept că 
vântul se potolise, că nu se mai legănau atât de tare, dar tot 
se speriau la fiecare mişcare. Câte ore mai aveau de 
aşteptat? Şi dacă nu va veni nimeni să-i salveze? 

Max s-a ridicat imediat ce s-a aşezat Sarah. Mai bine zis, 
a încercat să se ridice. S-a clătinat şi a căzut la loc. Sean a 
vrut să-l ajute, dar Max l-a oprit. 

— N-am nimic! s-a răstit el puțin cam prea tare, probabil 
din cauză că orgoliul îl împiedica să accepte ajutorul cuiva. 

Acum s-a împins mai bine cu brațul teafăr în podea, a 
reuşit să se ridice şi a început să meargă prin cabină, cu 
paşi înceți şi nesiguri. Meg şi-a adus aminte că, pentru 
fiecare pas făcut ca să se încălzească, consumau o energie 
pe care nu-şi permiteau s-o irosească. 

La a doua tură dată cabinei, Max s-a oprit brusc, i s-au 
înmuiat picioarele şi s-a prăbuşit. Meg şi Sean au sărit să-l 
ajute. 

— Te simți bine, Max? l-a întrebat Meg, aşezându-se pe 
vine lângă el. 

— Da, da... doar că m-au lăsat picioarele, atâta tot. 

Însă nu arăta deloc bine, ci mai degrabă ameţit. L-au 
ajutat să se ridice şi Meg a remarcat cât de lipicioasă şi de 
fierbinte îi era pielea. Omul ăsta avea ceva. S-a uitat la Sean 
şi şi-a dat seama că şi el gândea la fel. La naiba! 


— Haide să te aşezăm uşurel aici, a spus Sean. Poate ar fi 
bine să ne uităm şi la braț. Nu cumva să-l fi lovit când ai 
căzut. 

— Nu, nu, e bine. M-a luat un pic cu amețeală, atâta tot. 

— Păi, la ce te aşteptai? a bombănit Sarah. Suntem lihniți 
de foame. Morți de sete. Nu mai avem vlagă în noi. Probabil 
că facem o mare tâmpenie tot mişcându-ne. 

— Mulţumim frumos pentru observaţiile tale extrem de 
pertinente, a mârâit Meg. 

— Eu tot cred că ar trebui să ne uităm la brațul tău, i-a 
repetat Sean lui Max. 

— Zău că n-am nimic. Ti-am zis... 

— Max, i-a spus Sean, pe un ton mai ferm. Crede-mă că 
nu aş vrea să fiu obligat să ţi-l rup şi pe celălalt, aşa că 
lasă-mă să mă uit. Te rog! 

Bărbatul mai în vârstă a suspinat. 

— Bine, fie. 

Sean i-a scos uşor brațul din eşarifa şi a desfăcut cu grijă 
bandajul improvizat. Lui Meg i s-a pus un nod în gât. 
Încheietura era umflată — ceea ce era oricum de aşteptat —, 
dar pielea era foarte uscată şi învinețită. Doar uitându-se la 
ea, Meg îşi dădea seama că era şi foarte fierbinte. Nu era 
nevoie decât de o fisură foarte mică în piele pentru ca 
infecția să se instaleze în tot corpul. Rahat! 

— În regulă, a spus Sean. Nu-i prea bine. 

Max a oftat. 

— S-a infectat, nu? 

Sean a dat din cap. 

— Aşa cred. Posibil să fie celulită infecțioasă? 

S-a uitat la Meg, iar ea a dat din cap. Exact asta le mai 
lipsea acum. 

Max şi-a sprijinit capul de peretele din sticlă. 

— Îmi pare rău. N-am vrut să vă fiu o povară. 


— Nu eşti, l-a asigurat Meg. Deocamdată, celulita pare să 
fi afectat doar încheietura mâinii. Nu s-a întins, iar pielea 
nu-i crăpată. 

— Mă doare. 

— Probabil e bine că te doare. 

— Bine? a răcnit Sarah din colțul ei. Bietul om s-ar putea 
să-şi piardă brațul. 

Şi s-a pus din nou pe plâns. 

Meg a repezit-o din nou: 

— Dacă nu eşti capabilă să spui ceva util, atunci fă bine 
şi taci dracului din gură! 

Sarah i-a aruncat o privire plină de ură, după care şi-a 
încleştat degetele în jurul cruciuliței de la gât. 

— Nu răspunde la rău cu rău şi nici la ocară cu ocară. 
Dimpotrivă, răsplăteşte răul cu bine, căci aceasta este 
menirea ta. 

Meg şi-a dat ochii peste cap. 

— Mama mă-sii de treabă! 

S-a întors spre Max. 

— Sunt convinsă că au o grămadă de antibiotice la 
Refugiu. O să începi să le iei când ajungem acolo. 

Bărbatul a ridicat din sprâncene la ea. 

— Dacă mai ajungem acolo. 

— Dar cum te simți în rest? a intervenit Sean, dorind să 
schimbe subiectul.  Gândeşti limpede? Te-a luat cu 
tremurat? 

— Am ceva frisoane, a recunoscut Max. Dar nu ştiu dacă 
din cauza mâinii sau de la frig şi foame. 

Bună observaţie! I-ar fi fost mai dificil să lupte împotriva 
infecției dacă era deja bolnav. Sean i-a bandajat din nou 
mâna. Meg a analizat iarăşi situația. Nu aveau ce face în 
privința hranei. Dar tare bine ar fi să facă rost de ceva apă. 


„Doar apă, apă peste tot, dar nicio picătură de băut”. Mai 
puţin aici, unde era zăpadă peste tot. Curgea din cer şi se 
depunea pe acoperişul cabinei. Deja trebuie să se fi strâns 
destul de multă. Ce bine ar fi dacă ar avea cum să ajungă 
acolo. Ar putea să-şi potolească setea. 

Meg s-a uitat în jur. Pereţi din sticlă, banchete, podea din 
metal cu o trapă. S-a încruntat. Trapa aia ar fi fost o soluție, 
dacă ar fi fost printre ei un alpinist experimentat, care să 
aibă şi echipamentul la el şi să coboare în rapel pe acolo. 
Dar nu era cazul. Meg văzuse la ştiri reportaje despre 
oameni salvați de elicoptere din telecabinele blocate, ceea ce 
însemna că... 

S-a uitat la tavan. Şi, da, a văzut în colțul din dreapta 
ceva ce semăna cu un pătrat mic. O altă trapă? 

— Cred că am o idee, a zis ea. 

— Sunt numai urechi, i-a răspuns Sean. 

— Am putea să bem zăpada de pe acoperiş, dacă am 
ajunge la ea. 

— Bun plan! Dar cum anume să ajungem acolo? 

— Mi se pare că mai este o trapă de evacuare în tavan. 

Au ridicat toți ochii. 

— Desigur! a exclamat Sean. Pentru salvarea cu 
elicopterul. 

Ce să vezi? şi-a zis Meg. Marile spirite chiar se întâlnesc. 
S-a dus în colț şi şi-a ridicat mâna. A reuşit să atingă trapa 
cu vârful degetelor, dar n-a putut s-o deschidă. 

— Lasă-mă pe mine! i-a zis Sean. 

În mod normal, Meg nu s-ar fi dat la o parte ca să-i facă 
loc unui bărbat, dar Sean era mai înalt decât ea. A ridicat 
mâna. A pipăit conturul pătratului. Apoi a împins cu toată 
puterea. Trapa nici nu s-a clintit. Evident că ei presupuneau 


9 Vers din poemul „The Rime of the Ancient Mariner”, scris de Samuel 
Taylor Coleridge şi publicat prima oară în 1798 (n.tr.). 


că se va deschide. Poate nici nu ducea pe acoperiş. Poate 
era capacul unor sisteme electrice. 

— Posibil să o apese prea tare stratul de zăpadă, a spus 
Sean. Sau poate a îngheţat... sau poate nu se deschide 
decât de deasupra. 

Lui Meg i s-a strâns inima. 

— La dracu”! a înjurat ea. 

Sean s-a uitat cu mai multă atenţie la trapă. 

— Uite, aici e o balama, de unde trag eu concluzia că 
trebuie să se deschidă. 

— Bine. 

— Dar aici... 

Şi i-a arătat un orificiu mic şi hexagonal din cealaltă 
parte. 

— Ce-i ăla? 

— Cred că-i o încuietoare. 

— Înseamnă că am putea s-o deschidem din interior. 

— Cu condiția să avem cheia sau vreo unealtă 
asemănătoare. 

— Cum ar fi un cuţit? 

Bărbatul a ridicat din sprâncene. 

— La dracu” a înjurat Meg din nou. 

O auzea pe Sarah în spatele lor, mormăindu-şi afurisitele 
alea de rugăciuni. 

— Dacă tot stai de vorbă cu şefu-al mare, vrei să-l rogi să 
ne trimită o şurubelniţă? Am cam avea nevoie de o 
intervenție divină. 

Urât din partea ei să vorbească aşa - Meg era conştientă 
de asta. Sarah s-a făcut că n-o aude. Mai bine. 

— Poate cheia e pe undeva în cabină, a sugerat Max, 
poate e ascunsă ca să nu se apuce excursioniştii să 
deschidă trapa în glumă. 

— Nu ştiu, a spus Sean. Nu-s prea multe locuri aici unde 
să poți ascunde ceva. 


— Dar merită să verificăm, a zis Meg. 

Era ceva mai folositor decât rugăciunea. S-a pus în 
genunchi şi a început să se târască pe podea şi să se uite pe 
sub banchete. Doar acolo credea că ar putea fi vreo 
ascunzătoare. Sean a ezitat puţin, apoi a făcut acelaşi lucru 
în cealaltă parte. 

Era limpede că se făcuse curățenie serioasă în telecabină. 
Meg n-a găsit nici măcar vreun gogoloi de gumă de 
mestecat, uscat şi plin de praf. Tocmai voia să renunțe, 
când a văzut ceva. Însă nu o cheie. Dar ceva ce nu avea ce 
să caute acolo. În colțul cel mai îndepărtat, sub una dintre 
banchete, era ceva negru. A întins mână şi a atins obiectul 
acela foarte mic. Bandă izolatoare. O bucată, cu marginea 
neregulată. Meg s-a încruntat. Poate cei care au făcut 
curățenie nu o observaseră. Sau poate se lipise acolo după 
aceea. Sau poate fusese folosită ca să lipească ceva? 

— Meg! 

A tresărit şi s-a dat cu capul de banchetă. 

— Au! 

S-a târât afară. 

— Am găsit-o! a exclamat Sean. 

— Cheia? 

— Da. 

S-a uitat lung la cheia mică şi argintie pe care i-o arăta 
Sean. Semăna cu acelea de la contorul de gaz. 

— Era sub bancheta aia. 

— Aha! 

Lui Meg nu-i venea să creadă că n-o văzuse. S-a sculat în 
picioare şi s-a apropiat de Sean. El a ridicat mâna şi a vârât 
cheia în încuietoare. A răsucit-o într-o parte, după care a 
răsucit-o înapoi. Meg nu îşi dădea seama în care parte se 
încuia şi în care se descuia. Sean a împins trapa. S-a auzit 
un scârțâit strident şi s-a mişcat, dar foarte puțin. 

Bărbatul s-a uitat la ea şi a zâmbit larg. 


— Bravo! Acum ne apucăm de treabă. 

Meg s-a dus lângă el, s-a ridicat pe vârfuri şi a început să 
împingă la trapă cât de tare putea. A simțit-o că se mai 
mişcă un pic. Dar o apăsau straturile de gheaţă şi de zăpadă 
- de zăpadă extrem de prețioasă şi plină de apă. Offf, 
afurisită ironie a sorții! S-a uitat la Sarah, care tot în celălalt 
colț al cabinei stătea ghemuită, cu ochii în jos, cu mâinile 
împreunate. 

— Crezi că ai putea să amâni puţin conversaţia cu 
Dumnezeu, ca să ne ajuţi şi tu? 

Sarah i-a aruncat o privire fioroasă, dar s-a ridicat şi s-a 
apropiat de ei. Şi au împins toţi trei. lar acum trapa s-a 
mişcat mai mult. Meg chiar a reuşit să vadă câțiva 
centimetri de alb şi a simţit vântul cel rece. 

— Încă o dată! le-a cerut Sean. 

— Lăsaţi-mă şi pe mine! 

S-au întors. În spatele lor stătea Max, care tot nu părea 
că s-ar ţine prea bine pe picioare, dar care avea acum o 
expresie hotărâtă pe chip. A ridicat braţul cel teafăr. Au 
împins toţi patru în acelaşi timp. Trapa a scrâşnit prelung, 
după care s-a deschis brusc, cu un zgomot înfundat. 

Şi, imediat, zăpada de pe acoperiş s-a rostogolit peste 
capetele şi obrajii lor, aidoma unei avalanşe de dimensiuni 
reduse. Cumplit de rece, ca un duş cu apă ca gheaţa. Însă 
nu s-a ferit niciunul şi au început toţi s-o înfulece cu 
lăcomie. 

— Să ne întoarcem pe dos una dintre mănuşi şi s-o 
umplem cu zăpadă ca s-o păstrăm şi s-o bem mai târziu, a 
spus Meg. Putem să ne băgăm mâna goală în buzunar, sau 
în mânecă, dacă vrem să ne-o încălzim. 

Au ascultat-o şi au adunat zăpadă în mănuşile întoarse. 
Meg şi-a lins mâinile şi buzele, savurând apa înghețată, 
respirând cu nesaț aerul rece care intra prin trapă. Şi apoi 
şi-a scos limba. Iar fulgii de nea s-au depus pe ea. 


Şi-a adus brusc aminte de ceva. Iar amintirea era atât de 
clară, atât de intensă, de parcă totul s-ar fi întâmplat chiar 
în acel moment. Lily, la patru ani, în grădina din spatele 
casei, într-o dimineață de martie. Fusese nefiresc de frig şi 
începuse dintr-odată să ningă. Meg o îmbrăcase cu geaca de 
iarnă decorată cu personajul Purceluşa Peppa şi îi pusese 
pe cap o căciuliță de lână. Iar Lily s-a tot învârtit, cu brațele 
întinse, prinzând fulgii de zăpadă pe limbă. 

Acum, Meg a încercat să-şi stăpânească lacrimile care 
amenințau să se reverse. 

— Eşti bine? a întrebat-o Sean. 

— Da, a răspuns ea, dând din cap şi întorcându-se cu 
spatele. 

S-a uitat în jur. Toți îşi lingeau zăpada din mănuşi, ca 
nişte invitați la o petrecere de coşmar. Era un tablou 
absurd. Şi comic. 

— Ce e? a vrut să ştie Max. 

— Uită-te la noi! i-a zis Meg. 

Sean a început să chicotească, apoi şi Max. Până şi Sarah 
a schițat un zâmbet. Probabil că tot vor muri, însă nu chiar 
acum. Acum aveau apă şi o fărâmă de speranţă. 

— În regulă, a spus Sean. Acum, dacă ne-am luat cu toţii 
nişte zăpadă, cred că ar fi bine să închidem trapa asta ca să 
nu se facă şi mai frig înăuntru. 

A ridicat mâna să apuce trapa, dar apăruse o problemă. 
Când se deschisese, trapa se răsturnase pe acoperiş, aşa că 
nu mai putea s-o atingă. 

— Rahat! 

— N-ajungi la ea? l-a întrebat Max. 

— Trebuie să mă cațăr pe ceva, a zis Sean. 

S-a urcat pe marginea banchetei şi a întins mâna prin 
deschizătură. 

— Am prins-o, a zis. 

Şi imediat a înjurat. 


— Rahat! Zăpada asta... îmi alunecă dintre degete. Nu pot 
s-o apuc cum trebuie. 

Meg şi-a pus pe jos mănuşa plină cu zăpadă. 

— Coboară şi ia-mă în cârcă. Poate aşa o să reuşesc să 
ajung la ea. 

— Nu. Pot şi eu să... 

Dar i-a alunecat piciorul şi a căzut. S-a zguduit cabina. 
Max s-a lăsat brusc în şezut. Meg şi Sarah s-au prins repede 
de bare. 

— Ce rahatu mă-sii! a înjurat din nou Sean. 

— Te-ai lovit? l-a întrebat Meg. 

— Nu, n-am nimic. 

S-a ridicat, dar s-a strâmbat puţin când şi-a lăsat 
greutatea pe piciorul stâng. 

— Sigur? 

— Cred că mi-am sucit un pic glezna. O să-mi treacă. 

— Crezi că mai poți să mă ridici? 

Sean a dat din cap. 

— Haide! 

S-a aplecat. Meg s-a urcat pe banchetă, după care s-a 
cățărat pe umerii lui. El a prins-o de picioare şi şi-a 
îndreptat spatele. A împins-o prin deschizătură. 

Meg a icnit. Vântul îi raşcheta pielea de pe față. Parcă nu 
aer înghețat îi intra în plămâni, ci sodă caustică. A clipit de 
mai multe ori ca să scape de aşchiile de gheață din ochi. 
Vedea în față cablul care se întindea până la construcția 
cenuşie unde era stația telecabinei. Părea mai mare privită 
de aici. La naiba! a înjurat ea cu ciudă. Nici nu era atât de 
departe. Poate doar puțin peste două sute de metri. Dar la 
fel de bine ar fi putut să fie şi două sute de kilometri, că tot 
nu aveau cum să ajungă până acolo. 

A întins mâna după capac. Dar a nimerit peste altceva, 
ceva pe jumătate îngropat în zăpadă. S-a încruntat şi a dat 


la o parte zăpada. Era un obiect lipit de acoperişul cabinei 
cu bandă neagră. S-a uitat uimită la el. 

— Meg? a strigat-o Sean de dedesubt. N-aş vrea să te 
deranjez, dar să ştii că nu eşti prea uşoară. 

— Da, bine. Stai puţin! 

A râcâit banda cu mănuşa. A reuşit să desprindă un colț 
şi a tras obiectul de acolo. 

— Aşa, bravo! s-a auzit geamătul lui Sean. Uite aşa fac eu 
hernie! 

L-a vârât în buzunarul de la combinezon şi a pipăit în jur 
cu ambele mâini. A dat peste capacul de la trapă. L-a 
apucat bine. 

— Gata! Lasă-mă jos! 

Sean s-a aplecat, iar ea a pus capacul peste trapă. S-a 
închis cu un pocnet metalic. Zgomotul i s-a părut o 
prevestire sinistră. Parcă se punea lespedea peste un 
mormânt. 

Ajunsă înapoi în cabină, Meg a coborât de pe umerii lui 
Sean. Parcă nu mai avea aer şi îi era greață. Frigul cumplit 
şi altitudinea îi provocaseră o stare de vertij. S-a aplecat, 
încercând să-şi regleze respirația şi să-şi înfrângă senzația 
de vomă. A stat puţin în poziția asta, după care a ridicat 
capul. 

— Totul în regulă? a întrebat-o Sean. 

S-a gândit un pic. Oare să le spună? Dar ce rost ar mai fi 
avut alte secrete? 

— Am găsit ceva pe acoperiş, a spus ea. 

— Sunt prea optimist dacă îmi doresc să fie o paraşută 
sau un echipament de alpinism? a glumit Sean. 

Meg a scos obiectul din buzunar. 

— Dumnezeule mare! a exclamat Sarah, făcându-şi 
repede o cruce. 

— Ăla e... a început Max, dar i s-a stins vocea. 

Vedeau cu toţii foarte bine ce găsise Meg pe acoperiş. 


Un pistol. 


CARTER 


Nimeni nu crede vreodată despre sine că ar fi personajul 
negativ. 

Ne amăgim toți spunându-ne că suntem nişte eroi. 

De obicei, ne înşelăm. 

În filme, binele şi răul sunt foarte clar definite. Alb şi 
negru. Lumină şi întuneric. Luptătorii pentru libertate şi 
imperiul răului. Însă în viață nu este la fel. În viaţă, 
granițele nu sunt trasate chiar atât de bine. Oamenii nu pot 
fi împărțiri în categorii: doar buni sau doar răi. Şi fiecare 
avem câte o percepţie diferită asupra aceleiaşi situaţii. Cel 
pe care unii îl consideră a fi un luptător pentru libertate 
poate fi un terorist din punctul de vedere al altora. Un geniu 
neînțeles pentru unii poate fi un psihopat criminal în 
concepţia altora. Liderul cuiva este tiranul altuia. În felul 
acesta s-a chinuit să meargă înainte societatea noastră. 

Apocalipsa nu se petrece din cauza oamenilor răi, a 
zombilor. Nici măcar din cauza vreunui virus. Apocalipsa 
este provocată de oamenii obişnuiţi. Deoarece undeva, de-a 
lungul istoriei, ne-am pierdut coeziunea, ne-am pierdut 
umanitatea. Am uitat că trebuie să ne străduim să-i 
înţelegem şi pe cei care nu gândesc ca noi. În schimb, ne 
ascundem şi mai adânc în tranşeele noastre şi nu ne dăm 
scoşi de acolo. Şi tragem în aceia care au cutezat să ne pună 
la îndoială vederile înguste. Nu există buni sau răi. Nu 
există decât o grămadă de nemernici înspăimântați, care s- 
au rătăcit şi nu mai ştiu cum să ajungă acasă. 

Că tot a venit vorba despre nemernici... 


— Măi, omule, nu pot să mă duc pe vremea asta la 
incinerator, s-a văicărit Welland lui Miles. E un viscol turbat 
afară. 

De data asta avea dreptate. Dimineața nu adusese un cer 
mai senin, ci alte ninsori. Deşi nu chiar la fel de abundente 
ca în noaptea trecută. Vântul nu mai urla ca o bansheel!0, 
dar gâfâia ca un bolnav de tuberculoză. Numai că nămeții 
tot mari erau, iar vizibilitatea rămăsese la fel de proastă. 
Doar nebun să fii să te duci undeva pe vremea asta. 

Dar fireşte că în niciun caz Carter n-avea de gând să fie 
de acord cu el. 

— Să facem schimb, a zis el, punându-şi combinezonul 
impermeabil. E un drum frumos până la stație. Aer curat. 
Ţi-ar face bine. 

Welland s-a uitat urât la el. 

— Ştii că nu pot să merg pe munte din cauza astmului. 

— Aha, astmul ăla te încurcă. 

Carter s-a simțit tentat să facă ghilimele în aer cu 
degetele când a rostit cuvântul „astm”. Dar s-a stăpânit, 
pentru că doar dobitocii aveau obiceiul ăsta. 

Miles îl cântărea din priviri pe Welland, aşa cum se uită o 
fiară la prada ei. 

— Viscolul se va domoli în câteva ore. Până atunci, du-te 
şi ia cadavrele de la subsol şi încarcă-le pe sanie. Numai tu 
ştii cum funcționează incineratorul, Welland. Ne bazăm pe 
tine. 

Şi i-a întins cartela de acces la subsol. 

Carter îşi dădea seama că Welland nu ştia dacă să se 
umfle în pene sau să protesteze în continuare. Mândria a 
învins în cele din urmă. A luat cartela, a pufnit cu aroganță 
şi s-a îndreptat spre ascensor. 


10 Spirit feminin din mitologia irlandeză, care anunţă prin urlete şi bocete 
moartea unui membru al familiei (n. tr.). 


— Mda. Toată lumea doar pe Welland se bazează. 

Carter şi-a muşcat limba aproape până la sânge. 

Miles s-a întors cu fața la el şi a ridicat din sprâncene. 

— Gata? 

Nu, nu sunt deloc gata - aşa ar fi vrut să-i răspundă 
Carter. Dar a ridicat din umeri. 

— Cred că da. Dar Caren chiar o să se descurce de una 
singură? Aşa crezi tu? 

— Nu-i singură. Îl are pe Welland. 

— Exact asta spun şi eu. 

— Caren ştie să-şi poarte de grijă. 

Carter nu avea nicio îndoială în privința asta. Chiar 
acum, când ei discutau, Caren ridica greutăți în sala de 
sport de la etaj. Dar întrebarea era alta: puteau fi siguri că 
va avea grijă de Refugiu în absenţa lor? Din câte ştia Carter, 
Miles fusese în permanență acolo şi se ocupase de toate. 
Adică nu doar de rezerve, ci şi de Camera de izolare 
numărul 13. 

Ceea ce i-a adus aminte de o altă chestiune. 

— Eşti sigur de treaba asta? 

— Nu, i-a răspuns Miles, încălțându-şi ghetele. Dar nu 
cred că avem de ales. Ne trebuie un generator nou. Ne 
trebuie o baterie. Staţia telecabinei este singura noastră 
opțiune. 

Sigur, Carter şi-ar fi dorit să-l contrazică, dar ştia că are 
dreptate. Se gândise foarte mult la ce voia Miles şi încercase 
să găsească vreo scuză plauzibilă care să-l scutească de 
drumul anevoios până la stație. Degeaba. Nu ajunsese la 
niciun rezultat. Totuşi el ştia ceva -— ceva ce Miles nu aflase 
încă. Iar asta ar fi putut să-i schimbe planurile. 

— Ar trebui să ştii ceva, Miles... 

— Ce? 

— Mă gândeam ieri la Jackson şi la ce a zis Caren - că nu 
crede că el ar fi hoțul de plasmă? 


Miles continua să-şi țină ochii pironiți asupra lui. Carter 
cunoştea vicleşugul ăsta. Lasă-l să vorbească până nu mai 
poate. Lasă-l să-şi sape singur mormântul. 

— Aşa că... a continuat el, mi-am zis că ar fi bine să mă 
uit prin camera lui. Şi... uite ce am găsit. 

A scos telefonul Nokia din buzunar. 

Un spasm abia observat. O încleştare a fălcilor. 

— Unde? a vrut să ştie Miles. 

— Îl ascunsese în scurgerea de la duş. 

Miles a dat încet din cap. 

— Cât de... inventiv. Şi ce bine că te-ai gândit să cauţi 
tocmai acolo. 

Carter a ridicat uşor din umeri. 

— Am mers la nimereală. 

Miles a întins mâna. Carter i-a dat telefonul. 

— Are mesaje. SMS-uri, i-a atras el atenția. 

— Cu cine? 

Carter nu i-a răspuns imediat. A stat puţin ca să-şi 
amorseze grenada. 

— Greu de spus. Numele de contact este doar „Lloyd”. 

— Prieten, rudă? 

— Nu prea cred... 

În vreme ce mesajele mai vechi erau scurte şi banale - „Ce 
mai faci?”, „Ce se întâmplă?” —, cele mai recente erau mai 
precise şi conţineau întrebări despre configurația Refugiului, 
despre programul zilnic, despre subsol şi despre „plan”. 

— Aş zice că face parte dintr-un grup de Remi, a comentat 
Carter. 

Remii (cunoscuţi şi sub numele de X-Men, Stromeri sau 
Anoni - de la „Anonimi”) aveau legături cu membrii grupării 
„Judecata de Apoi”, cu antivacciniştii, cu persoanele care se 
declarau împotriva ştiinţei şi progresului, cu toți fanaticii 
religioşi şi de extremă dreaptă apăruți ca ciupercile după 
ploaie în perioada în care virusul a început să-şi facă de 


cap. Unii îşi doreau sfârşitul lumii, alții voiau să răstoarne 
guvernele, unii voiau revenirea la situația dinainte, alții îşi 
doreau să coboare Dumnezeu pe pământ în carul lui de foc 
şi să-i zdrobească pe necredincioşi. Aceleaşi aiureli ca 
întotdeauna. 

Ce nu păreau însă a înțelege aceşti propagandişti ai 
apocalipsei era că planeta reuşea foarte bine să se 
autodistrugă şi singură. Prin urmare, toate atacurile, 
protestele şi asasinatele puse la cale de ei echivalau doar cu 
o glumă proastă făcută cuiva care deja zăcea la pământ, 
sângerând prin toate orificiile. Şi unde mai pui că se 
aşteptau ca muribundului să-i şi pese de asta. 

Carter nu şi l-ar fi închipuit pe Jackson simpatizant al 
vreunei asemenea grupări. În ciuda pasiunii pentru 
tâmpeniile cu yoga şi cu meditaţia, tipul nu părea să aibă 
nimic în comun cu fundamentaliştii ăia cu spume la gură. 
Dar poate că ştia să se prefacă extrem de bine. Cu toții 
purtăm diferite măşti, în funcţie de persoanele cu care avem 
de-a face - măşti mai mult sau mai puţin agreabile. 

Miles tot mai citea mesajele. 

— De ce aici? Ce vor? 

Carter nu a spus nimic. La un moment dat, Miles a 
încremenit şi a făcut ochii mari. A priceput. S-a uitat la 
Carter. 

— Au aflat despre Camera de izolare 13. Au aflat că el 
este aici. 

Carter a dat din cap. 

Miles s-a încruntat. 

— Ultimul mesaj este de acum trei săptămâni. Te anunț 
când am veşti. Nimic altceva de atunci încoace. 

— De fapt, a zis Carter, întinzând mâna şi atingând 
ecranul telefonului, a sunat pe cineva acum vreo două zile. 
A sunat, nu i-a trimis mesaj. 

— Chiar înainte să dispară. 


Carter se gândise la asta. 

— Nu ştim cu exactitate când a dispărut Jackson. 

Pentru că treceau zile în şir şi nu-l vedea nimeni. Lua 
masa împreună cu ei extrem de rar, nu stătea seara la 
taclale în living. Se ducea dis-de-dimineaţă la sala de sport, 
apoi se ocupa de sarcinile primite, după care se închidea în 
cameră şi nu mai ieşea de acolo. Până şi o umbră ar fi fost 
mai vizibilă decât el. 

— Păi, cine altcineva să fi dat telefonul ăla? a întrebat 
Miles, care părea dus pe gânduri şi se lovea uşor cu 
telefonul în bărbie. Dar, dacă Jackson era Rem, de ce a 
fugit? De ce a furat plasma? 

— Nu ştiu. 

— S-o fi răzgândit? Poate s-a decis să renunțe? 

Şi Carter se gândise la asta. 

— Şi ce facem? 

Miles şi-a băgat telefonul în buzunar. 

— Deocamdată, ne ţinem de plan. Suntem vulnerabili cât 
timp avem probleme cu energia electrică. Asta rămâne 
prioritatea noastră. O să mă mai gândesc şi după aia vedem 
ce o să facem. 

— Şi ceilalți? 

— Pentru moment, nu vom spune nimănui. 

Carter a dat să mai zică ceva, dar n-a mai apucat pentru 
că, exact în clipa aceea, s-au auzit mai multe hămăieli, 
urmate de paşi grăbiţi şi apăsaţi care coborau scara. S-au 
întors amândoi. Dexter a țâşnit spre ei, lătrând ca 
disperatul. Caren venea în urma lui. Încă purta 
echipamentul de sport şi era transpirată şi speriată. 

— Ce-i? a întrebat-o Miles. 

— Avem musafiri. 

Carter a mai auzit ceva acum. Bâzâitul stins al unor 
snowmobile. S-a uitat la Miles. Şi-au scos amândoi armele şi 


s-au îndreptat spre uşă. A deschis-o Miles. Carter s-a oprit, 
l-a luat pe Dexter şi i l-a pus lui Caren în brațe: 

— Nu care cumva să-l laşi să iasă. Ai înțeles? 

Dexter îi gâfâia în nas femeii, care s-a strâmbat 
dezgustată. 

— Eşti sigur? Până şi Godzilla s-ar speria de respirația 
lui. 

Carter a mângâiat cățelul pe cap şi a ieşit după Miles. Trei 
snowmobile vechi şi rablagite, vopsite în albastru şi roşu, 
tocmai opreau lângă gard, într-un nor alb. Pe latura 
fiecăruia scria cu litere cam şterse de vreme, dar încă 
lizibile: Aventurile lui Bob cu snowmobilul. Vehiculele astea 
nu-i mai aparțineau lui Bob. Aventurile lui Bob se 
terminaseră brusc în urmă cu ceva vreme. La fel ca mai 
toate bunurile din stațiune, şi snowmobilele îi aparțineau 
acum lui Quinn. 

Din snowmobile au coborât doi indivizi zdraveni, în 
combinezoane negre de iarnă şi cu mitraliere atârnate de 
spate. Fiii lui Quinn. Şi-au luat armele în mâini şi s-au uitat 
urât la Miles şi la Carter. Deloc un semn bun. Din câte ştia 
Carter, nici Jimmy şi nici vreunul dintre fiii lui nu urcaseră 
vreodată până la Refugiu. Şi imediat şi-a dat seama că nu 
era o vizită de curtoazie. 

A coborât şi a treia persoană. Scundă, într-un 
combinezon gros de culoare albă, cu glugă îmblănită. La 
ochi purta ochelari de protecţie, foarte mari şi portocalii. 

Jimmy Quin s-a apropiat de poartă. Şi-a ridicat ochelarii 
pe creştet. 

— Miles! Carter! Ce drăguţ e aici, la voi! 

— Mulţumim, i-a răspuns Miles pe un ton rece. V-aş 
invita la o ceaşcă cu ceai, dar tocmai plecam. 

Zâmbetul s-a şters urgent de pe buzele lui Quinn. 

— Ba nu plecați nicăieri. Trebuie să discutăm. 


HANNAH 


Cadavrul era înțepenit între perete şi toaletă. Capul îi 
căzuse într-o parte, lăsând vederii o tăietură adâncă şi urâtă 
de-a curmezişul gâtului. Alte răni, la fel de roşii şi de urâte, 
îi brăzdau brațele pe verticală. Pe jos era un ciob de sticlă, 
mare şi plin de sânge. 

— S-a sinucis, a constatat pe un ton sec Lucas, uitându- 
se peste umărul lui Hannah. 

Ea nu a zis nimic. S-a ghemuit într-o poziție incomodă în 
spațiul acela strâmt şi a început să examineze cadavrul lui 
Ben. Tăieturile de pe brațe erau semne tipice ale unei 
sinucideri. Sigur, în caz că sinucigaşul ştia ce face. Însă o 
tăietură verticală avea un alt sens. Nu era un strigăt după 
ajutor. Când îţi tai brațul pe verticală, pierderea de sânge 
este mult mai rapidă şi mori mult mai repede. 

Mai puţin caracteristică era tăietura de-a curmezişul 
gâtului. Nu prea mulți sinucigaşi recurg la această metodă. 
În primul rând, pentru că moartea ar fi cu mult mai 
dureroasă. Te sufoci, te îneci cu propriul sânge. Era nevoie 
de o hotărâre neclintită ca să fii capabil să-ţi apeşi pe piele 
lama cuţitului - sau ciobul zimţat de sticlă - suficient de 
tare ca să poți tăia. Tendoanele de acolo sunt mai groase şi 
mai rezistente decât ne imaginăm noi. 

Şi mai era ceva. Hannah s-a încruntat. 

— Ce-ai văzut? a întrebat-o Lucas. 

A ezitat. Oare ce anume era? La prima vedere, ar fi zis că, 
da, în ciuda rănii de la gât, era o sinucidere. Logic, nu? Ben 
ştia că avea virusul, ştia că o să moară curând. Aşa că luase 
un ciob din geamul spart şi îşi pusese mai repede capăt 
zilelor — în condiţiile stabilite de el. Numai că niciun ciob de 
sticlă nu este la fel de tăios ca o lamă de cuţit. Înseamnă că 
ar fi trebuit să taie la artera aia aşa cum tai un buştean cu 
fierăstrăul. 


Pe de altă parte, Ben era bolnav. lar virusul acesta îţi 
putea afecta şi creierul. Ceea ce explica furia şi atitudinea 
lui agresivă. Se raportaseră cazuri în care persoana infectată 
îşi făcuse sieşi foarte mult rău. Prin urmare, era posibil ca 
Ben să-şi fi retezat beregata într-un acces de furie provocat 
de virus. Varianta Choler. 

Ce altă explicație ar mai fi fost? Că unul dintre ei îl 
omorâse. Dar cine să fi fost în stare de aşa ceva? Şi acum, 
Hannah şi-a amintit cum se gândise ea s-o sufoce pe Peggy 
cu o geacă. 

Lucas o privea atent. 

Hannah a oftat. 

— Există nişte răni atipice pentru o sinucidere. Dar, 
luând în considerare faptul că Ben ar fi putut să aibă un 
acces de furie provocat de virus, trebuie să fiu de acord: este 
foarte probabil să se fi sinucis. 

Lucas a dat cu bunăvoință din cap, exact ca un profesor 
când elevul îi răspunde corect la întrebare. lar Hannah a 
simțit din nou cum o încearcă îndoiala. Cine ar fi fost 
capabil de aşa ceva? 

— Înseamnă că măcar o problemă e rezolvată. 

Hannah nu-şi dădea seama dacă se referă la suicid sau la 
faptul că au scăpat de Ben. 

— Trebuie să-l luăm de aici, a zis ea, ridicându-se în 
picioare. Şi să facem curat. 

Lucas a aruncat o privire prin toaleta plină de sânge şi s-a 
strâmbat. Hannah ştia bine la ce se gândeşte. 

Virusul se răspândea în foarte multe feluri. Oamenii de 
ştiinţă nu mai văzuseră niciodată vreunul mai agresiv sau 
mai versatil. Se transmitea prin picături de apă, prin 
respirație, fluide corporale, carne contaminată şi sânge. 
Dintre toate acestea, saliva şi sângele prezentau cea mai 
mare rată de infectare. Chiar şi dacă ar fi fost sănătoşi 


înainte, cu siguranță s-ar infecta acum, când umblau cu 
mâinile prin sângele lui Ben. 

Iar unul dintre ei doi era deja infectat. 

— Propun să luăm nişte haine din maldărul ăla şi să 
facem o targă din ele. Şi pe ea să-l ducem pe Ben lângă 
celelalte cadavre. După aia o să facem curăţenie aici. Cum 
putem noi mai bine. Mai avem apă. Şi putem să luăm şi 
zăpadă prin geamul ăla spart. 

Lucas a dat iarăşi din cap. 

— De acord. În regulă. Haide să le spunem şi celorlalți! 

S-a întors în autocar. Hannah şi-a tras mâneca peste 
degete şi a apucat cu mare grijă ciobul de sticlă. Era gros. 
Din sticlă securizată. L-a apropiat de tăietura de pe gâtul lui 
Ben. Prea gros. Exact aşa cum a crezut. Rana aceea fusese 
făcută cu ceva mai mic, mai subțire. A pus ciobul la loc, pe 
podea. I se făcuse teamă. 

e 

Într-o situaţie de criză există întotdeauna un moment în 
care are loc o disensiune. Orice grup de oameni, indiferent 
cât de puţini ar fi ei, vor începe să facă alianțe şi să-şi 
manifeste ostilitatea. Iar conflictul va escalada. Neînsemnat 
în primă instanță, va ajunge repede într-un punct 
culminant. 

În primul moment, te bucuri că eşti în viață. Grijile față 
de situaţia în care te afli vin după aceea. Şi totuşi, în acel 
punct, majoritatea oamenilor colaborează pentru un scop 
comun. Supravieţuirea. Însă, cu cât durează criza mai mult, 
cu atât mai personală devine chestiunea supraviețuirii. „Noi” 
se transformă în „eu”. Şi atunci apar resentimentele şi 
controversele. 

Au scos cadavrul lui Ben din toaletă trăgându-l de glezne. 
Moartea nu are niciun pic de demnitate, şi-a zis Hannah. La 
final, după ce s-au stins neuronii care ne-au făcut să fim 
conştienţi de individualitatea noastră, nu mai suntem decât 


nişte hălci de carne, deloc diferite de cele atârnate în 
măcelării. 

Au rupt nişte tricouri, au luat zăpadă, au adunat mizeria 
şi au şters sângele. Daniel s-a spălat pe mâini şi şi-a pus un 
hanorac curat, dar prea strâmt pentru el, aşa că îi cam ieşea 
burta în relief. Jenat, a tras de marginea lui. Preţ de o clipă, 
ceva a atins în treacăt mintea lui Hannah, aidoma unui 
fluture mic de noapte. Şi a dispărut. Probabil nu era ceva 
important. 

Apoi au înfăşurat cadavrul în două pulovere, le-au 
înnodat mânecile şi l-au cărat aşa până în fața autocarului, 
unde l-au pus deasupra celorlalți. 

Era mai pătrunzător acum mirosul care venea din 
mormanul de morți. Evident că începuseră să putrezească, 
în ciuda temperaturii scăzute. La el se adăugau izul de 
sânge, duhoarea de urină şi fecale de la toaletă, aşa că 
fiecare respirație din autocar semăna tot mai mult cu o 
probă de anduranţă. Hannah a simţit că i se întoarce 
stomacul pe dos, iar aşa ceva nu-i stătea în fire. 

Neapărat trebuiau să iasă de aici. Şi nu doar ca să 
supraviețuiască, ci şi ca să nu înnebunească. Mintea 
omenească este de-a dreptul incredibilă, capabilă să se 
adapteze şi să se plieze pe multe situații diferite. Dar vine 
un moment când dă semne de uzură, de destrămare, de 
suprasarcină. Acum era momentul acela, acum erau toți cu 
nervii întinşi la maximum. 

— N-ar trebui să... nu ştiu... să spunem câteva cuvinte? a 
întrebat Cassie, uitându-se la mormanul de cadavre. 

— Ce cuvinte mai sunt de spus? a exclamat Lucas. Ben e 
mort. Şi e mai bine aşa. 

— Pentru cine? a intervenit Daniel. 

— Pentru noi toți. 

Daniel s-a uitat cu reproş la Lucas. 

— Ce ticălos fără inimă eşti! 


— Încerc doar să nu mă las controlat de emoţii. 

— Poate ar trebui, a zis Daniel, arătând spre morți. Uită- 
te la ei! Uită-te la noi! I-am aruncat acolo ca pe nişte haine 
vechi şi rupte. Şi ei erau oameni. Şi ei aveau speranţe şi 
visuri şi familii care îi iubeau. 

I-a măturat pe toți cu privirea. Hannah înțelegea ce face. 
Se uita la studenții morți şi îşi vedea sora printre ei. 
Aruncată la grămadă cu toți ceilalți. 

— Nu noi i-am ucis, a zis Lucas. lar Ben şi-a ales singur 
moartea. 

— Chiar aşa a fost? a întrebat Daniel. 

Lucas l-a privit cu asprime. 

— Ce vrei să spui? 

— N-am auzit să se mai fi sinucis cineva tăindu-şi gâtul. 

— Acuzi pe cineva de moartea lui Ben? a tipat Cassie. 

— Nu pe cineva oarecare, a răspuns Daniel, uitându-se 
țintă la Lucas. 

Tensiunea dintre ei parcă făcea aerul să vibreze. 

Lucas a scos câteva hohote de râs, lipsite de orice urmă 
de veselie. 

— Înţeleg. Şi pentru ce l-aş fi omorât eu pe Ben? 

Daniel a ridicat din umeri. 

— Păi, era o povară, nu? Ne e mai uşor acum, că a murit. 
Chiar tu ai spus-o. La fel de uşor ne-ar fi şi dacă ar muri 
Peggy, nu? 

Lucas l-a măsurat din priviri. 

— Cred că ţie i-ar fi mai uşor, amice. 

Daniel s-a făcut negru la față. 

— Jigodie! 

S-a repezit la ei, cu mâinile ridicate. S-a mişcat greoi, s-a 
împleticit. Lucas a fost mai iute. Şi-a înfipt pumnul în burta 
lui Daniel. Tânărul a icnit şi s-a chircit de durere. Dar Lucas 
nu s-a oprit aici. Şi-a proptit genunchiul în ceafa lui, 


trântindu-l la pământ. Apoi a ridicat piciorul. Hannah l-a 
apucat de braț şi l-a oprit. 

— Ajunge! 

L-a simţit încordându-şi muşchii şi apoi relaxându-i. I-a 
dat drumul şi s-a întors spre Daniel. 

— Te doare ceva? 

Gemând, Daniel s-a pus în genunchi pe jos. 

— Nu, nimic, a bâiguie el, cu răsuflarea tăiată. 

A ridicat ochii şi s-a uitat cu furie la Lucas. 

— Abia acum ţi-ai arătat adevărata față, amice! 

S-a ridicat cu greu în picioare şi s-a întors în spatele 
autocarului. 

Cassie a clătinat din cap. 

— Proastă decizie! i-a spus ea cu reproş. Nu loveşti 
niciodată în cel căzut. 

I-a întors spatele şi s-a dus după Daniel. 

Dar Hannah a rămas. 

—A vrut să dea în mine, s-a justificat Lucas. El a 
început. 

— Nu contează. Oricum reacția ta a fost exagerată. 

Lucas a oftat. 

— Ai dreptate. Ar trebui să-mi cer scuze. 

— Nu. Mai lasă-l puţin să se calmeze. 

Lucas a dat din cap. 

— Suntem cu toţii stresaţi. Prea mult am stat închişi în 
autocar. Claustrofobia asta ne înnebuneşte de cap. 

— Mda. 

Hannah s-a dus să se uite prin parbriz. Se făcea 
dimineaţă. Încetase ninsoarea. Copacii străluceau. Totul 
semăna cu un decor de poveste, cu excepția grămezii de 
carne şi sânge care mai rămăsese din Josh. Pe Hannah a 
cuprins-o acum o dorință pe care nu şi-o putea stăpâni. 
Voia cu tot dinadinsul să respire aer curat din nou, 
indiferent cât de tare ar fi usturat-o plămânii de la ger. 


— Trebuie să ieşim de aici, a spus ea. 

— De acord, a zis Lucas. Dar chiar eşti convinsă că am 
putea ieşi prin toaletă? 

— Sunt convinsă că merită să încercăm. 

Două păsări şi-au luat zborul spre cer. Siluete întunecate, 
care băteau din aripi. Mai departe de ele a apărut o formă 
mai mare. Hannah s-a încruntat. 

— Vezi chestia aia? 

Dar Lucas se uita la ceas. A ridicat ochii şi a întrebat: 

— Ce să văd? 

— Acolo! 

Forma aceea era prea mare ca să fi fost o pasăre. Şi se 
mişca prea încet. Hannah a început să audă ceva. Un 
zumzet vag de elice. 

Un elicopter. Care se rotea pe deasupra. Care îi căuta. 
Departamentul. 

— Mama mă-sii de treabă! 

S-au uitat amândoi la elicopterul care zbura pe deasupra 
lor. Apoi a coborât. Apoi s-a ridicat din nou, s-a întors şi s-a 
pierdut în zare. Nu căutau unde trebuie, şi-a zis Hannah. 
Dar tot continuau să caute. Şi se vor întoarce. 

— Tu chiar crezi că Departamentul vrea să ne omoare? a 
întrebat-o Lucas. Poate te înşeli. Poate vin să ne salveze. Să 
ne scape de-aici. 

— Nu-l cunoşti pe tatăl meu, a spus Hannah. 

— Ştiu că-i un om de ştiinţă absolut genial. 

Hannah a râs sumbru. 

— lar stupizenia aia cu „genialul”. Excepţional! Promotor! 
Îndrăzneţ! Lucas s-a încruntat. 

— Ce ţi se pare atât de nostim? 

L-a privit în ochi. 

— Hai să-ți povestesc ceva despre tatăl meu. Când aveam 
unsprezece ani, la scurtă vreme după ce mama s-a sinucis, 
tata a adus acasă patru cățeluşi — patru pui de beagle. Mi-a 


spus că trei dintre ei urmau să ajungă în laborator, să 
testeze anumite medicamente pe ei. Dar că puteam să ţin eu 
unul. Trebuia să aleg. 

A făcut o pauză. 

— Evident că l-am ales pe cel mai mic şi mai pricăjit. Pe 
cel care nu credeam că ar fi supraviețuit dacă era injectat cu 
toate otrăvurile lor sau după ce tăiau bucățele din el pentru 
microscop. L-am botezat Buddy şi l-am iubit foarte mult pe 
cățeluşul ăla în cele patru săptămâni cât a fost al meu. 

— Ce s-a întâmplat? 

— Am venit într-o zi de la şcoală şi nu l-am mai găsit pe 
Buddy acasă. Vezi tu... murise unul dintre ceilalți beagle şi 
laboratorul trebuia să-l înlocuiască foarte repede. Aşa că 
tata l-a luat pe Buddy şi l-a dus acolo. Nu l-am mai văzut 
niciodată. 

Lucas a oftat. 

— Scheisse! 

— Tata s-a oferit să-mi aducă alt căţel, dar eu îmi 
învățasem lecţia. Aşa că i-am cerut să-mi ia un peştişor 
auriu. 

A zâmbit şi a adăugat. 

— Pentru că e cam greu să ai inima zdrobită de durere 
când pierzi un peşte. Oricât de mic şi auriu ar fi. 

— Ce porcărie! 

— Mda, a murmurat ea, întorcându-i spatele. Asta e tatăl 
meu. 

e 

Din păcate, au descoperit imediat o fisură în planul de 
salvare al lui Hannah. Colacul vasului de toaletă era 
încastrat într-o unitate din plastic. Cu toate că puteau să 
mişte colacul, ar fi trebuit să demonteze tot vasul ca să 
ajungă în spațiul de sub el. Iar vasul era fixat de podea prin 
şase şuruburi. Două deja picaseră. Mai rămăseseră patru. 


— Nu ai nicio şurubelniţă la tine, nu? l-a întrebat Hannah 
pe Lucas. 

El a clătinat din cap. 

— Ei, pe asta am uitat să mi-o pun în bagaj. 

Hannah s-a extras cu destulă greutate din spațiul strâmt 
şi urât mirositor, spațiu cam prea mic pentru doi oameni. Îi 
era cald şi transpirase. A luat-o brusc cu ameţeală. S-a 
apucat de un scaun, a inspirat adânc, încercând să scape 
de starea aceea. A simţit că i se pune un nod în gât. A tuşit. 

— Ai început să te simţi nasol? 

A ridicat ochii. Cassie stătea ghemuită pe o banchetă 
strâmbă, de la jumătatea autocarului. Citea o carte pe care 
o găsise la unul dintre studenții morți. Catch 22. Foarte 
potrivită. 

— N-am nimic, i-a răspuns Hannah. E de la praf. 

— Sigur că da. 

Nu-i plăcea tonul lui Cassie. Se simțea bine. Trebuia să se 
simtă bine. 

— Nu stai cu Daniel? a întrebat-o ea, nereuşind să-şi 
ascundă antipatia din voce. 

Cassie a căscat. 

— Fără supărare, dar muribunda de soră-sa nu-ţi dă o 
stare prea optimistă. Mi-aş dori să se grăbească. 

Hannah a privit-o lung. 

— Şi l-ai acuzat pe Lucas că n-are inimă. 

— Nu, nu, nu. Daniel l-a acuzat. Eu i-am spus că nu se 
cade să-l loveşti pe cel căzut. Ceea ce tocmai făcuse. 

A întors o pagină. Hannah a clătinat din cap. Ori de câte 
ori avea senzaţia că ar înțelege-o pe Cassie, aceasta făcea 
ceva şi o surprindea din nou. Şi nu în sensul bun al 
cuvântului. 

— Se întâmplă să ai ceva, vreun obiect cu care am putea 
să scoatem nişte şuruburi? a întrebat-o, dorind să pună cât 
mai repede capăt discuţiei. 


— Sigur, i-a răspuns Cassie. Stai să-mi iau trusa cu 
scule! 

Hannah a scrâşnit din dinţi. N-avea nici timp şi nici chef 
de ironiile tinerei. 

— Bine, mulțumesc de ajutor. 

Cassie a ridicat dintr-o sprânceană. 

— Ce vrei? Abia dacă încăpeți voi doi acolo. Şi nu pot să 
fac nimic nici pentru Daniel şi nici pentru sora lui. Mai bine 
să-mi păstrez energia. Mai ales că nu prea avem apă şi 
mâncare. 

Chiar dacă nu-i convenea, Hannah trebuia să-i dea 
dreptate. S-a uitat prin autocar, sperând că va vedea ceva 
care să le fie de folos. 

— Poți să încerci cu o monedă, a zis Cassie. 

— Ai vreo monedă la tine? 

— Nu. 

— Minunat! 

Cassie a salutat-o milităreşte şi şi-a vârât nasul în carte. 
Hannah a oftat şi s-a uitat în spate. Nu avea nicio tragere de 
inimă, însă trebuia să vorbească cu Daniel. 

Tânărul stătea din nou lângă sora lui. Peggy abia dacă 
mai respira - superficial şi hârâit —, iar pielea îi era palidă şi 
lipicioasă. Cu siguranță că nu mai avea mult de trăit. Dar 
era greu să-ți dai seama. La început, Hannah crezuse că va 
muri în mai puţin de o oră. Şi uite că se înşelase. Moartea 
este un proces. Oamenii presupun că este ori ceva brusc, ori 
ceva ce durează, dându-ţi timp să te pregăteşti. Însă este o 
iluzie ideea că te-ai putea „pregăti” pentru aşa ceva. 

În acelaşi fel, chiar cele mai catastrofale răni te pot ucide 
abia după un timp. Mai întâi, organele vor începe să cedeze. 
Treptat, unul după altul. Îţi vor amorți membrele. Creierul 
va înceta să mai funcționeze la capacitate maximă, nu vei 
mai fi lucid decât foarte rar - şi atunci foarte puţin. Nu vei 
mai avea nevoie de hrană sau de apă. Posibil să nici nu mai 


fi în stare să înghiți. Vei respira din ce în ce mai greu şi mai 
superficial. Şi, în cele din urmă, în lipsa unei cantități 
suficiente de oxigen şi fără activitate neuronală adecvată, ţi 
se va opri inima. În funcţie de natura rănilor, procesul 
acesta poate dura minute, ore sau chiar zile. Moartea vine 
doar când vede ea că au fost îndeplinite toate aceste 
condiții. Şi, din câte ştia Hannah, nimeni nu este vreodată 
pregătit. S-a înfiorat şi şi-a înăbuşit un alt acces de tuse. 

— Nu trebuie să-mi spui, i-a zis Daniel când a văzut-o. 

— Ce să-ți spun? 

— Că Lucas are dreptate. Că aşa ar fi mai bine. Peggy 
oricum va muri, iar acum suferă mult prea mult. 

Hannah s-a aşezat pe jos, alături de el. 

— Lucas nu are deloc dreptate. Moartea nu e niciodată un 
lucru bun. Însă există momente când este cea mai puțin 
dureroasă variantă. 

Daniel a dat din cap. 

— Speram să reuşim cumva să scăpăm la timp de aici. 

Hannah s-a încruntat nedumerită. La timp pentru ce? Ca 
să supraviețuiască Peggy? Aşa ceva nu ar fi fost niciodată 
posibil. 

— Îmi pare rău, a murmurat ea. 

Ce clişeu stupid şi inutil! 

Daniel a ridicat ochii la ea. Ce ochi frumoşi! şi-a zis din 
nou Hannah. 

— Mi s-a părut că aud un elicopter, a spus el. 

— Cred că ne caută oamenii de la Departament. 

— Şi chiar crezi că o să ne omoare dacă ne găsesc? 

Shutdown. 

— Da, a răspuns ea. Şi de-aia trebuie să plecăm de aici. 
lar pentru asta e nevoie să scoatem vasul de toaletă. Ai 
cumva vreun obiect cu care am putea să desfacem 
şuruburile? Poate o monedă? 


Daniel a ezitat puţin, după care s-a scotocit în buzunar şi 
a scos o monedă fără lustru de un penny. De ani întregi 
Hannah nu mai văzuse vreuna. 

— Bănuţul meu norocos, a spus tânărul. Îl am de la 
bunica. Nu prea m-a ajutat până acum. 

I l-a întins. 

— Aşa că poți să-l iei. 

— Mulţumesc. 

— Chiar crezi că o să reuşeşti? a întrebat-o Daniel. 

— Habar n-am. Dar trebuie să încercăm. Suntem ţinte 
prea uşoare dacă rămânem înăuntru. 

— Şi dacă ieşim? După aia ce facem? 

Bună întrebare! 

— Luăm din bagajele din cală tot ce ne-ar fi de folos. Ne 
ducem în pădure şi ne căutăm un adăpost pentru la noapte. 
Mâine-dimineaţță vom încerca să ajungem într-un sat sau 
oraş. Dacă află lumea despre noi, le va fi mai greu să ne 
anihileze. 

Daniel a căzut pe gânduri. 

— Şi cam cât de departe ar fi primul sat sau primul oraş? 

— Nu ştiu, a recunoscut Hannah. Poate optzeci de 
kilometri, poate opt sute. 

— Şi tu chiar crezi că o să apucăm să mai trăim cât să 
mergem pe jos opt sute de kilometri? 

— Mai bine mor încercând să fac ceva decât să stau aici 
cu mâinile încrucişate şi să-mi aştept moartea. 

Daniel a surâs. 

— Câteodată vorbeşti exact ca Peggy. 

— Da? 

— Da. Era mai dură decât părea... 

S-a întrerupt brusc. Afurisitul ăla de timp trecut. 

— Ascultă-mă, Daniel! i-a spus Hannah. O să vii cu noi 
dacă reuşim să ieşim. Trebuie să vii. 

— Nu pot s-o abandonez pe Peggy. 


— Nu mai ai cum s-o ajuţi. 

— Nu-i... nu-i vorba doar despre Peggy. 

— Ce mai este? 

Nu i-a răspuns. 

— Uite, Daniel, i-a zis Hannah. Ştiu că-ţi este greu, dar va 
veni un moment în care va trebui să te hotărăşti. 

Daniel s-a uitat la sora lui şi, cu un gest nespus de 
tandru, i-a îndepărtat de pe frunte o şuviță de păr. 

— Ştiu... 

S-a întors şi a privit-o în ochi pe Hannah. 

— Ai să stai cu mine? Când va veni clipa? 

— Da, dacă asta vrei. 

— Îmi promiţi? 

Ea a oftat. 

— Îţi promit. 

— Mulţumesc. 

Hannah s-a uitat cu atenţie la el. Mai era ceva? Ceva ce 
nu-i spusese? 

Salveaz-o! 

Dar nu a apucat să-l întrebe nimic, pentru că a strigat-o 
Lucas de la toaletă. 

— Ai găsit ceva ca să desfacem şuruburile astea? 

— Da. Vin acum, i-a răspuns ea. 

Daniel i-a aruncat o privire lui Lucas şi s-a strâmbat. 

— N-am încredere în el, a mărturisit el. 

— Nu se poate să crezi că l-a omorât pe Ben. 

Daniel i-a şoptit: 

— S-a sculat cineva în timpul nopții. L-am văzut cum se 
mişcă. 

Hannah s-a încruntat. Cum de i-a scăpat tocmai asta? 
Probabil că ațipise puţin. 

— Lucas? 

— Era prea întuneric ca să-mi dau seama. 

— Eşti sigur? 


Daniel a schițat un zâmbet trist. 
— Nu mai sunt sigur de nimic. Dar... ai grijă. 
e 

Desfacerea şuruburilor a fost un proces lent şi anevoios şi 
extrem de neplăcut din cauza mirosului de dezinfectant şi 
de scurgeri din toaletă. Mai întâi, au ridicat colacul, după 
care au făcut cu schimbul la desfacerea şuruburilor cu 
moneda veche a lui Daniel. Când, în sfârşit, l-au deşurubat 
şi pe ultimul, aveau amândoi degetele zdrelite, iar hanoracul 
lui Hannah era ud de transpiraţie. Şi pe Lucas îl dureau 
degetele, însă părea foarte calm şi nu dădea semne că ar fi 
obosit. A tras de piesa mare din plastic şi a smuls-o din 
locul ei. După care s-a cam chinuit să o scoată afară, pe uşa 
mult prea îngustă. 

Momentul adevărului, şi-a spus Hannah. 

S-a ghemuit acolo. Sub vasul de toaletă era podeaua din 
plastic cenuşiu şi un orificiu mic pentru scurgere. Hannah a 
apăsat plasticul cenuşiu cu mâna. Apoi s-a ridicat şi a 
început să dea cu călcâiul în el. I se părea destul de subțire, 
dar tot nu credea că l-ar putea sparge. Nu fără să-şi facă 
picioarele zdrenţe. 

Lucas s-a strecurat înăuntru. 

— Ei? 

— E din plastic. Compartimentul pentru rezervorul 
colector e probabil pe partea cealaltă. Teoretic, dacă reuşim 
să ajungem la el, ar trebui să dăm de o deschizătură. 

— Teoretic? 

— Nu ştiu mai multe, a zis ea, uitându-se la podea. Şi nici 
nu cred că sunt în stare s-o sparg. 

Lucas a ridicat un picior şi a lovit cu putere în plasticul 
de pe jos. S-a crăpat puţin. A lovit din nou. Acum, a intrat 
până la gleznă în podeaua aia. S-a clătinat. Hannah s-a 
speriat. Apoi şi-a dat seama că era proteza, nu piciorul cel 
bun. Lucas şi-a tras-o afară şi s-a auzit un scrâşnet prelung 


când proteza metalică s-a râcâit de marginile găurii din 
podea. 

S-a întors şi i-a zâmbit. 

— Are şi avantaje chestia asta. 

S-au aplecat şi au început să tragă de plasticul de pe jos, 
să rupă bucăţi din el. Şi au descoperit locul dreptunghiular 
de dedesubt. Hannah s-a uitat înăuntru. A văzut rezervorul 
colector şi a mai văzut deasupra lui o trapă, care probabil că 
dădea în partea laterală a autocarului, pe unde probabil că 
se scotea rezervorul ca să fie golit. Da. Măcar de data asta 
Dumnezeu era de partea lor — sau soarta sau norocul chior. 
Era suficient spațiu în jurul rezervorului şi chiar se vedea o 
dâră de lumină acolo unde se desprinsese trapa în urma 
accidentului. Încă un şut zdravăn şi va ceda complet. 

Aveau o cale de ieşire. Una strâmtă. Incomodă. Dar o cale 
de ieşire. 

Pe Hannah a copleşit-o o senzație minunată de uşurare. 
Şi parcă a luat-o iarăşi cu amețeală. Şi-a şters transpirația 
de pe frunte. 

— O să... 

A apucat-o tusea. Şi-a acoperit gura cu brațul. Nu mai 
avea aer. Lucas se uita la ea. I-a citit întrebarea din privire. 
Dar, înainte ca el să poată spune ceva, s-a auzit un țipăt din 
spatele autocarului. 

— HANNAH! 

A ieşit repede din toaletă. Daniel tocmai ce venea spre ea. 
Şi părea mult mai tulburat decât înainte. 

— Peggy! a scâncit el. 

Hannah a dat din cap. 

— În regulă. 

Daniel s-a întors şi s-a împleticit până la locul unde se 
afla sora lui. Hannah a luat-o după el. A auzit gemetele de 
durere încă dinainte să ajungă acolo. A ocolit scaunele 
deformate şi a văzut-o: Peggy zăcea cu picioarele desfăcute 


pe geamul de pe latura autocarului îngropată în nămeți. 
Avea convulsii. Şlițul blugilor ei prespălați era îmbibat de 
sânge. 

— Ce dracu’?! 

I-a aruncat o privire nedumerită lui Daniel, după care s-a 
aşezat în genunchi lângă fată. De unde a venit tot sângele 
ăla? A pus mâna pe burta lui Peggy. I se mişca ceva sub 
degete.  Nuuu. Hannah a ridicat uşurel marginea 
hanoracului foarte larg. Abdomenul fetei era mărit şi 
încordat. Şi avea contracții. 

Iisuse Hristoase! 

Peggy murea. 

Dar Peggy era şi însărcinată... şi acum era în travaliu. 

Hannah s-a întors furioasă spre Daniel. 

— De ce nu mi-ai zis că €... 

Şi cuvintele i-au murit pe buze. 

Daniel avea în mână un briceag ascuțit. 

— Mi-ai promis, i-a spus el. Salveaz-o! 


MEG 


— De ce să ascunzi un pistol tocmai pe acoperişul unei 
telecabine? s-a mirat Max. 

— Precis Karl a fost, a spus Sarah. Probabil că a avut 
două arme. 

Meg s-a gândit şi la ipoteza asta. 

— Dar, dacă tot avea un pistol, de ce să mai ia la el şi un 
cuțit? 

— Poate s-a gândit că ne-ar trezi un foc de armă. 

— Nu l-ar fi auzit nimeni, eram toți duşi de pe lumea 
asta, a zis Meg, uitându-se la pistol. Ca să nu mai spun că 
am fost percheziționaţi la pielea goală. Ni s-au luat absolut 


toate obiectele personale înainte să fim urcați aici. Deci... 
cum naiba au ajuns în telecabină un cuțit şi un pistol? 

— Păi, clar că el n-a fost drogat, a mârâit Sarah. Probabil 
s-a prefăcut. 

— Dar tot ar fi trebuit să treacă prin toate procedurile... 

Şi Meg n-a mai continuat. 

Le scăpa ceva. Ei îi scăpa ceva. S-a gândit la bucățica de 
bandă adezivă din spatele banchetei. La banda adezivă cu 
care fusese lipită arma de acoperiş. Era o legătură între ele, 
numai că nu-şi dădea seama care anume. 

Sean părea dus pe gânduri. 

— Dacă tipul ăla mort era de la firma de pază, poate că 
arma a lui a fost. 

— Şi cum a ajuns pe acoperiş? 

Bărbatul a ridicat din umeri. 

— O fi avut el un motiv dacă a vrut să-l ascundă, nu? 

Sau, şi-a zis Meg, poate i l-a găsit asasinul şi el l-a ascuns 
acolo? Şi-a imaginat scena: ucigaşul îl înjunghie pe Paul, 
descoperă pistolul şi intră în panică. Ce să facă? Ar putea să 
scape de el, dar, pe de altă parte, i-ar putea fi de folos. Nu 
are unde să-l ascundă în interiorul cabinei, aşa că îl lipeşte 
cu bandă adezivă de acoperiş. Tare aiurea idee, dar şi destul 
de ingenioasă. Însă... de ce nu a ascuns şi cuțitul acolo? 
Sau de ce nu a scăpat de el în alt fel? Şi de unde a avut 
banda adezivă? 

— E încărcat? 

Întrebarea lui Sarah a întrerupt raționamentul lui Meg, 
tocmai în momentul când aceasta avea senzația că făcea 
oarece progrese. 

— Am întrebat dacă e încărcat, a repetat Sarah. Nu ştiu 
ce cred ceilalți, dar eu nu mă simt prea bine când te văd că 
ai o armă încărcată în mână. 

— Crezi că o să vă împugşc pe toţi? a întrebat-o Meg, pe un 
ton uşor amuzat. 


Sarah şi-a încrucişat braţele la piept. 

— Prefer să nu aflu. 

Meg a clătinat din cap cu un fel de compătimire ironică. 

— În regulă. 

A desfăcut magazia cu cartuşe. Erau şase. Deci pistolul 
era complet încărcat, dar nu fusese folosit. 

Le-a răsturnat pe toate în palma întinsă. 

— Le vrea cineva? N-ai ce face cu o armă fără gloanţe. 

— Le iau eu, a spus Sean. 

Meg i le-a dat, iar bărbatul şi le-a pus în buzunar. 

— Mulțumiţi? a vrut să ştie ea. 

— Dar de ce să rămână arma la tine? s-a împotrivit 
Sarah. 

Meg şi-a dat ochii peste cap. 

— O vrei tu? Poftim! 

A apucat pistolul de ţeava şi i l-a oferit. Sarah s-a uitat 
lung la el, după care a clătinat din cap. 

— Nu. Ţine-o tu. 

— Sigur? 

— Da. 

Meg a vrut să bage pistolul în buzunar. 

— De fapt... 

Max era. Se aşezase din nou pe jos şi vocea îi suna puțin 
cam bârâit. 

— De ce să ţină cineva pistolul ăla? De ce nu-l aruncăm, 
aşa cum am aruncat şi cuțitul? 

Corect. Ar fi dat naştere la întrebări dacă ajungeau la 
Refugiu cu o armă asupra lor. 

— Eu cred că ar trebui să-l ținem, a intervenit Sean. 
Pentru orice eventualitate. 

— Pentru orice eventualitate? s-a mirat Sarah. Ce 
eventualitate? 

Meg ştia răspunsul. Dacă rămâneau blocaţi acolo şi 
urmau să moară în chinuri fie din cauza foamei, fie din cea 


a frigului, moartea de glonț nu părea o alegere atât de 
proastă. 

— Ce eventualitate? a repetat Sarah, pe un ton mai 
strident. 

— În eventualitatea că nu va veni nimeni să ne salveze, a 
spus Meg. 

— Nu pricep... 

Şi a făcut ochii mari. 

— Adică să ne împuşcăm singuri? 

— Sau unul pe altul. 

Sarah s-a holbat îngrozită la ea. 

— Nu! 

— Poate va trebui să luăm în calcul şi la varianta asta, a 
spus Meg. Dacă singurele noastre opțiuni sunt moartea din 
cauza hipotermiei sau a foamei, posibil să ne dorim să 
ajungem la aceeaşi destinație pe o scurtătură. Ştiu ce aş 
alege eu. 

— Singur Dumnezeu are dreptul să hotărască cine 
trăieşte şi cine moare, a bolborosit Sarah. 

Meg a scos un hohot de râs, scurt şi urât. 

— Ai dreptate. Înseamnă că mâna aia care l-a îmbrâncit 
pe Karl din cabină n-a fost a ta, ci a lui Dumnezeu, nu? 

— Nu l-am îmbrâncit. 

— Haide să n-o luăm iarăşi de la capăt! a intervenit Sean. 
Eu spun că trebuie să păstrăm pistolul. 

Max a început să tuşească. Meg s-a uitat la el. Stătea 
ghemuit în colțul cabinei şi, în ciuda faptului că îşi potolise 
setea, tot foarte palid era şi avea ochii injectați. Părul i se 
lipise de tâmple. Meg ar fi fost în stare să pună pariu că 
avea şi febră. Neapărat trebuiau să-l ajute cumva. 

— Mai există o posibilitate, a zis ea. 

Sean a ridicat din sprâncene. 

— Să ne aruncăm prin trapă? 

— Nu. Să ne urcăm pe acoperiş. 


— Ce??? 

— Se vede stația telecabinei. Nu-i departe. 

— Zece metri sau o mie de kilometri, cam tot aia ar fi, a 
mârâit Sean. 

— Cred că am putea să ajungem până acolo dacă ne-am 
ține cu mâinile de cablu, a spus Meg. 

S-au holbat toți la ea. Apoi Sean a izbucnit în râs. 

— Pe bune? 

Meg s-a uitat urât la el. După discuția de seara trecută, 
îşi imaginase că se formase o oarecare legătură între ei, însă 
acum tipul se purta ca un nesimțţit. 

— Este posibil, a insistat ea. Nu sunt decât vreo două sute 
treizeci de metri. 

— N-ar fi o distanță prea mare dacă te-ai plimba pe un 
bulevard scăldat în soare, a zis Sean. Însă tu spui că trebuie 
să ne agățăm cu mâinile şi picioarele de un cablu din oţel, 
aflat la trei sute de metri deasupra solului. Ca să nu mai 
vorbim de viscol. 

Meg s-a încruntat la el. 

— Eu pot s-o fac. 

— Serios? Chiar poţi? 

— Am deţinut recordul academiei de poliție la cursa cu 
obstacole. 

— Şi eu am ieşit primul la cursa de alergare în saci în 
şcoala primară, i-a întors-o Sean. E cam tot aia. 

— Las-o să încerce! 

Sarah vorbise. Stătea într-un colț şi tremura. 

Max s-a uitat la Meg cu ochii lui roşii. 

— Chiar crezi că ar fi posibil? 

— Da, a răspuns ea, cu toate că nu era absolut deloc 
sigură. Este periculos. Dar s-ar putea să fie unica noastră 
şansă. Dacă reuşesc să ajung la stație, o să dau alarma şi o 
să cer ajutor. 


— Uite care-i treaba, a început Sean, vorbindu-i pe tonul 
ăla indulgent, care-i ridica ei părul în cap şi-o făcea să-i vină 
să-i tragă una în nas. Ştiu că eşti puternică şi ştiu că eşti 
curajoasă şi toate alea-alea. Dar nici măcar până la 
jumătatea drumului n-ai să ajungi. 

— Ai tu vreo idee mai bună? s-a răstit Meg. În afară de aia 
în care ne zburăm creierii? 

A observat ceva pe chipul lui, o expresie stranie şi 
efemeră, pe care nu a putut s-o descifreze. 

— Da, am, i-a răspuns el. O s-o fac eu. 

— Banu! 

— Sunt mai puternic decât tine. 

— Dar şi mai greu. Eu sunt mai uşoară şi mă mişc mai 
repede. 

— Eu sunt mai rezistent. 

Meg i-a aruncat o privire furioasă. 

— Mulţumesc, dar nu. 

Sean a schițat un fel de zâmbet. 

— Nu ai încredere în mine. 

— N-am spus aşa ceva. 

— Nici nu era nevoie, a zis el clătinând din cap. Ce-ţi 
trece prin cap? Că o să ajung la staţie, o să-mi iau tălpăşița 
şi o să vă las să muriţi aici? În fond, poate eu l-am omorât 
pe polițistul ăla, nu? Asta crezi, nu-i aşa? 

— Nu, i-a răspuns Meg. Şi nu-mi mai pune vorbe în gură. 

Acum amândoi şi-au aruncat priviri pline de ură. 

— În regulă, a intervenit Max, pe un ton sfârşit. Din 
punct de vedere logic, există doar două cauze pentru care 
suntem blocaţi aici. Prima: o avarie tehnică. Caz în care 
probabil că sunt nişte oameni care se ocupă de ea chiar 
acum. Poate că o să dureze puţin. 

— Sau? l-a întrebat Meg. 


— O catastrofă. Mecanicii aceia au pățit ceva. Şi nu mai 
este nimeni care să repare avaria. Poate nici nu ştie cineva 
că am rămas blocați aici. 

Ipoteza aceasta a avut darul de a-i trezi la realitate. 

— În orice caz... a vrut să continue Max. 

— Am belit-o, a spus Sean, în locul lui, dar cu alte 
cuvinte. 

Max a surâs ruşinat. 

— Voiam să spun că, cu cât vom rămâne mai mult timp 
aici, cu atât este mai plauzibil să fie vorba despre a doua 
cauză. 

— Deci am belit-o? a repetat Sean. 

— În principiu, da. 

S-au uitat toți prin peretele din sticlă. Fulgii de nea parcă 
erau fragmente mici de dantelă plutind în aer. În zare se 
vedea panglica argintie a cerului unduindu-se deasupra 
cenuşiului care era stația telecabinei. Şi s-au uitat mult 
timp într-acolo din mormântul lor făcut din sticlă şi metal. 
Şi s-au simțit neputincioşi. 

— Nu mai rămâne decât o singură întrebare, a zis Meg, în 
cele din urmă. Cât timp mai aşteptăm? 


CARTER 


Nu vorbea nimeni. Nu se mişca nimeni. Până şi timpul 
părea că s-a decis să-şi întrerupă scurgerea. 

Lui Carter i s-a părut o veşnicie momentul acela când a 
stat încremenit în fața privirii ca de reptilă a lui Quinn şi a 
mitralierelor îndreptate asupra lor. I s-a pus un nod în gât şi 
a încercat să-l înghită. A scos un sunet înfundat, pe care era 
sigur că l-au auzit şi căprioarele din pădure. 

Miles a rupt tăcerea. 


— Aş fi mai coerent dacă n-aş vedea armele alea ațintite 
spre capul meu. 

Jimmy Quinn a zâmbit. 

— Dar nu spre capul tău sunt aţintite, Miles. Mai întâi o 
să te lase fără ouă. 

Dar a ridicat mâna, iar Unu şi Doi au lăsat armele în jos. 

Miles a înclinat capul în gest de mulțumire şi şi-a lăsat şi 
el pistolul în jos. 

După o clipă, la fel a făcut şi Carter. 

— Aşa. Deci care-i treaba? a vrut să ştie Miles. 

Quinn a făcut un semn din cap spre Unu, care imediat s- 
a dus la snowmobilul lui, de unde a luat un pachet. Carter 
l-a recunoscut: era unul dintre cele pe care le dusese la 
prăvălia lui Quinn cu o zi în urmă. 

Unu a pus pachetul lângă poartă. 

— Plasma voastră, a explicat Quinn. 

— Da, a zis Miles. Cantitatea pe care ai cerut-o. Dar nu... 

Unu a ridicat mitraliera şi a tras în pachetul care a 
explodat într-un nor de cioburi şi bucăţi de hârtie maro. 

Carter şi Miles şi-au acoperit capetele şi s-au ferit. 

— Ce dracu”! a exclamat Carter, privind mai întâi la Miles 
şi apoi la Quinn. Ce naiba faceţi? 

Quinn s-a apropiat şi a dat cu piciorul în resturile cutiei. 

— Mă crezi tâmpit, Miles? Ce rahaturi încerci să-mi vinzi? 

Carter a început să transpire. Întotdeauna avusese mare 
grijă să nu ajungă niciun fel de substanţă placebo în mâinile 
lui Quinn. Oare făcuse o greşeală? Oare Quinn primise nişte 
falsuri? 

— Nu, a răspuns Miles, fără să se piardă cu firea. N-aş 
face niciodată una ca asta. 

— Minti. 

— Nu mint. 

Quinn a continuat să se uite cu ură la el prin gard. 


— Am primit un telefon, Miles. De la un partener. Un 
partener de afaceri foarte important. Un partener de afaceri 
extrem de important, care este îngrozitor de supărat. Ştii de 
ce? 

— Nu. 

Însă acum parcă se distingea ceva în tonul lui Miles. O 
undă abia sesizabilă de îndoială. 

— l-a murit familia, Miles. I-am trimis un lot de plasmă, 
aşa cum fac de obicei. Dar ce să vezi? După două săptămâni 
se îmbolnăvesc toți. I-au murit şi nevasta, şi băiatul. Sigur, 
ar putea să-şi găsească o altă soțioară, dar nu are cum să-şi 
înlocuiască fiul. I-am spus că a fost o întâmplare, că poate a 
fost un lot contaminat. Dar după aia am primit şi alte 
reclamaţii. Alți oameni s-au îmbolnăvit. Aşa că te mai întreb 
o dată: mi-ai vândut o porcărie? 

Carter a observat tremurul din gâtul lui Miles — parcă i se 
blocase mărul lui Adam şi nu mai ştia încotro s-o apuce. 

— Niciodată n-aş face... 

Alte focuri de armă. Carter şi Miles s-au aruncat la 
pământ. Gloanţele au atins poarta într-o jerbă de scântei. 
Când au încetat zgomotele, cei doi s-au uitat în sus. Panoul 
de acces, care controla intrarea, atârna într-o parte. Poarta 
s-a deschis larg. 

Însă Quinn nu s-a grăbit să intre. 

— Uite cât de uşor mi-ar fi, a şoptit el, să vă omor pe toţi 
şi să pun mâna pe locul ăsta. Dar n-am s-o fac. Pentru că 
am avut o înțelegere. Spune-mi adevărul chiar acum, dacă 
nu vrei să-ți fac ouăle harcea-parcea. 

Miles a ridicat mâinile şi s-a sculat cu greu în picioare. A 
dat din cap. 

— În regulă. Abia de curând am aflat... 

Asta era, şi-a zis Carter. Avea de gând să dea vina pe 
Jackson. Să spună că el furase plasma şi o înlocuise cu 
falsuri. 


Miles a tras aer în piept. 

— Am observat nişte probleme cu eficiența plasmei. 

Carter a căscat gura la el. 

— Ce?! 

— Ceva fără prea mare importanţă, a continuat Miles. O 
mică reducere a substanțelor imunogene. Par a se împuţina 
la fiecare recoltare. 

— Adică? n-a priceput Quinn. 

Miles a oftat. 

— Adică plasma extrasă nu mai reuşeşte să genereze 
acelaşi număr de anticorpi ca înainte. Şi s-ar putea să nu 
mai fie la fel de eficientă, mai ales dacă va trebui să se 
confrunte cu o altă variantă a virusului. 

Quinn continua să se uite cu duşmănie la ei. 

— Ai dat-o-n bară, Miles! 

— Ştiu, a zis acesta. Dar am un plan de rezervă. 

— Şi eu am nişte morți. I-am dezamăgit, Miles. Pricepi că 
i-am dezamăgit? Poate o să vrea să se răzbune pe mine sau 
pe băieții mei. 

— Ştiu. Şi îmi pare rău. 

— Mă doare în cur de părerile tale de rău. Spune-mi cum 
ai de gând să îndrepți lucrurile. 

— Facem rost de rezerve noi. lIntacte. Neviciate. Le 
aruncăm pe cele folosite acum şi o luăm de la capăt. Cred că 
aşa vom rezolva problema. 

— Rezerve noi? s-a mirat Quinn. Adică... 

Şi a aruncat o privire spre panta care cobora în pădure. 

— Şuierători noi? 

— Da. 

Quinn şi-a dat capul pe spate şi a început să râdă. Au 
chicotit puţin şi fiii lui, dar cam fără chef. 

— Ştii că eşti nebun, da? În regulă. Ai o zi la dispoziţie. 
Douăzeci şi patru de ore. 


— Am nevoie de mai mult, s-a opus Miles. O zi îmi trebuie 
doar ca să iau rezervele. După aia trebuie să mă ocup de ele. 

— Bine. Patruzeci şi opt de ore. Doar atât. Am nevoie de 
plasmă proaspătă. Dacă nu mi-o livrezi... o să mori. Cu toţii 
o să muriti. 

— Înţeleg. 

— Bine faci! 

Quinn şi-a pus ochelarii de protecție şi s-a urcat pe 
snowmobil. La fel şi Unu şi Doi. Împroşcând zăpadă în jur, 
cele trei vehicule au pornit în jos pe pantă, în urlet de 
motoare. 

Carter şi Miles s-au uitat după ele până când au dispărut. 

— Interesantă discuție... nu? a murmurat Miles. 

Carter s-a ridicat în picioare. 

— Ce dracu”, Miles? De ce nu ne-ai spus? 

Miles s-a întors fulgerător şi a lipit ţeava pistolului între 
ochii lui Carter. 

— Nu-mi pune întrebări, Carter. Niciodată să nu 
îndrăzneşti să-mi pui întrebări. Aţi fi murit de mult dacă nu 
eram eu. 

Carter a ridicat mâinile şi a dat uşor din cap. 

— Bine, bine. Scuze. 

Miles a lăsat arma în jos, şi-a dres glasul şi a tras aer în 
piept. 

— Aş minți dacă aş spune că nu mă aşteptam la aşa ceva. 

— Şi ce facem? a vrut să ştie Carter. Drumul până la 
stația de telecabină şi înapoi o să ne ia o zi întreagă. 

Miles n-a dat niciun semn că l-ar fi auzit. 

— Dar nici cine ştie ce dezastru nu este, a continuat el. 
Oricum aveam nevoie de rezerve noi. Povestea asta doar ne 
obligă să ne mişcăm mai repede. 

— Şi cum rămâne cu curentul electric? Cu generatorul? 

— Schimbare de plan. Mai întâi facem rost de rezerve. 


Nu i-a dat timp lui Carter să-l contrazică. S-a întors şi s-a 
îndreptat spre uşa Refugiului. 

— Trebuie să-i anunțăm şi pe ceilalți. 

Caren a insistat să meargă cu ei. 

— E nevoie de toată lumea. 

e 

Carter se aştepta ca Miles s-o refuze. Pentru că, dacă 
venea şi ea, de Refugiu s-ar fi ocupat doar Welland. Însă 
Miles a fost de acord. 

— Ai dreptate. Şi îmi cer din nou scuze pentru că nu v-am 
spus de la bun început despre problemele cu plasma. 

Caren a strâns din buze. 

— Aşa ar fi fost normal. Dar înțeleg de ce n-ai făcut-o. 

Şi s-a uitat în ochii lui. 

— Spune-mi, Miles, cât de protejați suntem împotriva 
virusului? Quinn zicea că mulți oameni s-au infectat şi au 
murit. Dacă plecăm după rezerve şi o să ne expunem la... 

N-a mai încheiat fraza. Nici nu era nevoie. Se vor 
îmbolnăvi dacă se expuneau la virus? 

Miles nu i-a răspuns imediat. A stat puţin pe gânduri. 

— Sincer? Nu ştiu. Dar cred că dozele pe care le-am 
primit înainte ar trebui să ne mai protejeze cât de cât. Plus 
că vom purta măşti şi ochelari. Însă nu-ţi pot garanta nimic. 

Ce fusese periculos înainte devenise acum echivalentul 
unei sinucideri. Pe de altă parte, probabil că ar fi fost mult 
mai rău dacă nu i-ar fi dat lui Quinn plasmă curată. Nu 
puteau să fugă, pentru că aeroportul era controlat de 
Quinn. Nu aveau nicio altă soluție viabilă de transport, iar 
încercarea de a ajunge undeva mergând pe jos era pură 
nebunie. 

Viața lor de aici fusese mereu într-un echilibru instabil. 
lar acum balanța se înclinase într-o parte, firul de care 
atârnau începuse să se destrame, iar castelul din cărți de 


joc se dărâmase. Superbe metafore, dar care îşi pierduseră 
de multă vreme sensul. 

Încercarea de a face rost de rezerve noi era o misiune 
sinucigaşă. 

Dar să nu încerce ar fi echivalat cu o condamnare la 
moarte fără drept de apel. 

Welland a clătinat cu putere din cap, zburlindu-şi 
cârlionţii transpirați. 

— Măi, omule, nu-mi vine să cred ce-mi zici. Adică tu te 
aştepţi să mă descurc cu Şuierătorii fără nicio protecție? 

Miles i-a răspuns pe un ton foarte calm. 

— Trebuie să fie incinerate cadavrele, Welland. Treaba 
asta a devenit şi mai importantă, şi mai urgentă decât 
înainte. 

— Dar dacă... 

— Protejează-te la fel cum o faci întotdeauna şi n-ai să 
păţeşti nimic. 

Carter era sigur că aşa o să fie. Există unii oameni care 
nu dau niciodată de dracu’, indiferent cât ar fi de antipatici, 
laşi sau egoişti. În vreme ce alţii, ca sora lui... dar şi-a oprit 
gândul, înainte ca acesta să se dezvolte şi să-l sufoce. 

Miles s-a grăbit să continue: 

— În regulă. Ştim ce avem de făcut. Ne ducem acolo, 
căutăm un grup de Şuierători. Au obiceiul să doarmă mai 
mult în timpul zilei, dar nu trebuie să ne bazăm pe asta. Eu 
o să trag repede cu tranchilizante în doi dintre ei. Caren şi 
Carter, voi faceți tot ce trebuie ca să-i goniți pe ceilalți din 
preajma noastră. După care încărcăm rezervele în... 

— Ce ar fi să nu le mai spui aşa? nu s-a putut abţine 
Carter. 

Caren i-a aruncat o privire curioasă. 

— Carter... l-a avertizat Miles pe un ton scăzut. 


— Tot ce zic eu e că şi Şuierătorii sunt tot oameni, nu? a 
continuat Carter, încercând să-şi stăpânească emoția din 
voce. Cel puţin, aşa au fost înainte. 

— Nu-i mai putem considera „oameni” dacă vrem să 
supraviețuim, l-a contrazis Miles. 

— Miles are dreptate, a intervenit Caren. Din punctul 
meu de vedere, nu contează ce sunt sau ce nu sunt. Ori noi, 
ori ei. Asta-i situația. Şi ştiu pe cine aş alege. 

Normal. La ce atitudine s-ar fi putut aştepta din partea lui 


Caren - „cu C, nu cu K” —, dacă nu la una arogantă şi 
oportunistă? 

Şi Carter s-a resemnat oftând: 

— Bine. 


Miles a ridicat din sprâncene. 

— Îmi dai voie să continui? 

Carter a dat din cap, deşi nu i se pusese nicio întrebare. 
Pentru că Miles nu te întreba niciodată nimic. 

— Foarte bine. Încărcăm corpurile Şuierătorilor pe sanie şi 
le aducem în camerele de la subsol, unde vom începe să 
recoltăm plasma. 

Miles s-a întrerupt şi l-a privit cu subințeles pe Carter. 

— Şuierătorii vor fi hrăniți aici, vom avea grijă de ei. 
Probabil că vor avea un trai mai bun decât acolo, în 
sălbăticie, ca nişte animale. 

Indiferent cât de greu ar fi traiul în sălbăticie, orice creatură 
l-ar prefera pe acesta în locul contaminării, şi-a zis Carter. 

Miles s-a uitat la Welland. 

— Între timp, tu ai să răspunzi de tot ce se întâmplă aici, 
Welland. Du cadavrele la incinerator şi stai cuminte după 
aia, până ne întoarcem noi. 

— Şi dacă nu vă întoarceți? a scâncit Welland. Dacă se 
întrerupe iar curentul? Dacă vine iar Quinn? 

Miles i-a dat pistolul. 

— Atunci, foloseşte-l pe ăsta. 


Welland a holbat ochii la arma din mână. 

— Dar... nu ştiu să trag. Nu m-am confruntat niciodată 
cu Quinn şi cu băieţii lui. 

Miles a zâmbit. 

— Nu împotriva lor trebuie să-l foloseşti. 


HANNAH 


S-a uitat speriată la briceag. 

— Nu pot, Daniel. Nu... 

— Nu, nu Peggy. Copilul. 

I-a întins cuțitul. 

— Vreau să salvezi copilul. 

Hannah a înțeles abia acum. S-a uitat la Peggy. La burta 
ei umflată. Nu, Dumnezeule mare, nu! 

— Nu... nu pot. 

— Eşti studentă la medicină. 

— Da, dar nu sunt doctor şi nici moaşă. N-am făcut asta 
niciodată. 

Daniel a continuat să insiste. 

— Doar tu ne poţi ajuta, a şoptit el, privind-o rugător. Te 
implor. Nu vreau să le pierd pe amândouă. 

Hannah s-a uitat din nou la tânără. Oricum urma să 
moară în câteva minute. Iar fătul nu va mai avea oxigen şi 
trebuia scos foarte repede de acolo, ca să nu moară şi el sau 
să capete leziuni cerebrale. Deci trebuia să acționeze fără 
întârziere. 

Presupunând că ai să reuşeşti, cum o să supraviețuiască 
nou-născutul? N-aveţi lapte. Este foarte frig. N-ar fi decât o 
povară în plus. Fii rezonabilă, Hannah! Lasă-le pe amândouă 
să se ducă! Aşa e cel mai bine. 

S-a uitat la Daniel. I-a văzut disperarea din ochi. 

— Ştii că oricum s-ar putea să moară, da? 


— Ştiu. Dar, te implor, încearcă. Nu merită o şansă? 

Hannah, e o nebunie! 

Lasă-mă-n pace, tată! l-a gonit ea din minte. Tu vrei să ne 
omori pe toți. Pleacă naibii de-aici! 

A luat cuțitul şi a apăsat tăişul pe burta fetei. Iisuse! îi 
tremura mâna. Transpira. Rahat! A tras aer în piept, s-a silit 
să nu tuşească. În regulă. O poate face. Adu-ţi aminte de 
cursurile de anatomie, Hannah! Concentrează-te! Ai să 
reuşeşti. 

Trebuia acum să despice burta unei fete însărcinate şi 
muribunde şi neanesteziate. Aproape sigur că o va ucide. 
Peggy oricum ar fi murit, dar măcar putea să salveze o altă 
viață. O ființă care poate mai avea o şansă. 

A apăsat mai tare; a țâşnit sânge sub cuţit. Peggy a 
gemut, dar foarte stins. Cu ultima suflare. Hannah i-a tăiat 
burta de-a curmezişul, chiar sub buric. Din rană s-a 
revărsat un val de sânge de un roşu intens. 

— Daniel! i-a zis ea, strângând din dinți. Du-te şi scoate 
lenjeria de corp de pe morţi. Am nevoie de cârpe. la-o pe 
Cassie să te ajute. 

— Bine. Dar ce o să zică Lucas? 

Hannah a ezitat puţin. 

— Nu-i spune ce se întâmplă decât dacă-i absolut 
necesar. 

Daniel a pornit spre partea din față a autocarului. 
Hannah s-a uitat din nou la incizia făcută. A şters cu mâna 
o parte din sânge, dar curgea în continuare. Şi-a adus brusc 
aminte că tocmai ce curăţase podeaua toaletei. În niciun caz 
acesta nu era un mediu steril pentru un nou-născut. Dar ce 
altceva ar fi putut face? 

Trebuia să se concentreze. În regulă. A făcut o incizie în 
piele şi în țesuturile subcutanate. Următorul strat erau 
muşchii abdominali - rectus abdominis. Hannah a băgat 
cuțitul. Era ascuţit, dar nu chiar ca un bisturiu, iar muşchii 


erau tari. A simțit cum o ia din nou cu cald şi cum începe 
să-i picure transpiraţia de pe frunte. Însă nu se putea opri. 
Trebuia să se mişte cât mai repede. 

— Ţi-am adus lenjeria. 

A ridicat capul. Se întorsese Daniel, iar Cassie venise cu 
el. De fapt, probabil că nici n-avea nevoie de cârpe. Dar a 
vrut să-i dea ceva de făcut lui Daniel. 

— Mulţumesc. Pune-le jos. 

— Dumnezeule, a murmurat Cassie. Numai la asta nu mă 
aşteptam. 

— Mda, nici eu, a zis Hannah. 

Şi-a vârât degetele între muşchii abdominali ca să-i 
separe. Acum putea să intre în cavitatea abdominală prin 
peritoneul parietal... şi... da. Acolo era - uterul. În mod 
normal, ar fi trebuit să-şi facă griji despre cum anume va da 
vezica la o parte; numai că, în această situație, nici nu se 
punea problema că mama ar putea supraviețui. Însă fătul 
reprezenta o problemă - nu trebuia să-i facă niciun rău. 

— Aproape am ajuns, a mârâit ea, luptându-se cu un alt 
val de ameţeală şi greață. 

A băgat cuțitul în uter. Trei straturi. Stratul exterior 
(perimetrul), stratul mijlociu - stratul muscular (miometrul) 
şi stratul interior - mucoasa uterină (endometrul). Nici 
acum nu avea importanță dacă secționa cumva vreun vas de 
sânge. Nu trebuia decât să pătrundă şi să scoată fătul. A 
tăiat. A țâşnit un jet de sânge fierbinte care a stropit-o pe 
față. 

— La dracu”! 

A întins o mână. 

— Cârpă. 

Daniel i-a dat o pereche de boxeri groşi. Hannah şi-a şters 
şi ochii şi gura, dar tot mai simțea gustul metalic al 
sângelui. S-a uitat în jos. 

— Acolo €...? a întrebat-o Daniel. 


Da. Hannah vedea acum sacul amniotic dezumflat şi 
forma de neconfundat a fătului strâns ghem. A lăsat cuțitul 
din mână şi a desfăcut sacul deja rupt. 

— Dumnezeule! a murmurat Daniel. 

Abia cutezând să respire, Hannah a luat fătul în palme. 
Urma partea cea mai dificilă. Înainte se concentrase doar 
asupra tăieturilor. Dar acum ţinea o viață în mâini. O ființă 
micuță şi delicată. A scos bebeluşul din abdomen cu mişcări 
infinit de blânde şi l-a ridicat. S-a uitat la Daniel. 

— E fetiță. 

A pus-o în mâinile tânărului, care a încremenit, de parcă 
i-ar fi fost teamă să nu o spargă. 

— Mai trebuie doar să tai cordonul ombilical, a spus 
Hannah. 

A luat cuțitul şi a retezat țesutul dur. 

— Dar n-ar trebui să plângă sau să facă ceva? a întrebat 
Cassie. 

Avea dreptate. Hannah s-a uitat la copil. Oare respira? 

— Stai puţin! 

A luat o pereche de boxeri mai curațţi şi a şters mucusul 
din nasul şi gura bebeluşului. Apoi l-a frecat încetişor, dar 
ferm, pe piept şi abdomen. A simțit o contracție uşoară şi 
bebeluşul a deschis gura şi a scos un urlet puternic. 

— Bravo! a zis Cassie pe un ton sec. Aşa mai merge! 

— O fetiță! a şoptit Daniel. Uite, Peggy, fetița ta! 

Dar sora lui nu i-a răspuns. Hannah şi-a dat seama că nu 
i se mai auzea răsuflarea hârâită. A pus mâna pe ea. Avea 
pielea rece şi ochii îi erau sticloşi. Murise. 

Daniel s-a lăsat pe vine şi a aşezat bebeluşul pe pieptul 
surorii lui. 

— Peggy... 

I-a luat mâna rece şi a pus-o pe copil. 

— E atât de frumoasă, Peggy! Foarte frumoasă! O să-i 
spun „Eva”. Aşa cum ai vrut tu. „Sean”, dacă e băiat. „Eva”, 


dacă-i fată. Şi o să-i adaug şi numele tău, bine? Eva 
Margaret. 

Bebeluşul a început din nou să plângă. 

— Probabil că-i este frig, a spus Hannah. Înfăşoar-o în 
ceva. 

Daniel a luat un tricou gros şi a înfăşat fetița în el cu 
multă grijă. Hannah s-a uitat din nou la Peggy. Dintr-odată i 
s-a părut un gest de-a dreptul indecent s-o lase în 
continuare atât de dezvelită şi cu burta deschisă, de parcă 
ar fi fost doar o pungă uzată, un vas care nu mai era de 
folos nimănui. 

Prostii sentimentale, Hannah! E moartă. 

Chiar şi aşa. Tot merita puțin respect. Hannah a luat 
singura geacă pe care a găsit-o în preajmă şi a înfăşurat-o în 
jurul părții inferioare a corpului lui Peggy. 

Eva a început să plângă şi mai tare. Scotea țipete ascuţite 
şi supărate. 

— l-o fi foame? a întrebat Daniel. 

Posibil. Însă nu aveau niciun strop de lapte. Hannah a 
încercat să se gândească la o soluție, deşi parcă avea 
gelatină în cap de la atâta oboseală şi stres. Cu ce poți să 
hrăneşti un nou-născut dacă nu ai nici lapte de la mamă şi 
nici lapte praf? La nevoie, poţi folosi lapte de vacă - numai 
că nici din ăsta nu aveau. Dar parcă mai era ceva. Precis 
auzise de asta, numai că nu-şi mai aducea aminte. Una 
dintre informaţiile acelea pe care le auzi întâmplător, dar pe 
care creierul tău le culege ca atunci când culegi scamele de 
pe un pulover. 

— Pedialyte, a spus ea. 

— Asta nu-i pentru diaree la copii mici? a întrebat-o 
Cassie. 

— E pentru rehidratare, i-a răspuns Hannah. Conţine 
săruri şi minerale. 

— Ai tu aşa ceva? s-a mirat Daniel. 


— Eu, nu. Dar avea Ben. Nu mai ştiţi? zicea că are 
Pedialyte în bagaj. 

— Bagaj care este tot în cală, a adăugat Cassie, cu ironie. 

— Ştiu, a repezit-o Hannah. Dar poate am reuşit să găsim 
o ieşire de aici. Lucas a deschis spațiul de sub toaletă. Acolo 
e o trapă... 

S-a întrerupt brusc. 

Lucas. Unde era Lucas? 

Clar că şi Cassie îşi punea aceeaşi întrebare. 

— Apropo, unde-i domnul şi stăpânul nostru? 

Hannah s-a uitat în lungul autocarului. Imposibil ca 
Lucas să nu fi auzit tot tărăboiul de aici. Mai cu seamă 
urletele bebeluşului. 

— Nu ştiu, a murmurat ea. 

S-au uitat una la alta. Hannah şi-a şters sângele de pe 
mâini, s-a ridicat în picioare şi a pornit să se cațăre peste 
scaune ca să ajungă în spatele autocarului. Cassie s-a luat 
după ea. 

— Lucas? 

Hannah a ajuns la toaletă şi s-a uitat înăuntru. Nu era 
nimeni. 

A aruncat o privire şi în gaură. Trapa era deschisă. Prin 
ea intra aerul rece, dar ameţitor de proaspăt. 

S-a uitat peste umăr la Cassie. 

— A dispărut. 

Dar mai era ceva. 

— Auzi? a întrebat-o Cassie. 

Hannah auzea. 

Acelaşi bâzâit de mai devreme. 

Se întorsese elicopterul. 

Şi acum zbura mai aproape de ei. 

Mult mai aproape. 

S-au repezit amândouă peste banchetele răsturnate până 
la locul şoferului ca să se uite prin parbriz. 


La orizont se contura silueta întunecată a elicopterului. 
Din ce în ce mai mare. lar zgomotul făcut de elice nu mai 
semăna acum cu un bâzâit, ci cu nişte zbierete asurzitoare. 

— Au aflat că suntem aici! a strigat Hannah. 

— Pe bune, Sherlock? 

Hannah s-a uitat în sus. Elicopterul ajunsese deasupra 
lor. Şi, pentru că era destul de aproape, a reuşit să vadă că 
înăuntru era pilotul şi încă cineva. 

— Nu poate să aterizeze, a zis ea. Pădurea e prea deasă şi 
drumul e prea îngust. 

— Şi atunci de ce se tot roteşte pe aici? a întrebat Cassie. 

Avea dreptate. De ce nu se duce să găsească un teren bun 
de aterizare, de unde cei dinăuntru ar putea să ajungă la ei 
pe jos? Pentru că cei din elicopter ştiau că nu poate ieşi 
nimeni din autocar. 

Numai dacă nu cumva... 

Din elicopter se desfăşura ceva. 

— Rahat! a bombănit Hannah. 

O scară de frânghie. 

— Nu vor să aterizeze, a spus ea. Trimit pe cineva la noi. 

Cassie s-a holbat speriată la ea. 

— Şi ce facem? 

Un om îmbrăcat în  combinezonul verde al 
Departamentului a ieşit din elicopter şi a început să 
coboare. Avea o armă automată agățată de umăr. 

— Fuga! a zbierat Hannah. 

S-au repezit în spatele autocarului. 

— Daniel? a răcnit Hannah, încercând să-şi stăpânească 
tuşea. Trebuie să ieşim de-aici. 

— Şi fetița? 

— ACUM! 

Hannah s-a întors şi a împins-o pe Cassie în toaletă. 

— 'Târăşte-te pe acolo ca să ieşi. 


Nu a fost nevoie să-i spună de două ori. Cassie s-a 
strecurat imediat prin deschizătura dreptunghiulară, şi-a 
făcut drum pe lângă rezervorul colector şi a ieşit destul de 
uşor prin trapă. Însă Cassie era scundă şi subțirică. Cu 
bebeluşul în braţe, Daniel s-a împleticit până la toaletă. 

— Acum tu, i-a zis Hannah. 

— Şi Eva? 

— I-o dai lui Cassie. 

— Nu vreau, a clătinat el din cap. Du-te tu! i-o dau ţie pe 
Eva. 

— Daniel... 

— Te mişti mai repede decât mine. Dacă o fi să rămână 
cineva în urmă... nu trebuie să fii tu aia. 

S-au privit în ochi. Apoi Hannah s-a uitat spre fața 
autocarului. Chiar atunci parbrizul s-a făcut ţăndări. Omul 
Departamentului trăsese în el. Hannah a văzut imediat nişte 
bocanci negri care intrau pe acolo. 

— Rahat! 

Hannah s-a pus pe burtă şi a coborât prin deschizătură. 
Era strâmt spaţiul de lângă rezervor, dar şi-a supt burta şi a 
reuşit să treacă. A ieşit prin trapă şi s-a ghemuit lângă 
latura autocarului. Alături de ea era Cassie, îngropată în 
zăpadă până aproape de şolduri. 

Cât de minunat era aerul ăla rece, cât de proaspăt era. 
Însă Hannah nu avea deloc vreme să se bucure de el. S-a 
vârât pe jumătate înapoi prin trapă şi a întins brațele. 
Daniel i-a dat fetița. Hannah a luat-o şi a scos-o afară. 
Micuța s-a mişcat puţin, după care a adormit la loc. 

— Haide! i-a şoptit Hannah lui Daniel. 

L-a văzut cum se înghesuie prin deschizătura din 
podeaua toaletei şi încearcă să treacă pe lângă rezervorul 
colector. Din păcate, era mult mai corpolent decât ea sau 
decât Cassie sau chiar decât Lucas (unde dracu’ era 
nenorocitul ăla, laş şi trădător?) 


— M-am înțepenit, a gemut Daniel. 

— Împinge-te! l-a îndemnat Hannah. Trebuie să te 
împingi. 

Aşa a făcut. Iar rezervorul a trosnit. Grăbeşte-te! l-a 
îndemnat ea în gând. Hai, mai repede! Ucigaşul deja era 
înăuntru. Foarte curând va înţelege ce se întâmplă. 

— Haide, poţi s-o faci! l-a îmbărbătat ea. 

Daniel a început să se contorsioneze şi să se zbată. 

— Ţine! i-a spus Hannah lui Cassie, întinzându-i fetița. 

— Nu pot să... 

— Ia-o! 

I-a pus-o pe Eva în braţe. Cassie o ţinea de parcă micuța 
ar fi fost o bombă cu ceas. 

Hannah l-a apucat de mână pe Daniel şi l-a tras. S-a 
auzit un scârțâit. Hannah a mai tras o dată, cu toată 
puterea. Şi parcă s-a rupt ceva. 

Rezervorul a sărit din şuruburi şi, împreună cu Daniel, s- 
a rostogolit prin trapă într-un şuvoi de apă, dezinfectant şi 
mizerii. Hannah a căzut pe spate în zăpada moale. 

— Rahat! 

În sensul foarte propriu. Dar Daniel reuşise să iasă. Din 
păcate însă, nu fusese tocmai o evadare făcută pe furiş. 

— SCHEISSE! a înjurat bărbatul cu armă. 

Ciudat! şi-a zis Hannah. E neamt. Deşi asta n-ar fi trebuit 
s-o mire. Departamentul era o operațiune globală. Şi nu era 
tocmai acum momentul s-o intereseze naționalitatea 
potențialului lor călău. 

S-a ridicat repede. Individul se uita furios prin trapă. A 
înjurat din nou şi apoi a dispărut. Nu risca să rămână 
înțepenit acolo. Se întoarce spre partea din față a 
autocarului, şi-a spus Hannah. Ca să iasă prin parbriz. 

Nu aveau prea mult timp la dispoziție. Hannah a aruncat 
o privire spre pădure. Era la destul de mulți metri distanță 


şi, până să ajungă acolo, vor fi observați şi de tipul cu armă, 
şi de elicopterul care continua să se rotească deasupra lor. 

— Trebuie să fugim în pădure, a spus ea. 

Daniel s-a ridicat în capul oaselor şi a bolborosit: 

— E prea departe. 

Cassie s-a uitat la ea ca la o nebună. 

— Are dreptate. N-o să reuşim. 

— HALT! 

Hannah s-a întors. Bărbatul a sărit de pe capota 
autocarului şi a pornit spre ei. 

Rahat! E prea târziu. Ce era de făcut? N-aveau arme. N- 
aveau unde să se ascundă. Pe Hannah a copleşit-o 
frustrarea - o frustrare mai mare decât teama. Ajunseseră 
până aici. Scăpaseră. Nu-i deloc corect. 

A auzit chiar atunci o altă voce: 

— VERZEIHUNG!! 

Cineva ieşea din pădure, unde probabil că se ascunsese 
până atunci. 

Lucas. 

S-a oprit într-un loc de unde să poată fi văzut şi de 
bărbatul înarmat, şi de persoanele din elicopterul aflat acum 
la altitudine foarte mică. Curenţii de aer fierbinte făcuți de 
elice parcă voiau să-i smulgă hainele de pe el şi îi zbârleau 
părul blond. 

Când individul cu arma automată s-a întors spre el, 
Lucas a ridicat mâinile în semn de capitulare. 

— Warte ab! Hören. Mein Name ist Lucas Myers. Ich 
arbeite fiir die Departament. 

— Was tun Sie hier? 

— Ich bin hier um sicherzustellen dass die Operation 
reibungslos abläuft. 


11 „Scuze” în limba germană în original (n. tr.). 


Şi s-a lovit uşor peste încheietura mâinii. 

— Du hast den Bus wegen mir gefunden. 12 

Bărbatul înarmat a părut să ezite puţin. 

— Ce zice? a şoptit Cassie peste capul fetiţei. 

— Nu sunt sigură, i-a răspuns Hannah. 

Ştia un pic de germană, dar poate nu înţelegea prea bine, 
pentru că distanța era destul de mare şi elicopterul huruia 
foarte tare. 

— Cred că încearcă să-l asigure că este de partea lor. 

— Asta-i sinucidere curată, a murmurat Daniel. 

— Mai bine el decât noi, a bombănit Cassie, încercând s-o 
țină pe fetiță într-o poziție mai comodă. Nu vrei s-o iei tu? 

Daniel a mângâiat-o pe Eva pe cap. 

— Mai ai grijă de ea încă puţin. 

— Ba nu. lisuse! De ce? 

— Pentru că o să murim cu toții dacă Lucas pățeşte ceva. 

Şi Daniel s-a ridicat cu greu în picioare. 

— Ce faci? a şoptit speriată Hannah. 

Tânărul a schițat un zâmbet firav. 

— Am să-ți spun când am să ştiu şi eu. 

S-a cățărat anevoie pe autocarul pe jumătate îngropat în 
nămeți şi a început să se târască pe latura de sus. Omul 
înarmat era atent la Lucas şi, chiar dacă pilotul 
elicopterului l-ar fi văzut pe Daniel, era prea departe ca să-şi 
poată anunța camaradul. 

— Warum solite ich din glauben? l-a întrebat acesta pe 
Lucas. 

Hannah şi-a tradus în minte: De ce te-aş crede? 

— Erkundigen Sie sich beim Profesor.13 


12 „Stai puţin! Ascultă-mă. Mă numesc Lucas Myers. Lucrez pentru 
Departament!” „Şi ce faci aici?” „Sunt aici ca să mă asigur că operaţiunea 
va decurge fără probleme... Datorită mie aţi găsit autobuzul.” - în limba 
germană în original (n. tr.). 


Tipul cu arma s-a holbat la Lucas. Daniel înainta încet pe 
caroseria lungă a autocarului, răscolind stratul de zăpadă şi 
descoperind astfel logoul Academiei. Ajunsese aproape în 
dreptul individului şi se uita în jos la el. 

— Mein Befehl lautet, a spus acesta ridicând arma, Sie alle 
zu töten. Keine Ausnahmen. Keine Uberlebenden.14 

Niciun supraviețuitor. 

— Nein! a strigat Lucas. 

Daniel s-a aruncat de pe autocar peste asasin şi l-a 
trântit la pământ. I-a zburat puşca din mâini. 

— Au! a icnit Cassie. Doare! 

Cei doi au început să se lupte în zăpadă. Se loveau cu 
pumnii, cu picioarele. Însă Daniel avea avantajul greutății. 
S-a trântit peste individ şi i-a imobilizat brațele sub 
genunchii lui. După care a început să-i care pumni în față şi 
în cap, iar şi iar şi iar, până când i-a dat sângele şi, în cele 
din urmă, tipul nu s-a mai mişcat. 

Daniel i-a luat arma şi s-a ridicat în picioare. Elicopterul 
continua să se rotească deasupra lor. Daniel s-a întors şi a 
tras în el. Hannah a auzit țiuitul gloanțelor care ricoşau din 
carcasa metalică. Pilotul s-a resemnat, iar elicopterul s-a 
ridicat, s-a mai rotit o dată şi a dispărut în norii din zare. 

Daniel s-a întors la omul fără cunoştinţă de pe jos. 

Nu, şi-a spus Hannah. Nu mai reprezintă o amenințare 
pentru noi. Nu trebuie să-l împuşti. 

Daniel a apăsat pe trăgaci. O dată şi încă o dată şi încă o 
dată. Trupul asasinului zvâcnea la fiecare glonț şi înroşea 
zăpada din jur. Hannah a tresărit. Daniel a lăsat arma în 
jos. 


13 „Întreabă-l pe profesor” (n. tr.). 


14 „Mi s-a ordonat să vă ucid pe toţi. Fără excepţie. Să nu rămână niciun 
supravieţuitor.” (n. tr.). 


Lucas s-a apropiat de el. 

— Mi-ai salvat viaţa. Îți mulțumesc, prietene. 

Şi i-a întins mâna. 

Daniel s-a uitat lung la ea, s-a răsucit pe călcâie şi a 
plecat de acolo. S-a oprit după câțiva metri, s-a trântit pe 
zăpadă şi a rămas aşa, cu ochii aţintiți la bocancii din 
picioare. Parcă îi venea din nou să vomite. Lucas a ridicat 
din umeri şi s-a dus lângă mort. 

— Stai aici! i-a cerut Hannah lui Cassie. 

Cassie s-a înfuriat. 

— Ce? Chiar ai de gând să mă laşi cu plodul ăsta în 
brațe? 

Hannah a pornit spre Lucas, care se ghemuise şi scotocea 
prin buzunarele asasinului. A ridicat ochii la ea şi i-a arătat 
un obiect mic şi gri, cu nişte fire la un capăt. 

— Dispozitiv exploziv, a spus el. Ai avut dreptate. Voiau 
să ne omoare şi să distrugă toate probele. 

— N-ar trebui să ai mai multă grijă când umbli cu el? 

— Nu-i armat. Uite aici, i-a zis Lucas, arătându-i un 
buton mic. Probabil că ăsta setează ceasul. Dacă îl apăs... 

Şi a ridicat un deget. 

— Lasă-l jos imediat! s-a răstit Hannah. 

Lucas a zâmbit şi, cu un gest nepăsător, şi-a pus 
dispozitivul în buzunar. 

Hannah s-a uitat urât la el. 

— Ne-ai abandonat. 

Lucas s-a încruntat. 

— Deloc. Am ieşit din autocar ca să mă uit mai bine în jur 
şi să văd ce mai este în cala de bagaje. Am auzit elicopterul 
şi m-am ascuns în pădure. 

— De unde ai ştiut că tipul cu arma e neamt? l-a întrebat 
ea. 

— L-am auzit vorbind. 

Tocmai din pădure? 


— Ce i-ai spus? 

— Nici nu mai ţin minte. Încercam doar să trag de timp. 
Dar de ce întrebi? 

Hannah l-a privit cu asprime. 

— Germana mea nu-i prea bună, a zis ea, aber fiir mich 
hörte es sich so an als hättest du ihnen erzählt dass du für 
die Abteilung arbeitest. Fiir meinen Vater?15 

Lucas s-a uitat la ea, fără să-i răspundă. 

— l-ai spus că lucrezi pentru Departament, pentru tatăl 
meu, a repetat Hannah, de această dată în engleză. Aşa 
este? 

— Te înşeli, a zis el. 

— Oare? 

— Da. 

Lucas s-a ridicat în picioare şi i-a zâmbit vesel. 

— lar germana ta este excelentă. 

— Alooo! a răcnit Cassie, apropiindu-se de ei cu Eva în 
brațe. Vreţi să fiți amabili să mă scăpațţi de chestia asta? 

Lucas s-a întors şi a holbat ochii la ea. 

— Ăla-i... un bebeluş? 

Cassie şi-a dat ochii peste cap. 

— Clar că nu-i Broscoiul Kermit - şi nu trebuie să mă 
întrebi, că-ţi zic eu: nu-i al meu. 

— Sora lui Daniel era însărcinată, a explicat Hannah. I- 
am făcut o cezariană de urgenţă în timpul în care tu ai făcut 
ce-ai făcut pe aici. 

Lucas a privit-o lung, încercând să înțeleagă. Însă nimic 
nu-l şoca prea tare pe Lucas. 

— Un nou-născut reprezintă o complicație inutilă. 

— Numele ei este Eva, a spus Daniel, ridicându-se în 
picioare. Şi nu-i o complicaţie. Este nepoata mea. 


15 „... dar, din ce am auzit, am impresia că i-ai spus că lucrezi pentru 
Departament. Pentru tatăl meu?“ (n. tr.). 


A ridicat arma. 

Lucas I-a privit cu atenție. 

— Foarte bine. Înseamnă că acum este şi mai important 
să ne grăbim. Am căutat deja prin bagaje şi am luat de acolo 
mai multe lucruri care să ne fie de folos. Ar trebui să intrăm 
în pădure şi să ne îndepărtăm cât mai mult posibil de 
autocar. Departamentul ştie că suntem în viață. Ceea ce nu- 
i în avantajul nostru. Plus că... 

Şi a făcut un gest scurt spre bebeluş. 

— ... treaba asta o să ne încetinească şi mai mult. 

S-a întors şi s-a îndreptat spre cala de bagaje. 

Daniel şi-a atârnat arma automată de umăr şi a întins 
mâinile. 

Cassie i-a dat-o pe Eva. Daniel a început să o legene 
încetişor. 

— Nu ne place nesimțţitul ăla, deloc nu ne place, nu-i aşa, 
Eva? 

— Ce drăguţ! a zis Cassie. 

Şi s-a uitat la Hannah. 

— Ce i-ai spus? 

— Mai nimic, a murmurat ea, privind încruntată după 
Lucas. Am vrut doar să mă asigur că ne înțelegem. 


MEG 


Toţi ascundem câte ceva. 

Gândul ăsta a trezit-o brusc din somn. Gândul ca un 
junghi în coaste. Ca un junghi în minte. 

Polițistul. 

Sean se referise la Paul/Mark folosind cuvântul „polițist”. 
Înainte îi spusese doar „tipul de la pază”. Însă, când s-au 
certat, spusese: Poate eu l-am omorât pe polițistul ăla. Posibil 
să fi fost doar o simplă greşeală de exprimare. Discutaseră 


înainte despre alternativă ca Paul/Mark să fi fost un fost 
polițist. Însă numai ea ştia că acesta era adevărul. lar apoi 
Sean păruse convins de asta. Oare îl cunoscuse pe Paul? 
Oare Sean îi minţise tot timpul? 

Şi o mai frământa ceva. Bucata de bandă neagră de sub 
banchetă. O obseda. Aşa cum o obsedau anumite amănunte 
pe vremea când şi ea era polițistă. Nu se lega ceva. Astfel de 
nepotriviri trebuia să cauţi la locul unei infracțiuni. Bucata 
de bandă neagră nu avea ce să caute acolo. De ce fusese 
ascunsă sub banchetă? Oare cu ea fusese ceva lipit acolo? 
Ceva ce nu trebuia văzut de nimeni până în momentul în 
care i-ar fi trebuit persoanei care l-a ascuns? 

Un cuțit, de exemplu. 

Aşa s-ar explica modul în care ajunsese în telecabină. 

Pentru că fuseseră toți dezbrăcaţi la pielea goală. Şi 
percheziționați. N-avea cum să le scape un cuțit celor care-i 
controlaseră. 

Însă... dacă cineva ar fi avut informaţii confidenţiale 
despre această operațiune, poate chiar un spion - vreun 
angajat nemulțumit din Departament - care să strecoare 
cuțitul în cabină înainte de urcarea lor... atunci totul era 
mai logic. 

Un asemenea scenariu te ducea şi la concluzia că 
asasinatul fusese premeditat. Pregătit. Conceput dinainte. 
Poate chiar cu ajutorul altcuiva. Ucigaşul ştiuse că Paul va 
fi în telecabină. Şi trebuia neapărat să-l împiedice să ajungă 
la Refugiu. Când sosiseră în locul pentru testările de 
dinainte de îmbarcarea în telecabină, fuseseră toți încuiați 
în camerele lor. Deci asasinul nu avusese cum să-şi pună 
planul în practică atunci. Dar, dacă el ştiuse ce urmau să 
pățească, poate se prefăcuse că ar fi fost şi el drogat şi îl 
înjunghiase pe Paul în timp ce toți ceilalți erau duşi de pe 
lumea asta. 


Dar pistolul? N-avea niciun rost. Precis exista o legătură, 
însă Meg nu-şi dădea seama care ar fi putut fi aceasta. Cine 
să fi avut vreo legătură cu ambele arme? Karl nu i se păruse 
deloc a fi un tip într-atât de inteligent încât să conceapă un 
asemenea plan. Sigur, cu condiția ca nu cumva să-l fi 
subestimat ea. Pe de altă parte, poate Karl era complet 
nevinovat, iar asasinul se afla şi acum printre ei. 

Meg s-a ridicat în capul oaselor şi s-a desprins foarte 
încet dintre oamenii de pe podea. Imediat, trupul ei s-a 
alarmat, simțind lipsa căldurii emanate de ceilalți. Sarah 
dormea făcută ghem. Sean stătea lipit de spatele ei. Într-o 
poziţie intimă. Cam prea intimă... 

Nu ai crede că poţi să aţipeşti pe un asemenea frig, însă 
erau epuizați din cauza lipsei de mâncare şi de apă. 
Reacţiile le erau mult încetinite. Organismele li se decuplau 
de la realitatea înconjurătoare, încercând să-şi păstreze 
energia pentru funcţiile vitale, ca în procesul de hibernare. 
Probabil din cauza asta şi gândurile ei înaintau mult mai 
anevoios decât în mod obişnuit. 

A dat din mâini în timp ce traversa cabina. Avea degetele 
amorțite. Nu-şi simțea labele picioarelor, deşi purta ciorapi 
groşi şi bocanci îmblăniți. Telecabina scârțâia, dar parcă nu 
se mai legăna la fel de mult ca înainte. Se mai domolise 
viscolul, însă temperatura nu creştea deloc, îşi vedea aburii 
respirației. Dovadă că încă sunt în viaţă, şi-a zis Meg cu 
tristețe. Cu toate că, după ce o pierduse pe Lily, se simţise 
mai mult moartă decât vie. Cu un picior în lumea aceasta. 
Cu un picior deja în lumea cealaltă. 

S-a dus la peretele din sticlă şi s-a uitat la cerul înserării. 
Era punctat de stele mici. Planete aflate pe moarte. O 
lumină în agonie, în adevăratul sens al cuvântului. Oare aşa 
va arăta lumea lor după ce îşi va fi dat ultima suflare? Pe 
vremuri, Meg crezuse că se va bucura când va veni sfârşitul. 
De ce să mai trăiască ceilalți oameni dacă Lily nu mai avea 


acest privilegiu? De ce să continue viața la fel ca înainte? 
Însă acum îi părea rău să vadă cât de uşor fusese distrusă 
specia umană. 

Zece ani. În doar zece ani societatea se sfărâmase. În doar 
zece ani virusul devastase globul. Zece ani de revolte, de 
războaie, de ură dezlănțuită. Zece ani în care bolnavii 
deveniseră nişte proscrişi. Zece ani în care Fermele fuseseră 
acceptate, deveniseră o parte a vieţii cotidiene. Aşa şi trebuie 
când te confrunți cu un inamic supus în permanență 
mutațiilor. Şi se impuneau sacrificii. Iar unele dintre acestea 
erau omeneşti. Sau aproape omeneşti. 

Nu sunt ca noi. Cei infectați. Şuierătorii. Această 
dezumanizare fusese un proces gradual, dar premeditat. 
Teama făcea parte din plan. Era mai uşor să uiţi că 
Şuierătorii au fost odată oameni ca noi. Oameni care au 
avut ghinion şi s-au infectat. Care au avut parte de şi mai 
mult ghinion rămânând în viaţă. Întotdeauna suntem mai 
aproape de marginea prăpastiei decât ne imaginăm, şi-a zis 
Meg. Zi după zi, tot mai aproape. Numai că nu cutezăm 
niciodată să privim în jos. 

I s-au umplut ochii de lacrimi. Ce mai căuta aici? De ce 
îşi prelungea chinul? Dacă scopul ei era să moară, de ce să 
nu o facă acum? Nu trebuie decât să deschidă trapa şi să se 
arunce prin ea. Să facă un salt mortal spre zăpada înghețată 
de dedesubt. Atât de uşor ar fi. Parcă prea uşor. 

A auzit un foşnet din spate şi s-a întors. Sarah se ridica 
în capul oaselor. Max şi Sean au rămas încolăciți pe jos. 

— Bună! i-a spus Meg, pe un ton indiferent. 

Sarah s-a sculat şi a început să meargă prin cabină. Îşi 
freca brațele, îşi dezmorțea picioarele. Era trasă la față, avea 
cearcăne negre şi buzele crăpate. Ei şi? şi-a zis Meg. Probabil 
că nici eu nu-s tocmai de pus în ramă. 

— Se face iar seară, a murmurat Sarah. 

— Da. 


— Tot mai ai de gând să faci mâine ce ai zis că faci? 

Meg s-a uitat din nou prin peretele de sticlă. 

— Nu ştiu. 

— Nu trebuie. Vreau să spun că probabil oricum va fi 
inutil. 

Vocea femeii era lipsită de orice nuanțe. Meg ştia ce 
înseamnă asta. Era vocea care recunoştea înfrângerea. La 
fel se simţțise şi ea după moartea lui Lily. Când nu mai 
avusese nici măcar un grăunte de speranță de care să se 
agaţe. Însă speranţa este la fel ca nisipul. Cu cât o strângi 
mai tare în pumni, cu atât îți alunecă mai repede printre 
degete. 

Meg înțelegea cum pot muri oamenii de durere sau de 
tristețe sau cum bătrânii se veştejesc pur şi simplu. Nu 
înțelegem, nimeni nu înțelege cât de mult depinde viața 
noastră de speranţe şi de scopuri, de făgăduință unei zile 
noi. la-ne asta şi ne transformi în nişte roboţi, doar în 
aparență vii, până în momentul în care ni se ard toate 
circuitele şi murim. 

Însă nu i-a spus asta acum. Pentru că, indiferent cât de 
antipatică îi era Sarah, nu voia să o rănească. 

— S-a potolit viscolul, a zis ea. Poate totuşi autorităţile au 
aşteptat să se îndrepte vremea ca să... 

— Nu, a întrerupt-o Sarah. Nu-mi vorbi de sus. 

— În regulă. 

— Ştiu că nu mă înghiți. 

Meg n-a spus nimic. 

— Crezi despre mine că sunt o prefăcută. O pacoste. O 
tâmpită isterică. 

— Cred că eşti speriată, a zis Meg. Toţi suntem. 

— lar începi. 

— Bine, a oftat Meg. Nu. Nu te înghit. Te simţi mai bine 
acum? 

— Da. 


Tăcere. S-au uitat amândouă afară. Sarah şi-a tras nasul. 

— Am omorât un om. 

Meg s-a uitat la ea. Sarah privea în zare şi părea 
nefericită. 

— Da, a aprobat-o Meg. Da, l-ai omorât. 

— N-am vrut. 

— Dacă aşa zici tu. 

— Nu... nu ştiu ce am vrut să fac. Am crezut că încerc să- 
l salvez, dar... nu ştiu. Poate de fapt chiar voiam să-l împing. 

O spovedanie. Însă acum Meg nu avea energia necesară 
pentru aşa ceva. Şi nu era preot. Însă sentimentul de vină 
este ca un abces urât. Din când în când trebuie să-i faci o 
incizie ca să iasă puroiul ăla scârbos din el. 

— Uneori, a spus ea, facem tot felul de lucruri împinşi de 
furie sau de teamă. Am văzut multe treburi din astea când 
lucram în poliție. Majoritatea oamenilor care comit crime nu 
sunt criminali. Sunt doar speriaţi, foarte supăraţi. Aproape 
toți ajung să îşi regrete fapta. 

Sarah a dat încet din cap, pipăindu-şi afurisita aia de 
cruciuliță de la gât. 

— Nu crezi în Dumnezeu, nu? 

— Nu prea. 

— Şi eu am fost ca tine. 

Meg se cam îndoia, dar a lăsat-o să vorbească în 
continuare. 

— La douăzeci de ani, beam, mă drogăm, mă culcam cu 
oricine era dispus să facă sex cu mine. Mama m-a născut 
când era foarte tânără şi n-a făcut chiar cele mai bune 
alegeri, nici în privința vieţii pe care o ducea, nici a 
bărbaţilor cu care se încurca. Prima oară am fugit de acasă 
la paisprezece ani, după ce iubitul ei de la vremea respectivă 
a încercat să mă pipăie. Nu mă înțelege greşit. L-a dat afară 
din casă imediat ce i l-am pârât. Dar mereu exista câte un 


alt iubit, câte un alt tip care să-i dea bani... şi nu era tocmai 
cel mai favorabil mediu în care să-ți creşti un copil. 

Meg a dat din cap. Şi mama ei o crescuse singură, dar 
fusese foarte puternică şi rezistentă şi muncitoare. Murise 
când Meg avea doar şaptesprezece ani. O călcase o maşină, 
iar şoferul fugise de la locul accidentului. Tipul ăla nu a 
făcut decât douăsprezece luni de puşcărie. Pentru că era 
alb, destul de înstărit şi provenea dintr-o „familie bună”. Un 
tânăr care „avea toată viața înainte” - aşa a avut 
impertinența să spună judecătorul. De parcă mama ei n-ar 
fi avut toată viața înainte. De parcă ucigaşul ăla, care a 
abandonat-o lângă trotuar pe cea mai minunată femeie din 
lume, ca pe un sac de gunoi, ar fi avut mai multă valoare 
datorită culorii pielii lui. 

Sarah vorbea în continuare: 

— Aşa că am intrat în multe belele şi, într-o zi, am luat o 
supradoză. Ar fi trebuit să mor atunci. Ştiu că-i răsuflat şi 
siropos ce zic eu acum, dar am văzut lumina. Şi am auzit o 
voce care-mi spunea să mă întorc. 

Meg a făcut tot posibilul ca să nu pufnească cu dispreţ. S- 
a abținut şi nu i-a spus că medicii erau de părere că lumina 
aceea întrezărită de persoanele aflate pe moarte reprezenta 
doar reacția creierului care se deconecta. 

Sarah a continuat: 

— A doua zi m-am înscris la Alcoolicii Anonimi, l-am 
primit pe Dumnezeu în viața mea şi am pornit pe calea 
însănătoşirii. 

— Bravo! a spus Meg. 

Şi nu-i zicea aşa doar de formă. Dependenţa de orice 
substanță este o boală şi nu toată lumea reuşeşte să scape 
de ea şi să se facă bine. 

— Am studiat şi am ajuns profesoară. Şi tare mândră mai 
era mama de mine. Chiar ne-am cumpărat împreună o casă. 

Meg a privit-o mirată. 


— Şi atunci? De ce ai venit aici, dacă ai avut parte de un 
final fericit? 

Sarah s-a întunecat la față. 

— S-a îmbolnăvit mama. Nu a luat virusul şi nu a făcut 
cancer. Dar ştii şi tu cum este să ajungi la doctor în ziua de 
azi. Spitalele dau realmente pe dinafară de atâţia pacienți. 
Totul se năruie. 

Mda, Meg ştia. 

— Dar, dacă ai bani, dacă poţi să plăteşti cât ţi se cere, în 
cazul ăsta n-ai nicio problemă. Aşa că, atunci când au venit 
oamenii de la Departament ca să recruteze voluntari pentru 
teste... ştii că-ți dau bani pentru asta? 

Meg ştia. O sumă frumuşică. Pe ea n-o interesa, dar 
reprezenta un stimulent pentru mulți. 

— Şi am auzit că se poartă frumos cu tine acolo, a spus 
Sarah. Că ai o cameră drăguță. Şi mâncare bună. Şi tot felul 
de beneficii - acces la o sală de sport, la piscină, la saună. 
Şi mi-am zis că, dacă tot e să mor în numele ştiinţei, de ce 
să n-o fac în stil mare? 

— Nici măcar Dumnezeu nu ar refuza unei fete o zi la 
saună şi masaj. 

Un zâmbet mic şi amar. 

— Corect! Şi, dacă nu supraviețuiesc, banii îi voi reveni 
mamei, pentru tratamente. 

Pe Meg au copleşit-o remuşcările. O antipatizase pe Sarah 
din prima clipă şi nici acum nu putea să spună că o place. 
Însă fiecare avea un motiv întemeiat pentru care venise aici. 

— Foarte bine. 

— Aşa zici? Dacă o să murim aici, în telecabina asta, 
mama n-o să vadă niciun ban. Şi totul va fi fost în zadar. 

— N-o să murim aici, a spus Meg, pe un ton ferm. O să 
scăpăm. 

A simțit o mişcare în spate şi s-a întors. Se trezise şi 
Sean, iar acum se freca la ochi. Îi căzuse gluga. Cât de mult 


îi crescuse părul în doar două zile! Şi barba parcă îi era mai 
deasă. 

— Ce frumos zici! a exclamat el. 

— Nu mint. 

— Mda, a murmurat el, privind-o cu ochii lui albaştri. 
Ştiu. 

S-a ridicat în picioare şi s-a întins. Dar imediat a început 
să tremure. 

— Dumnezeule, ce frige! Cred că-s minus cinci grade. 

— Probabil. 

— Cam cât credeţi că e ceasul? i-a întrebat Sarah. 

Meg s-a uitat la cer. Se făcea cenuşiu. Un cenuşiu brăzdat 
cu fâşii zdrențuite de nori care ascundeau secera subțire şi 
palidă a lunii. 

— Nu-mi dau seama. Poate cinci sau şase? 

Greu să-ți dai seama când nu ai ceas. Şi nici telefon. 

— Trebuie să mă uşurez, a mormăit Sean. Vă rog să mă 
scuzați. 

S-a dus la trapă, s-a aplecat şi a deschis-o. Meg şi Sarah 
s-au uitat în altă parte. Însă Meg a mai apucat să-l vadă 
cum îşi trage fermoarul de la combinezon şi îşi descoperă 
din nou tatuajul de pe piept. Fata cu păr negru. Meg s-a 
încruntat. Oare de ce i se părea cunoscută? Cine să fi fost? 
Iubita lui? Sora? Fiica? Sean s-a aplecat şi mai mult, iar ea 
şi-a întors ochii de la el. 

Sunetul pe care-l făcea Sean i-a amintit că şi ea ar fi 
trebuit să urineze. Super! Asta însemna bocanci uzi de pipi, 
sau podea plină de pipi. Sean şi-a tras fermoarul la loc şi a 
închis trapa. 

În telecabină intrase aerul rece. Meg a început să dârdâie 
de frig. Toţi trei s-au apucat să bată din picioare. Vedeau că 
aburii respirației erau şi mai albi, şi mai denşi. Max nu se 
mişcase încă din locul unde stătea ghemuit pe podea. Meg 


s-a uitat la el. Nici nu-şi schimbase poziția. Şi a mai 
observat ceva. 

— Sean! a zis ea. 

— Ce-i? 

— Max. 

S-a uitat şi el şi s-a încruntat. Apoi a înțeles la ce se 
referă. 

Nu i se vedeau aburii respirației. Deloc. 

— Ce naiba! 

Sean s-a pus pe vine lângă Max şi l-a scuturat uşor de 
umăr. 

— Ce s-a întâmplat? a întrebat Sarah. A păţit ceva? 

Sean i-a luat pulsul de la încheietura teafără. După care 
i-a dat jos gluga de pe cap. 

Sarah şi-a înăbuşit geamătul. Meg a simțit că i se frânge 
inima. Max avea ochii pe jumătate deschişi, dar deja 
încețoşaţi. Pielea i se făcuse albă, iar buzele i se învinețiseră. 

Sean s-a uitat la ele. Părea foarte mâhnit. Nu trebuia să 
mai spună nimic, dar a făcut-o. 

— A murit. 


CARTER 


A privit-o mult timp. S-a uitat la chipul ei frumos, la 
chipul ei desăvârşit. Aşa cum nu fusese niciodată al lui, nici 
măcar înainte de accident. 

Moştenise gene mai bune decât el. Dar nu-l deranjase 
asta. O iubise extraordinar de mult. O ocrotise mereu. Şi-ar 
fi dat viața pentru ea. Doar că iată-l acum. Încă în viaţă. În 
vreme ce ea... 

— Carter? 

Caren apăruse în pragul uşii. Carter s-a repezit să pună 
bine fotografia pe care o ţinea de obicei ascunsă. Însă i-a 


scăpat din mână şi a aterizat pe podea, chiar lângă 
picioarele femeii. 

Caren s-a aplecat, a luat-o şi s-a uitat la ea. 

— Drăguţă! Iubita ta? 

— Nu. Sora. 

A întins mâna, stăpânindu-şi impulsul de a i-o smulge 
dintre degetele cu manichiură perfectă. 

l-a dat fotografia, încruntându-se uşor. 

— Parcă n-aveai rude. 

— Nu am. Este... a murit. 

— Îmi pare rău. 

— De ce? N-ai omorât-o tu. 

Şi-a strecurat fotografia în buzunar. O va pune în 
ascunzătoare mai târziu. 

— Adevărat. Dar tot îmi pare rău. Ce a păţit? 

Îi stătea pe vârful limbii să-i spună că nu-i treaba ei. 
Caren nu manifestase niciodată vreo dorință de a afla 
amănunte despre viața lui şi uite că reuşiseră să 
conviețuiască trei ani fără să-şi facă vreo confidentă. 

De ce să înceapă tocmai acum? 

Dar evident că ştia de ce. Probabil aveau să moară cu toţii 
astăzi. lar gândul acesta te apasă. Apropierea de moarte îţi 
dezleagă limba. 

A încercat să-şi înăbuşe durerea amintirii. 

— Am avut un accident... trebuia să fugim, să ajungem 
undeva unde să fim în siguranță. 

S-a întrerupt o clipă, dându-şi seama că vede totul foarte 
clar în fața ochilor. Sângele. Cuţitul. A scurtat povestea. 

— N-a mers. Sora mea n-a scăpat. 

— Ce trist! 

Carter a dat din cap. 

— Da, dar a fost demult. Şi tu? 

— Eu... ce anume? 

— Rude? 


— Am avut... am... un tată, un frate şi o nepoată. 
Trebuiau să se ducă în nord, într-un loc cumpărat de tata 
cu ceva vreme în urmă. Un loc sigur. 

A ridicat din umeri. 

— Nu ştiu dacă au ajuns acolo. 

— De ce nu te-ai dus cu ei? 

— Şi să pierd toată distracţia de aici? 

Carter a ridicat din umeri. 

— Ai dreptate. Nu-i treaba mea. 

Femeia a oftat. 

— Bine, îți spun. Am boala Huntington!6. Probabil că mai 
apuc cinci sau zece ani de viață. Mi-am imaginat că, dacă 
mă ofer voluntar pentru teste... măcar aş avea oarece 
control asupra modului în care voi muri. 

— Nasol! 

— Cam da. 

Carter a deschis gura ca să mai spună ceva, dar şi-a dat 
seama că îşi epuizase platitudinile din vocabular. 

— Ai vreo treabă cu mine? 

Ea a ridicat dintr-o sprânceană. 

— Puțin sex înainte de moarte? 

S-a holbat la ea. Femeia zâmbea. 

— Glumesc. 

— Normal că glumeşti. 

Caren s-a întristat. 

— Nu din cauza... a bâiguit ea, făcând un gest vag spre 
chipul ei. Am vrut să spun că nu suntem tocmai parteneri 
de sex sau prieteni sau... 

— Ştiu. Înţeleg. Nicio problemă. 


16 Afecţiune neurodegenerativă progresivă care se manifestă prin 
afectarea mişcărilor, afectare cognitivă şi tulburări comportamentale (n. 
tr.). 


Carter crezuse că scăpase deja şi de ruşinea, şi de 
mâhnirea pe care i le provoca fața lui pocită. Însă nu, tot îl 
mai dureau anumite cuvinte sau gesturi, chiar dacă nu erau 
spuse sau făcute intenționat. 

Carter s-a uitat în spate, după care a intrat în cameră şi a 
închis uşa. 

— Bine, a zis ea, privindu-l în ochi. Uite care-i chestia — 
nu am încredere în tine, Carter. 

A început bine. Acum Carter mai trăgea nădejde doar ca 
discuția asta să nu-l oblige să o omoare. 

— Sper că urmează un „dar”, a spus el. 

— Dar, a continuat ea. Am şi mai puțină încredere în 
Miles şi în Welland. 

— Bravo! înseamnă că avem ceva în comun. 

Un zâmbet strâmb şi încordat. 

— Ştiu că tu n-ai prea fost în relații apropiate cu Jackson. 

— Mi se pare mai degrabă că Jackson n-a vrut să aibă 
relații prea apropiate cu nimeni. 

— Eu am stat de vorbă cu el din când în când. 

— Foarte bine. 

— Jackson era antivaccinist. 

— Cum?! Şi ce puii mei căuta aici? 

— Cred că n-a avut de ales, la fel ca mulți dintre noi... 

Şi s-a uitat la el cu subînțeles, pentru că amândoi ştiau 
că el venise aici în altă conjunctură decât toți ceilalți. 

— Corect! 

— În orice caz, chestia e că mi-a spus că nu-şi făcea 
dozele. 

Din momentul în care începuseră să se descurce cu 
seringile, Miles îi lăsase să-şi injecteze singuri plasma. N- 
avea absolut niciun motiv să bănuiască vreo abatere de la 
regulă din partea lor. 

— La dracu”! a mârâit Carter. Şi tu ai ştiut tot timpul de 
treaba asta? 


— Nu. Am aflat chiar înainte să dispară. 

— Şi ştiai că vrea să fugă de aici? 

— Nu. Doar am avut impresia că voia s-o facă. Altminteri, 
de ce mi-ar fi mărturisit asta, când ştia că i-aş fi putut 
spune lui Miles? 

— Păi, şi de ce nu i-ai spus? 

— N-am vrut să-l condamn la moarte pe Jackson. 

A şovăit puţin şi a adăugat: 

— Să păţească şi el ce a pățit Anya. 

Carter a holbat ochii la ea. 

— Ştii ce-a păţit Anya? 

— Nu tocmai. Tu ştii? 

Anya. Blonda, frumoasă, năbădăioasa Anya. De doar 
douăzeci şi şase de ani. Făcuse parte din primul grup, însă 
nu-i convenea deloc faptul că țineau personalul infectat ca 
să aibă rezerve de plasmă. Se certa mereu cu Miles pe tema 
asta. Îi spunea că este imoral, că nu sunt cu nimic mai buni 
decât Profesorul. Într-o noapte încercase să-i elibereze pe 
Şuierători din camerele lor de izolare. Nu reuşise să facă 
asta, însă reuşise să se infecteze şi ea. Apoi a încercat să 
fugă. 

Acum Anya era moartă. Probabil. 

Carter încă îşi amintea cum i se scurgea sângele pe 
zăpada de un alb imaculat şi cum lucea în lumina palidă a 
lunii. Îşi mai amintea cât de grea i se păruse arma din 
mână. Şi cum Miles îl bătuse prieteneşte pe umăr: Bravo, 
băiete! Trebuia s-o facem. Haide, du-o acum la incinerator! 

Şi Carter făcuse ce i s-a spus să facă. Ce trebuise să facă. 
La fel ca atunci când Miles îi ordonase să o ucidă pe Anya. 
Prețul ăsta îl plăteai când te salva Miles. Dar, după ce şi-a 
pus combinezonul de protecție şi a luat sania şi s-a întors să 
ia cadavrul Anyei, aceasta dispăruse. O dâră de sânge ducea 
până în pădure, iar apoi nu se mai vedea. Miles făcuse ca 
toți dracii, dar recunoscuse că ar fi fost mai periculos să 


încerce s-o găsească. lar acum nimeni nu mai vorbea despre 
Anya. 

Carter a clătinat din cap. 

— Nu. N-am nicio idee. 

Caren l-a privit cu înțelegere. 

— Oricum, eu cred că şi Jackson a murit, aşa că nu mai 
contează. Ce vreau eu să spun este că n-avea absolut niciun 
motiv să fure plasma. Era împotriva recoltării de plasmă. 
Era împotriva Fermelor. Era împotriva tuturor lucrurilor 
care se întâmplă acum. 

Carter a început să se cam sperie. 

— Se mai întâmplă ca oamenii să facă anumite lucruri 
din alte motive. Motive pe care ceilalți nu le cunosc. Poate 
trimitea cuiva plasma aia? 

— Poate... dar tot nu se leagă. Plus că în subsol mai avea 
acces şi altcineva în afară de Miles. 

Carter s-a speriat de-a binelea acum. 

— Cine? 

— Welland. 

— Welland? Eşti sigură? 

Caren a dat din cap. 

— L-am văzut cu ochii mei. 

— Când? 

Caren părea acum nițeluş cam ruşinată. 

— Când am fost şi eu acolo. 

Dumnezeule mare! Şi crezuse că subsolul era o fortăreață 
în care doar el reuşise să pătrundă. Afla abia acum că era 
mai aglomerat decât Piccadilly Circus. 

— De ce te-ai dus? a întrebat-o el. 

— Ca să verific. 

— Ce? 

— Dacă Miles este sincer cu noi. 

Să-mi zici şi mie la ce concluzie ajungi, i-a spus Carter în 
gând. 


— În orice caz, a continuat Caren, eu eram în biroul de la 
subsol când am auzit liftul. M-am gândit că era Miles şi 
ştiam că o să mă omoare dacă mă prinde acolo. 

— Şi chestia cu „omorâtul” nu-i deloc o metaforă. 

— Aşa că am intrat în panică şi m-am ascuns sub masa 
de lucru. Am auzit paşi şi a intrat cineva. Dar nu Miles. 
Welland a intrat acolo. 

— Ce căuta? 

— Nu ştiu. Puteam să-l văd doar de la brâu în jos. S-a 
fâțâit puţin, după care a plecat. Am ieşit şi eu de sub masă 
şi m-am uitat pe hol. L-am văzut cum intră în camerele de 
izolare. 

— Ce? Păi, numai Miles are codul de acces! 

— Aşa am crezut şi eu. Dar Welland a intrat acolo. 

— Poate îi ceruse Miles să facă ceva? 

Caren a ridicat uşor din umeri. 

— Habar n-am. Că n-am stat să aflu. Am fugit la lift şi m- 
am cărat de-acolo. 

Carter s-a încruntat. Oare să fi avut Miles atât de multă 
încredere în Welland încât să-i fi dat codul şi să-l fi trimis 
într-o misiune secretă? 

Puțin probabil. El, unul, n-ar fi avut încredere în Welland 
nici cât să-l roage să-l treacă strada. 

— Ar trebui să-i spunem lui Miles? l-a întrebat Caren. 

A căzut pe gânduri. Dacă Miles nu afla, Welland ar fi dat 
şi mai rău de dracu’. Chestie care lui, personal, îi convenea 
de minune. Pe de altă parte, dacă Miles nu voia ca ei să ştie 
de toată povestea asta, atunci ei au dat de dracu’. Chestie 
mai puțin plăcută. 

— Hai să păstrăm deocamdată secretul! a zis el. Dacă... 
sau când ne vom întoarce, o să-i cerem socoteală lui 
Welland. 

Caren a dat din cap. 

— De acord. 


S-au uitat unul la celălalt şi fiecare a reuşit să schițeze 
un zâmbet strâmb. O situație cam stânjenitoare. 

— În regulă, a spus Caren. Ne vedem la parter. 

— Da. 

Ea s-a întors să plece, dar el, fără să ştie ce l-a apucat, a 
zis: 

— Şi, Caren...? 

— Ce mai e? 

— Sper că ai tăi sunt bine, a spus el, pe un ton destul de 
emoționat. 

— Mulţumesc. 

Caren a deschis uşa şi a dispărut pe coridor. 

Carter a aşteptat câteva clipe. După care s-a dus şi a 
închis-o. 

Ce mama dracului se petrecea aici? Faptul că Jackson era 
antivaccinist se potrivea de minune cu mesajele de pe 
telefonul lui. Dar cum să aibă Welland acces la camerele de 
izolare? Nu. Era ceva putred la mijloc. Carter nu era într- 
atât de naiv încât să-şi imagineze că ar fi prietenul lui Miles. 
Însă ştia prea bine că, dacă Miles voia să facă ceva fără 
ştirea celorlalți, atunci la el ar apela. Welland era doar sluga 
care făcea curățenie în urma lor. 

Deci ce anume punea la cale Welland? Cum a făcut rost 
de cartela de acces la subsol şi de codul camerelor de 
izolare? Şi ce altceva mai ascundea rahatul ăla cu ochi? 
Bineînţeles că toţi cei de aici aveau ceva de ascuns. Singura 
diferență era importanța secretului şi amploarea minciunii. 
Însă Carter începea să creadă că era vorba despre o 
minciună foarte-foarte-foarte mare. Una care avea impact 
direct asupra vieţii lor la Refugiu. 

Iar întrebarea era: ce înseamnă asta pentru el? 

Carter aşteptase mult timp ca să ajungă aici. Avusese 
foarte multă răbdare. lar acum i se părea că ajungea la 
sfârşitul partidei. 


A scos fotografia din buzunar. Pe spatele ei, mâzgălite cu 
pixul şi abia lizibile după atâta vreme, erau două nume. 
Daniel şi Peggy. Academia Invicta. Carter n-avea nevoie să i 
le amintească cineva. Nu le uitase niciodată. Îi purta chipul 
în inimă. Şi nu voia să-i găsească cineva fotografia dacă el 
ar fi pățit ceva. Nici Miles. Nici Quinn. Nici nimeni. Pentru 
că, dacă ar fi găsit-o, ar fi ştiut unde să o caute. Pe ea, pe 
persoana căreia îi trimitea pachetele. Singura legătură pe 
care o mai avea cu sora lui. 

Fiica ei. Nepoata lui. 

Carter şi-a scos bricheta, a aprins-o şi a apropiat-o de 
colțul fotografiei. A urmărit cum flacăra mistuie hârtia 
moale şi mototolită. 

Fata frumoasă, cu păr castaniu şi surâs strălucitor s-a 
încrețit şi a murit încă o dată. 

Lacrimile lui Carter au curs peste flăcări şi le-au stins. 


HANNAH 


Au umblat aiurea prin pădurea întunecată. Un grup mic 
şi straniu. 

Lucas mergea în frunte, Hannah venea după el, apoi 
Cassie, iar la urmă Daniel, cu fetița în brațe. Improvizase un 
port-bebe dintr-un pulover luat din cala de bagaje, o vârâse 
în el pe micuță, iar acum o ţinea la piept. O acoperise şi cu 
geaca lui, ca să-i fie mai cald. Legănată în ritmul paşilor, 
copila adormise. 

Lucas fusese foarte organizat când căutase prin toate cele 
unsprezece rucsacuri din cală. Luase toate alimentele şi 
toată apa. Găsise chiar şi nişte lapte, care i-ar fi fost necesar 
nou-născutei. Mai găsise trei lanterne, două brichete şi mai 
multe telefoane - evident, toate descărcate. Nimănui nu-i 
trecuse prin cap să-şi închidă telefonul la plecare, 


presupunând, fireşte, că-l va lua înapoi în doar câteva ore. 
La asta nu se gândise niciunul dintre ei. Chiar dacă ar 
ajunge într-o zonă cu semnal, telefoanele alea erau complet 
inutile fără o priză la care să le încarce. 

Desigur că în bagaje erau şi multe haine. Lucas le-a 
sortat şi pe acestea: a luat lucrurile de primă necesitate şi 
le-a distribuit în mod egal în patru rucsacuri mai mari. 
Hannah a găsit Pedialyte-ul. Şase pliculeţe. Suficiente 
deocamdată. Au descoperit şi nişte carduri şi ceva bani 
lichizi. Cu ei şi-ar putea cumpăra de mâncare dacă ar reuşi 
să ajungă până în vreun oraş. Sigur, cu condiția să nu 
moară de frig înainte, să nu fie mâncaţi de animalele 
sălbatice sau să nu fie ucişi de Departament. Sau să nu se 
omoare unul pe celălalt. 

Pădurea era neagră şi deasă. Coniferele stufoase 
împiedicau lumina firavă să ajungă la ei. Razele lanternelor 
nu reuşeau să străpungă decât câțiva metri din bezna 
aceea, aşa că mergeau cu foarte mare prudenţă, chiar dacă 
ştiau prea bine că trebuie să se îndepărteze cât mai repede 
de autocar. Însă la fel de bine ştiau şi că o căzătură mai 
urâtă sau un picior scrântit i-ar încetini şi mai mult. Nu 
exista nicio potecă, nici măcar una cât de îngustă, aşa că au 
mers încoace şi încolo printre trunchiurile uriaşe, şi-au croit 
drum prin tufele mari şi ţepoase şi au escaladat scheletele 
prăbuşite ale pinilor foarte bătrâni. 

Le era greu să-şi dea seama dacă mergeau în direcția 
bună - de fapt, dacă mergeau în vreo direcție oarecare. La 
fel de bine, era posibil să meargă doar în cerc. Lucas se uita 
cam prea des la ceas. Poate încerca să-l folosească pe post 
de busolă, sau poate doar voia să vadă de cât timp tot 
umblau prin pădure. 

Parcă de zile întregi se tot poticneau pe acolo, deşi 
probabil că nu trecuse decât o oră. Erau epuizați din cauza 
emoțiilor puternice şi a lipsei de hrană. Hannah simțea o 


apăsare în piept şi respira cu dificultate. Chiar dacă era un 
ger cumplit, tot transpira abundent pe sub toate hainele de 
pe ea. Avea capul greu şi parcă nu mai gândea prea 
limpede. 

Poate că nu va reuşi să scape. lar gândul acesta nu a mai 
speriat-o ca înainte. Mai degrabă i-a adus resemnare şi o 
stare vagă de uşurare. Nu se va mai chinui multă vreme. Se 
va odihni în curând. 

— Nu crezi că ar trebui să ne oprim? a întrebat Cassie. Să 
încercăm să ne facem un culcuş, un adăpost, ceva? 

— Nu încă, i-a răspuns Lucas. Trebuie să continuăm să 
mergem cât încă mai avem energia necesară. 

— Mda, cum zici tu. Îmi pare rău să ţi-o spun, dar energia 
mea e pe sfârşite. 

Lucas s-a uitat în spate. 

— Nu-i un loc tocmai potrivit aici. N-avem unde să ne 
improvizăm tabăra. Trebuie să găsim un luminiş. Mergem 
mai departe. 

— Bine, a bombănit Cassie. 

Au continuat să se împleticească prin pădure în tăcere. 
Nu se auzeau decât gâfâielile lor şi şoaptele nopţii care îşi 
anunța sosirea. O bufniță a țipat de undeva, mai departe de 
ei. Din tufe se auzeau foşnetele creaturilor nocturne. 
Hannah s-a cutremurat de spaimă, dar s-a concentrat în 
continuare la mersul acela anevoios. 

Nici nu mai ştia de cât timp cutreierau prin pădure, când 
a observat că se mai răriseră copacii. Printre crengile lor 
pătrundea mai mult din lumina asfințitului. Au văzut în față 
o poiană mică. Şi nu doar o poiană. O poiană în care, chiar 
dacă era ascunsă după trunchiurile arborilor, chiar dacă era 
acoperită cu muşchi şi ciuperci, tot puteai să desluşeşti 
conturul unei colibe vechi, folosite probabil ca adăpost de 
vânători. 

— Aia e o... o casă? a întrebat Daniel. 


— Mai degrabă un bordei de vrăjitoare, a zis Cassie. 

Şi nu greşea. Cocioaba aia strâmbă parcă venea direct 
dintr-o poveste a Fraților Grimm. Dar Hannah ştia bine că 
pădurile de prin locurile acestea erau pline de astfel de 
colibe abandonate. Unele ridicate de vânători, altele — de cei 
care au vrut să supraviețuiască pe vremea primei apocalipse 
virale. 

Probabil că locuința aceasta fusese părăsită de ani buni. 
Nu mai avea niciun geam. Lemnul era putred, ramuri de 
copaci ieşeau prin acoperiş şi prin hornul strâmb; plus că-i 
creşteau prin toate încheieturile atât de multe bălării, de 
parcă pădurea ar fi vrut să pună stăpânire pe ea. 

— Cum era poezioara aia? a întrebat Daniel. În pădurea 
foarte, foarte întunecată... 

— ... era o căsuţă foarte, foarte întunecată, a continuat 
Hannah. 

Dar măcar ar fi avut nişte pereţi în jur şi o sobă -— că doar 
pentru sobă era coşul ăla de pe acoperiş, nu? 

S-au uitat unii la alții. Lucas a zâmbit. 

— Încercăm? 

Chiar în timp ce urcau treptele şubrede, Hannah a 
presimțit că se va întâmpla ceva rău. 

Şi nu era vorba doar despre cât de sinistră era coliba 
aceea şi nici despre asocierile (imaginare sau nu) cu 
poveştile şi filmele de groază. lar Hannah nu fusese 
niciodată o persoană prea imaginativă sau sperioasă. 
Întunericul n-o înfricoşa absolut deloc. Iar senzaţia că i se 
strânge stomacul o punea mai degrabă pe seama digestiei 
decât pe seama premoniției. 

Însă ceva nu era deloc în regulă aici. 

Lucas a ajuns la uşă, o uşă putrezită, care atârna pe 
jumătate din balamale. A deschis-o şi au intrat toți în urma 
lui, cu lanternele aprinse. Coliba era mică şi întunecată. 
Hannah a reuşit să distingă o canapea desfundată, un 


scaun care părea extrem de şubred şi două mese, pe care 
erau câteva sticle cu lumânări arse pe jumătate. Înseamnă 
că nici vorbă de curent electric, şi-a zis ea. În stânga era o 
sobă din piatră şi... Cassie a scos un urlet. 

Doi ochi de chihlimbar strălucitori. 

— Aoleu! 

Hannah a ridicat lanterna. Pe perete, deasupra sobei, era 
agăţat un cap de cerb. Şi-a rotit lanterna prin încăpere. De 
pe toți pereţii se uitau la ei alte perechi de ochi din sticlă. 
Capete de animale. De căprioară, de bursuc, de coiot. I s-a 
ridicat stomacul în gât. 

— Uite că nu suntem singuri, a spus Lucas. 

— Bine măcar că nu sunt oameni, a comentat Daniel. 

Cassie s-a încruntat la ei. 

— Şi asta ar trebui să mă liniştească? 

Au traversat camera/abator spre bucătăria minusculă. 
„Rudimentară” ar fi fost cel mai potrivit cuvânt. Nu avea nici 
aragaz şi nici frigider. Doar o chiuvetă ruginită şi o plită de 
camping. Hannah a rotit butonul. Nu mai avea gaz. Lucas a 
deschis cele câteva dulăpioare şi a găsit nişte conserve cu 
fasole, supă şi carne în saramură. Probabil deja expirate, 
dar poate încă erau comestibile şi le-ar fi putut mânca în 
caz că ar fi fost hămesiţi şi disperaţi. Ceea ce chiar erau. 

Au examinat dormitorul şi baia. În dormitor nu erau 
decât o saltea pătată, cu câteva pături jegoase aruncate pe 
ea, şi un scrin gol. Dincolo au văzut exact ce se aşteptau: un 
robinet, o gaură de scurgere, o toaletă murdară şi o chiuvetă 
mică. Hannah a răsucit robinetul. A scârțâit, prelung şi a 
început să curgă un firicel de apă maronie şi puturoasă. A 
strâmbat din nas. Probabil că era un rezervor de apă sub 
cocioabă, dar, dacă nu fusese folosită de mai mult timp, apa 
de acolo deja se împuțţise. Deci nici vorbă să se spele în 
seara asta. 

S-au întors în camera principală. 


— Ştiu că-i o construcție rudimentară, a spus Lucas, dar 
este mult mai mult decât am fi sperat să găsim. 

— Dar tot e al dracului de frig, a zis Cassie, frecându-şi 
braţele. Şi ce pute aşa? 

Ca la un semnal, fetița a început să plângă. Daniel a 
răspuns jenat: 

— Cred că Eva. 

— Minunat! a exclamat Cassie, dându-şi ochii peste cap. 

Hannah a rotit din nou lanterna în jur. Acoperişul părea 
întreg şi, chiar dacă podeaua era dură şi murdară (exista 
doar un loc mai curat, probabil unde fusese o carpetă), tot 
era mai bună decât salteaua împuțită din dormitor. 

— În regulă, a zis ea. Prioritatea noastră este lumina. Văd 
că sunt lumânări şi noi avem brichete. Hai să le aprindem 
ca să se poată ocupa Daniel de fetiță. 

— Imediat, a spus Cassie, scoțând o brichetă. 

A aprins jumătăţile de lumânări din încăpere. Umbre 
stranii au început să se unduiască pe pereți. 

— Punctul doi — căldura. 

Hannah s-a pus în genunchi şi s-a uitat cu lanterna în 
sus pe horn. Nu părea blocat. În vatră erau urme de cenuşă 
şi bucăţi de lemn carbonizat. 

— Poate fi folosită... dar avem nevoie de lemne. 

A auzit un trosnet puternic din spate şi a sărit ca arsă. A 
întors capul. Lucas izbise scaunul de podea şi călca acum 
pe el cu proteza pe care o avea în locul piciorului. 

— Uite, avem şi vreascuri. 

Hannah a schițat un zâmbet. 

— Bine. Cassie şi cu mine mergem afară să căutăm mai 
multe lemne. 

— Serios? s-a mirat Cassie. 

— Serios. Lucas o să aprindă focul în timp ce Daniel 
schimbă scutecele fetiţei. 

Cassie a oftat: 


— Parcă iar mă pune tataia Joe la treabă. 

Hannah s-a ridicat în picioare. A luat-o cu ameţeală. S-a 
sprijinit de sobă. Respira şi mai superficial decât înainte, ca 
să nu o apuce iarăşi tuşea aia uscată şi urâtă. Şi să nu mai 
simtă junghiul ăla în piept. 

— Mergem? şi-a pierdut Cassie răbdarea. 

— Da, a răspuns Hannah după câteva secunde. Haide! 

Au ieşit în poiană. Între timp cerul se întunecase şi mai 
mult. Amurgul nu se dădea încă dus, însă lumina lui era 
vlăguită şi efemeră. Curând va ceda în fața nopţii. Şi din 
nou Hannah a simțit neliniştea aceea de mai devreme. Ce 
avea locul ăsta? Sau ea era de vină? Oare virusul îi afecta 
creierul? Nu, nu credea asta. Sigur, mintea îi funcționa mai 
lent, dar gândurile nu-i erau nici absurde şi nici bolnave. Nu 
era în regulă ceva. A uitat ceva. Numai că nu-şi dădea seama 
ce anume. 

— Hai s-o luăm pe la marginea poienii, a propus ea. Ar 
trebui s-a găsim nişte lemne mai uscate pe acolo. 

— Mda, ştiu ce zici, a răspuns Cassie. Făceam chestia 
asta în copilărie. Bunicul avea o cocioabă exact ca asta. 

— Aha! 

Au traversat poiana, au ajuns în pădure şi s-au apucat să 
adune vreascuri. 

— Ţi-ai iubit bunicul? a întrebat-o Hannah. 

— Nu. Nu puteam să-l sufăr pe moşu' ăla nebun. Dar era 
singurul bunic pe care-l mai aveam, aşa că mă obligau 
părinții să mă duc în vizită la el aproape în fiecare 
săptămână. Tata se descurcase foarte bine în viață şi aveam 
de toate, dar s-a gândit că o să-mi facă bine dacă o să 
cunosc „mediul” din care provenea el. 

— Aha! 

Mergeau încet, examinând terenul la lumina lanternelor. 

— Înî. La zece ani ştiam deja cum să trag cu puşca, cum 
să jupoi o căprioară, cum să scot maţele dintr-un iepure. 


Eram în stare să sucesc gâtul unei găini şi să despic 
beregata unei capre, ca să i se scurgă mai repede tot 
sângele. 

— Educativ, nimic de zis. 

— O, da! Tataie era o adevărată Mary Poppins. 

Au pornit înapoi spre baracă. Hannah avea brațele 
încărcate cu lemne cu miros de mucegai. Însă suficient de 
uscate ca să ardă cel puțin câteva ore. S-a uitat spre 
pădure. Părea tăcută. Deocamdată. Poate prea tăcută? Sau 
poate ea era paranoică? S-a uitat spre baracă. De departe 
părea aproape drăguță. Se zărea lumina lumânărilor aprinse 
înăuntru, fumul care ieşea pe horn. 

Nu-i bine. Ce se întâmplă? 

— Evident că era un tip de modă veche, unul care ştia 
cum să supraviețuiască în orice condiţii, a continuat Cassie. 
Avea subsolul plin de arme şi conserve. „Buncărul 
apocalipsei”, aşa îi zicea el. 

Hannah a făcut ochii mari la ea. 

— Cum ai spus? 

— Buncărul apocalipsei. 

Şi atunci a înțeles. Şi parcă i-ar fi dat cineva un pumn 
sub centură. 

Lumânările arse doar pe jumătate. Hornul, care ar fi 
trebuit să fie astupat de cuiburi de păsări. Pătratul mai 
curat decât restul podelei. Acolo era o trapă. 

— Baraca nu-i părăsită, a şoptit ea. 

— Ce? 

— Pivnița, a zis Hannah. Nu ne-am uitat dacă există şi o 
pivniţă. 

A aruncat lemnele şi a alergat la uşă. A dat-o de perete. 
Nu l-a văzut nicăieri pe Daniel, dar Lucas stătea în mijlocul 
camerei, lângă sobă. 

— Lucas! 

S-a întors cu fața la ea. 


— Ce e? 

Şi atunci podeaua a explodat sub el. 

Suflul deflagraţiei l-a aruncat pe spate. S-a rostogolit şi a 
căzut în focul aprins. Prin trapă a țâşnit o creatură oribilă şi 
jegoasă, înfăşurată în piei de animale şi cu o coamă de păr 
încâlcit şi slinos. Şi creatura a ţipat — un țipăt ascuţit, care- 
ți îngheţa sângele în vine - şi a scos un revolver de la 
centură şi a dezlănțuit o adevărată grindină de gloanțe în 
jur. Hannah s-a ferit, lăsându-se la pământ. Lucas s-a 
rostogolit afară din foc şi a început să-şi stingă flăcările de 
pe haine. Dar, pe când încerca să se târască de-a buşilea cât 
mai departe de trapă, creatura aia a tras din nou, de multe 
ori. Hannah a văzut cum lui Lucas îi zvâcneşte trupul la 
atingerea gloanțţelor. 

Trebuie să facă ceva. Şi şi-a amintit că încă are cuțitul la 
ea. Înainte ca acea creatură hidoasă să-şi canalizeze atenţia 
asupra ei, Hannah l-a scos din buzunar şi s-a năpustit 
asupra monstrului. I-a aterizat pe spate şi şi-a încolăcit 
picioarele în jurul lui. Duhoarea chiriaşului din pivniță era 
respingătoare, îi muta nasul din loc, dar tot a reuşit să se 
agațe de el cu toate puterile, a ridicat cuțitul şi i l-a 
împlântat în gât. 

A țâşnit sângele. Mult, mult sânge. lar monstrul a urlat 
prelung. Hannah şi-a tras cuțitul şi l-a înjunghiat încă o 
dată. Şi încă o dată. Monstrul s-a zbătut, s-a cabrat şi a 
încercat s-o arunce de pe el. Lui Hannah i-au alunecat 
picioarele şi el a reuşit să şi-o azvârle din spinare. Tânăra a 
căzut pe spate. Durerea a fost atât de mare, încât a crezut 
că şi-a rupt coloana. 

Monstrul s-a întors fulgerător cu fața la ea. Chip alb ca 
varul, dinți - aproape deloc, ochi roşii şi sălbatici. Indiferent 
ce o fi fost înainte - vânător sau doar supravieţuitor al 
acestor vremuri —, acum nu mai era decât un Şuierător. Îi 
curgea sângele din rănile de la gât. Dar parcă nici nu 


observa. Poate că fusese nebun încă dinainte ca varianta 
Choler să-i facă terci şi restul de creier. Însă era greu să-ţi 
dai seama care era adevărul. 

A ridicat arma şi a făcut un pas în direcția ei. Hannah s-a 
târât repede mai în spate. Numai că nu avea unde să se 
ascundă. Şi nu avea cine s-o ajute. Lucas era rănit. Daniel 
şi Cassie se pitiseră pe undeva. Hannah a acceptat ideea că 
va muri. A auzit un foc de armă... 

Şi un crater roşu s-a deschis în fruntea Şuierătorului. 

A holbat uluit ochii şi s-a prăbuşit în genunchi. I s-a 
rostogolit revolverul din mână. Alt foc de armă. I-a țâşnit 
sângele din piept. Şuierătorul s-a uitat la ea. Pe chip i se 
întipărise o expresie derutată. Îşi strâmba gura în toate 
felurile, încercând în zadar să rostească anumite cuvinte de 
mult timp uitate. Însă nu a reuşit decât să bolborosească 
nişte sunete stranii printre şuvoaiele de sânge. Hannah 
încremenise cu ochii la arătare - şi parcă i se făcuse puţin 
milă de ea. Şuierătorul s-a prăbuşit cu fața în jos şi a fost 
cuprins de convulsii. În cele din urmă, a mai scos un 
geamăt sfâşietor şi nu s-a mai mişcat. Hannah a privit în 
sus. Daniel era în pragul dormitorului, în mâini cu arma pe 
care o luase de la asasinul trimis de Departament. 

— Eşti bine? a întrebat-o el. 

Nu, a vrut să-i răspundă Hannah. Nici pe departe. Dar era 
în viaţă. Încă. Aşa că a dat din cap. 

— Mulţumesc. 

A scârțâit uşa de la intrare şi Cassie a băgat capul 
înăuntru. 

— Ai omorât monstrul, Şuierătorul. 

— Era tot un om, ca tine şi ca mine, i-a ripostat Hannah. 
Mersi de ajutor. 

Un geamăt din dreapta. Lucas. Hannah s-a dus de-a 
buşilea până la el. Îi sângera rău un umăr, iar părul şi fața 
îi erau arse şi înnegrite. Urma să moară curând. Cu 


siguranță. Erau urâte rănile de glonț, dar arsurile îi vor 
aduce sfârşitul. 

A izbutit s-o privească în ochi. 

— ES tut mir leid. 

— Pentru ce îți pare rău? 

— Ai înţeles, a horcăit el. Lucrez pentru Departament. Mi 
s-a ordonat... să vin cu voi. Mi-au spus... că vă duc în alt 
loc. Nu la Refugiu. Şi că... trebuie să am grijă să nu apară 
probleme. 

— Adică ne-ai minţit? 

— N-am ştiut... de accident. Nici şoferul... nu ştia. 
Aceleaşi ordine le-a primit şi el. Cred că a fost obligat să 
răstoarne autocarul. 

Hannah s-a uitat la el fără să spună nimic. Dar, dacă 
şoferul nu fusese implicat în planul ăsta, atunci n-ar mai fi 
trebuit să fugă sau să strice uşa. 

— Eşti sigur? l-a întrebat ea. 

Lucas a dat foarte vag din cap, după care a început să 
tuşească. De pe buze i s-au prelins câteva firişoare de sânge. 
Nu mai avea timp. 

Lucas a făcut ochii mari. 

— Die Zeit. 

— Da, murmurat Hannah. 

Venise clipa. 

Lucas şi-a ridicat cu greu mâna stângă şi şi-a smuls 
ceasul. I l-a pus în palmă. 

— Die Zeit. 

Atât. Hannah nu i-a mai auzit respirația. Lucas şi-a dat 
capul pe spate şi ochii i-au devenit sticloşi. Moartea. Cât de 
repede a venit, i-a spus Hannah în gând. Nici n-am apucat 
să-l mai întreb ceva. A rămas pe podeaua tare, strângând 
ceasul între degete şi încercând să înțeleagă mai bine 
ultimele cuvinte ale lui Lucas. 


Şoferul nu fusese implicat în toată povestea asta. Ceea ce 
însemna că nu el stricase ieşirea de urgență. Probabil că 
umblase cineva la ea încă dinainte de plecare. Şi acum - 
abia acum - Hannah şi-a mai dat seama de ceva. 

Doisprezece studenți în autocar. Însă doar unsprezece 
rucsacuri în cală. 

Şoferul nu fugise. Fusese cu ei tot timpul. Un impostor. 
Avusese dreptate Cassie. 

S-a întors cu fața la ceilalți. Cassie se uita în pivniță. 
Daniel rămăsese în pragul dormitorului, cu arma în mână. 

Hannah l-a întrebat: 

— Când aveai de gând să ne spui, Daniel? 

El a privit-o în ochi, iar ea şi-a dat seama că a înţeles. 

— Îmi pare rău. 

Cassie nu mai pricepea nimic. 

— Ce să ne spună? 

Daniel a suspinat. 

— Că eu sunt şoferul autocarului. 


MEG 


Sarah a vrut neapărat să spună o rugăciune. Meg nu avea 
deloc chef de aşa ceva, dar, în fond, nu era treaba ei. Poate 
Max şi-ar fi dorit un asemenea ritual. Sigur, Max şi-ar fi 
dorit cel mai mult şi mai mult să nu fi murit. Iar rugăciunile 
nu-l puteau învia. Meg ştia prea bine că rugăciunile nu pot 
repara absolut nimic. 

Moartea este o oroare şi tot ce facem noi - toate 
ceremoniile, toate elogiile pe care le aducem decedatului, 
toate florile - nu reprezintă decât o modalitate prin care 
încercăm să ne convingem că nu ar fi aşa. Nu există moarte 
pe care s-o primeşti cu sufletul împăcat. Foarte des, înainte 
de moarte, se întâmplă să faci pe tine. Şi te cuprinde o 


teamă cumplită în acele ultime clipe, când nu mai poţi nici 
să respiri, nici să-ți înghiți saliva. 

Nimeni nu acceptă moartea de bunăvoie. Asta este o 
minciună. Şi Meg îşi minţise fetița. Fă nani, că mama este 
lângă tine. Mami va fi mereu lângă tine. Însă mami nu era 
acolo, lângă fetița ei. Mami era încă aici. lar această 
minciună trebuia neapărat îndreptată. 

În timp ce Sarah îi tot dădea înainte cu bălmăjelile ei 
bisericoase, Meg şi cu Sean l-au dus pe Max la trapa 
deschisă. Sean i-a atins buzele şi fruntea - gest de afecțiune 
şi rămas-bun. Meg se întreba cum anume să reacționeze. 
Nu credea în divinitate, nu ştia ce să facă. Aşa că i-a şoptit 
lui Max doar atât: 

— Îmi pare rău. 

Apoi s-a aplecat şi a făcut acelaşi gest ca Sean. 

S-a uitat mai bine Max. Presupuneau că organismul lui 
nu mai făcuse față hipotermiei şi infecţiei. Dar acum, pentru 
că se afla foarte aproape de el, Meg a văzut petele mici şi 
roşii din jurul ochilor lui Max. Şi ceva uscat în colțul gurii. 
Vomă? 

— Amin, a încheiat Sarah, făcându-şi semnul crucii. 

Vase de sânge sparte în jurul ochilor. Vomă. Astea erau 
semne ale asfixierii. 

— Gata? a întrebat-o Sean. 

Meg s-a uitat la el şi a observat că o privea cu multă 
atenţie. 

Oare decesul lui Max nu fusese provocat de cauze 
naturale? Oare îi grăbise cineva plecarea de pe lumea asta? 
Poate din milă sau poate pentru că îl considera o povară. 

— Meg? s-a încruntat Sean. S-a întâmplat ceva? 

Bună întrebare! Pentru că, da, probabil se întâmplase. 
Dar ce mai conta acum dacă îl omorâse cineva pe Max? 
Poate oricum nu ar fi supraviețuit. Poate niciunul dintre ei 


nu va supraviețui. Nu făceau decât să amâne inevitabilul, în 
vreme ce Moartea le ținea scaunele calde lângă ea. 

Meg a întors capul. 

— Nu. Haide! 

Au ridicat cadavrul lui Max şi l-au aruncat prin trapă. A 
căzut ca un bolovan printre norii cenuşii, făcându-se din ce 
în ce mai mic, până când nu s-a mai văzut decât un punct 
negru, care a dispărut imediat în întuneric. Trei s-au dus, au 
mai rămas trei, şi-a zis Meg. 

— Domnul să aibă în pază sufletul lui! a murmurat 
Sarah. 

— Şi să nu cadă în mâna diavolului, a adăugat Meg. 

Sarah s-a uitat mirată la ea. Meg a ridicat din umeri. 

— Aşa zicea mama. Mi-am adus aminte. 

Şi-a mai amintit încă o vorbă a mamei: Ai grijă în cine te 
încrezi. Diavolul a fost înger odată. 

— Ar trebui să închidem trapa, a spus Sean. Ca să nu ne 
ducem şi noi după el. 

Au pus capacul la loc şi s-au uitat unul la altul. Doar 
ăştia am mai rămas, şi-a zis Meg. În mai puţin de patruzeci 
şi opt de ore, pierduseră jumătate dintre ei. Cine va urma, 
dacă mai rămâneau aici? Şi ce îi va răpune: frigul, foamea, o 
altă „eutanasie”? 

— N-o să mai rezistăm încă douăzeci şi patru de ore, a 
spus Meg, renunțând la orice menajamente. Mâine- 
dimineață o să încerc să ajung la staţie şi să chem ajutoare. 
De acord? 

Sarah a dat din cap. 

— Nu mi se pare că am avea de ales. 

Sean a oftat. 

— În regulă. Dacă asta vrei. 

— Asta vreau, a spus Meg. 

Bărbatul s-a întors şi s-a dus în celălalt capăt al 
telecabinei. S-a uitat afară. Începuse să se topească zăpada 


de pe geam, aşa că se putea distinge vag staţia aflată la ceva 
distanță de ei. Era ca un semicerc din sticlă gri, vizibil pe 
versant. Parcă s-ar fi ciocnit o farfurie zburătoare de muntele 
ăsta, şi-a zis Meg. 

Sean şi-a întins gâtul ca să se poată uita şi la cablul de 
deasupra. După care s-a întors spre cele două femei. 

— Sunt cam două sute treizeci de metri... şi înclinația nu- 
i prea mare aici. Poate că s-a mai domolit vântul, dar, când 
o să fii afară, o să ți se pară că vrea să te smulgă de pe 
cablu. 

Şi-a ridicat mâinile înmănuşate şi a continuat: 

— De acord că mănuşile te pot ajuta să te ţii mai bine, 
dar nu mai simți aproape nimic. S-ar putea să-ți alunece 
degetele de pe cablu şi tu să nu-ţi dai seama. Ca să nu mai 
spun că, dacă te ţii foarte strâns de el, o să ți se 
încetinească fluxul sangvin şi o să ți se răcească şi mai mult 
mâinile. Asta înseamnă că trebuie să te mişti cât de repede 
eşti în stare. 

— Am înțeles, a mârâit Meg, uitându-se lung la el. Bag de 
seamă că te-ai gândit destul de mult la asta. 

— Da, a răspuns el, măsurând-o din priviri. O să ajungi 
să simți că ai gelatină în loc de mâini încă înainte de 
jumătatea drumului. O să fie o adevărată tortură. Atât din 
punct de vedere fizic, cât şi psihic. 

— Uau! Îți mulțumesc pentru toate încurajările astea. 

— Nu vreau decât să te pregătesc pentru ce va urma. 
Trebuie să înţelegi cât de greu va fi. Trebuie să ştii că este 
posibil să nu reuşeşti. 

— În regulă. Am priceput. 

Sean a continuat să se uite fix la ea, de parcă ar mai fi 
avut să-i spună ceva. Dar s-a resemnat şi a clătinat din cap. 

— Al naibii de încăpățânată mai eşti! 

— Asta-i una dintre calitățile mele. 

Bărbatul a schițat un zâmbet cam strâmb. 


— Eşti convinsă de asta? 

— Nu mi-e frică de moarte. 

A privit-o intens cu ochii lui albaştri şi trişti. 

— Uite, de asta mă tem eu. 

e 

Au dormit din nou. Un somn ca o moarte scurtă. O 
descriere chiar potrivită. Şi o binecuvântată uitare. Niciun 
gând. Niciun sentiment. Nicio durere. Doar neant. Şi, da, 
există consolare în neant. 

Însă nu putea să dureze. Meg a început să vadă chipuri, 
multe chipuri. Chipul lui Lily, chipul mamei sale, chipul lui 
Paul. Şi chipul unei fete. O fată cu părul negru, lung şi 
ondulat. Fata din tatuajul lui Sean. Oare cine era? Şi cum 
de i se părea că o cunoaşte? Chipul fetei a început să se 
destrame. Meg a încercat să se agațe de imaginea aceea. 
Pentru că era important. Pentru că o mai văzuse undeva pe 
fata aia. Dar unde? 

Şi atunci şi-a amintit. 

Fotografia. 

Cea pe care ea o găsise în buzunarul lui Paul. 

Daniel şi Peggy. Academia Invicta. 

Era aceeaşi fată. 

Şi dacă era aceeaşi fată... 

Meg a deschis brusc ochii. 

— Înseamnă că a minţit. 

S-a ridicat în capul oaselor. Lumina argintie a zorilor 
umplea cabina. S-a făcut dimineață. Sarah dormea lângă ea. 
Meg s-a uitat în jur. A înţeles ce s-a întâmplat şi parcă zeci 
de tentacule otrăvite i-au încleştat stomacul. 

Nu. Nu, nu, nu! 

S-a ridicat repede în picioare, fără să mai fie atentă la 
aburii denşi ai respirației. S-a dus la peretele din sticlă şi s- 
a uitat afară. Ceaţa dezmierda geamul. Conturul ca de 


cochilie al staţiei abia dacă se mai întrezărea printre 
fuioarele de negură. 

Ai fi nebună dacă ai încerca să mergi agățată de cablu pe 
vremea asta. 

Nemernicul ăla! Ticălosul dracului de nebun şi nemernic! 

— Meg? 

Se trezise şi Sarah. A căscat, s-a întins, s-a uitat în jur. 

— Unde-i Sean? 

Meg i-a aruncat o privire furioasă. 

— A dispărut. 


CARTER 


Aproape imediat ce au intrat în pădure, numai de belele 
au avut parte. 

Au coborât pe schiuri până în locul unde copacii 
deveneau mai deşi. Vântul le biciuia obrajii, iar fulgii de 
zăpadă le acopereau lentilele ochelarilor de protecţie. Miles 
reuşise să schieze până acolo cu o sanie veche legată de 
spate. S-au oprit la marginea pădurii, unde zăpada lăsa loc 
unui strat gros de ace mucegăite de pin. Miles a pus sania 
jos, Carter şi-a ridicat ochelarii pe creştet. Erau mai 
protejaţi aici de furia naturii. Însă întunericul şi mirosul 
sufocant al acelor de conifere le provocase deja o stare de 
claustrofobie. 

În pădurea foarte, foarte întunecată, era o casă foarte, 
foarte întunecată... şi de ce naiba se gândea el acum la 
poezioara asta veche pentru copii? 

Miles a scos de la centură un cuțit ascuțit. 

— La ce-ţi trebuie ăla? s-a speriat Caren. 

— Firimituri de pâine. 

— Ce naiba zici? 

— N-ai citit Hänsel şi Gretel? 


— Am renunțat la poveşti de ceva vreme. 

Miles s-a întors şi a scrijelit un X pe trunchiul copacului 
de lângă el. — Ca să ne găsim drumul înapoi. 

— Corect! a zis Carter, spunându-şi că tare optimist era 
Miles dacă-şi imagina că se va mai întoarce vreunul dintre 
ei; dar hai să vadă jumătatea plină a paharului. 

— Aşa... sunteţi gata? i-a întrebat Miles, scoțându-şi 
arma cu tranchilizante. 

— Gata! a răspuns Caren. 

Carter s-a mulțumit să dea din cap. Nu era deloc gata, 
dar nu avea ce face. 

Au pătruns în pădure, fiecare pas accentuându-i lui 
Carter presimţirea că urma să se petreacă ceva îngrozitor. 
Trunchiurile copacilor bătrâni erau groase cât doi oameni 
zdraveni puşi unul lângă altul. Crengile coniferelor formau 
un înveliş izolator care bloca lumina şi înăbuşea sunetele. 
Doar câțiva fulgi de zăpadă reuşeau să-l străpungă. Pe 
Carter îl mâncau ochii şi nasul de la mirosul de pin. 
Gâfâielile le erau stridente ca nişte țipete. 

La fiecare câțiva paşi, Miles se oprea şi mai făcea un semn 
pe câte un copac. Carter a întors capul şi a văzut un fel de 
cruce neregulată în urma lor. Dincolo de ea era doar beznă, 
o beznă adâncă, de parcă s-ar fi mişcat încet toți copacii, 
strângându-şi rândurile după ei. Treaba asta n-are cum să 
iasă bine, şi-a zis el. Habar n-aveau încotro se duc sau cât 
de mult trebuie să meargă sau chiar... 

Miles s-a oprit brusc şi a ridicat mâna. Carter a fost cât 
pe ce să se ciocnească de el, iar Caren i s-a izbit de spate. 

— Ce...? a început ea. 

— Ssst! i-a şuierat Miles, lăsându-se pe vine. 

Carter şi Caren şi-au aruncat o scurtă privire şi au făcut 
la fel. Carter s-a uitat peste umărul lui Miles. În primul 
moment nu a văzut decât copaci, mulți copaci, şi nimic 
altceva. Şi apoi a observat o mişcare. Ce i se păruse lui 


inițial că ar fi fost un trunchi de copac era de fapt un om, 
îmbrăcat în partea de sus cu piei cafenii de animale, cu 
pantaloni verzi de iarnă şi cu un fel de căciulă ciudată de 
lână. Imediat a reuşit să audă şi şuieratul înăbuşit. 

Şuierătorul s-a oprit puţin şi a ridicat capul la fel ca o 
fiară care adulmecă. Carter a văzut un fragment de piele 
foarte albă sub căciulă. Chiar în clipa aceea, Şuierătorul s-a 
întors fulgerător şi a dispărut în pădure. Miles le-a făcut 
semn să-l urmeze. S-au furişat după el, printre trunchiurile 
groase. Carter nu mai vedea Şuierătorul. Dar vedea că 
pădurea se mai răreşte. Vedea acum petice de cer, mai mulți 
fulgi de zăpadă. Însă tot era destul de întuneric. A observat 
o poiană chiar în fața lor. O poiană mică. Şi în ea... o 
aşezare omenească. 

În mod normal, Şuierătorii duceau o existentă nomadă. 
Erau evitați de ceilalți oameni, care se temeau că ar putea 
lua virusul. Se ascundeau de cei care voiau să-i închidă în 
Ferme. Mulţi erau infectați cu varianta Choler, care îi făcea 
violenți, imprevizibili şi periculoşi. De obicei trăiau singuri 
sau în grupuri mici şi dezorganizate. Se zvonea totuşi că 
unii dintre ei îşi constituiseră comunități mai tradiționale, în 
locuri îndepărtate. Unde îşi puteau duce mai departe viața, 
aşa cum era ea acum, nederanjați de nimeni. 

Însă locuinţele de aici păreau destul de sofisticate pentru 
Şuierători. Corturi - evident, furate de undeva -, câteva 
colibe rudimentare din buşteni, o vatră mare în mijlocul lor 
şi... încă ceva... o construcție care părea să fi fost făcută din 
deşeuri de metal. Carter s-a uitat lung la ea. 

Pe o latură erau scrise nişte litere: INVICTA. 

Semnificația cuvântului l-a izbit mai tare decât un pumn 
zdravăn în burtă. Nuuu! 

A făcut un pas înainte. Ca de la mare depărtare, a auzit 
şoapta lui Miles: 

— Atenţie, Carter! 


I s-a agăţat piciorul în ceva. De deasupra a izbucnit un 
zăngănit puternic de metale şi sticle, spulberând tăcerea 
pădurii. 

— Rahat! 

Carter a ridicat ochii. De crengile copacilor fuseseră 
atârnate sticle sparte, cutii goale de conserve şi alte fiare 
vechi. S-a uitat în jos. Un şnur subțire fusese întins între 
două trunchiuri. O alarmă... Căzuse în capcană. 

Din locuințele acelea au apărut mai mulți oameni. Glugile 
le ascundeau chipurile. Pe lângă Carter a zburat ceva. O 
piatră. Apoi încă una. Cu coada ochiului, a observat că unul 
dintre oamenii aceia îşi ridica arbaleta. 

— Înapoi! a strigat Miles, retrăgându-se în pădure. 

Carter n-avea nevoie să i se spună de două ori. S-a întors 
ca s-o ia după el. Atunci l-a lovit ceva în cap, chiar deasupra 
urechii. L-a lovit tare şi s-a împleticit şi a căzut în genunchi. 
A dus mâinile la cap. I s-au umplut de sânge, iar rana îl 
ustura al naibii de rău. I s-a încețoşat vederea. 

O mână l-a apucat de braţ. 

— Ridică-te! 

Caren l-a ajutat să se scoale în picioare. Carter s-a 
clătinat puţin, după care şi-a recăpătat echilibrul. 

— E în regulă. 

Femeia a dat din cap. Au luat-o după Miles, care ajunsese 
deja destul de departe. Prima regulă a supraviețuirii. Dă-ţi 
seama când trebuie să fugi şi nu te uita în spate. De 
asemenea, ai grijă să nu fii ultimul. Regulă pe care Carter o 
încălca ori de câte ori avea ocazia. Caren era mai în formă 
decât el. Şi mai rapidă. Va rămâne în urmă. Acolo unde erau 
şi... 

Ceva a sărit dintr-un copac şi a aterizat pe spatele lui 
Caren, trântind-o la pământ. Un Şuierător. Femeia a scos un 
țipăt de uimire şi durere. Au început să se lupte şi să se 
rostogolească pe covorul din ace de pin. În semiîntunericul 


de acolo, Carter nici nu-şi mai putea da seama care-i unul şi 
care celălalt. Nu vedea decât o învălmăşeală de brațe şi 
picioare. O sclipire de păr blond. O licărire de piele prea 
albă. Caren i-a dat un pumn în față Şuierătorului. Acesta a 
scos un urlet prelung şi îngrozitor. 

— Trage! a zbierat femeia. 

Carter şi-a scos arma. Dar nu putea să tragă. Nu avea 
țintă. Ar fi putut s-o rănească pe Caren. Şuierătorul a 
înşfăcat-o de păr şi a început să-i sfâşie fața cu o ură 
nestăvilită. Carter a îndreptat arma spre el. Şuierătorul s-a 
întors. Era femeie. Pielea albă i se întindea pe craniu ca un 
voal. Să fie oare cu putință? Carter a şovăit. Şuierătorul a 
căscat gura, dezvelindu-şi colții galbeni şi ascuțiți. Zâmbea. 
Apoi a lăsat capul în jos şi a sfârtecat o bucată din gâtul lui 
Caren. 

— Nuuu! 

Un fâşâit prin aer. Şuierătorul a zvâcnit puternic. Alt 
Jâşşş. Şuierătorul s-a legănat şi apoi s-a lăsat moale peste 
Caren. Carter a ridicat privirea. Miles era la câțiva metri de 
ei şi avea în mâini arma cu tranchilizante. Deci se întorsese. 

— Să nu mai eziți data viitoare, i-a zis el lui Carter. 

S-a apropiat cu paşi mari şi l-a împins cu piciorul pe 
Şuierător de pe Caren. 

— Deşi acum am putea totuşi să ne lăudăm că am 
rezolvat ceva... 

Şi atunci s-a ridicat Şuierătorul, s-a repezit la Miles şi l-a 
apucat de picior. 

Carter şi-a ridicat arma şi l-a împuşcat de două ori în 
cap. Şuierătorul s-a prăbuşit la pământ şi nu s-a mai 
mişcat. 

Miles şi-a tras piciorul dintre degetele lui. S-a uitat la 
Carter şi a dat din cap. 

— Aşa mai merge. 


Apoi s-a aplecat, a luat-o pe Caren de jos şi şi-a pus-o pe 
umăr fără pic de efort. De parcă ar fi fost uşoară ca un fulg. 

— Hai să mergem! 

Au străbătut pădurea ba poticnindu-se de crengile de pe 
jos, ba alergând. Miles se uita după semnele de pe 
trunchiuri. Carter stătea mai mult cu capul întors, chiar 
dacă era destul de sigur că nu-i urmărea niciun Şuierător. 
Caren încă nu-şi revenise şi atârna pe umărul lui Miles, 
înnegrindu-i combinezonul albastru-deschis cu sângele 
care-i şiroia din gât. 

În cele din urmă, au ajuns înapoi, pe coasta muntelui. 
Carter gâfâia amarnic. Miles a pus-o jos pe Caren. Zăpada s- 
a umplut imediat de sânge. Miles a tras sania mai aproape, 
a urcat femeia pe ea şi a strâns curelele în jurul trupului ei. 

— Miles, a gemut Carter. A muşcat-o. N-ai văzut? 

— Ba da, a dat din cap bărbatul, strângând şi mai bine 
una dintre curele. Am văzut. Trebuie să ajungem înapoi cât 
mai repede, ca să nu piardă şi mai mult sânge. 

— E infectată! 

Miles a ridicat ochii la el. 

— Ai prefera să le-o lăsăm lor? 

— Nu. Dar... 

— O ducem înapoi, a spus hotărât Miles, cu o privire de 
gheață. Doar pe ea o avem. 

Carter şi Miles au tras sania spre creasta muntelui. Şi era 
tare grea acum, cu Caren pe ea. Cum de-şi imaginaseră că 
ar fi putut duce două trupuri înapoi la Refugiu? 

Alunecau foarte des şi se dezechilibrau. Vântul făcea tot 
posibilul să-i răstoarne la vale. Caren gemea şi scâncea. Se 
stinge, şi-a zis Carter. Toţi se stingeau, de fapt. Poate a venit 
momentul, şi-a mai spus el acum. Şi vor muri pe afurisitul 
ăsta de munte, uitat de Dumnezeu. După câte făcuse ca să 
ajungă aici, să scape, să supraviețuiască, va sfârşi în zăpadă 
şi în burțile sălbăticiunilor. 


Dar, chiar atunci, dincolo de un nămete uriaş, a văzut 
forma întunecată a Refugiului. N-o să se întâmple astăzi, s-a 
bucurat Carter. Nu astăzi. Şi-a luat avânt, împingându-se 
cu beţele în zăpadă. L-a simţit şi pe Miles că-şi grăbeşte 
paşii. Au ajuns la gardul electric, au împins poarta spartă şi 
au tras-o pe Caren până la uşă. Miles a introdus codul de 
acces. Uşa s-a deschis. Răsuflând uşurațţi, au intrat în hol 
chiar în momentul în care s-a auzit clinchetul liftului, din 
care a ieşit Welland. 

A dat cu ochii de ei şi s-a îngrozit: 

— Aoleu, fraților! Ce naiba s-a întâmplat? 

— O capcană, a spus Miles. Am fost atacați. 

— Fir-ar ei ai dracului! a exclamat Welland. 

S-a uitat la Caren. 

— E moartă? Că abia ce-am terminat de umplut 
incineratorul şi nu mai fac azi încă un drum până-acolo. 

— Uau! Empatia de care dai dovadă e de-a dreptul 
copleşitoare, a mârâit Carter. 

— A pierdut mult sânge, a spus Miles. Dar cred că o să 
scape. Trebuie să-i pansăm rana şi să-i dăm antibiotice, ca 
să nu se infecteze muşcătura aia. 

— Stai puţin! a ţipat Welland, făcând ochii mari. A fost 
muşcată? De un Şuierător? Înseamnă că-i infectată. 

Şi s-a dat repede înapoi. 

— Nu. Nu, nici vorbă. Nu puteți s-o aduceți aici. 

— O să o ducem într-o cameră de izolare, a zis Miles, 
făcând un pas înainte. 

Welland s-a repezit şi i-a smuls arma. A îndreptat-o spre 
ei. Ţintă nu prea avea, pentru că îi tremurau mâinile. 

— O duceți afară. 

— Pe bune? a exclamat Carter. 

— Welland... a început Miles, pe un ton înspăimântător 
de calm. Singurul motiv pentru care te-am lăsat în viață este 


că trebuia să remediezi problema cu rețeaua electrică. In 
momentul ăsta nu mai am de ce să nu te ucid. 

— Da, sigur. Probabil nu vezi că arma e la mine. 

— Şi e cu piedica pusă, a observat Carter. 

Welland s-a uitat în jos. Carter a sărit la el şi i-a dat un 
pumn în nas. Welland s-a clătinat. Carter i-a tras un 
genunchi în testicule. Welland a chirăit şi s-a îndoit de 
mijloc. A scăpat arma din mână. Carter a ridicat-o repede şi 
i-a lipit țeava de cap. A tras piedica. 

— Nu că aş avea nevoie de vreun pretext s-o fac. 

— Lasă-l în pace! i-a zis Miles, trecând pe lângă ei cu 
Caren în braţe. N-avem timp de aşa ceva. Şi încă ne poate fi 
de folos — deocamdată. 

Însă dorința de a apăsa pe trăgaci era aproape irezistibilă. 

— L-ai auzit, s-a smiorcăit Welland. 

— Mda, a mârâit Carter, punând la loc piedica şi 
ridicându-se în picioare. A zis... deocamdată. 

e 

După ce i-au bandajat rana de la gât, au dus-o pe Caren 
în Camera de izolare numărul 4. Femeia era sedată şi i se 
puseseră perfuzii prin care primea antibioticele. Pierduse 
mult sânge, însă nu atât de mult încât să-i fie fatal. Dacă 
era îngrijită bine, probabil că avea să supraviețuiască. Pe de 
altă parte, probabil că i-ar fi fost mult mai bine dacă ar fi 
murit. 

Carter s-a sprijinit de peretele din sticlă. Lui Caren îi 
crescuse deja temperatura. Virusul acționa foarte repede 
dacă transmiterea era directă. Chiar sedată fiind, Caren 
tuşea din când în când şi i se zguduia tot corpul. În 
următoarele douăzeci şi patru de ore, tusea i se va agrava şi 
va începe să respire din ce în ce mai greu. Apoi urmau 
înroşirea ochilor, febra mare, delirul şi, dacă nu murea... 

A auzit un zgomot din spate. Era Miles care aducea mai 
multe pansamente. 


— Cum e? l-a întrebat el pe Carter. 

— Tu cum crezi? 

— Cred că trăieşte... şi că noi avem noroc. Ce s-a petrecut 
de fapt acolo? 

— Mi-a fost teamă că am s-o nimeresc pe ea, dacă 
trăgeam chiar atunci, a răspuns ruşinat Carter. 

— Nu despre asta vorbesc. Ce te-a apucat de ai intrat în 
tabără şi ai declanşat alarma? 

Cu ochii minţii, Carter a văzut din nou totul. Placa aceea 
de metal. Literele aproape şterse de intemperii: INVICTA. 

— Nu ştiu, a murmurat el. N-am fost atent. 

Miles a țâțâit supărat din buze: 

— Şi ăsta-i rezultatul. 

Remuşcările l-au copleşit pe Carter. 

— Ştiu. Am dat-o în bară. 

A urmat o pauză lungă. 

— Nu de tot, a spus Miles. 

— Adică cum? 

— Trebuia să aducem rezerve proaspete, a răspuns Miles, 
privind spre camera de izolare. Cât timp Caren va trăi, noi 
vom avea ce ne lipseşte acum. 

Carter s-a holbat la el. 

— Asta a fost tot timpul planul tău? Să se infecteze unul 
dintre noi? Şi după aia să ne aduci aici? 

— Nu, i-a zâmbit Miles cu răceală. Asta a fost planul de 
rezervă. 

— Cât de ticălos poți să fii! 

— Ai tu vreo idee mai bună? 

Carter s-a uitat la Caren. Cu C, nu K. Şi-a încleştat 
pumnii. Apoi a clătinat încet din cap. 

Pe chipul lui Miles se citea mulțumirea. 

— În cazul ăsta, vorba aia: la urma urmei, nu suntem 
decât nişte ticăloşi cu toţii. 

S-a întors să plece de acolo şi a adăugat doar atât: 


— O să-i verific mai târziu anticorpii. Cu puţin noroc, ar 
trebui să încep recoltarea în vreo patruzeci şi opt de ore, aşa 
cum am şi stabilit. 


HANNAH 


Lasă arma, Daniel! 

Tânărul s-a uitat nedumerit la puşca din mâna lui, de 
parcă şi uitase de ea. Apoi a ridicat ochii. 

— Crezi că vreau să vă împuşc? 

— Nu ştiu, a răspuns Hannah. Nu ştiu nimic despre tine. 
Măcar „Daniel” este numele tău adevărat? 

El a oftat şi a pus cu mare grijă arma pe canapeaua 
desfundată. 

— Satisfăcută? 

— Nu chiar, a zis Hannah, privindu-l cu asprime. De ce ai 
luat autocarul? Ce s-a întâmplat cu şoferul adevărat? Ce 
mama dracului ai avut în cap? 

Daniel a privit-o cu ură. 

— Nu voiam ca eu şi sora mea să fim abandonaţi şi să 
murim din cauză că nu avem un tătic bogat şi influent care 
să ne ajute să plecăm de la Academie. 

— Nu-i drept ce spui. 

— Serios? a zâmbit el strâmb. N-ai decât să te vaiți tot 
timpul despre cât de indiferent şi rece e tăticuțul tău, dar, 
datorită lui, ai parte de bani şi de tot felul de privilegii şi de 
cea mai bună educație. Iar tu... 

Şi s-a întors spre Cassie. 

— ...tu poţi să faci cât vrei pe neadaptata, pe sărmana 
fată evitată de toți colegii de facultate, dar habar n-ai ce 
înseamnă să fii cu adevărat evitat, să fii un paria, pentru că 
eşti sărac şi porți haine de căpătat şi mănânci la cantina 
săracilor. 


— Da, da, da. Păi, dacă aşa stau lucrurile, domnule Oliver 
Twist, nu s-a lăsat mai prejos Cassie, cum de se face că ai 
ajuns la Academie? 

— Pentru că Peggy a avut minte, nu părinți bogaţi, a 
strigat Daniel. Pentru că a obținut o bursă. Nu era doar 
frumoasă, ci şi foarte inteligentă. Iar bursa aia era biletul ei 
spre o viață mai bună. 

— Şi tu? l-a întrebat Hannah. 

— Prost făcut grămadă. Clar că nici Mister Univers nu 
sunt. Am făcut cerere de angajare ca ajutor la bucătărie şi 
ca om de serviciu. Instituţiile mari, aşa cum este şi 
Academia, duc în permanență lipsă de personal. Poate unde 
lefurile sunt de tot căcatul şi se poartă îngrozitor de urât cu 
angajaţii. M-au primit, aşa că am putut să am grijă în 
continuare de Peggy, cum făcusem mereu. 

— N-aş zice asta, din moment ce a rămas gravidă, a 
intervenit Cassie. 

Hannah a văzut cum Daniel se schimbă la față şi strânge 
din pumni. Precis i-ar fi dat una să-i stingă luminile dacă 
nu ar fi fost femeie. Iar Cassie profita de slăbiciunea asta, 
aşa cum făceau cam toate tipele la fel ca ea. 

— Ce-ar fi să-l laşi să vorbească? a repezit-o Hannah. 

Cassie a ridicat mâinile în gest de capitulare. 

— Bine. Nu vreau să spun decât că toate mărturisirile 
astea sunt bune şi frumoase şi înduioşătoare, dar ce ne 
pasă de ele? Singura chestie importantă în momentul ăsta e 
să încercăm să rămânem în viaţă. 

Şi a început să coboare treptele care duceau în pivniță. 

— O să văd acum ce găsesc în buncărul nebunului. 

Hannah s-a întors spre Daniel. 

— Când ai aflat că Peggy era însărcinată? 

— Când a apărut virusul şi în Academie. Îi era teamă 
pentru sănătatea copilului. Nu-mi spusese înainte, pentru 
că ştia că aş fi încercat s-o conving să facă un avort. Însă 


atunci era deja prea târziu. Era gravidă în opt luni. Reuşise 
să-şi ascundă extrem de bine sarcina. 

— Şi tatăl? 

— N-a vrut să-mi spună cine era... pentru că ştia că l-aş fi 
omorât. După cum era şi de aşteptat, tipul ăla n-a vrut să se 
implice absolut deloc în povestea asta. 

A clătinat cu tristeţe din cap şi a continuat: 

— Peggy avea toată viața înaintea ei, ar fi putut să facă 
orice şi-ar fi dorit. Dar... în realitate îşi dorea doar să fie 
mamă. 

S-a oprit puţin, încercând să se liniştească. După care a 
adăugat cu o voce sugrumată de emoție: 

— Aşa că eu i-am promis că voi face tot posibilul ca ea şi 
copilul să scape şi să ajungă la adăpost. 

— Adică tu nu ai fost pe lista celor care urmau să fie 
evacuați? 

— Nu. Angajaţii trebuiau să rămână acolo. Foarte puţini 
ajungeau pe lista aia, chiar dacă ieşeau negativi la teste. Ni 
s-a spus că selecția era aleatorie. Dar toți am remarcat că 
numele de pe listă erau doar ale studenților care plăteau 
taxele, cei cu părinții cei mai bogați şi mai influenți. 
Bursierii şi cei cu puţini bani trebuiau să se izoleze acolo, în 
Academie. 

— Ca Peggy. 

Daniel a dat din cap. 

— Aşa că am fost nevoit să găsesc o altă cale. Virusul se 
răspândea foarte repede. S-au îmbolnăvit şi unii dintre 
studenţii de pe listă, dar am auzit că nu li s-au şters 
numele. Făceam curățenie la infirmerie atunci. Cu vreo 
două zile înainte să sosească ultimele autocare, a fost adusă 
o fată care ar fi trebuit să fie evacuată, că era pe listă, dar 
care se îmbolnăvise. Asta a fost şansa mea. I-am furat 
cartea de identitate şi i-am dat-o lui Peggy. Mă gândeam că 
nu o să se uite nimeni cu atenţie la poză. Şi am avut 


dreptate. În dimineaţa evacuării, am văzut cum Peggy se 
urcă în autocar. O salvasem. 

Hannah s-a încruntat. Tot nu pricepea ceva. 

— Şi atunci, cum de ai ajuns să conduci tu autocarul? 

— Mai aveau puţin şi plecau, când am văzut un tip care 
se ducea la W.C. — era şoferul. Mi-am zis că n-am nimic de 
pierdut. Am intrat după el, l-am dat cu capul de o chiuvetă 
şi l-am lăsat lat. După aia l-am târât într-o cabină de toaletă 
şi am încuiat uşa. l-am luat şapca, geaca, cheile şi m-am 
urcat în autocar. Mi-am îndesat părul sub şapcă şi am ţinut 
capul în jos. Geaca era prea mică pentru mine, aşa că nu 
mi-am pus-o, doar am ținut-o pe braț. Nu m-a întrebat 
nimeni nimic. Nu m-a băgat nimeni în seamă. Hai, şoferule, 
dă-i bătaie! 

Toate planurile atât de bine chibzuite ale tatei, şi-a spus 
Hannah. Şi s-a ales praful de ele doar din cauza unui şofer 
cu vezica urinară sensibilă. 

— Şi ce aveai de gând să faci când ajungeai la Refugiu? l- 
a întrebat ea. Ce s-ar fi întâmplat când oamenii de acolo şi- 
ar fi dat seama că nu pe Peggy o aşteptau? 

— Ar fi fost deja prea târziu. Plus că eu ştiu să-mi port de 
grijă. 

— Sigur. De-aia ai făcut accidentul. 

Daniel a clătinat din cap. 

— N-am fost eu de vină. Da, drumul era periculos. 
Viscolul era puternic. Dar mergeam încet. Nu voiam să 
pățească nimeni nimic. Am ajuns la o curbă şi am văzut 
dintr-odată nişte faruri aprinse care veneau din direcție 
opusă. Şi se îndreptau direct spre noi. Am claxonat... 

Hannah îşi amintea vag că auzise claxonul. 

— ...şİ imediat am vrut să virez, dar autocarul s-a 
răsturnat. Impactul m-a zburat afară din cabină şi probabil 
că mi-am pierdut cunoştinţa vreme de câteva minute. Când 
mi-am revenit, m-am gândit la Peggy. Ce-a păţit? Ce s-a 


întâmplat cu ea? Am căutat-o şi am găsit-o în spatele 
autocarului. Mi-am dat seama din prima că nu era deloc 
bine. Atunci am strigat după ajutor... şi ai venit tu. 

A privit-o în ochi pe Hannah. 

— Tu ai presupus că aş fi unul dintre studenți. Şi mi-am 
dat seama că mi-ar fi mai uşor dacă toți ar crede asta. 

Hannah continua să se uite la el. I se părea că spune 
adevărul. Dar nu avea cum să fie sigură de asta. Poate că 
avea dreptate Cassie când zicea că oricum nu mai contează. 

— Asta-i tot? l-a întrebat ea. 

— Da. 

Nu, nu era tot. Mai era ceva, ceva... 

Capul lui Cassie a apărut prin chepengul deschis. 

— Măi, oameni buni, zău că trebuie să vedeți ce-i aici. 


MEG 


— A dispărut? s-a holbat Sarah la ea. Nu înţeleg. 

Meg a început să se plimbe nervoasă prin cabină. 

— M-a minţit. Ticălosul ăla m-a mințit şi mi-a luat-o 
înainte. 

Sarah tot nu pricepea. 

— Dar nu-i un gest frumos? Şi curajos? Acum nu mai 
trebuie să-ți rişti tu viața. 

Nu, evident că Sarah nu înţelege, şi-a spus Meg. Din cauza 
acelei fete a fugit. Din cauza fetei cu păr negru. S-a oprit şi a 
vârât mâna în buzunar. A scos de acolo fotografia 
mototolită. Cea pe care o găsise la Paul. 

Daniel şi Peggy. Academia Invicta. 

Meg s-a uitat cu multă atenţie la poza aceea, 
concentrându-se acum asupra tânărului. A încercat să-şi 
imagineze cum ar arăta cu câțiva ani în plus, cu câteva 


kilograme în minus, fără păr. Ochii, şi-a spus ea. Ochii aceia 
albaştri şi strălucitori.». 

Da, el era. Sean. Sean era Daniel. Daniel era Sean. 

lar fotografia asta fusese în buzunarul lui Paul. Prin 
urmare, el ştiuse cine era Sean în realitate. Sau, cel puţin, 
că urma să se afle în această telecabină. Îl căuta. Dar de ce? 
Sean spusese că voia să răzbune moartea cuiva drag. 
Moartea unei fete. Oare despre cea din fotografie era vorba? 
Oare din cauza asta se urcase în telecabină? Oare persoana 
pe care o considera vinovată de moartea fetei se afla la 
Refugiu? 

Când o să pun mâna pe ăla care a făcut-o, o să regrete şi 
ziua în care s-a născut. 

Dacă Sean îşi dăduse seama că Paul pe el îl caută 
înseamnă că a avut un motiv întemeiat să-l ucidă. Aşa că l-a 
omorât şi a dat vina pe Karl. Şi care a fost treaba cu Max? 
Oare acesta observase ceva sau fusese considerat doar o 
povară - o bătaie de cap inutilă? 

Sean nu plecase în locul ei pe cablu pentru că ar fi vrut s- 
o protejeze, să nu-şi rişte ea viaţa. 

O făcuse pentru că voia să-şi atingă scopul. Voia să se 
răzbune. 

lar un om capabil să ucidă, să mintă şi să-şi asume o 
identitate falsă pentru a-şi atinge scopul... ar chema 
ajutoare un asemenea om? 

Sarah se uita în continuare la ea. 

— Ce e? Ce s-a întâmplat? 

— Trebuie să-l opresc, a zis Meg. 

— Cum adică? Dacă a ajuns deja în partea cealaltă, nu 
trebuie decât să aşteptăm liniştite până vor veni să ne 
salveze. O să fie bine, ai să vezi. 

Meg a clătinat îndârjită din cap. 

— Nu înţelegi. 


Se citea speranța în ochii lui Sarah. Speranţa şi 
disperarea. Se agăța cu disperare de fărâmă aceea de 
speranţă, iar Meg voia acum s-o lase fără ea. 

— Nu cred că Sean va trimite ajutoare. 

— Cum? De ce? 

— Pentru că el l-a omorât pe Paul. 

— Paul? Cine-i Paul? 

— Agentul de pază. Numele lui real era Paul şi era polițist. 

— De... de unde ştii? 

— Îl cunoşteam. 

— Şi n-ai zis nimic?» 

— Nu credeam că ar fi relevant. 

Sarah s-a uitat cu neîncredere la ea. 

— Şi te-ai gândit că te-am putea bănui pe tine? 

Meg a oftat. 

— Ascultă-mă. Cred că Paul era aici pentru că îl urmărea 
pe Sean. Am găsit poza asta în buzunarul lui. 

Şi i-a întins-o. Sarah a ezitat puţin, apoi a luat-o. S-a 
uitat şi s-a încruntat. 

— Cine-s ăştia? 

Meg i-a arătat fata. 

— Ai văzut tatuajul de pe pieptul lui Sean? 

— În treacăt. 

— Este aceeaşi fată. 

— N-ai de unde să ştii asta. 

— Uită-te la tânărul din fotografie, Sarah! Uită-te bine! Nu 
ți se pare cunoscut? 

Sarah s-a uitat. Apoi a clătinat din cap şi i-a dat înapoi 
poza. 

— Ar putea fi oricine. 

Meg şi-a stăpânit cu greu impulsul de a o zgâlțâi bine pe 
femeia aceea, până ar fi reuşit să-i vâre minţile în cap. 

— Sean e un criminal, Sarah. Nu ne va trimite ajutoare. 
De ce ar face-o? 


— Dar nu ne poate abandona aici. Cineva tot o să afle 
până la urmă. 

Oare? Oare va afla cineva? Meg s-a uitat afară. Cu ce i-ar 
fi fost de folos lui Sean să le trimită ajutoare, riscând astfel 
să fie descoperit? De ce să nu fugă? Să-şi scape pielea? 

Meg simţea cum îi creşte frustrarea. Îi venea să dea cu 
pumnul sau cu piciorul în ceva. Însă probabil că nu era bine 
să-şi irosească energia tocmai acum. 

Şi-a adus aminte ceva. S-a căutat prin buzunare. Erau 
goale. 

Sean luase arma. 

Acela a fost momentul hotărâtor. 

— Mă duc după el. 


CARTER 


Miles a pregătit cina. Lui Carter nu-i ardea de mâncare. 
Welland a mormăit ceva despre nişte „alergii”. Dar Miles a 
insistat. lar în aceste momente Carter nu credea că ar fi o 
idee prea bună să-l refuze pe Miles. În nicio privință. 

Miles s-a tot agitat prin bucătărie - de fapt, nefăcând prea 
mare lucru. Doar a pus pastele la fiert şi a făcut un sos 
simplu dintr-o cutie de pastă de roşii. Norocul lor că plita 
funcţiona cu gaz. Încă nu aveau curent electric în zona 
livingului, aşa că aprinseseră acolo nişte lumânări. În 
bucătărie, Carter s-a aşezat în fața lui Welland. S-au privit 
cu ostilitate peste blatul din granit al insulei. Parcă erau la o 
întâlnire pe nevăzute şi fiecare participant îşi dădea seama 
ce greşeală mare făcuse când o acceptase. 

— Sper că vă plac spaghetele bolognese, da? a zis Miles. 
Mă tem însă că nu avem carne tocată, ci doar soia. 

— Delicios! a mârâit Carter. 


— Pe mine mă balonează soia, a bodogănit Welland, 
întinzând mâna după cutia de cola. 

Nu făcuse duş după „muncile” fizice din ziua aceea, iar 
Carter a observat că încă avea mizerie sub unghii. Şi-a 
stăpânit fiorii de scârbă şi a mai dat pe gât nişte bere. 

— Ai rezolvat toate treburile? l-a întrebat Miles pe 
Welland. 

Vorbea pe un ton de conversație lejeră, de parcă l-ar fi 
întrebat despre instalarea unor decoraţiuni cu leduri, nu 
despre incinerarea oamenilor alături de care trăiseră atâta 
vreme. Şi de parcă nici nu s-ar fi amenințat cu pistoalele în 
urmă cu doar două ore. 

— îhî, a mormăit Welland. Am făcut tot ce trebuia. Dar 
toată încărcătura aia n-o să-i facă prea bine incineratorului. 

— Sunt conştient de asta, i-a răspuns Miles, punând în 
farfurii mormane de paste. De aceea este neapărat nevoie să 
luăm mâine generatorul de la stația telecabinei. 

— Mâine? s-a mirat Carter. 

— Nu mai putem amâna. 

— Şi cum rămâne cu... 

Aproape i-a pierit glasul când a trebuit să-i rostească 
numele. 

— Caren? Cum rămâne cu Caren? 

Miles a pus farfuriile în fața lor. Mâncarea avea un miros 
greu, un miros grețos. Lui Carter i s-a răsculat stomacul. 

— Vreţi şi nişte parmezan? i-a întrebat Miles, cu pachetul 
în mână. 

— Nu, mulțumesc, i-a răspuns Carter, luând încă o duşcă 
de bere. 

Fără să-i mai aştepte, Welland s-a înfipt în pastele 
fierbinți şi s-a apucat să mănânce. 

Miles şi-a luat farfuria, s-a aşezat şi a ridicat paharul cu 
vin. 

— În cinstea supraviețuitorilor! 


Carter a ezitat puţin, apoi şi-a ridicat cutia cu bere. 
Welland a mestecat ce avea în gură, după care şi-a ridicat 
cutia cu cola fără prea multă tragere de inimă. 

Miles îi privea cu foarte mare atenţie. Poate cam prea 
mare. Carter şi-a zis că, în lumina lumânărilor, parcă 
aducea destul de mult cu Hannibal Lecter. Şi-l putea foarte 
uşor imagina pe Miles plimbându-se agale în jurul insulei 
din bucătărie, retezându-le calota craniană şi scoțându-le 
delicat creierul cu lingura. Creierul merge foarte bine cu un 
pahar de Chianti. 

Şi imaginea asta l-a dus cu gândul la Nate. Nu se mai 
gândise aproape deloc la el de când murise. Mda, tare bun 
prieten era. Pe de altă parte, când faci tot posibilul să 
supraviețuieşti, nu-ți permiți să te laşi pradă tristeţii. Viața 
nu fusese niciodată ieftină. Dar evident că acum era cu mult 
mai scumpă decât înainte. 

Miles a pus jos paharul. 

— Deci să discutăm despre cum ne vom organiza. Nu ne-a 
prea ieşit conform planului misiunea de a face rost de 
rezerve proaspete. Dar este bine că avem şi un plan de 
rezervă. 

— Nu vrei, te rog, să-i spui pe nume? s-a enervat Carter, 
înfigându-şi furculița în pastele din farfurie. Caren o 
cheamă. 

— Da, desigur. În cazul în care Caren se face bine... 

— Nimeni nu se face bine, măi, omule, a intervenit 
Welland. Ori mori, ori ajungi un Şuierător. 

— Sau rezervă de plasmă, a adăugat Carter cu 
amărăciune. 

Pur şi simplu nu a fost în stare să se abțină. 

Miles şi-a trântit furculița pe blatul din granit. 

— Şi care-i problema voastră? 

Da, şi-a zis Carter, e o problemă. Dar nu aveau de ales. 

— Mai contează? 


Welland a clătinat din cap. 

— Mai bine ea, decât noi, măi, omule. 

— Exact! a spus Miles. Ca să nu mai zic că suntem morți 
dacă n-avem plasmă să-i dăm lui Quinn. 

— Chiar crezi că o să avem plasmă pe care să i-o dăm în 
doar patruzeci şi opt de ore? l-a întrebat Carter. În mod 
normal, treaba asta durează trei sau patru zile. 

— Ştiu asta. Dacă n-o s-o avem în două zile, o să-l amân 
pe Quinn. Dar repet: din cauza asta este important să 
restabilim alimentarea cu electricitate şi să ne asigurăm că 
sistemele noastre de securitate funcționează la capacitate 
maximă. 

Carter s-a încruntat la el. 

— Adică noi doi tot o să facem mâine excursia aia până la 
stație? 

— Nu „noi doi”. 

Lui Carter i s-a pus un nod în gât şi a clătinat cu 
vehemență din cap. - Nu! 

— Eu trebuie să rămân aici ca s-o monitorizez pe Caren, a 
spus calm Miles. lar Welland trebuie să supravegheze 
alimentarea cu energie. 

— Plus că am şi astmul ăsta... a început Welland. 

— Fac ceva pe astmul ăsta al tău! l-a repezit Carter. 

Welland părea ofensat. 

— Ce vrei, mă? Am o problemă de sănătate. 

— Ai pe dracu”, asta ai! Nici astm, nici nimic. Ştiu foarte 
bine că-i doar aer în inhalatoarele alea din care te faci că 
mai tragi din când în când. 

Welland l-a privit cu ură. 

— Mda, bine, dar tu? Tu eşti curat, nu? Eşti ireproşabil, 
nu? Nici măcar n-ai dreptul să fii aici. Mare noroc ai avut că 
te-a găsit Miles pe munte, pe jumătate îngheţat şi fără juma 
de mutră. De unde naiba ai apărut? Zici că nu mai ţii minte, 
dar pun pariu că nici măcar nu te cheamă „Carter”. 


— Destul! a strigat Miles, lovind cu pumnul în blat atât de 
tare de au sărit tacâmurile de la locul lor. 

Cât pe ce să sară de pe scaune şi ceilalți doi. 

— Nu se poate să ne certăm mereu în halul ăsta, a spus 
Miles, uitându-se cu răceală la ei. Dacă vrem să rămânem în 
viață, trebuie neapărat să colaborăm. Ne-am înţeles? 

Carter şi Welland şi-au declarat acordul, îndrugând nişte 
vorbe aiurea, la fel ca nişte puşti pedepsiţi de profesor. 

— Contez pe tine, Carter, a continuat Miles. Eşti singurul 
capabil să aducă generatorul ăla. Altfel nici nu ți-aş fi cerut- 
o. 

Mare rahat! şi-a zis Carter. Miles le-ar cere să facă absolut 
orice este nevoie. Şi, în mod normal, nici măcar nu i-ar ruga 
frumos. Însă tot Miles era singurul care cunoştea motivul 
pentru care Carter mai degrabă şi-ar scoate singur propriii 
ochi cu o lingură decât să se mai ducă vreodată la stația 
telecabinei. 

Acum a oftat prelung. 

— Da, ştiu. 

Welland şi-a mai îndesat nişte paste în gură şi şi-a împins 
scaunul în spate. 

— Sunt rupt, frate. O să mă culc. Mâine-i o zi mare. 

Mda, o zi numai bună să freci menta, şi-a zis Carter în 
gând, reuşind să împiedice cuvintele astea să-i dea năvală 
pe gură afară. S-a uitat la farfuria cu paste din față, de care 
abia dacă se atinsese. Nu prea mai avea poftă de mâncare în 
ultima vreme - iar acum, chiar că nu mai avea deloc. 
Welland s-a ridicat cu greutate în picioare, iar Dexter, care 
stătuse încovrigat în culcuşul lui, a sărit dintr-odată de 
acolo şi a început să dea din coadă. 

— Ar trebui să-i dau drumul afară, a zis Carter, bucuros 
că poate schimba subiectul. 

— Cum doreşti, a murmurat, Miles, sorbind netulburat 
din paharul cu vin. 


Carter l-a luat pe Dexter în braţe şi a coborât la parter. S- 
a strâmbat. 

— Măi, Dex, dar chiar puțţi. Trebuie să-ţi fac o baie. 

Dexter îi gâfâia fericit în nas. Lui Carter i-a venit să 
vomite, aşa că l-a ținut mai departe de fața lui. L-a pus jos 
de cum au ajuns în hol. 

— Iar ai mâncat rahat de lup, măi, băiete? 

Dexter s-a apucat să latre de bucurie şi a dat fuga la uşă. 
Carter şi-a luat bocancii şi o geacă groasă şi s-a îmbrăcat. Îl 
ducea deseori seara la plimbare pe Dexter în jurul 
Refugiului. Dar nu se aventurau prea departe. Îşi dădea 
bine seama că Dexter ar putea ajunge să facă parte din 
rahatul lupilor dacă nu avea grijă de el. Însă această 
plimbare de seară îi dădea strania senzaţie că totul este 
normal, că nu s-a schimbat nimic. 

Pe vremea când el şi sora lui erau mici, bunicii lor 
avuseseră un câine. O corcitură sau - cum zicea bunicul — 
„rasa Heinz 57”17. ÎI chema Bruno. Era bătrân, cam surd şi 
trăgea nişte băşini de-ți muta nasul din loc. Dar Carter 
iubise la nebunie potaia aia tembelă. Îi iubea devotamentul 
necondiționat, optimismul şi loialitatea. Carter fusese un 
copil stângaci şi supraponderal. Cam la fel cum era Welland 
acum - şi, dacă ar fi fost sincer cu sine însuşi, Carter ar fi 
trebuit să admită că tocmai din cauza asta îl detesta atât de 
tare. Bruno nu-l judeca, pentru că nu-i păsa. Nu-i păsa nici 
de acneea lui, nici de burta prea mare, nici de părul creț. 
Cam la fel se purta şi Dexter cu el. Şi Dexter îl accepta aşa 
cum era. Dexter nu s-ar fi speriat şi nu s-ar fi ferit niciodată 
de chipul distrus al lui Carter şi nici de bezna din inima lui 
zdrobită. Nimic pe lume nu este mai sincer şi mai pur decât 
dragostea unui câine. Carter credea că acesta era motivul 


17 Heinz 57 (argou) — câine de descendență incertă; se face referire la 
„cele 57 soiuri”, sloganul companiei Heinz (n.tr.). 


pentru care suportăm să fim adulmecaţi în dreptul şlițului 
de la pantaloni şi le tolerăm respirația puturoasă. 

A deschis uşa, iar Dexter a țâşnit afară şi a început să 
țopăie pe zăpada tasată. Nu mai ningea atât de tare, iar 
vântul îşi mai pierduse din intensitatea feroce de mai 
devreme. Viscolul va trece până a doua zi. Carter şi-a scos 
lanterna din buzunar şi a pornit după Dexter. 

De când Quinn le distrusese gardul electric, nu se mai 
aprindeau luminile, iar toată zona din jurul Refugiului era 
cufundată în beznă. Zonă destul de mare. Cam vreo patru 
mii de metri pătrați. Vara, când soarele strălucea puternic şi 
zăpada era aproape topită, toți şapte ieşeau uneori la aer 
curat. Miles făcea grătar şi pregătea cocktailuri, iar Caren 
făcea plajă. Julia şi Nate se jucau cu Frisbee-ul, în timp ce 
Welland se văita încontinuu de căldură. O, da, mai era şi 
Jackson pe acolo. 

Evident că situația asta nu putea să dureze. Clar că nu. 
Nimic bun nu durează. Însă îi plăcuse să se prefacă - fie 
doar şi pentru câteva ore - că totul era din nou normal, ca 
înainte. 

Carter s-a dus după Dexter până în spatele Refugiului. 
Dincolo de gard se vedea pădurea. Pe undeva, în adâncul ei, 
era ascuns incineratorul. Poarta din dos dădea spre el. 
Carter nu ştia de ce incineratorul nu fusese amplasat pe 
terenul de lângă Refugiu. Poate din cauză că fusese 
construit mai târziu. Poate din cauză că i-ar fi ofensat pe 
unii care se pretindeau a fi mai sensibili şi s-ar fi declarat 
revoltați de mirosul cărnii arse. Oamenilor nu le place deloc 
să li se amintească de inevitabilitatea morţii, nici măcar 
când se confruntă cu ea în fiecare zi a vieții. 

Incinerarea era absolut necesară. Infecția are şase stadii. 
Dacă îngropi cadavrele bolnavilor, rişti ca acestea să fie 
dezgropate de animalele de pradă - lupi, coioţi, chiar urşi. 
Unii oameni din satele mai izolate încă vânau asemenea 


animale şi le mâncau carnea. Contaminarea prin ingerare 
era mai rar întâlnită, dar posibilă. Virusul era abil. Se 
transmitea prin sânge, prin fluidele corporale, prin aer. 
Descoperea în permanență noi metode de propagare. Ca un 
afurisit de Elon Musk al virusurilor. 

Carter îl auzea pe Dexter foindu-se şi amuşinând undeva, 
în fața lui. Probabil săpa după ceva scârbos. Carter a bătut 
din picioare şi s-a uitat cu lanterna în jur. Nu-l vedea. 
Probabil din cauza blăniţei albe cu pete maronii, atât de 
asemănătoare cu zăpada de acolo. 

A îndreptat raza lanternei spre gard şi spre copacii de 
dincolo de el. Mai departe se zărea acoperişul 
incineratorului. Anya, Nate, Julia - toți au fost arşi acolo. 
Carnea, pielea, oasele şi toate celelalte chestii din care 
suntem făcuți. Din ei nu mai rămăsese decât cenuşa. 

Iar el încă era aici, cu Welland şi Miles. Un prăpădit şi un 
sociopat. Carter s-a întrebat din nou dacă unul dintre ei o 
înjunghiase pe Julia. Miles n-avea deloc inimă, dar nu făcea 
nimic fără motiv. lar Carter nu-şi dădea seama ce motiv ar fi 
avut ca s-o ucidă pe Julia. Plus, dacă nu cumva îi minţise, 
înseamnă că fusese încuiat într-una dintre camerele de 
izolare când Julia murise. Deci rămâneau doar Welland şi 
Caren. Caren nu mai putea să mărturisească nimic. Şi 
Welland? Carter era sigur că acesta ar fi fost în stare să 
omoare un om, dacă doar aşa şi-ar fi salvat pielea -— fireşte, 
atât timp cât asta nu ar fi necesitat prea mult efort şi nu s- 
ar fi suprapus cu orele de masă. 

Însă tot rămânea motivul. De ce să fi vrut cineva să o 
ucidă pe Julia? Şi de ce îşi bătea el atât de mult capul cu 
problema asta? Că doar era deprins cu crimele. El însuşi 
omorâse mulți oameni din diverse motive - unele bune, 
altele rele. Dar întotdeauna a existat un motiv. Crima 
absurdă, lipsită de sens - asta îl deranja pe el. 


Şi nu era totul. Chiar dacă o aveau acum pe Caren, 
sursele lor de plasmă erau mai reduse. Nu mai aveau trei, ci 
doar două; iar Rezerva 03 nu avea să mai dureze prea mult. 
Aşa că nu vor mai avea suficient decât pentru ei trei şi 
Quinn. Ar fi fost observată imediat dispariția unei cantități 
de plasmă, oricât de mică. lar Miles va fi mereu cu ochii în 
patru. Ceea ce însemna că el nu va mai putea să trimită 
pachetele. Evident că nu avea de unde să ştie dacă 
pachetele trimise erau şi primite. Sau folosite. Însă asta era 
tot ce putea face. 

Au izbucnit nişte hămăieli furioase şi Carter a tresărit 
puternic, aproape scăpându-şi lanterna din mână. Dexter a 
apărut în fugă din întuneric, cu blana murdară şi plină de 
ace de pin. A alergat pe lângă Carter, spre colțul Refugiului. 
Ce naiba se întâmpla? 

Carter a oftat şi a luat-o repede după el, gâfâind din 
cauza efortului, alunecând pe zăpada înghețată. A îndreptat 
lanterna în direcția de unde se auzea lătratul ăla turbat. 
Dexter fugea în zigzag de-a lungul gardului. I se ridicase 
părul pe ceafa şi îşi dezvelise colții micuţi, dar ascuțiți. 

De cealaltă parte a gardului, la doar câțiva metri distanţă, 
erau Şuierătorii. Rahat-rrahat-rahat! 

Cam vreo doisprezece. Îmbrăcaţi cu haine furate şi piei de 
animale. Cu glugă pe cap. Nu li se mai vedea decât puţin din 
albul fețelor. Erau înarmaţi cu bâte ascuţite şi arbalete. 
Stăteau cu ochii ațintiți la Refugiu, fără să se mişte deloc. 
Însă li se auzea şuieratul respirației, ascuţit şi duşmănos ca 
vântul când vâjâie prin streşini. 

Carter a simţit că şi lui i se ridică părul de pe ceafă. Ce 
naiba căutau aici? Niciodată nu se mai apropiaseră atât de 
mult de Refugiu. Şi niciodată nu fuseseră atât de mulți. La 
începuturi, mai apăruse câte unul, poate în căutare de 
hrană sau adăpost. Apoi făcuseră cunoştinţă cu gardul 
electric şi învățaseră să păstreze distanța. 


Numai că acum gardul nu mai funcţiona, iar poarta era 
deschisă. Cu toate acestea, Şuierătorii nu îndrăzneau să se 
apropie mai mult. Poate îşi dădeau seama că simpla lor 
prezență constituia o amenințare. Poate aceasta era 
răzbunarea lor pentru că li se încălcase teritoriul. Şi voiau 
să le transmită un avertisment. 

Îngrijorarea avea două aspecte. În primul rând, însemna 
că Şuierătorii erau mult mai organizați şi mai inteligenți 
decât îşi imaginaseră Carter şi ceilalți. În al doilea - însemna 
că erau furioşi la culme. 

Unul dintre ei a făcut un pas în față. Era mai înalt decât 
majoritatea. De sub gluga ruptă şi murdară îi ieşea barba 
țepoasă şi încâlcită. Din instinct, Carter a dus mâna la 
pistol. În aceeaşi fracțiune de secundă, trei Şuierători din 
spatele tipului înalt şi-au ridicat arbaletele. Mda, am înţeles, 
a bombănit Carter în gând şi a luat mâna de pe armă. 
Şuierătorii au rămas cu arbaletele îndreptate spre el. 

Tipul înalt a ridicat mâna în care avea ceva. Dexter a 
scheunat şi s-a ascuns în spatele lui Carter. Şuierătorul a 
făcut încă un pas către poartă. Rahat! Doar câţiva paşi şi 
putea să intre nestingherit. Sigur, Carter avea o armă de foc, 
dar Şuierătorii aveau avantajul că erau mai mulți şi mai 
sălbatici. 

Şuierătorul s-a oprit. La câţiva centimetri de poartă. 
Carter şi-a ținut răsuflarea. Parcă-l ardea privirea 
Şuierătorului. Acesta a aruncat în zăpadă obiectul din mână 
şi s-a retras. Ceilalți şi-au lăsat în jos arbaletele, s-au întors 
şi au pornit la vale, pe coasta înzăpezită a muntelui. 

Carter a răsuflat prelung. Când a fost sigur că Şuierătorii 
nu aveau de gând să revină, s-a dus până la poarta 
deschisă, a întins mâna şi a luat din zăpadă obiectul lăsat 
acolo de tipul care probabil că era conducătorul acelui grup. 

S-a încruntat nedumerit. Un mănunchi de ecusoane din 
plastic. Murdare şi crăpate, dar evident că aparținuseră 


angajaţilor de la Refugiu. Foşitilor angajaţi. Medici, asistente, 
oameni de serviciu. Morți, acum. Transformați în cenuşă. 

Dar ce căutau ecusoanele astea la Şuierători? Ar fi trebuit 
să fie incinerate împreună cu cadavrele celor bolnavi. Şi de 
ce Şuierătorii le aduseseră aici? Carter s-a uitat la pozele de 
pe ele, a citit numele de sub poze. Nu, nu ştia pe nimeni. Şi 
s-a oprit dintr-odată... 

Un chip cunoscut. Cunoscut foarte bine. Dar nu şi 
numele. 

S-a uitat lung la fotografia aceea, simțind cum îi îngheață 
treptat sângele în vine. Apoi a pus ecusonul în buzunar. 

Lucrurile începeau să se lege. 

Ştiuse el că cineva minte. 

Iar acum a aflat şi motivul. 


HANNAH 


A coborât treptele şubrede în spatele lui Cassie. Daniel 
venea în urma ei. 

Subsolul era lung şi îngust. În cealaltă parte a lui se 
vedeau un sac de dormit, o lampă de camping şi tot felul de 
alte prostii. Pe pereţii laterali fuseseră montate nişte rafturi 
rudimentare, pline cu grămezi de conserve, sticle cu apă, 
lumânări şi flacoane cu medicamente. Un mic arsenal îşi 
revendica locul tot acolo. 

În dreapta, atârnau o mulțime de cuțite de vânătoare 
foarte ascuţite şi două arbalete. În stânga, era un rastel de 
arme, cu trei puşti automate, una semiautomată şi un 
pistol. Sub ele erau îngrămădite mai multe cutii cu muniţie. 

— Vedeţi ce zic? a zâmbit larg Cassie. Tataia Joe s-ar fi 
simţit aici ca la el acasă. 

— Cine-i „tataia Joe”? a întrebat Daniel. 

— Nu vrei să ştii, i-a spus Hannah. 


S-a uitat în jur. Avantajul era că aveau multă hrană şi 
apă. Dezavantajul era că tot o mai frământa ceva în legătură 
cu confesiunea lui Daniel. Tânărul recunoscuse că îşi 
urcase sora în autocar, fără să aibă acest drept; şi mai 
recunoscuse că luase locul şoferului. Doar atât? Nu, şi-a zis 
ea. Mai este ceva. 

— Este un loc... pitoresc, a spus Daniel, pe un ton 
sarcastic. Dar eu trebuie să văd ce face Eva. 

Şi a urcat greoi treptele care gemeau amarnic sub 
kilogramele lui. 

— M-am gândit că ne-am putea ascunde aici, a zis Cassie. 
Am avea şi mâncare, şi arme. Şi nu ne-ar găsi nimeni. 

Hannah a clătinat din cap. 

— Dacă noi am reuşit să găsim buncărul ăsta, fii convinsă 
că o să-l găsească şi tatăl meu. Ar trebui să ne luăm ce ne 
trebuie şi să plecăm imediat ce se luminează de ziuă. 

Cassie nu s-a dat bătută. 

— Te înşeli. 

— Ba nu. 

Pe chipul lui Cassie se citea clar intenția de a se opune. 
Dar n-a făcut-o. A dat doar din cap şi s-a întors să se uite 
mai bine la arme. 

— Bine. Dacă aşa crezi tu... 

A luat una dintre puştile automate şi a început s-o 
studieze. 

— Vezi, ai grijă cum umbli cu ea! a avertizat-o Hannah. 

— Stai liniştită! Tataia Joe m-a învățat cum să mânuiesc 
şi puştile, nu doar cuțitele. 

Cuţitele, şi-a zis Hannah. Asta era. 

Rana de la gâtul lui Ben. Imposibil să fi fost provocată de 
un ciob de sticlă. Cu siguranţă că fusese făcută cu o lamă 
mai subțire. O lamă de cuțit. 

La fel ca acela încă înfipt în gâtul Şuierătorului. 

Briceagul pe care i-l dăduse Daniel. 


— Mă întorc imediat, i-a spus ea lui Cassie şi a urcat 
scara. 

Daniel stătea în genunchi lângă foc. Improvizase un pătuț 
dintr-un sertar al scrinului şi o culcase pe Eva în el. Acum îi 
murmura ceva şi o învelea mai bine. 

Hannah s-a uitat puțin la el, după care l-a întrebat direct: 

— De ce l-ai omorât pe Ben? 

— Ce?! a exclamat el, întorcându-se imediat cu fața la ea. 
Ben s-a sinucis. 

— Ba nu, a clătinat Hannah din cap. Rana de la gât nu 
putea să fie de la un ciob de sticlă. Şi numai tu aveai cuțit. 

L-a văzut cum se schimbă la fată. 

— Nu-i cuțitul meu, i-a zis el. 

— Şi de unde a apărut? 

— L-am găsit. Când am deschis uşa de la toaletă şi l-am 
văzut pe Ben, aşa cum era... Cuţitul era pe jos. L-am luat, 1- 
am şters şi mi l-am vârât în buzunar. Nu ştiu de ce am 
făcut-o. Cred că m-am gândit că poate o să am nevoie de el. 

Hannah l-a privit cu multă atenție. Căuta un semn care 
să-i dea de înţeles că şi acum o minţea. 

— De ce te-aş crede? Deja ai minţit în legătură cu 
identitatea ta. Şi cu motivul pentru care ai fost în autocar. 

— Am făcut-o doar pentru Peggy, a oftat Daniel. 

— Ai lucrat în bucătărie - ai lucrat cu cuțite. 

— Nu! N-am făcut decât să spăl vase. Nu eram în stare să 
tai nicio bucăţică de carne. Cu atât mai puțin să tai gâtul 
vreunui om. 

Dar este aici cineva care ar fi putut s-o facă, şi-a zis 
Hannah. 

Eram în stare să sucesc gâtul unei găini şi să despic 
beregata unei capre, ca să i se scurgă mai repede tot sângele. 

— Cassie, a murmurat ea. 

— M-ai chemat? 


Hannah s-a întors. Cassie stătea în capul scării de la 
pivniță. Şi avea puşca semiautomată în mâini. 

Hannah a încercat să vorbească pe un ton normal. 

— Văd că ai ales o altă armă. 

— Înî. M-am gândit că asta-i mai bună. 

Hannah a dat din cap. 

— Sigur. S-ar putea să fie nevoie să ne apărăm. 

— Ce drăguţ! a zâmbit Cassie. Bună încercare, dar am 
auzit ce ai spus. 

— Voiam doar să... 

— Ce voiai? Să mă acuzi pe mine că l-aş fi ucis pe Ben? 

— Nuuu. 

— Ei, haide! întreabă-mă dacă eu l-am omorât. 

Hannah s-a speriat de tonul tinerei. 

— Nu cred că... 

— Întreabă-mă! 

S-au privit în ochi. 

— Tu l-ai omorât pe Ben? a întrebat-o Hannah, în cele din 
urmă. 

— M-ai prins! 

— De ce? 

Lui Cassie i s-a şters zâmbetul de pe buze. 

— Pentru că era o povară şi ne făcea probleme şi oricum 
urma să moară. Eu doar l-am ajutat s-o facă mai repede. 

— Serios? 

Cassie a oftat. 

— Uite care a fost chestia. Aveam nevoie la toaletă şi m- 
am dus acolo. Ben deja zăcea pe jos, mai mult mort decât 
viu. Încercase să-şi taie venele cu un ciob şi o dăduse-n 
bară. Aşa că l-am ajutat eu. 

— Cu un cuțit pe care l-ai adus pe furiş în autocar? 

— Cadou de ziua mea de la tataia Joe... M-am supărat al 
naibii de tare când am observat că nu-l mai am. 


— Şi acum? a întrebat-o Hannah. Acum ai de gând să ne 
„ajuţi” şi pe noi? 

— Nu e nevoie, a intervenit repede Daniel. M-am prins. 
Înţeleg de ce l-ai ajutat pe Ben să moară. Probabil aşa era 
cel mai bine. Nu trebuie să ne certăm din cauza asta, nu? 

Cassie a clătinat din cap. 

— Îmi pare rău, băiete. Te înşeli. Uite ce cred eu. 
Departamentul caută patru supraviețuitori, da? Dacă-l 
punem la socoteală şi pe amărâtul ăsta de-aici, sunteți 
patru. Aşa că, dacă o să vă găsească morți, într-o cocioabă 
arsă, înseamnă că s-a terminat. lar pe mine n-o să mă mai 
caute nimeni. 

A ridicat din umeri. 

— Deci trebuie să vă omor. E doar o chestiune de 
supraviețuire. 

— Cassie, a şoptit Hannah. Nu face asta, te rog. Tu nu 
eşti aşa. 

Cassie s-a încruntat. 

— Habar n-ai cum sunt eu. Tataia m-a învățat încă o 
chestie. În viață, ori eşti om bun, ori supraviețuitor. Iar 
lumea e plină de oameni buni, iar ăia-s morți. 

A îndreptat arma spre Hannah. Fetița a început să 
plângă. Preţ de o fracțiune de secundă, lui Cassie i-au fugit 
ochii în direcția ei. Hannah a profitat de ocazie. A țâşnit spre 
bucătărie, s-a aruncat prin uşă şi a căzut în patru labe. 
Gloanţele au ciobit lemnul podelei în spatele ei. Cassie a 
înjurat: 

— Futu-i! 

— Opreşte-te, Cassie! Te rog! 

Vocea lui Daniel. Hannah s-a uitat în spate. Tânărul se 
ridicase în picioare şi acum ținea în dreptul pieptului 
sertarul transformat în pătuț. Cassie a întors puşca spre el. 

— Stai o clipă! a strigat Daniel, pe un ton deopotrivă 
disperat şi îngrozit. Omoară-mă, dacă asta vrei. Şi pe 


Hannah poți s-o omori. Nu-mi pasă. Dar cruță fetița. Te 
implor! Ia-o cu tine! 

Cassie a clătinat din cap. 

— Scuze - chestia aia n-ar fi decât o povară. 

— În cazul ăsta... Prinde-o! 

Şi Daniel a aruncat sertarul spre ea. 

Cassie a tras. Sertarul s-a făcut bucăți. Hannah a ţipat 
înainte de a-şi da seama că era gol. Probabil că Daniel o 
luase pe Eva de acolo şi o ascunsese în spatele canapelei cât 
timp vorbise Cassie cu ea. 

Acum, tânărul s-a repezit la arma pe care o lăsase pe 
canapea. Cassie s-a întors după el, dar Daniel a tras primul. 
Gloanţele au nimerit-o în burtă. S-a încovoiat şi a făcut 
câțiva paşi împleticiți. Daniel a tras din nou. Cassie s-a izbit 
de un perete şi a alunecat încet până pe podea. A scăpat 
arma din mâini. I se citea surprinderea în ochii bulbucați. 

Hannah s-a ridicat şi a ieşit din bucătărie. Îi tremurau 
picioarele. Daniel stătea aplecat peste trupul lui Cassie. 
Hannah a observat că fata sângera abundent, dar încă 
respira. Daniel o privea cu ură. 

— Şi pe mine m-a învăţat bunicul să trag cu arma. Şi ştii 
ce m-a mai învățat? Dacă lumea e plină de oameni buni, dar 
morți... iadul e plin de afurisite ca tine. 

A ridicat arma şi a împuşcat-o pe Cassie în mijlocul 
frunțţii. 


MEG 


Pe chipul lui Sarah emoţiile se succedau cu repeziciune. 
Spaimă, disperare, negare. 

— Vino cu mine! i-a spus Meg. O să reuşim. 

Sarah a clătinat din cap. 


— Nu. Nu pot. Eu n-o să reuşesc. Am să cad după câţiva 
metri. 

— Nu-i chiar atât de departe. 

Sarah a clătinat şi mai tare din cap. 

— Nici în copilărie nu eram în stare să mă agăț de barele 
alea de pe terenul de joacă. 

Îi tremura glasul. Îşi stăpânea cu greu lacrimile. 

— O să cad şi o să mor. 

— Ai să mori dacă rămâi aici, Sarah. Nu vine nimeni să ne 
salveze. 

Femeia şi-a încleştat degetele pe cruciulița de la gât. 

— Facă-se voia Domnului! 

— Nu! a exclamat furioasă Meg. Aici nu-i vorba de voia 
lui, ci de a ta. 

Nu pot, a repetat Sarah. Te rog. Respectă-mi decizia. 

S-a uitat afară şi a continuat: 

— Du-te tu. Dacă reuşeşti să ajungi la staţie, încearcă să 
chemi ajutoare. 

— Nu pot să te las aici. 

— Ba da, poți. 

S-au privit lung câteva secunde. 

— Trebuie s-o fac, a spus Meg. 

Sarah a dat din cap. 

— Ştiu. 

— Nu vreau să stau aici, cu mâinile încrucişate, 
aşteptându-mi moartea. 

— Iar eu nu vreau să mă sinucid. 

Rahat! Meg a tras aer în piept, iar apoi, cu gesturi timide 
şi stângace, s-a apropiat de cealaltă femeie şi a strâns-o în 
braţe. 

După o secundă, Sarah a îmbrățişat-o şi ea. 

— Îmi pare rău. 

— Şi mie. 

S-au desprins, iar Meg a ridicat ochii la trapa din tavan. 


— În regulă. 

S-a urcat pe banchetă. E o nebunie ce vreau eu să fac, şi-a 
zis ea. Suferea de malnutriție şi de deshidratare şi uite-o 
cum încerca să meargă două sute şi ceva de metri atârnată 
de un cablu din oțel, aflat la peste trei sute de metri 
deasupra solului, la o temperatură sub zero grade. Nebunie 
curată. lar o părticică din mintea ei i-a răspuns: Sigur că da! 

A întins mâinile şi a împins trapa cu vârfurile degetelor. 
Nu mai era acoperită cu zăpadă, aşa că s-a deschis uşor. 
Aerul înghețat a izbit-o peste față şi în cabină au intrat 
câțiva fulgi de nea. I s-a făcut şi mai frig. Şi parcă n-avea 
vlagă în picioare. Dar trebuia s-o facă. Nu avea încredere în 
Sean. Era un asasin care comisese două crime, nu doar una 
singură. Pentru că lăsase pe altcineva să moară. Şi cum să- 
şi imagineze că un asemenea om le-ar salva? Aşa cum se 
întâmplă mereu în viață, când eşti în pericol trebuie să te 
salvezi singur. 

— Sarah, a spus ea, uitându-se în jos. Te rog să mă ajuţi 
puţin ca să ies prin trapă. 

— Sigur. 

Sarah şi-a proptit palmele pe fundul ei şi a împins-o. Meg 
a pipăit acoperişul, căutând ceva de care să se agațe. N-a 
găsit nimic şi a alunecat înapoi. 

— Trebuie să mă urc pe umerii tăi, a zis ea. 

— Bine. 

Sarah s-a lăsat pe vine. Meg i s-a cățărat în spate. Sarah 
a încercat să se ridice, dar s-a clătinat tare şi n-a reuşit. 
Avea dreptate, şi-a spus Meg. Nu avea deloc forță. Era slabă 
şi plăpândă, iar foamea o vlăguise şi mai rău. A auzit brusc 
un mârâit. Cu un efort teribil, Sarah s-a apucat de o bară şi 
s-a ridicat atât cât Meg să ajungă cu pieptul şi abdomenul 
pe acoperiş. Meg s-a târât pe metalul alunecos ca o focă pe 
uscat şi a reuşit să-şi tragă şi picioarele din deschizătură. 


A stat puţin întinsă, cu mâinile în lateral, ca să-şi 
recapete suflul. O fi trecut partea cea mai rea a viscolului, 
dar, acolo sus, vântul încă urla sălbatic în jurul ei, parcă 
dorind s-o smulgă de pe acoperişul cabinei. Dacă se mişca 
oricât de puţin, o rafală turbată ar putea s-o desprindă de 
acolo şi s-o arunce în brațele morţii. Şi dacă voia să ajungă 
la cablu, trebuia să se ridice în picioare. Şi să se cațăre pe 
bara din metal care cupla cabina de cablu, după care să se 
balanseze şi să se agaţe de el. 

Da, Sean avusese dreptate. Era o nebunie. O misiune 
sinucigaşă. Oare el reuşise? Sau zăcea mort şi congelat în 
nămeții de dedesubt? Meg voia să creadă că reuşise. 

lar dacă nemernicul ăla a putut s-o facă, atunci cu 
siguranţă că va putea şi ea. 

— Ai păţit ceva? 

Vocea îngrijorată a lui Sarah, ajunsă la urechile ei prin 
trapa deschisă. 

Da. Mi-e groaznic de frică, i-a răspuns gândul lui Meg. Şi 
nu se aşteptase la asta. Crezuse că va întâmpina moartea cu 
multă bucurie. Însă acum nu era vorba despre ea. 
Supraviețuirea altcuiva depindea de ce urma să facă. A unei 
femei care îi era antipatică, dar care tot om era, un om cu o 
viață pe care îşi dorea să o mai poată trăi încă puţin. La 
naiba! 

— Nu. Sunt bine. O să închid trapa. 

— Eşti sigură? 

— Da. 

Meg s-a târât puţin înapoi. A ajuns cu tălpile aproape de 
marginea trapei. A întins mult brațul şi a reuşit să apuce 
capacul. 

— Mult noroc! i-a strigat Sarah. Să te ajute Dumnezeu! 

Meg a trântit la loc capacul. Tronc. Telecabină s-a legănat. 
Meg s-a lipit de acoperiş, cu stomacul în gât. I se învârtea 
capul. Vertij. Neapărat trebuia să se apuce de ceva şi să-şi 


recapete echilibrul - atât la propriu, cât şi la figurat. Respiră 
adânc! Calmează-te! Concentrează-te! Ia lucrurile pe rând! 

A ridicat capul şi a mijit ochii înspre direcția vântului. În 
regulă. Cabina era ataşată de cablul de deasupra printr-o 
bară groasă, din metal, mai înaltă decât ea. De bara aceea 
era montată o scară, probabil pentru tehnicieni şi cei din 
echipele de salvare (ha-ha-ha, ce-am mai râs!). Va trebui să 
se târască pe acoperiş până la ea. Apoi va trebui să se urce 
până în capul scării ca să ajungă la cablu. După care va 
trebui să-şi ridice picioarele şi să treacă până în cealaltă 
parte, agățată de el, exact ca o maimuţă. Panta nu era prea 
ascendentă aici. De mai jos ar fi fost imposibil de urcat. 

Da, pot să o fac, şi-a zis Meg. Trebuie s-o fac. 

A început să se târască pe burtă de-a curmezişul 
acoperişului. A ajuns la bara din metal şi s-a apucat de 
prima treaptă a scării. S-a tras în sus până a reuşit să stea 
în genunchi. A simțit din nou că o ia cu amețeală. A închis 
ochii şi a numărat rar până la cinci. După care s-a ridicat 
încet şi şi-a pus piciorul pe treapta de jos. Vântul s-a 
înfuriat şi a vrut să o răstoarne. S-a ţinut şi mai tare. Nu te 
uita în jos. Imaginează-ți că este doar un antrenament. Din 
tabăra de instrucție a poliției. Cursa cu obstacole. 
Parcurgerea unei distanțe agățată cu mâinile de un cablu 
orizontal. Ştii că poți. I-ai bătut pe bărbaţi la proba asta. Poți, 
crede-mă! Ai mai făcut-o. 

Meg s-a urcat pe a doua dreaptă. Apoi pe a treia. Gâfâia 
amarnic, inima îi bubuia în piept. Avea sentimentul că 
picioarele o s-o lase dintr-o clipă în alta. Din cauza lipsei de 
sprijin. Din cauza spaimei. Şi-a adus aminte că a alergat la 
un maraton. Şi a avut aceeaşi senzaţie. Nu era una fizică. 
Era psihică. A scrâşnit din dinţi şi a urcat ultimele trei 
trepte. Acum se afla în capătul scării, deasupra acoperişului 
telecabinei şi cu bara groasă în dreapta. 


Vântul a mai izbit-o de câteva ori, iar cabina a gemut. 
Meg o înțelegea. Nici ei nu-i plăcea aici. Şi ei îi înghețaseră 
toate încheieturile. Clar că nu mai trebuia să zăbovească. 
Trebuia să se mişte, să se mişte în continuare. S-a uitat în 
jos. Mare greşeală! Iar a luat-o amețeala. Dedesubt totul era 
alb şi abia dacă se puteau vedea vârfurile pinilor. Mami, 
suntem în vârful lumii! 

Meg s-a întins şi s-a apucat de cablu. Era gros. Abia dacă 
putea să-l cuprindă cu mâinile îmbrăcate în mănuşile alea 
prin care nu simțea nimic. Prin urmare, îi va fi mult mai 
greu, dacă nu imposibil. Însă, fără mănuşi, i-ar îngheţa 
degetele în doar câteva secunde. Şi trebuia neapărat să se 
țină cât mai bine de cablul ăla ca să-şi poată ridica şi 
picioarele pe el. 

Dar nu putea. Îi îngheţase tot corpul. Nu mai era în stare 
de nimic acum. Şi, cu fiecare secundă care trecea, înțelegea 
tot mai bine că nici nu va mai fi în stare să facă ceva. Gerul 
cumplit îi sfredelea oasele. Timpul care trecea îi topea 
hotărârea. 

Mişcă-te, fir-ai tu a naibii să fii! Mişcă-te! 

Însă picioarele îi rămâneau lipite pe treapta scării. 

Telecabina s-a zgâlțâit din nou. Meg simțea că-i amorțesc 
deja degetele. Neapărat trebuia să se mişte înainte să 
înțepenească de frig. 

Gândeşte-te! Gândeşte-te la ceva care să te scoată din 
încremenire! 

Poți s-o faci, mami! 

S-a uitat în jos. Lily. Fetița ei stătea la baza scării, cu 
capul dat pe spate, cu ochii la ea. Fulgi de zăpadă se 
aşezaseră pe părul ei cârlionțat. Era îmbrăcată cu rochița 
galbenă, de vară. Bineînţeles că purta rochița aia drăguță. 


Aşa cum spune Elsa, în filmul ăla al lui Disney: Nu mă 
deranjează frigul!s. Pe Lily de ce s-o deranjeze? Era moartă. 

— Lily? 

Poți, mami! E ca atunci când te agăți de barele de la locul 
de joacă. 

Fetița i-a surâs. O fantomă. O nălucă. Un semn că mintea 
i-o lua razna. Din cauza lipsei de hrană. Poate şi a 
hipotermiei. Meg şi-a tras nasul. Îi venea să plângă. 

— Mi-e frică. 

Ştiu, mami. Dar e în regulă. 

— Nu m-am gândit niciodată că o să-mi fie frică de 
moarte. 

Nu de moarte ţi-e frică - ţi-e frică să nu dai greş. 

Cum de şi-ar permite Meg să se teamă de moarte, când 
fetița ei o acceptase cu atât de mult curaj? 

— Vreau să fiu lângă tine, scumpa mea. 

Ştiu, mami. Dar n-a venit încă vremea. 

— Lily? 

Dispăruse. Un miraj născut din zăpadă şi vânt. Meg şi-a 
mai tras o dată nasul. S-a uitat înainte, la staţia de 
telecabină. 

Poți s-o faci! 

A strâns din dinţi, s-a apucat cu mâinile de cablu şi a 
încercat să-l încalece cu un picior. Dar i-a alunecat. Rahat! 
S-a clătinat, dar a reuşit să şi-l pună la loc pe scară. Off! 
Trebuia să-şi ia mai mult avânt. Şi-a îndepărtat mâinile la 
câțiva centimetri una de cealaltă, şi-a proptit picioarele de 
bară şi, de data aceasta, a izbutit să-şi treacă un bocanc 
peste cablu. Apoi şi pe celălalt. Se cățărase. Se ținea cât 
putea ea de strâns. Nu, nu pentru că i-ar fi fost teamă de 
moarte, ci pentru că de ea depindea acum viața altui om. 


18 „The cold didn't bother her”, cântec din coloana sonoră a filmului de 
desene animate Regatul de gheață, din 2010 (n.tr.). 


Urma acum partea cea mai dificilă. Trebuia să se mişte. 
Şi-a glisat mâinile de-a lungul cablului. Din păcate, simțul 
tactil îi era limitat din cauza mănuşilor groase. Nu putea 
decât să spere că nu-i vor aluneca degetele. Şi-a târât 
picioarele după ea. Vântul parcă ar fi vrut s-o arunce în gol, 
atât de tare o zguduia. Începuseră deja s-o doară tendoanele 
din brațe. Trebuia să se mişte mai repede. Impulsul de 
acum o va ajuta să opună rezistență rafalelor puternice. 
Odată ce se va pune în mişcare, va putea să se legene în 
continuare. Ca şi cum ar fi dansat twist. Sau rock. Sau 
ceva. Haide, fată, dansează! şi-a zis ea, înăbuşindu-şi 
hohotele isterice de râs. 

Şi-a deplasat din nou mâinile înainte, trăgându-şi 
încetişor picioarele după ea. Şi încă o dată. Şi încă o dată. 
Puțin mai repede. Nu mai vedea telecabina dedesubt, ci doar 
zăpadă, zăpada aceea care arăta ca o pătură pufoasă, dar 
care ţi s-ar părea tare ca betonul dacă ai cădea de la 
înălțimea asta. 

Nu te mai gândi la asta, şi-a zis Meg. Concentrează-te doar 
la ce ai de făcut acum. Intră-ți în ritm. Şi după aia îţi va fi mai 
uşor. Care era cântecul ăla pe care-l fredonau tipii de la 
ambulanță când făceau respirație gură la gură? „Stayin 
Alive” al trupei Bee Gees. Oh, oh, oh, oh. În ritm. În ritm. 

Meg a mai înaintat puţin. Oh, oh, oh, oh. Îi ardeau braţele, 
dar nu voia să se gândească la asta. Haide, Barry!9, cântă- 
mi! Cântă-mi, dragule! 

Probabil că a ajuns la jumătatea drumului. Şi-a întins 
gâtul să se uite, însă chiar atunci i-a alunecat un picior. Şi 
i-a sărit inima din piept de spaimă. Şi un flux de adrenalină 
i-a inundat tot corpul. I-a alunecat şi celălalt picior. Urletul 
de spaimă i s-a stins în gât. A înjunghiat-o o durere 


19 Barry Gibb - membru al trupei Bee Gees (n. tr.). 


cumplită în omoplațţi. Dar nu şi-a dat drumul. Deşi nici mult 
nu mai avea. Deocamdată atârna şi se legăna de cablu în 
bătaia vântului. 

Neapărat trebuia să-şi ridice picioarele. Însă o dureau 
brațele atât de tare... Nu credea că mai are putere s-o facă. 

Poţi, mami! E ca pe barele de pe terenul de joacă. 

Şi-a luat elan. Dar prea puţin. La naiba! Vântul a mai 
plesnit-o puţin. Însă pe la spate. Şi putea să se folosească 
de direcția rafalelor. Dar nu putea să încerce decât o singură 
dată, cât încă avea ceva vlagă în mâini. Meg şi-a luat şi mai 
mult avânt şi a reuşit să-şi ridice picioarele. Bravo! S-a 
agăţat cu un călcâi de cablu. Apoi şi cu celălalt. Înapoi pe 
traseu. 

Dar nu mai avea deloc energie. Şi trebuia să se mişte. Să 
înainteze. Să rămână în viață - cum zicea cântecul ăla. Să 
nu se dea bătută. Să rămână în viață. Mugşchii îi urlau de 
durere. Şi-ar fi dorit să plângă, dar nu mai avea putere. Cât 
de uşor i-ar fi să abandoneze acum. Şi să se prăbuşească în 
sol. Şi să se ducă lângă Lily. 

Ba nu. Nu va ceda. Nu era omul care să renunțe aşa uşor. 
Plus că mai era şi Sean. A naibii să fie ea dacă-l va lăsa să 
scape nepedepsit. 

Trebuia să se mişte în continuare. Parcă vântul se mai 
domolise. Norii albi fuseseră înlocuiți de nişte pete cenugşii. 
Traverse. Un planşeu metalic. Staţia. Ajunsese sub 
platformă. Va reuşi. Va reuşi. 

Şi-a întins gâtul ca să vadă mai bine. A observat o altă 
problemă. Chiar în față se afla mecanismul care se cupla cu 
telecabina şi o trăgea în staţie, ca să poată debarca 
pasagerii. Meg nu se putea cățăra peste el, aşa că trebuia să 
se dea jos de pe cablu chiar înainte de a ajunge acolo, în cel 
mai fericit caz, ar sări chiar pe marginea platformei. Dacă 
nu reuşea, s-ar prăbuşi pe versantul înzăpezit al muntelui. 


De foarte sus. Poate n-ar muri, dar precis că şi-ar rupe ceva 
- picioarele, mâinile — şi n-ar mai putea să ajute pe nimeni. 

S-a lovit cu capul de ceva din metal. Era scripetele. În 
regulă. Trebuia să-şi dea jos picioarele, după care să se 
întoarcă şi să ajungă cu fața spre staţie, să-şi ia avânt şi să 
încerce să aterizeze pe platformă. 

S-a apucat şi mai strâns cu mâinile de cablu - unu, doi, 
trei — şi şi-a coborât gleznele de pe el. A gemut tare când a 
săgetat-o o durere înfiorătoare în omoplați. Atârna din nou 
ținându-se doar cu mâinile, iar muşchii braţelor îi urlau de 
efort. Dar trebuia să mai stea puţin aşa. A reuşit să se mişte 
doar cât să vadă marginea platformei. Se afla la câțiva 
centimetri distanță. Şi n-ar ateriza pe ea dacă s-ar lăsa să 
cadă pur şi simplu. 

Trebuia să-şi ia avânt. Şi apoi să sară. Rahat! Meg şi-a 
încordat muşchii abdomenului şi a început să-şi balanseze 
picioarele. Înapoi şi înainte, înapoi şi înainte. Rămâi în viață. 
Înapoi şi înainte. Încă o dată şi ar obţine suficientă forță de 
propulsie ca să-şi dea drumul şi să sară. Acum ori niciodată, 
Barry! 

Meg s-a aruncat înainte cu toată puterea şi - daaa - a 
aterizat chiar pe marginea platformei. l-au  derapat 
picioarele, şi-a sucit glezna stângă şi a căzut cu faţa în jos 
pe beton. Nu mai conta că o doare. Reuşise. Ajunsese la 
mal. 

A rămas acolo câteva secunde, respirând sacadat, 
întrebându-se dacă n-ar trebui să sărute terenul solid pe 
care căzuse. Dar n-a făcut-o. S-a răsucit pe spate şi s-a 
uitat la tavan. Tavan. Nu cerul cu nori. A început să 
tremure din tot corpul. Apoi a început să râdă isteric. 
Tremura din cauza gerului şi a epuizării. Dar tremura şi din 
cauza stării de frenezie care o cuprinsese. A zăcut acolo şi a 
tot râs şi a tot tremurat, până când i-a trecut. O nebunie. 
Ceva absolut imposibil. O misiune sinucigaşă. Dar reuşise. 


Şi acum? 

S-a ridicat în capul oaselor şi s-a uitat în jur. 

Staţia era mare, în formă de semicerc. Deasupra se afla 
uriaşul mecanism care trăgea telecabina în terminal. De 
unde stătea acum, Meg a observat că plesnise cablul de 
tracțiune, lăsând vederii fire groase din oţel - multe din ele 
rupte şi deşirate. Motoarele mari care puneau în mişcare 
telecabina se aflau la stația de la poalele muntelui. Meg a 
presupus că, dacă mecanismul de tracțiune se bloca sau se 
defecta cumva pe traseu, tensiunea din motoarele de la bază 
putea să rupă cablul. Însă fusese oare un accident sau un 
sabotaj? 

Nu vedea nicio cabină de control, dar poate că era în 
spatele zonei de debarcare a pasagerilor. Şi nu se auzea 
nimic. Nici zgomot de maşinării. Nici voci. lar înăuntru era 
întuneric. 

Sigur că nu se aşteptase să o întâmpine cineva cu flori. 
Dar era mai mult decât atât. Pustietatea de aici i se părea 
un semn rău, foarte rău. Sinistră, aşa i se părea. S-a ridicat. 
Parcă avea gelatină în picioare. A stat nemişcată până i-a 
mai trecut amețeala. O durea şi glezna. Clar că şi-o 
scrântise la aşa-zisa aterizare. Partea bună era că durerea îi 
demonstra că este în viață. Deocamdată. 

A înaintat cu paşi mici, având grijă să nu se lase cu toată 
greutatea pe glezna rănită. 'Tălpile din cauciuc ale bocancilor 
scârțâiau ascuţit pe beton. În față era un panou pe care 
scria Cafenea şi Platformă Panoramică. O săgeată arăta spre 
stânga. Sub el, alt panou te anunţa că, dacă vrei să ajungi 
la Toalete, trebuie s-o iei spre dreapta. 

În mod absolut absurd, Meg a simţit instantaneu că-i 
chiorăie maţele şi i se încordează vezica urinară. I se părea 
incredibil de tentant gândul că ar putea să se uşureze într- 
un W.C. adevărat, nu într-un bocanc. Şi dacă mai rămăsese 
nişte mâncare la cafenea? Sigur că nu pentru asta venise 


până aici. Venise ca să cheme ajutoare - dacă putea. Dar cu 
ce ar greşi dacă s-ar duce la toaletă şi apoi ar căuta ceva de 
mâncare şi nişte apă? În fond, hrana şi hidratarea erau 
esențiale pentru supraviețuire. La fel şi hârtia igienică. 

Meg a traversat terminalul şi a luat-o la dreapta, spre 
Toalete. Coridorul era cufundat în beznă. Zgomotul paşilor 
ei părea şi mai puternic; senzaţia de loc pustiu şi sinistru — 
şi mai apăsătoare. A ajuns la toalete. Semnele de deasupra 
uşilor erau aproape şterse, dar a observat litera F - adică 
Femei. A deschis uşa şi a intrat. Pe o latură a încăperii se 
înşirau câteva chiuvete. Pe cealaltă erau doar trei cabine. 
Deci discriminarea merge până la numărul de WC-uri alocate 
fiecărui sex, şi-a zis ea. Chiuvetele erau murdare şi crăpate. 
Robinetele erau ruginite. S-a întors cu fata la cabine. Toate 
uşile erau închise. 

J > 

A ridicat piciorul şi a tras un şut în prima. Uşa a gemut 
prelung, dar s-a deschis. În spatele ei era un closet murdar, 
plin până la refuz cu curpapir folosit. S-a dus la a doua şi i- 
a tras şi ei un şut. Alt vas împuțit. Nu ştia ce priorități 
aveau cei care lucrau aici, dar curăţenia nu era una dintre 
ele. Nu-i mai rămăsese decât o toaletă de verificat. Ca în 
„Povestea celor trei ursuleți”. 

A ridicat piciorul. A tras şutul în uşă. Dar n-a putut s-o 
deschidă. O bloca ceva din interior. S-a împins încă o dată 
în ea. Acum uşa s-a deschis... şi peste pragul ei s-a prăbuşit 
un cadavru. 

— Fir-ar! a țipat Meg, făcând repede câţiva paşi în spate. 

Era o femeie îmbrăcată în uniforma verde de iarnă a 
Departamentului. Păr blond, plin de sânge uscat. Fusese 
împuşcată în cap. De foarte aproape. Avea o gaură mare în 
frunte şi nu-i mai rămăsese mare lucru din partea din spate 
a capului. Acolo nu mai era acum decât un terci din 
cartilaje, aşchii de oase şi sânge. 


Dumnezeule mare! Meg s-a aplecat repede peste o 
chiuvetă şi a început să vomite. Văzuse lucruri şi mai rele. 
Dar asta nu însemna că se obişnuise. Avea crampe, i se 
întorsese stomacul pe dos - chiar dacă în el nu mai era 
acum decât fiere. Duhoarea emanată de cadavrul acela o 
ustura în gât şi o înțepa în nas. A aşteptat puţin, respirând 
doar pe gură. După care a scuipat de câteva ori. A răsucit 
robinetul plin de rugină. A curs un firicel de apă. Meg şi-a 
clătit gura cu ea. Avea un gust coclit, dar nu mai conta. 

S-a întors şi s-a aşezat în genunchi lângă cadavru. Un 
singur glonț în cap. O execuţie. Meg parcă şi vedea toată 
scena. O recrea în mintea ei. Femeia a fugit de persoana cu 
arma (bărbat sau femeie, nu se ştie) şi s-a încuiat în cabina 
de toaletă, s-a ascuns acolo, sperând să nu fie găsită. Şi... 
bum!... uşa e dată de perete. 

Oare Sean s-o fi ucis? Meg s-a uitat mai bine la femeia 
moartă. Membrele îi erau destul de țepene, dar nu rigide. Se 
mai atenuase ceva din acea stare denumită rigor mortis de 
medicii legişti. Plus că mâinile şi ceafa îi erau pline de pete 
purpurii acolo unde se izbise de vasul de toaletă. Livor 
mortis20. Femeia aceasta era moartă de patruzeci şi opt de 
ore. Desigur că temperaturile extrem de scăzute încetiniseră 
procesul de descompunere, ceea ce însemna că ar fi putut 
să fi murit mai demult. Dar nu de curând. Deci nu Sean o 
omorâse. Dar ora morții ei era aproximativ aceeaşi în care se 
oprise telecabina lor. Meg s-a speriat şi mai tare. Nu era în 
regulă ceva. Deloc nu era în regulă. 

Meg a ieşit din toaletă şi s-a îndreptat şchiopătând spre 
cafenea. La un moment dat s-a oprit. În dreapta ei era un alt 
coridor, unul mai scurt. Probabil că mai devreme se grăbise 
şi trecuse pe lângă el fără să-l vadă. De-a lungul lui erau 


20 Modificări ale culorii pielii, apărute după moarte (n. tr.). 


alte două uşi. Pe una scria Accesul permis doar angajaților. 
Înseamnă că acolo era cabina de control. Precis că acolo era. 
Meg a stat puţin pe gânduri, după care s-a apropiat de uşă. 
A văzut o gaură de glonț în încuietoarea de siguranță. A 
împins uşor uşa şi a deschis-o. 

Pe scaunele de la pupitrul de comandă se aflau două 
cadavre. Nu că ar fi putut să mai facă ceva, chiar şi oameni 
vii să fi fost. Încăperea aceea micuță fusese realmente 
distrusă. Cablurile erau smulse din pereți şi atârnau aiurea. 
Monitoarele erau sparte. Tehnicienii de acolo fuseseră toți 
omorâţi cu câte un glonț în ceafă când ucigaşul dăduse 
năvală înăuntru. La fel ca femeia de la toaletă, şi ei erau 
morți de vreo două zile. 

Meg s-a concentrat, încercând să pună cap la cap toate 
evenimentele, într-o succesiune cronologică. Echipa încă 
trăia când autorizase plecarea telecabinei. Dar la un 
moment dat, după ce aceasta părăsise stația de la poalele 
muntelui, se întâmplase ceva aici, sus. Operatorii fuseseră 
atacați, telecabina fusese  sabotată, iar pasagerii - 
abandonați şi lăsaţi pradă morţii. Însă oprirea aceea fusese 
doar temporară. Probabil unul dintre operatori mai 
supraviețuise puțin şi încercase să pună din nou în mişcare 
telecabina. Încercase să-i salveze. Din nefericire, tocmai 
atunci a plesnit cablul. Norocul sabotorului. 

Dar de ce să opreşti telecabina? 

Explicaţia cea mai logică ar fi fost că se dorea ca 
persoanele din ea să nu ajungă la Refugiu. Dar poate era 
vorba de mai mult. Dacă telecabina era blocată pe traseu, 
nu mai exista nicio altă modalitate de a urca pe munte. 
Poate sabotorul intenționase să împiedice pe oricine să mai 
ajungă la Refugiu. 

Şi, indiferent cine ar fi făcut-o, ideea era că 
Departamentul ar fi închis Refugiul dacă ar fi bănuit că se 
întâmpla ceva acolo - ajunsese virusul sau avusese loc 


vreun atac. L-ar fi izolat complet. Nu ar mai fi permis 
nimănui să intre sau să iasă. Persoanele din telecabina 
blocată erau doar nişte victime colaterale, care nu prezentau 
absolut nicio importanță. Din acest motiv fuseseră alese. 
Cine ar risca vieți şi resurse doar ca să salveze nişte cobai? 

Logic. Însă tot mai rămâneau nişte întrebări fără răspuns. 
Ce anume se întâmplase de fapt? De ce să-i omori pe toți 
oamenii de aici? Dar poate nu era acum momentul să emită 
ipoteze. Un lucru era sigur. Cine a făcut asta era un om 
periculos şi înarmat. Unde mai pui că şi Sean putea să fie 
prin preajmă. La fel de periculos, la fel de înarmat. 

Meg s-a uitat acum la biroul din fața operatorilor morți. 
Avea sertare. L-a tras pe primul. Conţinea pixuri, post-it-uri, 
agrafe pentru hârtii şi o cutie Tupperware în care se mai afla 
un sandvici mâncat pe jumătate. Stomacul lui Meg a 
început să se vaite. Ea a scos sandviciul şi a muşcat de 
două ori din el. Brânza era uscată, pâinea era ca o bucată 
de carton, însă i se părea că nu mai mâncase niciodată ceva 
atât de gustos. L-a înfulecat pe tot şi a vrut să deschidă al 
doilea sertar. Încuiat. Meg s-a încruntat. Din câte ştia ea, în 
sertarele încuiate nu se puteau afla decât materiale 
pornografice, documente secrete, bani... sau arme. 

S-a aplecat peste unul dintre cadavre şi i-a pipăit 
buzunarele. Parcă a simţit ceva într-unul. Şi-a scos mănuşa 
groasă şi şi-a strecurat mâna înăuntru. Chiar şi prin 
materialul uniformei, corpul mortului părea nefiresc de rece 
şi ţeapăn. Degetele lui Meg au atins un obiect destul de 
mare şi metalic. Un breloc de chei. 

L-a scos. De inel erau prinse cinci chei de dimensiuni 
diferite. Patru aveau etichete: Generator, Control, Întreţinere, 
Snowmobil 1. A cincea cheie, cea fără etichetă, era mult mai 
mică. Părea o cheie de sertar. Meg a introdus-o în broască. 
A avut noroc. Cheia s-a întors uşor şi sertarul s-a deschis. 
Da, avusese dreptate. În el era un revolver mic. L-a scos şi i- 


a verificat încărcătorul. Era plin. Poate că operatorii aceştia 
nu fuseseră angajaţi să se ocupe doar de telecabină. 

A băgat arma în buzunarul combinezonului. Apoi a ieşit 
înapoi pe coridor. În față erau uşile duble. Cafenea şi 
Platformă Panoramică. De multă vreme nu le mai trecuse 
pragul vreun turist. Pentru că de mai bine de un deceniu nu 
mai venise nimeni aici să se bucure de confortul cabanelor 
luxoase şi de pârtiile albe. Staţiunile ca aceasta fuseseră 
primele afectate. Iar după aceea Departamentul le atribuise 
un alt scop. 

Însă necesitățile Departamentului erau extrem de 
pragmatice. Pentru acesta nu conta că pereții se scorojeau, 
că pardoseala era crăpată, că un miros de rânced persista în 
aer. Locul acesta era acum doar o carcasă. Dar oare o 
carcasă complet goală? 

În ciuda temperaturii sub limita înghețului, Meg transpira 
în combinezonul de iarnă. Şi-a scos arma şi a încercat să se 
uite prin geamul din partea de sus a uşilor, însă era mult 
prea murdar. N-a reuşit să distingă decât câteva mese şi 
scaune puse unele peste altele. 

A deschis o uşă şi a intrat. 

O fereastră imensă ocupa tot peretele opus al sălii în 
formă de semicerc, probabil cu intenţia de a-ţi da senzația 
că pluteşti prin nori, pe deasupra lumii. O privelişte absolut 
divină. Numai că praful se alesese de întreaga lume. lar Meg 
nu simțea deloc nevoia să mai vadă cerul. 

Însă nu panorama aceea îi atrăsese atenţia. 

Un bărbat stătea pe un scaun, cu fața la fereastră. Îşi 
întinsese picioarele pe o masă şi sorbea dintr-o bere. 

Meg a şchiopătat încet spre el. Când s-a apropiat, 
bărbatul a ridicat sticla de bere în direcţia ei. 

— Ce drăguţ că ai venit şi tu! 

— În ruptul capului n-aş vrea să pierd aşa ceva. 

Sean s-a întors spre ea. 


— Nu glumesc. Mă bucur că n-ai murit. 

— Păcat că eu nu pot să spun acelaşi lucru despre tine. 

— 0... ce dură eşti! 

— Mda, ce să fac, am obiceiul să fiu dură cu mincinoşii şi 
cu asasinii. 

Meg a scos din buzunar fotografia mototolită şi a aruncat- 
o pe masă. 

— Ştiu cine eşti, Daniel! 

Bărbatul a luat fotografia şi s-a uitat la ea. 

— Cine-i fata? Iubita ta? 

Sean a clătinat din cap. 

— Sora mea. O chema Peggy. 

A pus fotografia înapoi pe masă. 

— Am făcut poza asta în prima noastră zi la Academie. 
Acum zece ani. Când credeam că avem toată viața înainte. 

Şi a scos un hohot amar de râs. 

— Dar nimic n-a fost aşa cum am crezut că o să fie. 

— De ce l-ai ucis pe polițist? 

— Vrei să-mi asculți întreaga confesiune? 

— Vreau să-mi dai un motiv pentru care să nu-ţi zbor 
creierii şi să nu te arunc pe geamul ăla. 

Sean a sorbit din bere. 

— Ți-am spus motivul. Am de respectat o promisiune. 
Trebuie să-l găsesc pe cel din cauza căruia a murit Peggy şi 
să-l ucid... 

S-a întrerupt, s-a uitat la sticla de bere şi s-a strâmbat. 

— Sfârşitul lumii e aproape şi ei n-au în stoc decât 
Estrella caldă. 

S-a întors cu fața spre ea şi a întrebat-o: 

— Vrei şi tu? 

Dar Meg n-a mai apucat să-i răspundă, pentru că el s-a 
răsucit fulgerător şi a aruncat sticla în ea. 

S-a ferit şi a simţit-o cum îi vâjâie pe lângă umăr. S-a 
auzit un zgomot puternic şi podeaua s-a umplut de cioburi. 


Meg s-a îndreptat şi a vrut să ridice din nou arma, dar s-a 
mişcat prea încet. Sean şi-o scosese deja pe a lui. 

Şi a tras piedica. 

— Îmi pare tare rău, Meg... crede-mă... dar nu pot să-ţi 
permit să mă opreşti. 


CARTER 


S-a pregătit din timp. Combinezon de iarnă şi bocanci, 
mască, ochelari de protecție, busolă, rucsac plin cu scule şi 
sania pe care o va târi după el până la staţia telecabinei, ca 
să aibă pe ce să pună generatorul... şi după aia să o tragă 
înapoi. A, da! Şi o armă încărcată. Pentru orice 
eventualitate. 

— Ştii ce ai de făcut? l-a întrebat Miles. 

Carter a dat din cap. Recapitulaseră operațiunile de mai 
multe ori. 

— Deconectez generatorul. Am grijă să nu stric nimic. Mă 
uit după canistrele cu combustibil. Şi după bateriile de 
rezervă. Dacă mi se par încă bune, le iau şi pe ele. 

— Bine, a spus Miles. 

Şi s-a uitat la Welland. 

— Aşa trebuie să facă, da? 

Welland a dat din cap şi a mârâit în silă: 

— Cam aşa. 

Carter i-a aruncat o privire glacială. 

— Serios? N-ai putea să-mi mai ţii încă o dată lecţia? Ai 
folosit prea multe detalii tehnice prima oară. În fond, tu eşti 
expertul. 

— Hei, nu eu am răspuns de stația aia! s-a rățoit Welland 
la el. Şi nu-i nimic complicat. 

S-a frecat pe burtă şi a adăugat: 

— Gata, tre' să mă duc la budă. Mă trece. 


S-a întors şi a plecat. Carter a oftat. 

— Sper ca într-o bună zi să am un motiv suficient de bun 
ca să-l omor. 

— Dar nu astăzi, a zis repede Miles. Mai avem nevoie de 
el. 

— Pe bune? Chiar mai avem? 

Miles s-a uitat mai atent la el. 

— E vreo problemă? 

Carter l-a privit lung. Da, este. Dar mai poate aştepta, şi-a 
zis el în gând. Şi i-a răspuns lui Miles: 

— Niciuna. Totul e super. 

— Uite, Carter, ştiu că nu vrei să faci treaba asta. Şi ştiu 
şi de ce... 

— Am zis că e super. Cred că era şi momentul, nu? Să-mi 
înfrunt demonii. Să-mi îngrop toate amintirile. Să fac 
rahaturi din astea. 

— Da, l-a aprobat Miles. Chiar că sunt nişte rahaturi. 

Şi l-a țintuit pe Carter cu privirea lui dură. 

— Atât îţi cer să ţii minte - dacă mă dezamăgeşti, demonii 
ăia o să fie cea mai mică dintre problemele tale. 


HANNAH 


S-au ghemuit lângă foc. Luaseră ce le trebuia din buncăr, 
după care au rostogolit cadavrele pe scară în jos şi au închis 
chepengul. Ca să nu le mai vadă şi să nu-şi mai amintească. 
Eva dormea lângă ei, înfăşurată în hainele unor oameni 
morți acum. De fapt, asta suntem şi noi, şi-a zis Hannah. 

— Crezi că o să scăpăm? a întrebat-o Daniel. 

A apucat-o tusea şi şi-a acoperit gura cu palma. 

— Poate voi doi. Eu nu. 

— Eşti infectată? 

— Da. 


— Înseamnă că şi eu s-ar putea să fiu. 

— Poate nu eşti. N-ai niciun simptom. Unii oameni sunt 
mai puțin predispuşi la contractarea virusului, în funcție de 
tulpina care circulă. 

A aruncat o privire spre Eva şi a continuat. 

— Iar bebeluşii sunt şi mai puțin sensibili la virusul ăsta. 

— Nu-mi pasă de mine, a spus Daniel. Nu vreau decât să 
o duc pe Eva într-un loc unde să fie în siguranță. N-am 
putut s-o salvez pe Peggy. Trebuie neapărat s-o salvez pe 
Eva. 

Şi-a schimbat poziția şi a scos ceva din buzunar. O 
fotografie. Hannah s-a uitat la ea: Daniel împreună cu sora 
lui, pe vremea când aceasta era vie şi frumoasă, nu 
ciopârțită ca o halcă de carne. Hannah a încercat să-şi 
stăpânească lacrimile. 

— Am făcut poza asta când am ajuns la Academie, i-a 
spus Daniel. Ni se părea un nou început. Aveam toată viața 
înainte. Acum nu o mai am decât pe Eva. Şi trebuie să fac 
absolut tot ce-mi stă în putință pentru ea. 

S-a uitat la fotografie. Un obraz îi lucea în nuanţe de 
portocaliu de la lumina focului. Celălalt obraz era acoperit 
de umbre întunecate. 

Hannah s-a hotărât. 

— Să pleci fără mine când se va lumina de ziuă. 

Daniel s-a întors să se uite la ea. 

— Din cauză că tu m-ai încetini? Asta vrei să zici? 

Ea a schițat un zâmbet trist. 

— Cam aşa ceva. 

— Eşti sigură? 

Nu, nu era. Voia să trăiască. Numai că nu existau 
tratamente miraculoase pentru virusul ăsta. Doar nişte 
medicamente care i-ar fi putut prelungi cât de cât viața. Însă 
ce fel de viață ar fi fost aia? Nu voia să ajungă la fel ca ei. Nu 
voia să se transforme într-un Şuierător. 


Aşa că a dat din cap. 

— Sunt sigură. 

Lemnele au trosnit în foc. 

— Eşti supărată pe el? 

— Pe cine? 

— Pe tatăl tău. Dacă te-ar fi iubit cu adevărat ar fi putut 
să te salveze. 

— Doar ştiinţa salvează oamenii. Nu dragostea. Aşa îmi 
spunea el mereu. 

— Ăsta nu-i un răspuns. 

— Ştiu, a zis ea. Probabil că nu am aşteptări prea mari de 
la el. Pe vremuri îl uram, eram furioasă pe el. Dar mi-am dat 
seama că nu fac decât să-mi irosesc energia aiurea. Că tot 
nu-l afectează. Tata parcă-i într-o armură de oțel. Emoţiile 
nu ajung până la el. Şi nu poţi să deteşti un om căruia pur 
şi simplu nu-i pasă de tine. 

— Mare figură trebuie să fie! 

— Este. Dar este şi extrem de priceput la ce face. Dacă va 
învinge cineva virusul ăsta, atunci tata o să fie acela. 

— Dar cu ce preţ? 

Hannah a schițat un zâmbet amar. 

— Nu contează. 

Daniel s-a uitat lung la ea. 

— Nu te supăra pe mine, dar, dacă o să dau vreodată de 
tatăl tău, fii sigură că am să-l ucid. 

— Nu mă supăr. 

S-au întors cu faţa la foc. Începea să se stingă. Dar nici 
Daniel şi nici Hannah nu mai aveau putere să-l reaprindă. 

— Cât o mai fi până se face dimineață? a întrebat Daniel. 

— Nu ştiu. 

Hannah s-a uitat afară. Tot întuneric, dar parcă se 
vedeau copacii. Se apropiau zorile. Abia acum şi-a adus 
aminte că încă avea ceasul lui Lucas, aşa că l-a scos din 
buzunar. 


Limbile arătau ora opt şi trei minute. Imposibil. Probabil 
că se oprise, însă îl văzuse pe Lucas uitându-se la el în 
pădure. S-a încruntat. 

Die Zeit. Timpul. 

Oare Lucas încercase să-i spună ceva? Crezuse că-i 
venise timpul să moară... dar dacă mai era un alt motiv 
pentru care el a vrut să-i dea ceasul? S-a uitat cu atenţie la 
el. Cadranul era gros. Poate prea gros? L-a pipăit pe margini 
şi a descoperit o clemă minusculă într-o parte. A apăsat-o. 
Capacul s-a deschis. Înăuntru era o ascunzătoare mică, 
foarte mică. Iar în ea era un dispozitiv şi mai mic. Şi negru. 
Cu licăriri roşii. 

— Ce-i ăla? a întrebat-o Daniel. 

Lui Hannah i se urcase deja inima în gât. La naiba! 

— Cred că-i un dispozitiv de urmărire, a spus ea. 

Aşa îi găsise Departamentul. Prin Lucas. Poate că recepţia 
nu fusese atât de bună în timpul viscolului, dar, imediat ce 
a trecut, oamenii de acolo nici măcar n-au trebuit să-i 
caute. Au mers după semnal. 

— Lucas lucra pentru Departament? a exclamat Daniel. 

— Da. Înseamnă că nu l-a minţit pe cel trimis să ne 
ucidă. 

— Asta înseamnă că Departamentul ştie unde suntem. 

Şi, dacă oamenii lui puteau să urmărească semnalul, nici 
măcar nu mai era nevoie să aştepte până se lumina ca să 
caute supraviețuitorii. Ba chiar ar fi fost mult mai bine să-i 
atace în toiul nopţii, sau în primele ceasuri ale dimineții. 

Hannah s-a ridicat şi s-a dus repede la fereastră. A 
încercat să desluşească ceva în semiintunericul de afară. 
Părea totul în regulă - niciun zgomot, nicio mişcare. Stai 
puţin - ce erau formele acelea mai întunecate de lângă 
copaci? Hannah a strâns din ochi, s-a rezemat de cadrul 
putrezit, s-a aplecat în afară... 


Şi imediat a orbit-o o explozie de lumină albă. S-a tras 
repede înapoi. Bâzâitul echipamentelor electrice se auzea 
deja în baraca lor. În poiană se aprindeau pe rând 
reflectoarele, scăldându-i în lumina lor, transformând 
noaptea în zi. Printre razele lor puternice, Hannah a reuşit 
să distingă mai mulți bărbați în combinezoane de protecție, 
cu arme în mâini. 

Fetița a început să plângă. Hannah a întors capul. Daniel 
holba ochii la ea. 

— Ne-au găsit. 

— HANNAH! 

O voce amplificată de un megafon. 

Hannah a revenit la fereastră. O siluetă a ieşit dintre 
reflectoare şi s-a oprit în mijlocul luminişului. Omul acela 
era îmbrăcat în combinezonul verde al Departamentului şi 
purta mască de protecţie. Dar ea l-a recunoscut imediat. 

Profesorul Grant. Tatăl ei. Care a ridicat din nou 
megafonul în dreptul gurii. 

— Ştiu că eşti înăuntru, Hannah. Cred că sunteți patru 
persoane acolo. Şi mai cred că cel puţin una dintre voi este 
deja infectată. Trebuie neapărat să ne permiți să vă ajutăm. 

Daniel s-a apropiat de ea, cu arma în mână. 

— Ce facem? 

— Nu putem să ne luptăm cu ei, i-a răspuns Hannah, 
încercând să-şi limpezească mintea îmbâcsită de virus. Sunt 
mulți. Un schimb de focuri ar pune-o în pericol pe Eva. 

— Adică ne predăm pur şi simplu? 

— Nu. 

Şi-a adus aminte de ceva. 

— Dispozitivul exploziv pe care l-a găsit Lucas la omul ăla 
trimis să ne ucidă. E încă în buzunarul lui. Du-te şi ia-l. 

— Bine. 

Daniel a ridicat trapa şi a coborât în pivniță. 


Hannah s-a uitat din nou pe geam. Se vedeau cel puțin 
şase agenți ai Departamentului. Probabil că veniseră cu 
maşinile până la marginea pădurii, după care o luaseră pe 
jos. 

— Tată? a strigat ea. 

— Da. 

— Spune-le amicilor tăi să lase armele în jos. 

— Unul dintre amicii tăi a ucis un angajat al 
Departamentului, Hannah. Eşti considerată complice la 
crimă. 

— Şi cum rămâne cu răsturnarea autocarului? Voiai să 
ne ucizi pe toți. Departamentul ţi-a aprobat planul ăsta? 
Academia ştie ce ai făcut? 

— Eşti tulburată, Hannah. Singurul nostru scop este să 
vă ducem într-un loc unde să fiți în siguranță. 

Daniel a urcat din pivniţă, ţinând cu mare grijă 
dispozitivul mic şi cenuşiu. 

— Şi acum? a întrebat-o el. 

Hannah i-a luat dispozitivul din mână. 

— les ca să vorbesc cu el. 

Daniel s-a speriat. 

— Ai înnebunit? O să te omoare. 

— Poate. Dar mai întâi o să asculte ce am de spus. 

— De ce ar face-o? 

— Pentru că tatăl meu are impresia că ar fi un om de 
onoare. 

Daniel a pufnit cu dispreț. 

Hannah l-a privit drept în ochi. 

— Nu-ţi pot promite că am să te salvez — dar o voi salva pe 
Eva. Tata n-ar ucide un nou-născut. 

— Eşti sigură? 

Nu sută la sută, şi-a zis ea. Însă era tot ce putea să facă. 

— Cât de sigură pot fi în împrejurările astea. 


Daniel s-a uitat la Eva, care continua să plângă. S-a dus 
şi s-a ghemuit lângă ea, încercând s-o liniştească. După 
câteva secunde, i-a răspuns: 

— Înseamnă că trebuie să mă mulţumesc cu atât. 

Hannah a strigat pe fereastră: 

— Acum am să ies. Am un dispozitiv exploziv — cel cu care 
agentul tău a încercat să ne arunce în aer autocarul. Dacă 
tragi, am să-l declanşez. Şi cred că-i va lichida şi pe cei de 
lângă tine. 

A observat o ezitare pe chipul tatălui ei. 

— Dar nu-i nevoie de aşa ceva, Hannah. 

— Ba da. Este. 

A deschis uşa. A stat puțin în prag ca să se obişnuiască 
cu lumina aceea puternică. A început să tremure de frig. Şi 
parcă o lua din nou ameteala. În ciuda temperaturii extrem 
de scăzute, a început să-i transpire palma în care ţinea 
dispozitivul. 

A coborât foarte încet treptele, ţinându-se strâns de 
balustrada şubredă cu mâna liberă. Încă, puţin, şi-a spus 
ea. S-a îndreptat spre tatăl ei, cu dispozitivul ridicat 
deasupra capului. A început să tuşească. 

Tatăl ei a pus megafonul pe zăpadă, şi-a vârât mâinile în 
buzunare şi s-a uitat atent la ea. 

— Nu te simți bine. 

— Nu. Sunt infectată. 

El a dat din cap. 

— Pune jos explozibilul ăla, Hannah. Lasă-mă să te ajut. 
Vreau să vă duc la un centru de tratament - şi pe tine, şi pe 
prietenii tăi. Acum avem multe medicamente experimentale. 

— Şi să ne transformi în cobai? Nu cred. 

— Ştii care-i alternativă, Hannah. 

S-a uitat cu furie la el. 


— Ascultă-mă, tată! Ascultă-mă cu atenție măcar o dată! 
Nu am mai rămas decât eu şi încă cineva... şi un nou- 
născut. 

Tatăl ei a ridicat din sprâncene. 

— Un nou-născut? 

— Una dintre studentele din autocar era însărcinată. A 
născut acolo şi apoi a murit. În baracă este fratele ei. 
Promite-mi un singur lucru - că vei salva bebeluşul. 

Profesorul Grant a oftat: 

— Foarte bine... 

— Promite-mi! 

A ţintuit-o cu ochii lui cenușii şi reci. De la el îi moştenise 
Hannah. 

— Nou-născutul nu va păți absolut nimic. Ai cuvântul 
meu de onoare. 

Hannah a dat din cap. Era tot ce putea face. N-avea 
niciun rost să-şi roage tatăl să-l salveze şi pe Daniel — era o 
victimă colaterală, la fel ca ea. S-a aplecat şi a pus cu grijă 
dispozitivul pe zăpadă. Tatăl ei l-a luat şi l-a vârât în 
buzunar. 

Hannah a început iar să tuşească. I s-a încețoşat vederea. 

Tatăl ei a privit-o cu tristețe. Apoi a întins un braț spre 
ea. 

— Vino încoace, Hannah! Tot fiica mea eşti. 

Hannah a şovăit, dar şi-a dat seama că, pentru prima 
oară în viață, îşi dorea să fie îmbrățişată de tatăl ei. S-a 
apropiat şi el a strâns-o în brațe. 

— Mor, a şoptit ea. 

— Ştiu. 

I s-au prelins câteva lacrimi pe obraji. 

— Nu vreau să mor. 

— Ştiu. 

A simţit că o apasă ceva în spate. A ridicat ochii. 

— Ta... 


Un pocnet înăbuşit. O senzaţie de arsură în partea 
dreaptă. I s-au înmuiat picioarele. Nici nu şi le mai simțea. 
A alunecat din îmbrăţişarea tatălui ei şi a căzut pe spate, în 
zăpadă. 

El s-a uitat la ea. Încă avea pistolul în mână. 

— Dar toți murim la un moment dat, Hannah. 

A vrut să-i răspundă, însă avea gâtul plin de sânge. Nu 
mai putea face nimic. Doar zăcea acolo, horcăind şi simțind 
arsura rănii de glonț. A auzit paşi apăsați în jurul ei. 

— Ce facem cu ea? a întrebat cineva. 

— Ardețţi tot! Să nu rămână decât oasele. 

Asta era vocea tatălui ei. 

— Şi cu ceilalți? 

— Luaţi-i! 

— În viață? 

— Da. I-am promis fiicei mele... şi ne-ar putea fi de folos 
amândoi. 

Alte zgomote mai îndepărtate. Focuri de armă. Ţipete. Şi 
plânsete de copil. Lui Hannah i s-a părut că aude şi vocea 
lui Daniel: 

— Bine - vin cu voi. Doar să nu-i faceți vreun rău fetiţei. 

Cineva s-a apropiat de ea. Peste corp şi față i s-a turnat 
un lichid cu miros înțepător. Catalizator. Vocile şi zgomotele 
se auzeau din ce în ce mai slab. Hannah a rămas singură. 
Incapabilă să facă vreo mişcare, s-a uitat în sus la peticul de 
cer care se lumina treptat. Începea o nouă zi. Ultima pentru 
ea. 

Nu-i mai era frig. Simțea mirosul de ars şi auzea 
trosnetele flăcărilor din jur. Dar nici căldura lor nu o simțea. 

Amorţise de tot. 

Însă... parcă mai era ceva. 

O prezenţă. 

Poate moartea, care se apropia de ea. 


Haide, poți să vii acum! a chemat-o Hannah. Sunt 
pregătită. 

Paşi furişaţi prin zăpadă. 

O umbră. 

Şi apoi... şuieratul. 


MEG 


Meg s-a uitat la armă. 

— N-am venit să te opresc. Vreau doar să chem ajutoare 
pentru Sarah. 

— Nu prea cred că dorințele noastre sunt compatibile. 

— Ar putea fi. Putem să colaborăm. 

Foarte încet, Meg a răsucit pistolul în mână ca să îl apuce 
de țeavă. Fără să-şi ia ochii de la Sean, a întins brațul, a 
pus arma pe masă şi a făcut un pas în spate. 

Sean a făcut un semn din cap spre pistol. 

— De unde-l ai? 

— De la un mort din cabina de control. 

— Descurcăreaţă, nimic de zis. 

Parcă a durat o eternitate până când s-a decis. A pus la 
loc piedica armei şi a aşezat-o tot pe masă. Apoi s-a ridicat. 

— Mai vreau o bere. 

S-a dus la bar. Meg s-a uitat la cele două arme de pe 
masă şi s-a întrebat dacă nu cumva o punea la încercare. 
Oare ar putea să se mişte atât de repede şi să ia una? Oare 
Sean mai avea o altă armă la el? Oare chiar voia să-l 
omoare? 

El a deschis frigiderul şi a întrebat-o: 

— Vrei şi tu una? 

— Mă întrebi dacă mi-e sete? 

El a zâmbit larg, a scos două stick, le-a desfăcut şi s-a 
întors. I-a întins una. 


Meg a luat-o şi a sorbit berea. Caldă, răsuflată şi - colac 
peste pupăză - Estrella. Dar acum i se părea absolut 
delicioasă. 

— Cum să-ţi zic? Sean sau Daniel? l-a întrebat ea. 

El s-a înnegurat la față. 

— Daniel a fost într-o altă viață. Mult sânge a curs pe 
gârlă de atunci. 

Meg s-a uitat la el cu mai multă înțelegere. 

— Ce s-a întâmplat cu sora ta? 

Sean s-a aşezat din nou pe scaun. 

— Ai auzit vreodată de Academia Invicta? 

Meg s-a încruntat. Din nou, parcă îi suna vag cunoscută 
denumirea asta. 

— O şcoală exclusivistă din creierii munților, a continuat 
el. Acum zece ani, un autocar cu studenți de la Academia 
aia s-a răsturnat din cauza unui viscol puternic. Au murit 
toţi, inclusiv fiica profesorului Grant, tipul ăla celebru care 
s-a ocupat de virus, care era şi şef al Departamentului. 

Meg a dat din cap. 

— Da. Acum îmi aduc aminte. A fost şi la ştiri. Numai 
şoferul a scăpat. Dar l-au băgat la închisoare. 

Sean a dat pe gât nişte bere. 

— Eu am fost şoferul ăla. 

Meg s-a holbat la el. 

— Tu? 

— Nu ar fi trebuit să conduc eu autocarul. Dar a fost 
nevoie să-l bat pe şoferul adevărat şi să-l încui în toaletă. 

— De ce? 

— Poveste lungă. Pe scurt — pentru că a trebuit să ajung 
cu sora mea într-un loc sigur. Altminteri aş fi fost 
abandonat şi lăsat să mor cu toți cei infectați. 

Meg tot nu înțelegea nimic. 

— Nu pricep. 


— A izbucnit epidemia la şcoală. Dar nu s-a vorbit deloc 
despre asta. Era strict secret. Au fost evacuați doar studenții 
care plăteau taxă şi care au ieşit negativi la teste. Eu lucram 
la bucătărie. Sora mea era bursieră. Normal că numele 
noastre nu au fost pe listă. 

— Dumnezeule! Şi sora ta a murit în accident? 

A clătinat din cap. 

— Vreo şase dintre noi am supraviețuit, inclusiv sora 
mea, Peggy. Dar a fost foarte grav rănită. Şi atunci am mai 
aflat şi că unii dintre studenţii din autocar erau infectați. 

— Cum? Doar spuneai că erau evacuați numai cei care 
ieşeau negativi la teste. 

Sean a schițat un zâmbet plin de ură. 

— Poţi să-ţi cumperi o grămadă de chestii dacă ai bani, 
chiar şi un bilet care să te scape de lockdown. Părinţii bogați 
şi-au scos copilaşii infectați de acolo. În fine, aşa au crezut 
că fac. 

— Ce vrei să spui? 

— Departamentul doar pretindea că ar evacua studenții — 
ca să le facă pe plac părinţilor bogaţi şi influenți. Dar n-a 
existat niciodată intenţia de a-i lăsa să ajungă la Refugiu. 
Departamentul... cei din conducerea lui au pus la cale 
accidentul. 

— Dar în autocar era şi fata lui Grant. Cum adică să-şi 
trimită propria fiică la moarte? 

Sean a dat din cap. 

— Pentru omul ăla eram toți doar nişte animale de 
sacrificiu. Dar Hannah - aşa o chema - şi-a dat seama 
despre ce e vorba. A încercat chiar... 

S-a întrerupt, încercând să-şi înghită nodul emoţiilor din 
gât. 

— ...a încercat să ne salveze. S-o salveze pe Peggy. 

— Şi n-a putut? 

— Nu, a şoptit el. Dar a salvat-o pe fetița lui Peggy. 


Meg a căscat şi mai tare ochii la el. 

— Peggy era însărcinată? 

— Da. Cu o fetiță. 

— Şi ce s-a întâmplat cu ea? 

— Am fost cât pe ce să scăpăm. Eu, Hannah, fetița. Am 
ieşit din autocar; am încercat să ajungem la adăpost, într- 
un loc unde să fim în siguranță şi să nu dea nimeni de noi. 
Dar ne-au găsit. 

A scrâşnit din dinţi şi a continuat: 

— Grant şi Departamentul. El a împuşcat-o pe Hannah — 
pe propria fiică. Şi mi-a luat fetița. 

— De ce te-au lăsat în viață? 

— Pentru că eu eram țapul ispăşitor. Impostorul malefic, 
care a ucis studenții pe care Departamentul voia să-i 
salveze. 

— Dar puteau să spună aceeaşi minciună chiar dacă te 
omorau şi pe tine, a zis Meg. 

— Însă nu ar mai fi avut cu cine să se fălească în fața 
presei. Să spună: „El a făcut-o”. Să dea un chip răului. Să-l 
audă spunând: „Recunosc, sunt vinovat”. 

Meg l-a privit lung. Asta era motivul. Motivul pentru care i 
se întipărise în memorie fotografia aceea. Motivul pentru 
care i se păruseră atât de cunoscuți fata frumoasă şi băiatul 
supraponderal. Probabil că-i văzuse în ziare, la televizor. 
Sigur, trecuseră zece ani de atunci, dar mintea omenească 
este obsedată să colecționeze aiurea tot felul de imagini. 

— Şi de ce nu ai spus adevărul? l-a întrebat ea. 

Sean a oftat. 

— Pentru că eram vinovat. lar ei o aveau pe Eva. Mi-au 
promis că vor avea grijă de ea. Şi că mă vor ţine la curent cu 
ce mai face, că-mi vor da ocazia să o văd cum creşte... dar 
numai cu condiția să cooperez, să fiu băiat cuminte. Şi-au 
respectat partea de înțelegere... 

A mai luat o duşcă de bere. 


— ...şi eu am aşteptat momentul potrivit. 

— Momentul potrivit pentru ce? 

— Răzbunare. 

A rostit cuvântul acesta pe un ton care lăsa de înțeles că 
nu exista nimic mai evident. 

— Păi... cum te gândeai că te poţi răzbuna din închisoare? 
l-a întrebat Meg. 

Un zâmbet superior. 

— Lumea îşi imaginează că acolo eşti complet izolat. 
Când, de fapt, ai acces la o grămadă de lucruri la care alții 
nu pot ajunge. Puşcăriaşii nu sunt acolo pentru că ar fi fost 
doar simpli martori la nişte infracțiuni. Puşcăriaşii ştiu o 
mulțime de chestii. Mulţi dintre ei fac parte din gruparea 
Rems. De la ei am căpătat multe informații utile de-a lungul 
acelor ani. Am aflat cum să intru în Refugiu, fără să dau 
naştere la bănuieli. 

S-a întrerupt, apoi a adăugat: 

— Şi am mai aflat şi unde este Eva. 

— Cum? 

— Mereu este cineva. Indiferent dacă-i alb sau negru; 
posibil să fie chiar femeie. Principiul este acelaşi. Mereu este 
cineva la conducere. Cineva care are toată puterea. Nu 
trebuie decât să afli cine este şi să intri în legătură cu el. 

— Şi tu ce a trebuit să faci pentru acest „cineva” în 
schimbul informaţiilor? 

Sean s-a întunecat la fată. 

— Nu vrei să ştii. 

— Poate că vreau. 

— Serios? Chiar vrei să auzi cum am făcut toate ticăloşiile 
posibile şi imposibile doar ca să-i intru în grații? 

— Îmi pare rău, a bâiguit Meg. 

Sean a mai dat nişte bere pe gât. 

— Nu trebuie să-ți pară. Am făcut ce trebuia şi am 
obținut ce voiam. Am ieşit din închisoare pentru că am fost 


ales ca subiect pentru o testare. Şi nu una oarecare. M-am 
înscris special la asta. Cea de la Refugiu. Pentru că acolo 
este el. Grant. Marele Profesor. 

— Şi ce ai fi făcut după ce îl ucideai? 

— M-aş fi dus după Eva. Are zece ani. Ar trebui să afle 
cine a fost mama ei. Să-şi cunoască familia. 

Meg a sorbit din bere. Nu era prea convinsă că Sean avea 
dreptate. Dar oricum nu era acum momentul să intre în alte 
discuții. Pentru că mai avea întrebări. 

— Şi ce ai avut cu Paul? De ce l-ai omorât? 

— Paul? 

— Polițistul din telecabină. Ăsta era numele lui adevărat. 

— Şi tu de unde ştii? 

— Am fost într-o relaţie cu el. 

Sean a căscat ochii la ea — după care a izbucnit în râs. 

— Ce să vezi! Înseamnă că toţi avem câte ceva de ascuns. 

A ridicat sticla de bere. 

— Îmi pare rău pentru pierderea pe care ai suferit-o. 

— Ba nu-ţi pare deloc rău şi nu a fost niciun fel de 
pierdere. Nu-l mai văzusem de cinci ani. Dar nu merita să 
moară. 

— Ori el, ori eu. 

— Şi Karl?» 

— N-am vrut. 

— Asta nu te-a împiedicat să-i înscenezi totul. 

— Dar nu am... 

Sean a clătinat din cap şi şi-a căutat cuvintele. 

— Nu aşa ar fi trebuit să meargă treaba. 

— Şi cum anume ar fi trebuit să meargă? 

Sean a oftat. 

— Am primit un pont cum că urma să fie un poliţist în 
telecabină, un polițist care mă căuta. S-a aflat cumva că 
voiam să pun mâna pe Profesor. 

— Cum? 


Bărbatul a ridicat din umeri. 

— Se zice că hoţii n-au onoare. Tipul ăla îmi dădea 
informaţii, dar le spunea şi altora ce am de gând să fac. Mă 
aşteptam într-un fel la asta. 

— Aşa că ai reuşit să iei cu tine un cuţit ca să-l omori pe 
Paul? l-a întrebat Meg. 

— Nu. Deja aranjasem să găsesc cuțitul acolo. Ştiam că 
ne vor droga înainte să ne urce acolo. Şi că vom fi dezbrăcări 
la pielea goală şi că ni se vor lua toate bunurile personale. 
Nu credeam că aş fi fost în stare să fac rost de vreo armă la 
Refugiu. Aşa că am mituit cu droguri un angajat „foarte 
amabil” al Departamentului şi l-am convins să ascundă 
cuțitul acolo. Am aruncat la toaletă toată mâncarea şi apa 
primite şi m-am prefăcut că dorm buştean când au venit să 
mă ia. După ce ne-au urcat în telecabină v-am verificat pe 
toți. Mi-am dat imediat seama care era polițistul. L-a trădat 
arma. 

— Paul avea o armă? 

— Da. 

— Şi era drogat? 

O uşoară ezitare. 

— Da. Cred că a vrut să nu dea naştere la bănuieli... nu 
ştiu ce a fost în capul lui. 

Meg a avut senzaţia că rămâne fără aer. 

— Şi l-ai înjunghiat în timp ce era inconştient? 

Sean i-a aruncat o privire furioasă. 

— Şi el m-ar fi omorât dacă ar fi avut ocazia. 

— Dar n-a făcut-o, nu? 

S-a întrerupt, pentru că începuse să-i tremure vocea. A 
stat puțin să se liniştească şi a continuat: 

— Şi după aia ai ascuns arma şi ai pus cuțitul în 
buzunarul lui Karl? 

— Trebuia să mă mişc repede. Trebuia să scap de cuțitul 
ăla plin de sânge şi să văd unde puteam ascunde arma. M- 


am gândit să le arunc pe amândouă prin trapă. Dar mi-am 
dat seama că arma mi-ar putea fi de folos. Şi mi-a venit o 
idee. Am luat banda adezivă cu care fusese lipit cuțitul sub 
banchetă, am deschis trapa din tavan şi am lipit arma de 
acoperiş, cu intenţia de a o recupera mai târziu de acolo. Şi 
tocmai ce voiam să scap de cuţit, când s-a tăiat curentul şi 
s-a oprit telecabină. Atunci ai început tu să te trezeşti. 
Trebuia să acționez urgent, aşa că l-am băgat în buzunarul 
omului de lângă mine. După aia m-am ghemuit pe banchetă 
şi m-am prefăcut că dorm dus. 

Meg s-a gândit bine la tot ce auzise. Totul era logic acum 
- în fine, cât de logic ar putea fi planul criminal al unui 
nebun. Sau poate nici nebun nu era. Doar îndurerat şi 
obsedat de ideea răzbunării. 

— La tine a fost tot timpul cheia de la trapă. Şi ai minţit 
când ai zis că e încuiată. 

— Mda. 

— Iar Karl a fost o victimă colaterală. 

S-a uitat cu asprime la el. 

— Dar ce ai avut cu Max? 

Sean şi-a ferit ochii. 

— Era un mort viu, Meg. 

— Şi l-ai ajutat să scape mai repede de chinuri. 

— Era o povară pentru noi. 

Meg a clătinat din cap. Gura i se umpluse de un gust 
amar şi scârbos, gust de fiere. 

— Şi toate astea doar ca să te răzbuni pe un singur om. 

Sean a privit-o lung. 

— Credeam că tu ai să înţelegi. 

— Eu? 

— Ţi-ai pierdut fiica, nu-i aşa? Dacă ai şti că există o 
persoană vinovată pentru moartea ai şi ai avea ocazia să o 
ucizi, nu ai face-o? 


Meg a deschis gura să-i răspundă, dar şi-a dat seama că 
nu poate. N-ar fi fost un răspuns sincer. După moartea lui 
Lily, o văzuse din întâmplare pe una dintre doctorițele care 
nu reuşiseră să o salveze. Era în parcarea unui supermarket 
şi doctorița tocmai ce se urca în maşină. Era târziu, 
parcarea era pustie. Meg pornise spre ea, cu pumnii 
încleştați. Nu-şi dorise nimic altceva decât să vadă groaza 
din ochii ticăloasei de doctorițe. Să-i spună Asta-i pentru 
Lily, să-i tragă un glonț în cap şi să-i zboare creierii ăia 
nefolositori. 

Dar chiar atunci o strigase cineva. Un coleg din poliţie, 
care traversa parcarea, în mâini cu sacoşele de 
cumpărături. Momentul oportun pentru răzbunare se 
dusese pe apa sâmbetei, iar ei i se limpezise mintea. Se 
urcase în maşină, mândrindu-se că reuşise să se abțină de 
la un gest necugetat. Numai că nu conştiinţa o împiedicase 
să o omoare pe femeia aia, ci un potenţial martor. 

— Înţeleg nevoia de răzbunare, i-a spus ea acum lui Sean. 
Însă nu mi-ar fi stins suferinţa. Lily tot moartă ar fi rămas. 

— Dar nu-i vorba de suferință aici, a contrazis-o el. Eu 
despre dreptate vorbesc. Dreptate pentru Peggy - şi pentru 
toate victimele lui Grant. 

— Dreptate cu orice preţ? 

— Întotdeauna există un preţ. La fel cum există şi un 
vinovat, întotdeauna. Trebuie doar să te hotărăşti dacă vrei 
să-l plăteşti sau nu. 

— Aveai de gând să chemi ajutoare, să ne scoată din 
telecabină? 

Sean şi-a dat ochii peste cap. 

— Ce ajutoare? De unde? Uită-te în jur, Meg. Locul ăsta e 
complet distrus. Ai văzut şi tu cadavrele. 


— La început am crezut că tu i-ai împuşcat pe oamenii 
ăia, i-a zis ea. Dar sunt morți de mult timp. 


— Probabil că i-a omorât cel care a oprit şi telecabină. 

— Crezi că mai este aici? 

Sean a clătinat din cap. 

— M-am uitat peste tot. Nu mai e nimeni. 

Şi acum i-a aruncat o privire şi mai pătrunzătoare. 

— Nu vine nimeni în ajutorul nostru, Meg. Trebuie să te 
împaci cu gândul ăsta - cineva a vrut cu tot dinadinsul să 
ne blocheze aici. Pentru totdeauna. 

Meg s-a uitat afară, prin fereastra cât un perete. 
Telecabină abia se distingea în zare, atârnată de un fir, ca o 
jucărioară. 

— Sarah este încă acolo. 

— Opţiunea ei, a spus Sean. 

— Nu pot s-o abandonez, s-a revoltat Meg, pe un ton şi 
mai disperat. Dacă aş găsi pe undeva un echipament pentru 
alpinism, poate aş reuşi să mă întorc pe cablul ăla şi să o 
scot prin trapa din podea. 

— Cam mult efort pentru o femeie pe care nu poţi s-o 
suferi. 

— Şi pentru tine aş face asta. Te rog, Sean, ajută-mă! Şi 
după aia poţi să omori pe cine vrei tu. Ba chiar am să-ți dau 
şi eu o mână de ajutor. Doar, te rog, lasă-mă s-o scot pe 
Sarah de acolo. 

Sean a luat o înghițitură de bere. 

— Eşti un om mai bun decât mine. 

— Oare? a murmurat ea, conştientă de lupta care se 
dădea în el. 

— La dracu”! 

De data aceasta Sean a aruncat sticla goală în fereastra 
imensă. Numai că era încasabilă, aşa că sticla a ricoşat şi s- 
a rostogolit pe pardoseală. 

— Ce gest fără rost... a oftat el. 

S-a uitat la Meg şi i-a spus: 


— Am văzut un snowmobil în spate. Voiam să ajung la 
Refugiu cu el... dar poate încăpem amândoi. 

— Mulţumesc, i-a surâs Meg. 

Sean s-a ridicat în picioare şi apoi a ezitat puţin. 

— Un singur lucru trebuie să te întrebi, Meg — pe cine vrei 
tu să salvezi? 

Ea s-a încruntat. 

— Cum pe cine? Pe Sarah. 

A sfredelit-o cu privirea lui albastră şi rece. 

— Foarte bine. Amăgeşte-te în continuare. 


CARTER 


Trei ore a durat drumul prin munţi până la staţia de 
teleferic. Nu că ar fi fost prea departe, dar terenul era abrupt 
şi periculos. Cândva, transportul se făcea uşor şi rapid cu 
ajutorul snowmobilelor. Însă acestea dispăruseră de multă 
vreme. 

Carter gâfâia şi asuda la greu trăgând sania în sus pe 
munte. Uneori se poticnea, mult mai des înjura cu ciudă. 
Ninsoarea încetase aproape de tot, dar se lăsase o ceață 
deasă, care reducea foarte mult vizibilitatea. 

Îi era al naibii de greu să facă pe jos tot drumul ăla. S-ar 
fi putut rătăci extrem de uşor din cauza albului infinit şi a 
crestelor montane aproape identice. Dădea peste viroage 
când nici nu se aştepta şi, din loc în loc, versantul se 
transforma într-un perete de stâncă. 

Pe la jumătatea traseului, Carter s-a oprit ca să-şi tragă 
sufletul şi să-şi mai odihnească picioarele care-l dureau din 
cauza efortului. Aerul era mai rarefiat aici, la altitudinea 
asta; inima şi plămânii depuneau mai mult efort ca să-i 
pompeze suficient oxigen în membre. De la gerul ăla 
cumplit, îl ustura tare şi ce îi mai rămăsese din nas şi 


mucoasă. Şi-a îndesat şi mai mult fața în fular şi şi-a 
continuat drumul. În cele din urmă, a ajuns pe o altă culme 
mai mică şi a văzut forma rotundă şi cenuşie şi sinistră a 
stafiei de teleferic. 

Pe vremuri, telecabină lua turişti de la hotelurile şi gările 
din oraş şi-i aducea în stațiunile exclusiviste din vârful 
munților. 

Însă staţiunile acelea erau închise de peste zece ani. 
Oraşul de la poalele muntelui căzuse pradă infracțiunilor de 
tot felul, iar apoi fusese abandonat. Majoritatea clădirilor 
erau distruse şi nu se mai putea locui în ele. Dar telefericul 
căpătase un nou scop: devenise unica modalitate sigură de 
a aduce recruții la refugiu. 

Construit în coasta muntelui, peretele uriaş şi curbat din 
sticlă oferea o panoramă extraordinar de frumoasă spre 
pădure şi văile de dincolo de ea. La nivelul principal se aflau 
platforma panoramică, zona de îmbarcare/debarcare şi 
cafeneaua. Sala maşinilor, în care era generatorul, se afla la 
subsol. Carter era aproape sigur că tot acolo va găsi şi 
canistrele cu benzină şi câteva baterii de rezervă. 

Tot poticnindu-se şi alunecând, a început să coboare 
povârnişul stâncos până la intrarea laterală a stației. Putea 
acum să vadă şi remiza dărăpănată din spate şi carcasa 
arsă a unui vechi snowmobil. Carter a încercat să-şi 
înfrângă tulburarea.  Transpira din greu pe sub 
combinezonul de iarnă. Nu voia să facă asta. Dar trebuia. Şi 
nu doar din cauză că l-ar fi omorât Miles dacă ar fi dat greş. 

Uşile automate care dădeau în hol fuseseră forțate şi erau 
pe jumătate deschise. Carter a sprijinit sania de zid şi s-a 
uitat înăuntru. Beznă aproape totală. Zăpada pătrunsă se 
adunase prin colțuri şi acoperise pardoseala cu o pojghiță 
alunecoasă. Carter a desluşit doar un ghişeu de bilete, mic 
şi nefolosit de foarte multă vreme, un rând de scaune din 
plastic fixate în podea şi, chiar în față, un coridor care 


ducea în interiorul stației. Un miros de canal înfundat 
răzbătea de acolo. 

Să-mi înfrunt demonii. Să fac rahaturi din astea. 

Mda, chiar aşa. 

Încercând din răsputeri să-şi înăbuşe spaima din ce în ce 
mai intensă, Carter a intrat în clădirea staţiei. 


MEG 


Sean mergea în față. Meg venea în spatele lui. Fiecare cu 
arma în mână. Poate asasinul încă bântuia pe acolo. Şi nici 
încredere deplină nu aveau unul în celălalt. Pe cine vrei tu 
să salvezi acum? 

Însă doar Sean ar fi putut să o ajute. 

El a deschis uşa de la ieşirea de urgenţă şi au ajuns în 
gerul năprasnic de afară. Nu că fusese prea cald înăuntru, 
dar Meg deja uitase cât de tare bătea vântul în vârful 
muntelui. Parcă voia să se ia la trântă cu ei, să le taie 
respiraţia, să-i arunce în prăpastie. 

Îi părea rău că nu era încălțată cu bocanci cu greutăți 
suplimentare în tălpi, ca să nu mai aibă senzaţia că o să i se 
desprindă picioarele de sol în orice clipă. A lăsat capul în jos 
şi a mers în spatele lui Sean, folosindu-l drept scut uman în 
fața vijeliei. Aşa au trecut de colț. 

Aici vântul nu bătea chiar atât de tare, pentru că se 
împiedica în structura masivă şi cenuşie a staţiei. Meg a 
ridicat capul şi şi-a dat seama că Sean îi spusese adevărul 
măcar într-o privință. În fața unei construcţii micuţe, cu o 
firmă pe care scria Întreţinere, era un snowmobil murdar, pe 
care abia dacă se mai observau culorile roşu şi albastru şi 
numărul „1” de pe partea din față. S-au îndreptat spre el. 

— Are benzină în rezervor, a spus Sean. 

— De unde ştii? 


— Am verificat. 

— Şi de ce ai mai rămas aici? 

— Tu de ce crezi? 

Meg a înţeles imediat. 

— N-are cheia de contact, a spus ea şi s-a uitat spre 
atelierul de întreținere. Acolo înăuntru ai căutat-o? 

— Nu. Am avut chef să beau o bere şi să aştept femeia 
care mi-ar da ideea asta genială. 

— Cam aşa fac bărbaţii, i-a zâmbit Meg, cu un aer de 
ingenuă. N-ar strica s-o mai căutăm o dată. 

A deschis uşa şi a intrat. 

Atelierul acela de „întreținere” semăna cu o mare ladă de 
gunoi. Meg a văzut de ce soartă avuseseră parte 
snowmobilele cu numerele 2 şi 3. Fuseseră dezmembrate şi 
piesele lor zăceau aruncate pe bancul de lucru din mijloc, 
împreună cu tot felul de scule. Cineva ori încercase să le 
repare, ori să le folosească piesele la altceva. 

S-a uitat în jur. De pereți, printre alte unelte, erau agățate 
mai multe salopete de lucru şi vreo două jachete de schi. A 
pipăit buzunarele hainelor jegoase şi pline de pete. Nimic. În 
dreapta erau două dulapuri înalte. L-a deschis pe primul. În 
el erau două perechi de schiuri, cu tot cu bețele aferente. 

— Ştii să schiezi? l-a întrebat ea pe Sean. 

— Nu prea. Tu? 

— Cam prost, dar cred că aş putea să parcurg o distanță 
mai scurtă fără să cad. 

— Şi cu condiția să aluneci la vale. 

— Mda. Şi asta. 

S-a întors spre dulapuri. Sean s-a proptit cu mâinile de 
bancul de lucru. 

— Nu renunti niciodată, nu? 

— Credeam că am făcut-o. Dar m-am înşelat. 

A deschis uşa celui de-al doilea dulap. 


— Nu-i cazul să-ți faci speranţe, i-a zis Sean. Nu-i nici 
acolo. 

Meg s-a uitat înăuntru. Mai multe cuie de care erau 
atârnate nişte chei: Generator, Magazie, Snowmobil2, 
Snowmobil 3. De ultimul cui nu era agățată nicio cheie. lar 
pe etichetă scria: Snowmobil 1. 

Meg s-a uitat lung la eticheta aceea. O frământa ceva. 
Uitase ceva. Dar ce? Şi şi-a adus brusc aminte. Snowmobil 
1. Inelul cu chei pe care-l avea ea. Desigur. 

— E la mine!!! a exclamat ea. 

— Poftim?! 

S-a scotocit entuziasmată în buzunar. 

— Am luat cheile astea de la unul dintre morţii din cabina 
de comandă. Nu mi-am dat seama despre ce e vorba. 

— Ai la tine cheia de la snowmobil?! 

— Da! 

Şi s-a întors. Şi zâmbetul i s-a stins pe buze. Sean ţinea 
pistolul îndreptat spre ea. 

— Ştiam eu că merită să te aştept, a zis el, făcând un 
semn din cap la arma din mâna ei. Pune-o frumuşel pe 
bancul de lucru! 

Meg a ezitat. 

El şi-a mai îmblânzit expresia. 

— Te rog. 

Nu voia, dar nu avea încotro. Aşa că s-a supus ordinului 
primit. 

Sean a întins mâna. 

— Acum, dă-mi cheia! 

— N-ai avut niciodată de gând să mă iei cu tine, nu-i aşa? 
l-a întrebat Meg. Te-ai prefăcut doar, ca să nu mai fiu atentă 
şi să mă prinzi pe picior greşit. 

— Cam aşa ceva. 

— Şi acum ai să mă omori. 


— Ba nu. Tu ai să-mi dai cheia. Eu am să te leg şi am să 
te las aici, ca să pot să mă duc să fac ce trebuie să fac. 
După aceea am să mă întorc. 

— Presupunând că ai să rămâi în viață, a adăugat Meg, 
privindu-l cu disperare în ochi. Probabil ca Profesorul să fi 
murit deja, Sean. La asta nu te-ai gândit? Şi atunci totul a 
fost în zadar. 

El a dat din cap. 

— Ai dreptate. Dar i-am făcut o promisiune surorii mele — 
şi trebuie să o respect. Haide, dă-mi cheia! 

Meg a mai încercat o dată. 

— Nu mă lega. O să mă congelez aici. O să iei 
snowmobilul, deci n-am cum să mă țin după tine. Te rog? 

Sean a oftat. 

— Aş vrea să te cred, dar singură ai zis că nu renunti 
niciodată. Cred că tot ai să încerci să mă opreşti cumva. 

Meg l-a privit lung. Acum n-a mai încercat să-şi 
stăpânească lacrimile. 

— Mda, a murmurat ea, lăsând impresia că îşi acceptă 
înfrângerea. Ai dreptate, fir-ai tu să fii! 

A dat brusc cu piciorul în bancul de lucru. Acesta s-a 
răsturnat, l-a lovit pe Sean şi l-a făcut să-şi piardă 
echilibrul. Pistolul ei s-a rostogolit pe jos. Meg a reuşit să-l 
ridice şi a ţâşnit afară, în aerul îngheţat. S-a uitat la 
dreapta. Acolo era snowmobilul. A fugit spre el. Din spate s- 
a auzit un foc de armă şi ceva a izbit-o în umăr. S-a 
prăbuşit, având senzaţia că i-a luat foc tot spatele. La 
dracu'! 

Sean a apărut în pragul uşii. Ignorându-şi durerea din 
umăr, Meg s-a rostogolit pe burtă şi a tras de mai multe ori. 
Lemnul construcției s-a crăpat aproape de capul lui. 

— Mă-ta! 

Şi s-a retras la adăpost. 


Meg s-a ridicat în picioare şi, pe jumătate alergând şi pe 
jumătate împleticindu-se, a pornit la vale către un pâlc rar 
de brazi. S-a ghemuit în spatele unuia şi s-a uitat de după 
trunchiul lui. A văzut cum Sean întredeschide uşa, folosind- 
o pe post de scut. 

— Meg! a strigat el. Nu fi proastă! N-ar trebui să ne 
luptăm între noi. 

— În regulă! i-a răspuns ea. Lasă-mă să iau eu 
snowmobilul! 

— Am o idee mai bună. Mă laşi să-l iau eu şi foarte 
probabil o să scăpăm amândoi cu viață. 

— Scuze, nu pot. 

— De ce? N-ai cum s-o mai salvezi pe Sarah. Şi, chiar 
dacă ai putea, fetița ta tot moartă rămâne. 

Meg a văzut negru în fața ochilor de furie. 

— Cât de bătut în cap eşti? Chiar crezi că o să-ţi învii sora 
dacă omori pe cineva? 

— Nu, nu. Cred că o să-i fac dreptate. Şi criminalul 
trebuie să plătească. 

— Şi dacă încearcă şi alții să te oprească? Şi pe ei ai să-i 
ucizi? câți oameni ar trebui să mai moară ca să-ți faci 
dreptate? 

O tăcere lungă. Meg se chinuia să strângă mai bine arma 
între degetele amorţite de frig. O durea umărul. 
Combinezonul i se îmbibase cu sânge. Prea mult sânge. La 
naiba! 

— Meg! a spus Sean, pe un ton mai blând. Ştii că va 
trebui să te împuşc dacă ai să încerci să ajungi la 
snowmobil. 

— Şi eu pe tine. 

A auzit câteva hohote seci de râs. 

— Înseamnă că am ajuns într-un impas. 

— Cam da. 

Altă pauză lungă. 


— Şi ce facem acum? 

Meg s-a uitat la baracă. Apoi s-a uitat la snowmobil. 

Numai unul dintre ei doi putea să reuşească. Sau 
niciunul. 

Şi s-a decis. S-a ridicat în picioare, a ocolit bradul, a 
ridicat arma şi a tras. De două ori. 

Al doilea glonț şi-a atins ţinta. Cu o detunătură realmente 
asurzitoare, rezervorul snowmobilului a explodat într-o jerbă 
de flăcări portocalii şi albastre. Chiar dacă era destul de 
departe, forța şi văpaia deflagraţiei au făcut-o pe Meg să se 
ferească şi să-şi acopere fața. A simțit că i se încrețeşte 
părul. Aşchiile metalului topit i-au înțepat pielea. Şi imediat 
a urmat o a doua explozie care a trântit-o la pământ. 

Atunci a pus gravitația mâna pe ea şi a rostogolit-o la 
vale, pe panta abruptă şi înzăpezită. Şi o rostogolea din ce în 
ce mai repede spre marginea prăpastiei. Meg a încercat din 
răsputeri să se întoarcă şi să-şi încetinească acea cursă spre 
moarte - şi-a înfipt picioarele în sol, a dat disperată din 
mâini, încercând să găsească ceva de care să se agaţe. 
Picioarele i-au alunecat peste marginea râpei exact în 
fracțiunea de secundă în care a reuşit să se apuce cu 
degetele de marginea îngustă a unei stânci. 

Iisuse! A rămas o secundă acolo, cu picioarele atârnându- 
i în gol. Apoi, cu foarte mare grijă, s-a târât încet înapoi, pe 
pământ. S-a uitat în spate. N-a văzut decât prăpastia şi 
cerul şi soarele care apunea în spatele munţilor. În lumina 
lui sclipea acum şi acoperişul telecabinei blocate pe cablu, 
undeva, în depărtare. Şi lui Meg i s-a părut că parcă vede 
ceva - foarte mic şi negru - căzând prin partea de jos. 
Sarah? 

A simțit că se frânge ceva în ea. Apoi s-a mai liniştit. S-a 
întors. Pistolul ei era pe jumătate îngropat în zăpadă. L-a 
scos de acolo şi s-a ridicat. Îi tremurau picioarele, dar, în 


ciuda durerii din umăr, a reuşit să nu se lase doborâtă de 
vântul puternic. Avea arma în mână. Era pregătită. 

Prin ceața fierbinte şi strălucitoare a exploziei, l-a văzut 
pe Sean apropiindu-se de ea. Arăta diferit în lumina 
flăcărilor - trăsăturile îi erau deformate de la suflul 
exploziei, pielea îi era înnegrită de fum. S-a împleticit pe 
pantă şi s-a oprit la scurtă distanță de ea, cu arma 
atârnându-i în mână. 

S-a uitat nedumerit la ea cu ochii înroşiți. 

— De ce? De ce a trebuit să ne laşi fără singura şansă de 
salvare? 

— Trebuia să te oprească cineva ca să nu mai faci rău şi 
altor oameni. — De ce naiba-ți pasă ție de asta? 

— Pentru că... 

Şi Meg s-a întrerupt ca să-şi caute cuvintele potrivite, să 
le poată rosti cu convingere, în ciuda vântului şi în ciuda 
durerii. 

— Pentru că asta-i tot ce ne-a mai rămas: grija față de 
ceilalți. Dacă renunțăm şi la ea - dacă renunțăm să ne mai 
pese de viață, de alți oameni —- unde o să ajungem? Ce s-a 
întâmplat cu noi? Ce am devenit? 

Sean a clătinat din cap. 

— Am ştiut mereu că tu eşti o fată bună... dar trebuie să- 
ți spun că-mi dai mari bătăi de cap. 

S-au privit un timp. Unul dintre ei hotărât să ucidă ca să 
se apere. Celălalt hotărât să-şi ducă răzbunarea la capăt. 
Poate aşa fusese menit să se întâmple. Să se termine totul 
într-un şuvoi de sânge şi o ploaie de gloanțe. 

— Ştii că rana aia din umăr o să-ți aducă sfârşitul dacă 
nu opreşti cumva hemoragia, a zis Sean. 

Iar Meg a dat din cap: 

— Şi tu nu mai ai pic de vlagă în tine. Ai să mori de foame 
şi de frig pe muntele ăsta. N-ai să ajungi niciodată la 
Refugiu. 


— Înseamnă că am sfeclit-o amândoi. 

— Cam aşa ceva. 

A privit-o în ochi. 

— Nu vreau să te omor, Meg. 

— Ştiu. 

Şi a ridicat arma. 

— Mi-aş dori doar să pot spune şi eu acelaşi lucru. 

Sean a tras. O dată, de două, de trei ori. Meg a simțit 
toate cele trei gloanțe pătrunzându-i în corp. Şi apoi a simțit 
că se înmoaie şi cade. Şi cade. Şi cade... 

Şi a apucat-o cineva de mână. 

S-a uitat în sus. Lily plutea lângă ea. Acum nu mai purta 
rochița galbenă, ci una strălucitoare, din fulgi de nea. 

Nu te speria, mami. Te-am prins. 

Meg a strâns mâna fetiţei sale. 

— Ştiu, iubita mea. N-o să-ți mai dau drumul niciodată. 

S-au apropiat una de cealaltă. Cerul se învârtea pe lângă 
ele. Din lume nu mai rămăsese decât o pată imensă şi albă. 

Meg şi-a îngropat faţa în buclele moi ale fiicei sale. 

— Iartă-mă că am întârziat atât de mult, i-a şoptit ea. Am 
avut nişte probleme pe drum. 


CARTER 


A înaintat pe coridor, stârnind nori de praf din pardoseala 
plesnită şi spartă în multe locuri. De la toalete venea 
duhoarea aia de canal. Şi-a ţinut respirația când a trecut pe 
lângă ele. 

A văzut în față un panou crăpat pe care, cu litere aproape 
şterse de vreme şi de mizerie, scria Cafenea şi Platformă 
Panoramică, iar săgeata de dedesubt îi sfătuia pe turişti să o 
ia înainte. La dreapta se făcea un alt coridor, dar mai scurt. 


Carter pe acolo a apucat-o. Pe coridorul acela erau alte două 
uşi. Pe prima scria Accesul permis doar angajaților. 

Carter a şovăit. Acolo era cabina de control. A deschis 
uşa. 

Încăperea mică fusese distrusă. Cablurile fuseseră smulse 
din pereți şi atârnau în gol. Monitoarele fuseseră sparte. 
Cadavrele stăteau pe scaunele lor de la pupitrul de 
comandă. Nu mai rămăsese mare lucru din ele. Orbite goale 
şi guri fără buze, căscate larg. Smocurile de păr atârnau de 
craniile îngălbenite, iar degetele descărnate şi țepene ieşeau 
din mânecile de la uniformele verzi. Găurile zdrențuite din 
material atestau modul în care muriseră oamenii de acolo: 
împuşcări în spate de câte două ori. 

Miles era un călău nemilos şi extrem de priceput. 

După izbucnirea epidemiei, făcuse drumul până la staţie, 
ca să se asigure că nimeni nu va mai ajunge la Refugiu. 
Echipa de aici nu ştia ce se întâmplase, pentru că o furtună 
de zăpadă întrerupsese temporal comunicațiile. Iar Miles le 
tăiase definitiv. Apoi defectase telecabina aflată deja pe 
drum ca să moară toți cei aflați în ea. 

Dar se întorsese după câteva zile... şi îl salvase pe Carter. 

Da, Miles îl găsise aproape mort. Zăcea în zăpadă, în şoc 
hipotermic. Şi Miles se hotărâse să-l ducă la Refugiu. De ce? 
Carter nu ştia. Miles i-a spus o singură dată: „Mi s-a părut 
că eşti un supraviețuitor. Supraviețuitorii sunt folositori”. 

Carter petrecuse multe săptămâni într-una dintre 
camerele de izolare de la Refugiu, ca să se refacă de pe urma 
degerăturilor şi hipotermiei. Miles îi salvase viața, dar, cu 
toată pregătirea lui medicală, nu prea avea cum să-i repare 
fața. 

O vreme, Carter a purtat o mască chirurgicală care îi 
acoperea partea cea mai desfigurată a chipului. Însă treptat 
a început să şi-o scoată mai des. Nici ceilalți de la Refugiu 


nu se mai speriau atât de tare când îl vedeau. În cele din 
urmă, nu s-a mai speriat nici el când se uita în oglindă. 

Acum a aruncat o ultimă privire spre cadavrele 
descompuse ale tehnicienilor şi a ieşit pe coridor. S-a întors 
şi a mers pe urma săgeţilor spre cafenea şi platforma 
panoramică. A ajuns la capătul coridorului şi a deschis uşile 
duble. 

Priveliştea nu mai era atât de spectaculoasă acum, 
deoarece straturi de mâzgă acopereau fereastra uriaşă. 
Sticlele cu băutură se spărseseră în frigiderul rămas fără 
curent şi umpluseră aerul cu un miros grețos, uşor dulceag. 
Carter a trecut pe lângă mesele şi scaunele puse unele peste 
altele, a păşit peste o sticlă spartă de bere şi a ajuns la 
fereastra murdară. 

Telecabina încă atârna de cablu. O pată sângerie pe albul 
lăptos al cerului. Ruginită, bătută de viscole... o carcasă, 
atâta tot. Dar care nu se dădea învinsă. La fel ca el. O 
supraviețuitoare. La fel ca el. 

A auzit din spate scrâşnet de cioburi strivite sub tălpi. 

S-a întors încet... 

Ai revenit la locul crimei, Sean? 


CARTER 


Arăta exact aşa cum şi-o aducea aminte: păr negru şi 
încâlcit, chip pătat de sânge, dar îndârjit. Alte pete mari de 
sânge pe  combinezonul ei albastru. Se vedeau în 
combinezonul acela şi găurile făcute de gloanţele trase de el. 

— Chiar n-am vrut să te ucid. 

Meg a ridicat din umeri. 

Dacă te consolează cumva, să ştii că doar unul dintre noi 
putea să scape. 

— Mda. 


Evident că eu ar fi trebuit să fiu aceea. 

— Pentru că tu erai personajul pozitiv, eroina. 

Dar nu eram o supraviețuitoare. 

— Ai vrut să mă opreşti. Trebuia să-l găsesc. 

Şi acum, că l-ai găsit? Acum ce-ai să faci? 

— Am să-l omor. 

Şi după aia? Când se va sfârşi? 

— Când va fi mort. 

Ea a schițat un zâmbet trist. 

Amăgeşte-te în continuare, Sean. 

Şi a dispărut. Imaginea i s-a transformat în particule de 
praf care au plutit o clipă prin aer, iar apoi s-au aşternut pe 
podea. Nu a mai rămas decât în mintea lui, unde trăia 
alături de ceilalți: Peggy, Hannah, Lucas, Anya - şi mulți 
alții. Şi se făceau din ce în ce mai mulți. Valuri de sânge 
curgeau pe gârla lui. 

După ce Meg îşi dăduse sufletul, îi trecuse prin cap să o 
urmeze şi să se arunce în prăpastie. Dar instinctul lui de 
supraviețuire era prea puternic, prea tare îşi dorea să 
termine ce începuse. Că doar ajunsese până aici. Dacă 
drumul spre iad e pavat cu bune intenții, precis că este o 
stradă cu sens unic. N-ai cum să faci cale-ntoarsă. 

Se urcase înapoi pe munte şi intrase în atelierul de 
întreținere. Deja îi intrase frigul prin combinezonul gros. 
Ştia că trebuie să se mai îmbrace cu ceva ca să aibă măcar o 
şansă de reuşită. Luase din cuier una dintre jachetele 
murdare de schi şi o pusese pe el. La rever era un ecuson cu 
un nume. 

P. Carter. 

La un moment dat, după ce ajunsese la Refugiu, Miles îl 
întrebase de la ce nume venea inițială „P”. 

Iar el zâmbise: 

— Nu contează. Oamenii îmi zic doar Carter. 


Alt nume, altă viață. Un singur lucru nu se schimbase. 
Setea lui de răzbunare. 

Carter avusese răbdare. La puşcărie învățase asta. 
Aşteptase, se  însănătoşise, îşi recăpătase forțele, se 
obişnuise să trăiască cu fața distrusă. Aflase tot ce putuse 
despre Refugiu; încercase să se facă util, ca să-i câştige 
încrederea lui Miles. 

Şi reuşise. 

În cele din urmă, Miles îi spusese adevărul despre 
Camera de izolare 13. 

Număr care aduce ghinion unora. Însă pentru Carter avea 
o anumită rezonantă mistică. 

Pentru că exact treisprezece ani aşteptase ca să-l ucidă pe 
omul închis acolo. 

Iar acum momentul acela era foarte aproape. 


III 


DIAVOLUL A FOST ÎNGER ODATĂ 


l1. 


Lumina începuse deja să se stingă de pe cer când a ajuns 
Carter la Refugiu, opintindu-se la sania încărcată cu 
generatorul, bateria şi două canistre cu combustibil. 

Transpira al naibii de tare pe sub combinezonul de iarnă 
şi avea o durere în piept - probabil de la efort şi altitudine. 
Gâfâia amarnic, avea senzația că rămâne fără aer. Aşa de 
rău îi tremurau picioarele, că abia a reuşit să parcurgă 


ultima parte a drumului. lar vântul se întețea din nou şi îi 
sufla fulgi de zăpadă în ochi. Se apropia alt viscol. 

Când a ajuns la poartă, i-a pocnit ceva sub tălpi. S-a uitat 
în jos. Panoul cel vechi. Căzuse din cuie şi era pe jumătate 
îngropat în zăpadă. Carter s-a aplecat şi l-a scos de acolo. 


REFUGIUL 


Proprietate a D.C.P.C.V.21 
(Departamentul de Cercetare pentru Prevenirea şi 
Controlul Virusului) 


Carter s-a uitat lung la tabla aia murdară şi îndoită. După 
care şi-a luat avânt şi a aruncat-o cât de departe era în 
stare. Nu putea să sufere afurisitele alea de acronime. 

Şi-a târşâit picioarele până la uşă şi a introdus codul de 
acces. Uşa nu s-a deschis. L-a mai introdus o dată. Nici 
acum n-a vrut să se deschidă. Şi-a tras cu dinţii mănuşile şi 
a tastat încă o dată codul, nu cumva să fi apăsat greşit vreo 
tastă primele dăți. Uşa a rămas încuiată. Ce pana mea? 
Carter s-a uitat lung la dispozitivul ăla, convins că face 
mişto de el. Iar s-a întâmplat ceva cu curentul electric? De 
obicei, asemenea probleme duceau la deblocarea tuturor 
încuietorilor. Doar dacă nu făcuse Welland vreo tâmpenie, 
ceea ce era foarte posibil. Enervat la culme, Carter a început 
să bubuie cu pumnii în uşă. 

— Hei! Welland! Miles! S-a stricat dispozitivul! Deschideţi- 
mi voi! 

A aşteptat. Niciun răspuns. Uşa era groasă. Poate că erau 
amândoi la subsol sau în altă parte a Refugiului. Carter a 


21 Aici are loc un joc de cuvinte intraductibil în limba română: acronimul 
institutului în limba engleză este DRIFT, acelaşi cu titlul original al cărţii 
- The Drift (n. red.). 


înjurat cu ciudă şi a dat cu piciorul în uşă. Dracu’ s-o ia! A 
făcut un pas în spate şi s-a uitat în jur. Era obosit şi 
înfometat. Trebuia să intre. Însă Refugiul era un loc extrem 
de sigur şi foarte bine protejat. N-aveai nici cum să intri şi 
nici cum să ieşi fără codul ăla de acces. 

Carter s-a dus furios în față. Prin pereţii din sticlă se 
vedeau licăririle albastre ale piscinei. Deasupra era veranda 
şi geamul imens al livingului. A mai făcut câțiva paşi înapoi 
şi şi-a dat capul mai mult pe spate. Nu reuşea să vadă prea 
bine livingul, dar... s-a încruntat. Nu cumva sunt aprinse 
luminile? Ba da. Categoric că erau aprinse. Ceea ce însemna 
fie că venise curentul, fie că Welland reparase generatorul. 
Nu conta motivul pentru că, dacă era curent, de ce nu se 
deschidea uşa de la intrare? 

Carter s-a întors şi s-a holbat la ea. O singură explicație 
mai putea să fie. Că cineva schimbase codul de acces. 
Câteva secunde a bubuit din nou în uşă, a zbierat şi a dat 
cu piciorul în ea. A făcut atâta tărăboi cât să te „scoale din 
morți”, cum zicea bunicul lui. Dar tot n-a primit niciun 
răspuns dinăuntru. 

— Mama mă-sii de treabă! 

Şi-a scos arma şi a tras în dispozitivul cu taste. Plasticul 
a sărit în toate părțile; cablurile electrice au făcut scântei. 
Carter s-a împins în uşă. Acum s-a deschis. Cu arma în 
mână, Carter a intrat în hol. Pustiu. Mut. A închis uşa cu 
piciorul. Dacă făcuse cumva o greşeală distrugând uşa - 
deşi nu credea asta —, o să i-o plătească Miles de o să-l 
usture. Se întâmplase ceva acolo. Ceva rău. Parcă se şi 
simțea în aer un miros malefic. 

Cu arma într-o mână, şi-a dat jos masca şi ochelarii de 
protecție, şi-a scos bocancii şi şi-a tras încet fermoarul 
combinezonului. S-a dezbrăcat de el şi l-a lăsat pe jos. A 
mers tiptil până la scara în spirală, a urcat-o fără să facă 
zgomot şi străduindu-se să nu respire prea sonor. Odată 


ajuns la capătul ei, a întins arma şi s-a uitat în jur. I-a sărit 
inima până în gât. Rahat! 

În mijlocul livingului era un cadavru. Întins cu faţa în jos, 
într-o baltă de sânge. Mătăhălos, îmbrăcat cu blugi lăbărțați 
şi un tricou îmbibat cu sânge, cu un smoc de păr zbârlit pe 
creştet. 

Welland. 

Părea să fi fost împuşcat de mai multe ori. Carter visase 
deseori la momentul acesta, însă acum, când se uita la 
cadavrul lui Welland, nu simţea niciun strop de satisfacție. 
Doar milă. Şi uluire. O singură persoană ar fi putut să facă 
asta. Dar... de ce? 

Oare aflase Miles că Welland coborâse în camerele de la 
subsol? Dar să-l ucidă doar pentru atâta lucru ar fi fost un 
gest exagerat, chiar şi din partea lui Miles. Dar poate că 
Welland îl atacase şi atunci a trebuit să se apere şi să-l 
împuşte. Dar, dacă Miles l-a omorât pe Welland, de ce l-a 
lăsat acolo, în balta aia de sânge? Miles nu putea să sufere 
mizeria. 

Carter s-a încruntat. Nu era deloc în regulă. Şi mai lipsea 
cineva. Dexter. Unde era cățeluşul? Mda... Carter simțea că 
se întâmplase ceva foarte, foarte rău. 

S-a întors şi a coborât scara. I-a trecut prin minte să 
caute şi la piscină, dar cam bănuia el unde ar fi putut să-l 
găsească pe Miles. La subsol. 

Carter s-a dus la ascensor. Însă nu a apăsat butonul. 
Pentru că încă avea îndoieli. Chiar voia să facă asta? Poate 
ar trebui să plece dracului de aici cât încă mai putea. Dar 
unde să se ducă? În niciun caz nu se putea baza pe ajutorul 
lui Quinn şi nici nu voia să rişte şi să se ducă în pustietăţile 
alea bântuite de Şuierători şi naiba ştie de ce alte 
sălbăticiuni. 

Nu era decât o singură variantă. 

Şi categoric nu se simțea în stare de aşa ceva. 


A chemat ascensorul. Uşile s-au deschis imediat. A urcat 
şi şi-a scos propria cartelă de acces din buzunarul ascuns al 
jeanşilor. A atins-o de panou. Ascensorul a pornit lin în jos. 
Lui Carter îi bubuia inima în piept. S-au deschis uşile. 

Cu arma în mână, Carter a pătruns în aerul rece, atât de 
familiar, al coridorului. Acum era lumină acolo. Puternică, 
albă, de spital. Îl făcea să se simtă extrem de vulnerabil. A 
înaintat cu prudență, vârându-şi capul în fiecare cameră pe 
lângă care trecea. Goală, goală, goală. Când a ajuns aproape 
de capătul coridorului a auzit ceva. Un sunet straniu, ca un 
grohăit. I-a întors stomacul pe dos. A cotit şi s-a oprit. Uşa 
dinspre camerele de izolare era tot deschisă. lar zgomotul 
ăla de acolo venea. 

Carter a strâns şi mai tare arma în mână. A mers încet 
înainte. Inima îi bubuia acum şi în urechi. A ajuns la 
intrare. A văzut că erau din nou deschise toate uşile 
camerelor de izolare. Ce naiba?! Ce mama dracului se 
întâmpla cu sistemele de control? Oare ăsta să fi fost 
motivul pentru care Miles îl omorâse pe Welland? Ca să le 
oprească? 

A intrat. Aici se auzea mai tare sunetul acela gutural. Şi 
oarecum cunoscut. Carter a văzut că nu se afla nimeni în 
Camera de izolare 3. Îi venea deja să vomite. S-a apropiat de 
numărul 4 şi s-a uitat înăuntru. 

Pe pat zăcea Caren, sedată, aproape inconştientă. 
Combinezonul îi fusese dat jos până la genunchi, iar peste 
ea stătea Rezerva 03 — şi el cu costumul albastru tras în jos 
până la glezne. Fesele lui albe ca zăpada se zgâlțâiau energic 
în sus şi în jos. 

Carter n-a stat deloc pe gânduri. S-a repezit înăuntru, l-a 
înşfăcat pe 03 de părul slinos, l-a smuls de pe Caren şi l-a 
aruncat pe jos. 03 a zbierat cu furie neputincioasă. Carter a 
ridicat pistolul şi l-a împuşcat drept în ouă. 03 a urlat 


asurzitor şi s-a zvârcolit şi s-a apucat cu ambele mâini de 
terciul însângerat dintre picioare. 

— Ei, ce zici? Şi acum mai eşti excitat, pervers nenorocit? 

Carter a tras din nou - prima dată în rotula stângă a lui 
03, apoi în cea dreaptă. 

Rezerva 03 a urlat şi a zbierat. Sângele curgea şiroaie din 
genunchii sfărâmați, formând bălți mari pe jos. Carter spera 
din tot sufletul că hemoragia asta o să-l ucidă. Şi o să sufere 
îngrozitor până în ultima clipă. 

S-a apropiat acum de Caren. A luat o pătură de la capul 
patului şi a acoperit-o. Femeia a fâlfâit din pleoape. Respira 
sacadat şi hârâit. Deja i se albise pielea. 

Carter a mângâiat-o pe cap. 

— O să fie bine, ai să vezi. Mă ocup eu de asta. 

Însă atunci chiar că se va termina totul. Nu vor mai avea 
rezerve de plasmă. Nici pentru ei. Nici pentru Quinn. 

La dracu”! 

Cu foarte multă blândeţe, Carter a lipit ţeava pistolului de 
capul lui Caren şi a apăsat pe trăgaci. 

Apoi s-a întors, i-a tras lui 03 un şut între picioare şi s-a 
întors pe coridor. 

Nu-i mai rămăsese de verificat decât o singură cameră. 

e 

Carter nu mai intrase niciodată în Camera de izolare 13. 
Numai uşa ei nu era făcută din sticlă. Era netedă şi albă şi 
părea contopită cu peretele. Nici n-ai fi văzut-o dacă nu ştiai 
că este acolo. La fel de bine ascuns era şi panoul cu tastele 
pentru codul de acces. Evident că doar Miles avea acest cod, 
la fel ca şi în cazul celorlalte camere de izolare. Şi îl schimba 
în mod regulat. 

Persoana din Camera 13 nu era nici infectată şi nici 
periculoasă. Însă era extrem de valoroasă. Un geniu fără 
scrupule. Un om care credea că ar putea salva lumea şi că 
toți cei care i se puneau în drum nu erau decât nişte victime 


colaterale. Ca propria fiică. Şi ca sora lui Carter. Un om pe 
cât de disprețuit, pe atât de venerat. 

Profesorul Stephen Grant. 

Lumea credea că murise. 

Însă Carter ştia adevărul. 

Uşa de la Camera 13 era deschisă. Carter a intrat. Chiar 
în față era un pat dublu. În dreapta era o baie mică. În 
stânga, o bibliotecă mare şi o masă de lucru, pe care se afla 
o singură lampă de birou, aprinsă. La masa aceea stătea 
cineva. Carter a desluşit o siluetă şi o chelie care lucea în 
lumina lămpii. 

A ridicat arma în ambele mâini şi a ţintit. 

— Întoarce-te, Grant! Vreau să-l vezi pe ăla care o să te 
omoare. 

Foarte încet, scaunul s-a răsucit. 

Carter şi-a bulbucat ochii la bărbatul din el. Cu capul 
complet ras, îmbrăcat cu un combinezon albastru şi foarte 
curat, omul acela ținea o armă îndreptată spre Carter. 

— Hei, fratele meu, i-a rânjit Welland. Surpriză! 


2. 


Carter a încremenit cu gura căscată la el. 

— Nu ai murit. 

— Ce spirit de observaţie ai! 

— Dar... 

Cadavrul acela. Hainele... 

— Părul. 

Welland şi-a trecut palma peste creştetul proaspăt ras. 

— Ha-ha, a chicotit el. Te-am păcălit, da? Păcat că n-ai 
văzut ce mutră ai făcut când l-ai găsit pe Miles. 

— Miles...? El era? 


— Înî. I-am pus părul meu. Am legat nişte perne de el şi l- 
am îmbrăcat cu hainele mele. 

— De ce naiba ai făcut-o? 

A ridicat din umeri. 

— M-am gândit c-o să fie amuzant... un fel de cadou de 
bun-venit acasă. 

— Dar... ai schimbat codul ca să nu pot intra. 

— Aşa e, da mi-am zis c-o să te descurci tu cumva, a 
rânjit Welland. Că eşti al dracu' de încăpățânat. Chestia 
asta îmi place la tine, omule. Pe bune! Nu te dai bătut cu 
una cu două. Chiar şi cu scârboşenia aia de mutră, tot te-ai 
îndârjit să trăieşti. Parcă eşti o dublură proastă a lui Freddy 
Krueger22. 

Carter stătea tot cu gura căscată. Făcea eforturi să 
înțeleagă ce se petrecea. 

— Nu pricep. De ce l-ai omorât pe Miles? 

— De ce nu? Că am aşteptat destul de mult. 

— Ce? 

Welland a clătinat dezamăgit din cap. 

— Chiar că nu înţelegi, nu? 

Carter şi-a dat seama că trebuie să gândească mai 
repede. 

— Înţeleg că eşti un mincinos ordinar, a spus el. Le-ai zis 
tuturor că lucrai la întreţinere. În realitate, erai om de 
serviciu. 

Rânjetul a început să se stingă. 

— De unde ştii? 

— Ți-am găsit ecusonul cu numele adevărat - Barry 
Coombes. Presupun că ai încercat să scapi de el. 

Welland a dat încet din cap. Apoi rânjetul i s-a reaprins 
pe buze. 


22 Personaj negativ din seria de filme Coşmar pe Strada Ulmilor (n. tr.). 


— Îhî. A fost o chestie tare nostimă, omule. Am căpătat 
slujba asta de aici chiar înainte de izbucnirea epidemiei. 
Când am ajuns, am descoperit că nu mă încape niciuna 
dintre  salopetele oamenilor de serviciu, aşa că am 
împrumutat una de la un tip care lucra la întreţinere. 
Welland îl chema. Mişto tip - un Şuierător i-a sfârtecat 
beregata. Şi, oricum, au decis să ne identifice după culorile 
hainelor. Cobaii să poarte albastru-deschis, infirmierele — 
verde-deschis, doctorii — alb, oamenii de serviciu -— gri. Şi ăia 
de la întreținere — verde-închis. Când s-a împuțit treaba, m- 
am ascuns în spălătorie. M-a găsit Miles, m-a amenințat că 
mă omoară şi m-a întrebat dacă sunt în stare să ţin locul 
ăsta în stare de funcționare. Ce era să-i răspund? I-am zis 
că da — şi am învățat repede cum se face. 

— Şi schimbarea de nume? 

A ridicat din umeri. 

— Oricum nu-l înghițeam pe Barry ăla de dinainte. 

Carter l-a privit atent pe Welland. Simplu ca bună ziua. O 
salopetă de altă culoare. După cum ştia foarte bine şi el, 
norocul chior este mai bun decât orice fel de plan chibzuit 
dinainte. 

— De asta n-ai fost în stare să rezolvi problema repunerii 
în funcţiune a curentului electric, a zis el. Nu ştiai cum 
funcționează sistemul. 

— Ceva-ceva tot ştiam. Că doar v-am fraierit destul de 
mult timp. 

Acum se mai lega şi altceva. Julia. 

— Din cauza asta ai omorât-o pe Julia? A coborât la 
subsol când a căzut curentul? A dat peste tine şi a înțeles 
adevărul? 

— Îhî, a dat din cap Welland. Mare păcat! Îmi plăcea de 
Julia. Avea țâțe mişto. 

Carter s-a încruntat. 

— Dar de ce nu era sânge pe jos? 


— Am avut noroc cu salopeta, frate. Aveam una de 
schimb acolo. Mi-am pus-o, am aruncat-o pe Julia în 
piscină, am şters pe jos şi m-am schimbat. Am ascuns-o pe 
aia murdară în spălătorie, până când urma s-o arunc 
undeva. M-am gândit să fac ceva ca să pară unul dintre voi 
vinovat, da tocmai atunci s-a declanşat toată nebunia. 

— Şi cuțitul? 

— Miles nu-mi dădea voie să am o armă de foc. Credea 
că-s prea labil psihic. Aşa că m-am mulțumit cu un cuțit. 

I-a aruncat o privire parşivă lui Carter. 

— Habar n-ai tu de câte ori m-am gândit să vă înjunghii 
pe amândoi în timp ce dormeați... numai că Miles avea un 
somn foarte uşor. Şi credeam că o să se trezească şi o să mă 
împuşte înainte să apuc eu să fac ceva. 

— Plus că ne încuiam uşile. 

— Vaai, ce drăguţ! Tu chiar crezi că asta vă apăra? 

— Ce vrei să spui? 

— Oi fi eu doar un amărât de om de serviciu, dar am fost 
atent şi am aflat multe. Dreyfuss, şeful ălora de la 
întreținere, avea un carnet cu toate codurile sistemelor. 
Chestia asta era interzisă, dar tipul le cam avea cu băutura 
şi nu stătea bine cu ţinerea de minte. I-am furat carnetul 
ăla după ce a murit. Aşa că puteam să intru la voi în camere 
oricând aş fi avut chef. 

Welland i-a făcut cu ochiul şi a adăugat: 

— Crede-mă, chiar am făcut-o. 

Lui Carter i se uscase gura. 

— Aşa ai putut să intri şi în camerele de izolare. 

Un licăr de uluire în privirea lui Welland. 

— Ştiai? 

— Te-a văzut Caren. 

— Aha, prefăcută aia de Caren - cu „C”. Uite că acum nu 
mai e aşa de încrezută. 

— Nu mai e deloc. A murit. 


— Of, nasol! Tare mişto buci avea! 

Carter a simțit că-l sufocă dezgustul. 

— Empatia de care dai dovadă este demnă de toată lauda. 

Welland s-a întunecat la față. 

— Nu face pe băiatul bun cu mine. Ştiu totul despre tine, 
Carter. Despre toți ştiu. Cât de prost poţi să fii? Credeai că 
sunt sigure „ascunzătorile” alea în care îţi ţii obiectele 
personale? Până şi Miles. Ştiai că a omorât peste douăzeci 
de pacienţi pe vremea când era medic? Am aflat asta pentru 
că păstra toate articolele de ziare despre povestea asta a lui. 
Nici el nu le-a ascuns cum trebuie. Să nu-l uităm şi pe 
prietenul tău, Nate - îi plăceau doar prospăturile. Am găsit 
pozele. Julia se tăia cu lama pe brațe. Caren lua laxative. Şi 
mai ştiu şi că Jackson aranjase cu amicii lui din Rem să 
vină aici şi să-l ia pe Profesor... 

A observat privirea şocată a lui Carter şi a spus: 

— Da, da, da. Ştiu totul despre Profesor. Despre marele 
geniu dat dispărut, despre care se zice că ar fi murit. Dar 
noi ştim că nu-i aşa. Noi ştim unde a ajuns. Am dreptate? 

Carter se holba la el fără să-i răspundă. 

— Haide, măi, nu te ruşina! i-a zis Welland. Şi tu voiai să 
intri în 13 la fel de mult ca mine. Şi motivele tale sunt mult 
mai onorabile decât ale mele. Toată treaba aia cu 
răzbunarea pentru moartea surorii tale... 

— Ştii despre Peggy? 

— Ţi-am zis, omule. Am fost atent. Am ascultat. Ţi-am 
găsit poza, ţi-am văzut tatuajul. Plus că... 

Şi acum Welland şi-a coborât vocea: 

— „vorbeşti în somn. 

A început să chicotească şi a continuat: 

— Zău că motivul tău e mai impresionant. Ai omorât o 
grămadă de oameni doar ca să ajungi până aici, dar ai 
făcut-o din dragoste. Dacă viața ta ar fi un film, sunt 
convins că publicul te-ar ierta. Tuturor le plac antieroii, deşi 


ar fi mai bine să arate ca Brad Pitt, nu să fie o pocitanie cu 
mutra bulită ca tine. 

Alte hohote isterice de râs. Carter şi-a dat seama că se 
înşelase în privința lui Welland. Crezuse că nu e decât o 
secătură egoistă şi puturoasă. Acum era aproape convins că 
Welland era nebun de-a binelea. 

— Deci am venit amândoi după Profesor, a zis el. 

— Surpriză! 

— Şi unde e? 

— Se joacă de-a v-aţi ascunselea. 

— Lasă gluma! Ce-ai făcut cu el? 

— Nimic. Asta-i gluma. Noi am picat de proşti. 

Carter a încercat să nu se lase copleşit de furie. Trebuia 
să rămână calm. 

— Ce mama naibii vrei să spui? 

Welland a oftat. 

— Nu-i aici. N-a fost nimeni aici. Niciodată. Uite! 

A luat o agendă de pe birou şi a suflat stratul de praf de 
pe ea. 

— De ani întregi nu a mai stat nimeni aici. 

Carter s-a dus la pat şi s-a uitat la cuvertură. A pipăit-o 
ca să se convingă. Nici măcar o cută. Dar şi ea era acoperită 
cu praf. A simţit un gol în stomac. 

— Nimeni. Tot timpul ăsta? 

— Înî. Miles ne-a minţit. Ce părere ai? 

Carter încerca din răsputeri să înțeleagă despre ce era 
vorba. 

— Dar Miles venea deseori aici, cu mâncare şi apă. 

— Probabil le arunca la budă. 

Carter avea impresia că o să-l lase picioarele. 

— Dar Grant a fost aici. La Refugiu. Înainte de izbucnirea 
epidemiei. Ştiu că a fost. 

Welland a ridicat din umeri. 


— Poate că da. Eu oricum nu l-am văzut niciodată. 
Probabil că a murit. 

— În cazul ăsta, de ce a continuat Miles cu minciuna? De 
ce ne-a spus că îl ținea închis aici? 

— Pentru că era în avantajul lui, a spus Welland pe un 
ton care sugera că motivul era evident şi pentru proşti. Ştia 
că Proful ăla e asul lui din mânecă. O mulțime de oameni 
voiau să pună mâna pe el, din diferite motive. Şi nu trebuia 
ca noi să-i stricăm planul de rezervă. 

Părea logic. Cam aşa era Miles. 

— Şi tu ce treabă aveai cu Profesorul? l-a întrebat Carter 
pe Welland. 

— Era şansa mea de a scăpa de-aici, omule. Am găsit 
odată telefonul lui Jackson şi am aflat ce punea la cale cu 
amicii lui din Rem. Aşa că m-am dus să vorbesc cu el. L-am 
prins într-o dimineață când tocmai venea de la jogging. l-am 
zis că ştiu ce se petrece. Mă gândeam că o să ajungem la o 
înțelegere, că o să ne ajutăm unul pe celălalt. 

— Dar Jackson n-a fost de acord? 

— Nu! a exclamat Welland pe un ton ofensat. M-a atacat, 
măi, omule! Trebuia să mă apăr, nu? A fost legitimă 
apărare. 

Se legau şi mai multe acum. 

— Tu l-ai omorât pe Jackson, a spus Carter. 

— Ori el, ori eu, omule. 

— Mda, parcă mi-ai mai zis asta. 

— l-am târât cadavrul până în pădure, a continuat 
Welland. M-am gândit că ori o să-l mănânce fiarele, ori o să 
pună Şuierătorii mâna pe el. 

— Nu era mort. 

— Ce? Mai trăieşte? 

— Nu. L-am împuşcat eu. 

Pe Welland l-a umflat râsul. 

— Vezi? Ţi-am zis eu că semănăm. 


— Ba nu semănăm absolut deloc, l-a repezit Carter, deşi 
parcă îi stătea în gât minciuna asta. 

Şi mai era ceva -— ceva ce nu-i dădea pace. Însă nu reuşea 
să înțeleagă ce anume. 

— Deci, după ce l-ai înlăturat pe Jackson, te-ai hotărât să 
te ocupi singur de ăia din Rem? 

— îhî, a dat din cap Welland. Eu li-l dau pe Profesor, iar 
ei mă ajută să scap teafăr de aici şi îmi mai dau şi nişte 
bănişori frumoşi. 

Înseamnă că ultimul apel de pe telefonul lui Jackson a 
fost făcut de Welland, după ce crezuse că Jackson era mort. 

— Şi de ce ai lăsat telefonul ăla în scurgerea de la duş? a 
vrut să ştie Carter. 

— Cel mai sigur loc. Numai eu ştiam că-i acolo... şi, dacă 
l-ar fi găsit altcineva, ar fi dat vina pe Jackson. 

Nemernicul ăsta se gândise la toate. 

— Şi cum voiai să ajungi la Profesor? l-a întrebat Carter. 

Welland s-a aplecat spre el, de parcă urma să-i dezvăluie 
un mare secret. 

— Aţi crezut toți că mare tâmpit trebuie să fiu dacă n-am 
fost în stare să reglez defazajele alea... numai că nu am vrut 
să le reglez. M-am gândit că, dacă o să dureze şi mai mult, 
atunci o să se dezactiveze încuietorile automate şi aş putea 
să intru în Camera 13. Era singura de la care nu aveam 
codul. 

Carter s-a gândit la cele auzite. 

— Dar nu mergea nici aşa. Pentru că 13 este şi singura 
cameră a cărei uşă nu se deschide când se întrerupe 
curentul. Are o baterie de rezervă. O verifica Miles în fiecare 
zi. 

Welland a clătinat cu tristețe din capul ras. 

— Tre’ să-ţi zic, frate, că tare nasol a fost când m-am 
prins de chestia asta. Din fericire, m-a ajutat destul de mult 
toată nebunia aia cu rezervele scăpate de sub control. Iar 


cireaşa de pe tort a fost infectarea lui Caren. Când tu ai 
plecat la staţia telefericului, am ştiut că n-o să mai am 
vreodată o ocazie atât de bună. 

— Ca să-l convingi pe Miles să-ți dea codul, după aia să-l 
omori şi apoi să intri în 13. 

— Bum! Tare, nu? 

— Însă n-ai găsit ce căutai, a zâmbit Carter. Iar atunci 
când o să apară tipii din Rem tu n-o să ai ce să le oferi. 
Presupun că n-o să fie prea mulțumiți. 

Welland s-a schimonosit la față, exact ca un copilaş 
răzgâiat pe care-l apucă plânsul din te miri ce. 

— Să-l bag în mă-sa pe Miles! Trebuia să-mi dau seama 
că mi-a încredințat prea uşor codurile alea. Aşa draci am pe 
mine, că l-aş mai omori încă o dată... dar mai încet acum... 
să sufere mai mult. 

Mintea lui Carter mergea în gol. Nu putea să-l sufere pe 
Welland. Era un psihopat şi un nenorocit. Însă acum aveau 
alte probleme. Mult mai presante decât antipatia asta a lui. 

— Când o să ajungă ăia din gruparea Rem, Welland? 

— Păi... probabil că i-a întârziat un pic viscolul... 

— Welland! 

— Dintr-un moment în altul. 

— Rahat! Trebuie să fugim de-aici. 

Welland a ridicat din sprâncene. 

— Noi? 

— Îţi propun, a spus Carter, încercând să vorbească pe 
un ton cât mai calm, ca deocamdată să lăsăm pe planul doi 
ostilitatea dintre noi şi să ne concentrăm doar pe cum am 
putea să scăpăm cu viaţă. 

Welland s-a gândit puţin. 

— Mda... s-ar putea să ai dreptate. 

S-au privit în ochi şi au lăsat armele jos. 

— În regulă, a început Carter. Gardul electric s-a stricat. 

— Dar clădirea e sigură. 


— Nu prea. Am tras în panoul de la uşa din față. Nu se 
mai încuie. 

— Ce puii mei, omule! Deci tipii ăia o să intre fără 
probleme, nu? 

— Dacă nu facem ceva ca să-i oprim. 

— Am putea să rămânem aici, la subsol, a sugerat 
Welland. Suntem în siguranță. 

— Cât timp? Cât timp o să le ia să dezactiveze codul de la 
ascensor? 

Welland a ridicat din umeri. 

— Habar n-am. Nu sunt decât un om de serviciu. 

Carter a tras aer în piept. 

— Hai să mergem! 

Welland tot nu părea convins. 

— Nu ştiu ce să zic... 

— În regulă. Tu stai aici şi fă laba, iar eu o să încerc să 
scap cu viaţă. 

Şi a pornit spre uşă. 

— Stai! 

S-a întors. Welland se uita la arma din mână. Apoi şi-a 
vârât-o în buzunarul de la spate. 

— Cum naiba de i-am omorât pe toți şi numai pe tine nu? 


3. 


Au mers foarte repede pe coridor, trecând pe lângă toate 
camerele de izolare şi pe lângă toate laboratoarele şi 
cabinetele. S-au urcat în ascensor. Carter a apăsat butonul 
care îi ducea în sus. Au ajuns, s-au deschis uşile şi ei şi-au 
scos armele. Carter a auzit ceva. Ca din depărtare, dar din 
ce în ce mai aproape. S-au uitat unul la altul. Un elicopter. 

— La tanc! a exclamat Welland. 

— La dracu”! a exclamat Carter. 


A luat-o la fugă pe scară, spre living. Welland gâfâia în 
urma lui. Prin peretele din sticlă nu se vedeau decât cerul 
cenuşiu şi munţii înzăpeziți. Numai că bâzâitul ăla era şi 
mai sonor acum. Foarte sonor. Venea de deasupra lor. 
Carter s-a apropiat de fereastra aceea uriaşă şi s-a uitat în 
sus. 

Da, un elicopter era. Şi acum cobora în faţa lui. 

A plutit o fracțiune de secundă acolo, aidoma unei păsări 
de proporții gigantice. Pilotul a ridicat mâna. 

— Hei! a strigat Welland. Ne face semne. Poate că... 

— La pământ! a urlat Carter. 

S-au aruncat amândoi la podea chiar când din elicopter a 
început să se tragă. Salvele de gloanțe au spart peretele din 
sticlă, revărsând asupra lor un tsunami de cioburi. 

— Dumnezeule! 

Carter şi-a acoperit capul cu mâinile, dar tot l-au tăiat 
țăndările ascuțite. 

— Băga-mi-aş! s-a văitat Welland. 

— Fugi! Acum! i-a strigat Carter. 

N-a mai aşteptat să vadă dacă Welland îl auzise - s-a 
ridicat de pe jos şi a luat-o la goană spre scară. În urma lui 
au răsunat alte salve. Simțea mirosul înțepător al prafului 
de puşcă, tresărea când călca pe cioburi şi le simțea cum îi 
intră prin tălpi. A fost cât pe ce să alunece pe propriul 
sânge. 

Welland ba alerga, ba se rostogolea pe scară. 

— Ce dracu' facem acum? a scâncit el când au ajuns în 
hol. 

Carter s-a întors să se uite la el. Capul ras al lui Welland 
era plin cu cioburi. Parcă se încăierase cu nişte bețivi 
agresivi într-un bar. 

— Plecăm naibii de-aici, a spus Carter. 

— Dag’ n-o să supraviețuim afară. 

— O să murim dacă rămânem înăuntru. 


Carter şi-a tras mai bine bocancii. S-a strâmbat de 
durere. Avea tăieturi în tălpi. S-a gândit la elicopter. Pilotul 
purta uniformă militară. Armele. I s-a tăiat respiraţia. 
Începea să priceapă cruntul adevăr. 

— Nu sunt din Rem, Welland. 

S-a repezit să-şi pună geaca groasă. Nu avea timp de 
combinezon. 

— Ce?! 

Welland părea derutat şi îngrozit. 

— Jackson nu era un Rem, a zis Carter. Sau, dacă era, 
înseamnă că a fost un trădător. Nenorociţii ăştia sunt de la 
Departament. 

— De la D.C.P.C.V? 

— Te-ai prins. 

lar asta însemna că nu veniseră pentru negocieri, nu 
aveau de gând să pice la vreo înțelegere. Veniseră ca să-l ia 
pe Profesor şi să-i ucidă pe toți ceilalți. Carter a smuls o 
geacă din cuier şi i-a aruncat-o lui Welland. 

— Nu te îndepărta de clădire. Ocolim prin spate. Ne 
ascundem în pădure. Ne rugăm să nu ne găsească. 

Carter a deschis uşa. Prea târziu. Elicopterul aterizase 
deja dincolo de gardul electric. Bâzâitul elicelor se stingea cu 
un vaier gros. Trei bărbați în uniforme de luptă săriseră deja 
din elicopter şi acum alergau spre ei. Toţi cu mitraliere în 
mâini. Fir-ar! 

Carter s-a uitat la pistolul din mână. Folositor exact ca 
unul de jucărie în situația asta. N-o să reuşească să ajungă 
până în spatele clădirii. 

— Suntem morți, a bâiguit Welland. 

Măcar de data aceasta Carter era de acord cu el. 

A vrut să ridice mâinile. Dar a mai auzit ceva. Un zbieret 
ascuțit de motoare. S-a întors. Trei snowmobile accelerau pe 
versantul muntelui. Jimmy Quinn şi fiii lui. Probabil că 


văzuseră elicopterul şi îşi dăduseră seama că urmau să-şi 
piardă gâscă cu ouă de aur. 

Snowmobilele au frânat chiar lângă elicopter, într-un 
vârtej de zăpadă şi focuri de mitraliere. Doi dintre tipii 
Departamentului s-au clătinat, pete mari de sânge le-au 
apărut pe piepții uniformelor. Şi s-au prăbuşit. Al treilea a 
ripostat. L-a nimerit pe unul dintre băieţii lui Quinn, care s- 
a rostogolit de pe snowmobil. Rămas fără conducător, 
vehiculul a început să se rotească în jurul axei şi l-a izbit 
când a încercat să se ridice. Altă rafală de focuri l-a liniştit 
definitiv şi a înroşit zăpada din jur. 

Carter şi Welland s-au ghemuit lângă uşă, necutezând să 
se mişte prin grindina de gloanțe. Alți bărbaţi cu arme au 
sărit din elicopter. Quinn a scos un urlet turbat şi a tras în 
ei. Pe unul l-a împuşcat în spate. Celălalt fiu (numărul 2) a 
sărit din snowmobilul lui şi i-a zburat creierii altui tip în 
uniformă. Apoi a scos un răcnet de triumf. Din păcate, 
victoria aceasta a fost de scurtă durată. Din elicopter s-a 
tras o rafală de arme de calibru mare, care l-a ridicat de la 
sol şi i-a spart tot trunchiul aşa cum sparg copiii o pinata la 
petrecerile lor. I s-au revărsat maţele afară, într-un cocoloş 
mare şi aburind. Tânărul s-a prăvălit în zăpadă. 

Evident că pilotul se săturase de situația aceea. Elicele au 
huruit. Elicopterul a început să se ridice de la sol. Quinn a 
luat-o la fugă după el, trăgând ca un apucat. Gloanţele lui 
scoteau scântei izbindu-se de elice. Huruitul s-a mai redus. 
Elicopterul s-a legănat în aer, s-a ridicat, s-a înclinat, a 
coborât, în vreme ce pilotul încerca disperat să mențină 
controlul asupra lui. Şi imediat, cu un scrâşnet mecanic, 
atât de ascuţit că îți perfora timpanele, elicea s-a mai 
învârtit o dată şi apoi s-a oprit. Elicopterul a intrat într-o 
spirală descendentă, s-a rotit din ce în ce mai repede, s-a 
prăbuşit pe coasta muntelui şi a explodat. 


Carter şi-a lăsat repede capul în jos şi şi-a acoperit fața 
cu antebraţul ca să nu-l ardă căldura degajată de 
deflagrație. Dar, chiar şi de la distanța aceea, tot a simţit că 
i se pârlesc firele de păr. După câteva secunde, când a 
considerat că nu o să i se topească ochii în orbite, a lăsat 
mâna în jos şi s-a uitat. 

Un singur om mai rămăsese în picioare. În combinezon 
alb de iarnă, pătat cu sânge. Cu slugă îmblănită trasă pe 
cap. Cu ochelari portocalii de protecţie ca ochii unui gândac 
uriaş. Jimmy Quinn. 

Cu mitraliera ridicată, a traversat câmpul de luptă, a 
păşit peste cadavre, printre flăcări, prin aerul greu de fum 
negru. 

— Rahat! a murmurat Carter, întrebându-se de ce nu 
fugiseră de acolo când avuseseră ocazia. 

Quinn a intrat pe poartă şi şi-a dat jos gluga. 

— Aruncați armele, băieţi! 

S-au supus. Oricum nu aveau de ales. Şi-au azvârlit 
amândoi pistoalele în zăpadă. 

Quinn a dat mulțumit din cap. 

— Unde-i Miles? 

— E mort, a scâncit Welland. 

— Bine. Înseamnă că nu mai trebuie să-l omor eu. 

— Domnule Quinn... a început Carter. 

— Taci naibii din gură! 

Carter a închis gura. Atât de repede şi de tare, că i-au 
trosnit fălcile. 

Quinn s-a uitat posomorât la ei. 

— Aveam o înțelegere. Voi îmi dați plasmă. Eu vă permit 
să staţi aici. Fără să vă deranjeze nimeni. În linişte. 

— Ştiu... 

— Ţie ți se pare că locul ăsta ar fi liniştit, Carter? 

Carter a clătinat din cap. 

— Nu... 


— Aţi adus Departamentul aici. La uşa mea. Şi acum fiii 
mei sunt morți. 

— Îmi pare rău, a strigat disperat Carter. Dacă ne-ai mai 
da o şansă... 

— Dacă mai vreţi o şansă... 

Quinn a ridicat arma. 

— .„.„„Rugaţi-vă pentru reîncarnare! 

Un foc de armă a răsunat prin văzduh. Sânge şi 
fragmente de creier au țâşnit din fruntea lui Quinn. A făcut 
ochii mari de mirare, după care a căzut în genunchi şi s-a 
prăbuşit cu nasul în zăpadă. 

O siluetă neagră se contura în spatele lui. Pilotul 
elicopterului. Sau ce mai rămăsese din el. Din pielea lui arsă 
ieşeau vălătuci de fum. Chiar şi de la distanța aceea, Carter 
tot simțea mirosul dulceag şi greţos al cărnii pârlite. 

— Iisuse! a gemut Welland. Parcă-i un porc la proțap. 

Chiar atunci, pilotul a ridicat revolverul şi şi-a lipit ţeava 
de tâmplă. A apăsat pe trăgaci. Un pocnet sec. A mai apăsat 
o dată. Degeaba. S-a uitat la Carter. I se citea disperarea pe 
chipul cu trăsături lichefiate. 

— Împuşcă-l! i-a spus Carter lui Welland. 

— Ce? 

— Fă şi tu o faptă bună măcar o dată în viață. Împuşcă-l! 

Welland s-a aplecat şi şi-a luat pistolul de jos. A ţintit şi a 
tras. L-a nimerit în piept. Pilotul s-a clătinat, dar nu a căzut. 

— Încă o dată. 

Al doilea foc l-a doborât pe pilot. A zvâcnit de vreo câteva 
ori, după care nu s-a mai mişcat. 

Welland a strâmbat din nas. 

— Câtă brutalitate! 

— Mda, a dat Carter din cap. Că bine zici! 

Şi-a ridicat şi el pistolul şi l-a vârât la curea. S-au uitat 
amândoi în jur. Erau vreo douăsprezece cadavre împrăştiate 
în zăpada care se făcea acum din ce în ce mai roşie. Pe 


Carter îl usturau nările de la mirosul de sânge şi de praf de 
puşcă şi de metal încins. Din resturile elicopterului se ridica 
un nor gros de fum negru, iar combustibilul ars topise toată 
zăpada de pe jumătate de versant. Dogoarea exploziei încă 
persista în aer, făcându-l să tremure. După tot bâzâitul 
elicelor şi după tot zgomotul împuşcăturilor, tăcerea care se 
lăsase era aproape asurzitoare. 

— Ce facem acum, omule? l-a întrebat Welland. 

— Să vedem, a zis Carter, respirând adânc de câteva ori şi 
încercând să-şi pună gândurile într-o oarecare ordine. În 
primul rând, trebuie să scăpăm de cadavrele astea. 
Ademenesc prădătorii. Incineratorul va trebui să funcționeze 
peste program. 

— Îhî, a mârâit Welland, scărpinându-se stingherit în cap. 
În legătură cu asta... 

— Ce? s-a răstit Carter. 

— Incineratorul nu mai merge. 

— Ce nu mai face? 

— E doar o grămadă de fiare vechi. Aşa zicea şi Dreyfuss. 

Carter a încercat din răsputeri să vorbească pe un ton cât 
mai calm. 

— Şi de când nu mai merge? 

Welland a căzut pe gânduri. 

— Nu ştiu ce să zic... mi se pare că n-a funcționat 
niciodată - nu aşa cum trebuie. Vreau să spun că scotea 
ceva fum, da nici vorbă să ardă cadavrele. 

— Ceea?! 

Carter avea senzația că se sufocă de furie. 

— Şi ce dracu” ai făcut cu cadavrele? 

— Le-am aruncat. În pădure, în spatele incineratorului. 
Oricum nu se ducea nimeni acolo, nici măcar Miles. Că nu-i 
plăcea să se murdărească pe mâini. M-am gândit că o să le 
mănânce sălbăticiunile sau o să putrezească. 

Carter se tot întreba dacă înțelesese bine. 


— Adică spui că arunci în pădure cadavre infectate încă 
de când am preluat Refugiul? 

— Îhî. Cam aşa ceva. 

Asta explica  ecusoanele. Probabil că le  găsiseră 
Şuierătorii. Oare asta încercaseră să-i spună? Că toate 
cadavrele încă erau acolo? Şi reprezentau un mare risc 
pentru toți? Oare încercaseră să-i... să-i ajute? 

— Şi cum rămâne cu cele şase stadii de infectare? l-a 
întrebat el pe Welland. 

Acesta şi-a dat ochii peste cap. 

— Ce-i atât de rău? Cadavrele sunt mâncate de un lup 
sau de un urs, după aia apare un vânător care omoară 
lupul şi ursul, îi face bucăţi şi îi mănâncă. Moare vânătorul 
şi moare toată familia lui. Mare chestie! 

— Sau îi vinde carnea lui Quinn, a spus Carter. Nu uita, 
Welland, că noi ne-am cumpărat carnea de la Quinn. 

Welland a ridicat din umeri. 

— Nu am uitat. Uite, de-aia sunt eu vegetarian. 

Şi s-a strâmbat puţin. 

— Deşi soia chiar mă balonează. 

Carter simțea deja cum dă în clocot de furie. 

— Ce e? s-a făcut Welland că nu pricepe. 

Carter a clătinat din cap. 

— Cred că încerc să mă obişnuiesc cu ideea că nu am mai 
rămas decât noi doi. Şi că suntem blocaţi aici. Împreună. Nu 
se ştie cât timp. 

— Mda. 

Tăcere. S-au privit în ochi şi au dus în acelaşi timp 
mâinile la arme. 

Welland a fost mai rapid. A ridicat ţeava spre fața lui 
Carter. 

— Mi se pare că n-avem loc amândoi aici. 

— Şi mie mi se pare. 


— O singură chestie vreau să-ți mai spun, înainte să te 
omor - al naibii de pocit mai eşti, omule! 

— Mulţumesc. 

Welland a apăsat pe trăgaci. Carter a închis ochii. 

Nimic. 

Carter a deschis ochii. 

Welland a apăsat pe trăgaci încă o dată şi încă o dată. Nu 
se auzeau decât nişte pocnete seci. 

— Ce mama dra... 

Carter a zâmbit. 

— Probabil că ţi-ai consumat cel puţin patru gloanţe când 
l-ai împuşcat pe Miles în spate. Şi ultimele două pe pilotul 
ăla ars. 

Welland a priceput în ce rahat a intrat şi au început să-i 
tremure buzele. 

— Nu! Te rog! Nu mă omori, omule! Am putea să 
colaborăm. Pot să-ţi fiu de folos. 

Carter s-a gândit puțin. 

— Cred că ai dreptate, a răspuns el, ridicând pistolul. Dar 
uite care-i chestia — te urăsc de moarte, omule! 

L-a împuşcat în cap. Lui Welland i-au zburat creierii prin 
gaura de ieşire a glonțului. Iar el s-a prăbuşit cu un bubuit 
surd. 

Carter a răsuflat uşurat. De trei ani voia să facă treaba 
asta. lar acum, că o făcuse tocmai aici, cu toți morţii ăia din 
jur şi cu tot mirosul ăla de sânge... tot se simțea foarte bine. 

S-a uitat la celelalte cadavre. Câtă mizerie! Şi n-avea cum 
să scape de ele dacă nu mai funcționa incineratorul. Iar 
dacă le-ar fi lăsat acolo ar fi însemnat să şi-o caute cu 
lumânarea. Ar fi atras acolo lupi, urşi. 

Şuierători. Poate că ar fi fost în stare să instaleze singur 
generatorul şi să restabilească alimentarea cu curent. Poate 
ar fi reuşit să repare şi gardul electric. Dar ferestrele erau 
sparte, iar Refugiul era vulnerabil. Cine ştie cât va mai dura 


până când vor apărea alte elicoptere ale Departamentului 
sau nişte asociaţi de-ai lui Quinn. 

Acum şi-a amintit. Staţia de teleferic. 

Acolo ar fi avut şi adăpost, şi destule dotări. Şi curent 
electric, dacă ar fi luat cu el generatorul şi bateria. Sigur că 
ar putea să stea acolo o vreme. Şi şi-a mai adus aminte de 
ceva. De snowmobilele familiei Quinn. Deci avea şi mijloc de 
transport. Însemna că i-ar fi mult mai uşor să ajungă până 
acolo. Poate şi mai departe. Auzise el nişte zvonuri cum că 
ar fi existat anumite aşezări izolate, unde virusul nu 
ajunsese încă. Opţiune pe care merita s-o ia în calcul. 
Mereu existau asemenea opțiuni. Nu trebuia decât să le 
cauţi. Ajunsese până aici datorită norocului şi lipsei de 
scrupule. Poate la fel va reuşi să meargă şi mai departe. 
Poate chiar până la Eva. 

— A fost bine cât a durat. Nu-i aşa, Welland? Dar acum e 
vorba despre un nou început şi toate alea-alea. Doar eu, 
încă o dată pe cont propriu. 

A început să râdă pe înfundate. Şi a auzit un sunet. Un 
lătrat. S-a întors şi a dat cu ochii de un ghemotoc de blană 
albă cu pete maronii care ieşea în goana mare din Refugiu. 

— Dexter! a zâmbit larg Carter. Am crezut că ai fugit. Ai 
stat ascuns înăuntru? Bravo! Vino-ncoace! 

Căţelul i-a sărit în brațe şi a început să-l lingă fericit pe 
față. Carter a râs şi s-a strâmbat puțin. 

— Măi, băiete, tot îți pute gura, dar acum mi se pare că n- 
am simțit niciodată vreun miros mai frumos. 

Dexter dădea din coadă ca nebunul şi se zvârcolea 
entuziasmat. 

— Bine, bine! Linişteşte-te, băiete! i-a spus Carter şi l-a 
pus jos. Haide! Mergem să ne luăm ce ne trebuie. 

Dexter a scâncit şi s-a îndepărtat puţin, privindu-l de 
parcă s-ar fi aşteptat să vină după el. Carter a ridicat din 
sprâncene. 


— Pe bune? Acum ţi s-a făcut de plimbare? Chiar acum? 

Dexter a fugit până la gard şi înapoi. Alt scheunat. 

— Bine, fie! Hai să ne plimbăm un pic! 

Dexter a lătrat şi a luat-o la goană în jurul Refugiului. 
Carter şi-a târşâit picioarele după el. Încă persista în aer 
mirosul greu de praf de puşcă, foc şi moarte. Însă pe cer se 
vedeau şi petice de senin printre nori. Şi parcă se făcuse 
puțin mai cald. Carter chiar avea senzația că zăpada era mai 
moale sub tălpile lui. După furtună se arată soarele, şi-a zis 
el. 

A cotit după clădire şi s-a uitat după Dexter. Dar nu l-a 
văzut nicăieri. 

Şi l-a strigat: 

— Dexter? 

Nimic. S-a uitat în jos. Urmele de lăbuţțe duceau până la 
gard, unde se opreau brusc. Ce ciudat! Carter s-a lăsat pe 
vine. Şi acum a observat. Era o gaură în gard. Mică, dar 
suficient de mare ca să se poată strecura cățelul prin ea. La 
naiba. Dexter fugise. 

— Dexter? l-a strigat Carter din nou. 

A auzit un hămăit slab, dinspre copaci. Şi-a dat ochii 
peste cap. 

— Of, hai că vin eu la tine! Bine? 

S-a ridicat, a ieşit pe poarta din spate şi s-a dus în 
pădure. Era mai întuneric acolo şi mirosea puternic a răşină 
de conifere. A apucat-o pe cărarea denivelată. A ajuns într- 
un luminiş şi a văzut chiar în față conturul cenuşiu şi 
sinistru al incineratorului. 

Nu mai fusese niciodată atât de aproape de el. Welland 
avea dreptate. Niciunul dintre ei nu trecea pe aici. De ce ar 
fi făcut-o? Că doar aveau spațiu suficient în Refugiu. Cine 
naiba să aibă chef de plimbare chiar prin locul unde ardeau 
cadavrele? 

Numai că Welland nu arsese cadavrele. 


Carter s-a oprit. Avea o presimțire urâtă. Sau poate îl 
deranja mult prea tare mirosul ăla urât. Dulceag şi rânced. 
Miros de carne putrezită. 

A auzit nişte foşnete. A văzut o sclipire albă şi imediat 
Dexter a ieşit țopăind dintre tufe. 

Carter a scos un hohot anemic de râs, care s-a 
transformat imediat într-un acces de tuse. Probabil de la 
mirosul ăla de pini. I-a iritat gâtul. 

— Bravo, Dexter! a hârâit el. Era să fac infarct din cauza 
ta. 

Dexter a lătrat înăbuşit, după care a dat drumul 
obiectului din gură. 

— Ce mi-ai adus, băiete? 

Carter a făcut un pas spre el. Dar imediat micuțul şi-a 
apucat cu colții comoara de care era atât de mândru — 
probabil un băț murdar sau un hoit de animal mic. 

Carter s-a încruntat. 

— Nu, băiete. N-am de gând să fug după tine. Lasă-l jos! 

Dexter şi-a rânjit colții la el. 

— Alo, n-auzi ce-ţi spun? i-a strigat Carter pe un ton mai 
ferm. Lasă-l jos! Acum! 

Dexter s-a uitat supărat la el, a pufnit şi şi-a pus jos 
prada. Carter s-a aplecat... şi a sărit imediat într-o parte. 

— Iisuse! 

O mână de om. Aproape complet descărnată. Doar cu 
câteva firişoare de carne pe ea. 

Carter n-a apucat s-o ridice de pe jos, pentru că Dexter s- 
a repezit, a luat-o şi a fugit înapoi în tufişuri. Fir-ar să fie! 
Carter s-a dus după el, ocolind copacii, trecând anevoie 
printre tufele de muri şi alte plante cu ţepi. Deja începuse să 
transpire pe sub hainele groase şi gâfâia din ce în ce mai 
tare. Poate că ar fi trebuit să se ducă şi el la sală, aşa cum 
făcuse Caren, cu „C”. Multe lucruri ar fi trebuit să fi făcut. 


Cum ar fi fost dacă... N-ar fi schimbat absolut nimic. Nu ti-a 
zis nimeni, Carter! Diavolul a fost înger odată. 

A trecut printre mai multe tufe dese. A dat cu ochii de 
incinerator. Ca o magazie uriaşă, din metal cenuşiu, din 
acoperişul căreia ieşea coşul înalt. Dexter a zbughit-o pe 
lângă o latură şi a dispărut. Carter s-a oprit, a înjurat în 
gând, apoi a luat-o după el. 

În spatele incineratorului era o groapă mare, săpată de 
vreme şi intemperii. Mirosul de rânced era mai puternic aici. 
Mult, mult mai puternic. Gâfâind vesel, Dexter s-a uitat la 
Carter şi a coborât în groapă. 

Carter şi-a tras gulerul peste gură şi nas. I se întorcea 
stomacul pe dos de scârbă. Parcă avea plumb în picioare, 
dar a reuşit să se apropie de marginea gropii. S-a uitat în 
ea. 

Peste acel mormânt improvizat fuseseră aruncate 
alandala nişte crengi, ca să-l ascundă vederii. Însă el tot a 
desluşit mormanul de cadavre descompuse. Deşi destul de 
greu, unele dintre ele mai puteau fi identificate - Nate şi 
Julia. Din altele nu mai rămăseseră decât scheletele 
îngălbenite şi craniile rânjite, înfăşurate în nişte zdrențe. 

Aici aruncase Welland cadavrele. 

În pădure, în spatele incineratorului. 

Ce dracu' fusese în capul lui? Şase stadii de infectare. 
Dumnezeule mare, până şi Carter cunoştea riscurile 
reprezentate de cadavrele infectate. Câte a aruncat Welland 
aici? Douăsprezece sau poate mai multe. Câtă vreme 
rămâneau contagioase? Cât timp putea să trăiască virusul 
într-o asemenea groapă comună? 

A văzut brațul Juliei zvâcnind. A sărit înapoi, înăbuşindu- 
şi urletul. Dexter a ieşit de sub umărul ei, în gură cu o labă 
de picior. S-a pus pe burtă şi a început să roadă fericit la 
degetele putrede. 

Acum lui Carter chiar că i-a venit să vomite. 


— Pentru numele lui Dumnezeu, Dexter! De-asta îți pute 
ție gura... 

S-a întrerupt brusc. 

A înțeles. Şi parcă l-a izbit un baros în moalele capului. 

A ridicat mâna la față. S-a gândit cât de des l-a lins 
Dexter cu limba lui aspră şi urât mirositoare şi îmbibată cu 
salivă. 

S-a uitat la groapa plină cu cadavre. Cadavre infectate. 

S-a gândit la tusea lui, la dificultățile de respiraţie, la 
transpirațiile abundente. 

Fir-ar să fie! 

I s-au înmuiat picioarele şi a căzut în fund pe solul rece. 

După o clipă, a început să râdă. Şi a tot râs până l-a 
apucat durerea de burtă şi a rămas fără aer. Şi-a şters 
fruntea asudată. Măi, ce fierbinte era! Ha! Normal că era, 
doar avea febră. Ce urma acum - delirul sau înroşirea 
ochilor? 

S-a uitat la Dexter, care se îndopa în continuare cu 
degetele alea împuțite. 

— Tre’ să-ți mărturisesc, amice, că nici prin cap nu mi-a 
trecut că în epitaful meu o să scrie că am murit din cauză 
că m-a tot lins o corcitură cu un fetiş pentru degetele de la 
picioare. 

Dexter a ridicat ochii la el, cu limba scoasă, şi a dat din 
coadă. 

— Ai dreptate, i-a spus Carter. Ar fi putut să fie mult mai 
rău. 

S-a ridicat în picioare. 

— Haide, amice! Hai să mergem acasă! 


DUPĂ PATRU ZILE 


Carter stătea pe marginea prăpastiei. 


Vântul urla în jurul crestei. Transpiraţia îi şiroia pe sub 
haine. Tusea se făcuse şi mai urâtă, o hârâială seacă şi 
persistentă, care-i sfâşia membranele plăpânde ale gâtului. 
Gândurile îi erau febrile, la fel cum îi era şi corpul. Din când 
în când se simțea mistuit de o furie neagră. 

În dimineaţa asta îl împuşcase pe Dexter. Nu putea să-l 
lase singur. 

Venise momentul. 

Carter se gândise şi la alte metode, dar i se păruse potrivit 
să se întoarcă aici. Pentru ultima dată. Ca să se reunească 
cu toți ceilalți. 

S-a uitat în depărtare, la carcasa ruginită a telecabinei. S- 
a gândit la autocarul răsturnat în nămeţi. La oamenii din el, 
care se luptaseră din răsputeri ca să supraviețuiască. Nu 
mai rămăsese niciunul. 

Oare a meritat? 

Poate că da. Poate că nu. Aceeaşi întrebare şi-o poate 
pune oricare om. Ce am realizat? Ce am făcut eu în această 
foarte scurtă perioadă care a fost viața mea? Mi-am lăsat 
amprenta pe ea, în sens pozitiv sau negativ? Sau n-am lăsat 
decât o urmă în zăpadă, care va fi mult prea curând ştearsă 
de următoarea ninsoare? 

În esență, ideea este că trebuie să-ți trăieşti fiecare zi aşa 
cum este ea. Unele sunt bune, altele — rele. Există clipe de 
neaşteptată fericire şi perioade de suferințe insuportabile. 
Pentru fiecare acțiune există întotdeauna o reacțiune, cum 
zice Newton. Pentru fiecare fărâmă de noroc, ai parte de un 
ghinion la care nici nu te aşteptai. Orice rază de soare va fi 
acoperită de un nor. Diavolul a fost înger odată. 

Carter s-a întors cu spatele la prăpastie. A observat 
câteva siluete nu prea departe. Fantome? Şuierători? Nu 
mai era în stare să-i deosebească. Trecutul şi prezentul se 
amestecau în mintea lui. Viii se contopeau cu morții. Peggy 


era acolo. Peggy şi alții pe care i-a recunoscut. Meg, 
Hannah, Miles. Lucas. 

De grup s-a desprins o siluetă mai înaltă, înfăşurată într- 
un fel de manta din piei de animale şi cu glugă pe cap. 
Acelaşi  Şuierător care lăsase ecusoanele la gardul 
Refugiului. Şi-a dat gluga jos. Ochi roşii ca sângele, chip 
supt şi alb ca un craniu. Dar Carter l-a recunoscut. 

Grant! A întins mâna ca de schelet. Făcându-i semn să-l 
urmeze, aşa cum face Moartea. Vino cu noi! 

Carter a zâmbit. Şi-a ridicat degetul mijlociu de la o 
mână... şi a făcut un pas înapoi. 

Cu o fracțiune de secundă înainte de a se prăbuşi în gol, 
a văzut că nu era nimeni pe munte. 

S-a rostogolit prin aerul înghețat. Amintiri, chipuri, vieți 
trecute. Parcă totul a durat o eternitate sau o milisecundă. 
Timpul devenise irelevant. Gravitația devenise irelevantă. 

Când a luat contact cu solul, nu a simțit nici că i se 
zdrobesc oasele, nici că i se fac praf organele. Oricum 
creierul deja începuse să tragă obloanele şi să stingă 
luminile. 

Carter a părăsit această viaţă. Îţi mulțumim şi rămas-bun. 

Stătea întins în nămețţii albi, cu mâinile şi picioarele 
întinse, ca un înger pe zăpadă. Ochii lui morți priveau spre 
cerul senin. Viscolul trecuse. 

Nici nu a clipit când a aterizat pe el prima cioară şi şi-a 
vârât ciocul în ochiul lui. 

Mai târziu, în timpul nopţii, aveau să apară şi prădătorii 
mai mari, fiarele pădurii. lar până dimineață nu a mai 
rămas decât un schelet descărnat. 

După o săptămână, un vânător avea să împugşte un lup. 
Unul mai pricăjit, dar carnea de lup tot carne se cheamă că 
este şi şi-a putut hrăni familia cu ea. 


La scurt timp după aceea, vânătorul avea să se 
imbolnăvească şi apoi să moară. La fel şi familia lui. La fel şi 
prietenii familiei. 

Iar ciorile aveau să cadă din ceruri. 


LA 5.600 DE KILOMETRI 
DEPARTARE 


— Aşadar înţelegi de ce te afli aici? 

Ea a dat din cap. 

— Aici îi ţineţi pe copiii ai căror părinţi au murit sau au 
fost trimişi la Ferme. 

— Nu ne place să le spunem aşa. 

Fata a ridicat din umeri, pipăindu-şi medalionul din 
argint de la gât. 

— Treaba ta. 

Bărbatul i-a aruncat o privire neprietenoasă. 

— Mai exact, înţelegi de ce eşti aici şi stai de vorbă cu 
mine? 

— Cred că e o problemă cu testele mele? 

— Chiar aşa, a spus el şi a aruncat o privire la tableta 
mică de pe birou. Mai spune-mi o dată, cât timp ai avut grijă 
de părinţii tăi după ce au contractat virusul? 

— În jur de o săptămână. 

— Şi tu nu eşti vaccinată, nu? 

Fata s-a crispat. 

— Ştii totul despre mine. Ştii că părinții mei erau 
antivaccinişti. 

Bărbatul a căutat ceva pe tabletă. 

— Reacţia sistemului tău imunitar este de-a dreptul 
remarcabilă. 

Şi a ridicat ochii la ea. 

— Am dori să te ținem aici pentru mai multe teste. 


— Adică vreți să mă faceți cobai, da? 

— Vei avea propria cameră, diverse posibilități de 
petrecere a timpului liber într-un mod cât mai plăcut, 
mâncare la alegere. Te vei bucura de privilegii de care ceilalți 
tineri nu beneficiază. 

— Mda, nu prea cred. 

Un zâmbet din colțul gurii. 

— i se pare că ai avea de ales? 

— Am. 

— Serios? 

Fata a ridicat medalionul. Copiii de acolo aveau dreptul să 
ia cu ei un singur obiect personal. 

— A fost al mamei mele. Mă rog, era mama mea adoptivă. 
Doar atât mi-a mai rămas de la ea. 

— Foarte frumos că-i păstrezi fotografia... 

— Nu-i o fotografie. 

A deschis medalionul gros şi a scos din el o fiolă mică, 
plină cu un lichid roşu. 

— Asta-i sângele ei. 

Bărbatului i-a căzut fața. 

— Sângele ei contaminat. 

Şi s-a prefăcut că aruncă fiola în el. 

Îngrozit, bărbatul s-a făcut mic în scaun. 

Fata a început să râdă. 

— Ce e? Te temi că vaccinul ăla extraordinar de eficace al 
vostru n-o să te protejeze? 

Mărul lui Adam o luase razna în gâtul bărbatului. 

— Pune aia jos! 

— Ba nu. Mai întâi o să-ți scoţi tu toate hainele şi o să le 
aşezi frumos pe masă. 

Şi a ridicat din nou mâna cu fiola. Bărbatul a început să 
se descheie la cămaşă. 

— Ce vrei să faci? a întrebat-o el. 


— Să te leg cu cureaua, să îmbrac eu uniforma asta 
drăgălaşă şi verde a ta, să-ți iau cheile de la maşină şi să 
plec dracu” de aici. 

Un rânjet batjocoritor. 

— Succes! 

— Eiii, mersi frumos! Acum, jos textila! 

e 

Agentul de pază abia dacă a aruncat o privire la maşina 
care ieşea pe poartă. Mare noroc că o învățase tatăl ei cum 
să conducă în camioneta lui cea veche. Însă norocul ăsta nu 
avea cum să dureze. Norocul nu durează niciodată. Foarte 
curând se va da alarma. lar oamenii Departamentului vor 
porni în căutarea ei. 

A apăsat pedala de accelerație. Nu avea timp. Mai întâi 
trebuia să ajungă acasă. Acolo erau ascunse şi plasma, şi 
medicamentele. Mama ei nu-i spusese niciodată cine anume 
trimitea toate pachetele alea şi nici nu-i explicase motivul 
pentru care le păstra. Dar îi era recunoscătoare. Vor fi o 
monedă de schimb extrem de valoroasă. 

Planul ei era să abandoneze acolo maşina şi să ia vechea 
motocicletă de teren a tatei. Cu ea ar fi putut evita 
drumurile principale. Nu ştia încă încotro se va duce. Poate 
va înnopta în păduri sau va găsi nişte case părăsite. Se va 
descurca ea. Mereu s-a descurcat. 

Părinţii ei nu fuseseră întotdeauna foarte drăgăstoşi, dar 
măcar o învățaseră să fie hotărâtă şi tenace. 

Sau poate că acestea erau calități moştenite de la mama 
ei adevărată. 

Eva a surâs. l-au scânteiat ochii albaştri. Era o 
supraviețuitoare. 

